(Szerkesztette: Orbán Kálmán lelkipásztor)

\*

Szeptember 1.

Megmaradni szeretetben**„Ha parancsolataimat megtartjátok, megmaradtok a szere­tetemben"** (Jn 15,10).

Ezt a kettőt, az engedelmességet és a Jézus Krisztus szeretetében való megmaradást, nem lehet elválasztani egymástól. Csak Krisztusnak engedelmeskedő élettel bizo­nyíthatjuk, hogy szeretetközösségben vagyunk vele. Enge­delmeskednünk kell az Úrnak, ha érezni akarjuk szeretete melegét. Ha bűnben élünk, nem élhetünk szeretetben. Istennek tetsző szent élet híjával nem lehetünk kedvesek az Úrnak. Aki nem törődik a megszentelődéssel, mit sem tud Krisztus szeretetéről.

Az Úr szeretetének tudatos megtapasztalása valami igen finom műszerhez hasonló. Sokkal érzékenyebb a bűnre és a kegyelemre, mint a hőmérő higanyszála a melegre és a hidegre. Ha szelídek vagyunk és ügyelünk arra, hogy gon­dolatainkkal, szavunkkal és életünkkel az Urat dicsőítsük, akkor Ő szeretetének számtalan jelével áraszt el minket. Ha pedig meg akarunk maradni ebben a szeretetben, meg kell maradnunk a megszentelődés útján. Nem rejti el arcát előlünk, ha mi nem rejtőzünk el előle. A napunkat elsötétí­tő felhőt a bűn támasztja, de ha éberek és engedelmesek vagyunk, és teljesen Istennek szenteljük magunkat, akkor világosságban járhatunk, mert Isten világosság, és akkor megmaradhatunk Krisztus szeretetében, amiképpen Krisz­tus is megmarad Atyja szeretetében. Ez tehát egy vigaszta­ló ígéret, amely azonban komoly feltételhez van kötve.

Uram, add, hogy figyeljek erre a „ha" szócskára, mint valami kulcsra, amellyel az ígéret megvalósul számomra!

**\***

**Isten legyen Úr a családunkban!**

**„Én és az én házam az Úrnak szolgálunk... " (Józs 24,15/b)**

A családi élet boldogságát megbontja az, ha a házastársak valame­lyikének szívét az a gondolat keríti hatalmába, hogy ő legyen az úr a házban. Sem a férfi nem igényelheti ezt, ha Ádám teremtetett is elsőnek (ITim 2,13), sem a nő, aki tagadhatatlanul a családi élet terheinek nagy­obb felét hordozza. A családban egy úr lehet csupán: az Örökkévaló, aki a házasságot szerzetté, ha az igazi, és Szentlelkével igazgatja, kormá­nyozza. Ha nemcsak véleményeltérés esetében, de mindenkor Őhozzá for­dulnak tanácsért a házastársak, biztosítva van az egyetértés és szeretet, mert Isten Szentlelke mindkét házastársat azonos döntésre vezérli. Akiket a Szentlélek vezet, sphasem ütközhetnek össze, mindig együtt haladnak és megértik egymást. Átérzik a Zsoltáros igazságát: „ha az Úr nem építi a házat, hiába dolgoznak azon annak építői" (Zsolt 127,1), és boldogan fakad fel szívükből Józsué ősi bizonyságtétele: „én és az én házam az Úrnak szolgálunk". Néki szolgálunk-e mi is igazán?

Uram, boldogan valljuk mi is, Te lehetsz egyedül Úr minden családban. Boldogan vallunk mi is Téged Urunknak. Hozzád megyünk tanácsért. Boldogan köszönjük meg Néked, hogy Szentlelked sohasem hagy minket bizonytalanságban: mindenkor útbaigazít és egységre vezérel minket. Könyörgünk Hozzád: maradj mindvégig a mi áldott Urunk, Királyunk! Ámen.

„Boldog az ember nyilván, Ki az Istent féli, Ő útaiban járván, Ösvényit kedveli. Mert magadat táplálod Kezed munkájával, Isten megáldja dolgod, Lát jó állapottal." (Énekeskönyv 128. é. 1.v.

**\***

**(17) „A szövetség ládáját vivő papok ott álltak szilár­dan a Jordán száraz medrében."**

**(Józsué 3)**

A Jordánon való átkelés során a nép átéli Isten jelen­létét. Erre a csodára azonban készülni kell. -„Szenteljétek meg magatokat, mert közöttetek lesz az Úr." (6) -„Halljátok Isteneteknek, az Úrnak beszédét, ebből tudjátok meg, hogy az élő Isten közöttetek van." (10) -A papok lába pedig szilárdan állt a Jordán száraz medrében, és a feltornyosult víz tövében sem féltek, hogy a víz egyszerre alázúdul és a halálba sodor­ja őket (17). Isten csodálatos jelenléte annak adatik, aki arra felkészül. Imádkozzunk az Úr elhívott szolgáiért, hogy szilárdan álljon a lábuk, és szent életük, igehirdetésük, hite­lességük által sokan megtapasztalhassák a hatalmas, és Krisztusban üdvözítő Isten jelenlétét.

**\***

**GYERMEKI SZlV**

**(Zsindelyné Tüdős Klára,Isten markában)**

A Bibliában Jézus azt mondja nekünk felnőt­teknek: „Ha nem lesztek olyanok, mint a kisgyer­mekek, nem mentek be a mennyek országába".

De hát mi is az, ami Jézusnak olyan kedves a kisgyermekekben?

Néhány apró történetet mesélek el róluk, ami nekem megvilágította a gyermeki szív titkait.

Kisfiú korában az a timpanista, aki ma nagy zenekarokban játszik, a Garam-parti fűzek bozót­jában bújócskázott az édesapjával. Sütött a Nap s a folyóparti nedves homokban tapicskoltak együtt. Nagyokat kacagott a kis lurkó, de egyszer csak csend lett és legörbült a kis száj. — Mi bajod, Janikám? — kérdezte az apja. — Mit nézed a lábod, megütötted? — Nem! — rázta a fejét a gyermek. — Hát fáj valami? — Nem! — volt a szipogó fe­lelet. — De hát akkor mi lelt? Megölelte a kicsi az apja térdét és keserves sírás között vallotta: — Nézd, apa, nézd, ott a homokban. Nem látod?

Az apja nézte, de nem látott semmit. — Hát, apu, a lábnyomunk! Elhagyjuk őket, szegényeket ma­gukra. — És hangos lett a hüppögő gyereksírás.

A lányom kicsi korából is van egy megrázó emlékem. Nálunk az Alföldön a krumplistésztát szegénygaluskának hívják. Judit éppen csak meg­tanult beszélni, nem volt még hároméves. Az Al­föld nemzeti eledele ez a krumplistészta, gyakran került az asztalra nálunk is. A gyerek nem válo­gatott, megevett rendesen mindent. Egyszer azon­ban eltolta maga elől a tányérkáját, hogy „ezt" ő nem eszi meg. Elképedve faggattuk, hogy mi tör­tént vele. Nagy barna szemében megjelentek a krokodilkönnyek, amikor nagysokára kinyögte: „Szegény galuska".

Egy orvosprofesszor barátom mondta el, hogy egy kisgyereknek kivette a manduláját, s amikor már jól volt, a szülők egyéb ajándékok között egy pár szép új cipőt is vettek neki, amire nagyon vá­gyott. Rögtön fel akarta húzni, de mondták neki, hogy az ágyban nem szabad cipővel feküdni. Azt kérte, hogy legalább az ágyán hagyják, ha elmen­nek. Reggel az ápolónő úgy találta, hogy az ágya előtt térdelt az új cipőben s az ágyra borulva aludt.

Az imádságról beszélgettünk az asszonyokkal, amikor valaki megkacagtatott egy gyerekimád­sággal. A kicsik tudvalevőleg nem nagyon szere­tik a spenótot és csuda cirkuszt tudnak csinálni, mikor gondos anyák beléjük akarják tömni. A szó­ban forgó apróság nem kedvelte ezt a zöld eledelt és illedelmesen így imádkozott, mikor a tányért eléje tették: „Édes Jézus, légy vendégünk . . . edd meg, amit adtál nekünk".

Égy másik asszony azt mesélte, hogy hogyan járt az unokájával, akit a szülők háta mögött sike­rült az asztali áldásra megtanítania. Palika meg­tanulta és mondta is rendesen, de egyik nap így változtatta meg a szöveget: „Aki ételt adott, le­gyen áldott". A nagyanyja rászólt: — Nem jól mondod Pali, mondjad szépen végig. — Palika megismételte saját szövegét, mire a nagymama felcsattant: — De Palika, miért nem mondod szé­pen, ahogy tanultad? Mire Palika: „De nagymama, az nem igaz, mert ital nem volt".

Abban az időben, mikor a kötelező iskolai hit­oktatás abbamaradt s a mamák nagy aggodalomban voltak a gyerekeik hitélete felől, egy kisfiú azt mondta nekem: „Klára néni kérem, az én édes­anyám olyan szép, amikor imádkozik". Hát igen, gondoltam, az elmaradt vallásórák helyett szépen imádkozó édesanyákra volna szükség ...

Nagy tanítást kaptam egyszer egy szöszke kis húgomtól a bombázások alatt. Rengett a föld, vijjogtak a halál-madarak. A pince fala úgy hajlado­zott, mint szélben a nádas. Minden felnőtt, a Zsu­zsi mamája is reszketett a borzalomtól, csak Zsuzsi csavargatta teljes nyugalomban a szvetterje gomb­jait, magát tökéletes biztonságban érezve az anyja ölében. A bombázás soká tartott és Zsuzsi meg­unta. Kis tenyerével megcirógatta az anyja arcát és lecsúszva az öléből, azt mondta: — Ne hara­gudj, Mami, de én most egy kicsit elmegyek ját­szani. — Aztán biztató mosollyal hozzátette: — De aztán majd mindjárt visszajövök félni.

Az asszony-konferenciáinkra annak idején sok anya elhozta a kisgyerekét, akit nem volt kire hagyni. Volt nekünk egy nagyon kedves diako­nisszánk, Irma testvér, aki nagyon szerette a kis­gyerekeket s azok is őt. Rendesen ő volt a gyerek­pásztor, amíg a mamák Mária tanítását hallgatták. Persze Irma testvér is az Űr Jézusról beszélt a ki­csiknek, például, hogy az Úr hogyan szereti a kisgyerekeket, s hogy azok hogyan követhetik őt. Egy bátor kisfiú egyszer felállott és beleszólt: — De Irma testvér, kérem, ha én az Űr Jézust akarom követni, akkor nekem mindig a kisebbik almát kell választani? — Próbáld ki — szólt a felelet — s meglátod, mennyivel jobb íze van, mint a nagy­nak.

Egy megrendítő jelenet jut még az eszembe két bikkfanyelvű kicsi fiúról. Ferike négy-, Bandika hároméves. Egy nyáron a szőlőben Bandi fo­gott egy békát. Meg akarta őrizni s e óéiból min­denáron bele akarta gyömöszölni egy gyufás skatulyába. A skatulya azonban még egy levelibéka méreteihez is kicsinek bizonyult, s hol a feje, hol a lába maradt ki, míg végül is elunva a birkózást Bandi ráhúzta a félig kilógó, megdagasztott bé­kára a skatulya borítóját. Feri egy darabig nézte ezt a krudélis munkát, aztán rávetette magát az öccsére és püfölte, ahol érte. Bandi ordított, a ház összeszaladt s az előzményeket nem ismerő édes­anya alaposan elfenekelte Ferit, amiért az öcsiké­jét bántotta. Felnőttek „nem érnek rá" gyerek­konfliktusoknak a végére járni, de ennek a két kis­fiúnak volt egy öreg dajkája, a Nenne. Ö olyasmit is meglátott, amit más földi halandó nem, s ami­kor Ferike egyre csak az ő ráncos perkálszoknyájába temette bús fejét, ölbe vette a bűnöst és el­kezdte analizálni tettének okát. A gyerek igazság­talan büntetésének görcsében sokáig hallgatott, de Nenne győzte türelemmel. Aztán egyszer ráemelte könnyben úszó kis pofáját és azt hüppögte: „De Nenne, hát az a béka is éjzi a fájdalmat".

Hát hogy némi kommentárt fűzzek kis törté­neteimhez, értjük-e: mi az a gyermeki lelkület, amit a mi Urunk Jézus úgy szeret? Az a jóhisze­műség, őszinte nyíltság, feltétlen bizalom, amivel egy kisgyerek a felnőttre néz, az Isten országának a nyitja. Ezt hozta Jézus közénk, amikor így taní­tott imádkozni: Mi Atyánk. A kisgyerek szívében bizalom van, nem félelem. Hogy tudja egy kisgye­rek rábízni magát a felnőttekre, amíg azok osto­bán és gonoszul tönkre nem ijesztgetik! A kisgye­rek mindent elhisz, amit bámulata tárgyai — a na­gyok — mondanak. És mennyi keserves csalódás, szívfájdalom kell ahhoz, hogy félni és kételkedni megtanuljon — a nagyoktól.

És bizony igaz az Ige: „Jobb annak, ha követ kötnek a nyakába ..."

\*

**Szeptember 2**

**Törekedjünk megismerni, hogy megismerhessük!**

**„Ismerjük hát meg, törekedjünk megismerni az Urat!"**

**(Hós 6,3).**

Nem egyszerre, hanem fokozatosan jutunk a szent isme­ret birtokába. A mi dolgunk a szívós, lépésről-lépésre való tanulás. Ha hálaadásunkat lassúnak találjuk, ne csüggedjünk el, mert egyszer majd megvilágosodnak a dolgok számunkra. Az Úr, aki tanítónk lett, nem mond le rólunk, akármilyen nehezen tanulunk is. Nem válna dicsőségére, ha emberi korlátoltságunk meghiúsítaná tanítói munkáját. Az Úr abban leli örömét, ha bennünket, együgyűeket bölccsé tehet.

Ragaszkodnunk kell tanításához, és nem ilyen vagy olyan ismeretre, hanem magának az Úrnak az ismeretére kell törekednünk! Megismerni az Atyát, a Fiút és a Szent Szellemet, a Szentháromság Istent, ez maga az örök élet: tanuljuk ezt meg, mert így lesz részünk a teljes ismeretben. Ha az Úr megismerésére törekszünk, meggyógyulunk, ha megsebesültünk, vigasztalást nyerünk ha bántanak, és éle­tet kapunk ha meghaltunk. Ha szívből követjük Urunk útját, mindezt egyre tökéletesebben megtapasztaljuk.

Én lelkem, maradj mindig Krisztus mellett, törekedj benne megismerni Istent, és akkor eljutsz a Krisztus meg­ismerésére! Ez minden ismeretek között a legfőbb! A Szent Szellem vezérel el minket a teljes igazságra. Bízzál benne és támaszkodj rá!

**\***

**szerezz értelmet**

**(10) „.. .Egy szó se jöjjön ki a szátokból addig, amíg azt nem mondom, hogy tőrjetek ki harci kiáltásban." (Józsué 6)**

Jerikó bevételének leírása sok kérdést vet fel, teológiai és régészeti megfontolásokra késztet, ugyanakkor számos megszólító üzenetet ajándékoz nekünk ma is. Igénk egyértelműen kijelenti, hogy Jerikót az Úr foglalja el, a nép­nek csak engedelmeskedni kell, így a győzelem és a város is az Úré, mindenestül (17). A papoknak, és a harcosoknak mindaddig csendben kellett maradni, amíg az Úr jelt nem adott a kiáltásra. Csendben kellett maradni akkor is, ha az emberi indulat elragadta volna őket, vagy a falakon belülről szitokszavakat kiáltoztak volna kifelé. Áldott ez a csend, mert közben hatalmasan cselekszik az Úr, aki az Ő király­ságának győzelmét is e csendben, „emberi kéz érintése nél­kül" látja megérkezendőnek (Dániel 2,45). „Hadakozásunk fegyverei ugyanis nem testiek, hanem erősek az Isten kezében erődítménye lerombolására." (2Korinthus 10,3-6)

**\***

**A gyermekáldás**

**„Szaporodjatok és sokasodjatok, és töltsétek be a földet... " (IMóz 1,28)**

A teremtés befejező hangjaiként hangzik el az Úr ajkáról, miután férfiúvá és asszonnyá teremtette az embert: „szaporodjatok és sokasodjatok, és töltsétek be a földet és hajtsátok birodalmatok alá. .."Az emberek megfo­gadták az isteni parancsot: szaporodtak, sokasodtak, kezdték betölteni a földet. A Zsoltáros örömmel emlegeti: „íme, az Úrnak öröksége, a fiák; az anyaméh gyümölcse: jutalom. Mint a nyilak a hősnek kezében, olyanok a serdülő fiák" (Zsolt 127,3-4). Hosszú időkön át ezt tartották az emberek. Méltán! Hisz gyermekeink adják meg életünk és küzdelmeink igazi célját! Újabban, fájdalom, ez az Isten szerint való fölfogás kezd elhomályosodni. Kezdik hangoztatni: túlságosan elszaporodik az emberiség; nem lesz min­denkinek elegendő kenyere! Tévednek: Mennyei Atyánk úgy teremtette a földet, hogy bármennyien legyünk is, elegendő kenyér jut mindenkinek! Ha Ő az ég madarait is tudja táplálni, hogyne gondoskodnék földi gyer­mekekről is?!

Uram, Te gondoskodtál arról, hogy földünk megteremje mindegyikünk számára azt, amire szükségünk van, és annak kincsei elegendőek legyenek mindazok számára, akik dolgozni tudnak is, és akarnak is. Ne engedd, hogy egyesek mások kárára - mindennapi igényeiket meghaladó mérték­ben - próbálják biztosítani a földi javakat, avagy munka nélkül akarjanak azokhoz jutni. Ne engedd, Uram, hogy bármi okból a felnövekvő újabb nemzedék világrajövetele elé korlátokat merészeljenek állítani és ezzel isteni jogaidba belenyúljanak. A gyermekek legnagyobb barátja, Egy­szülötted nevében hallgasd meg imádságunk! Ámen.

„Házadban feleséged, Mint a szőlővessző, Szép gyümölcsöt hoz néked, Ha eljő az idő. Meglátod gyermekidet Te asztalod körül, Renddel, mint olajvesszőt, Kikben szíved örül." (Énekeskönyv 128. é. 2. v.)

**\***

**Heidelbergi káté 6 – 8.**

**6. Vajon Isten teremtette volna az embert ilyen gonosszá és romlottá?**

**Nem. Isten az embert jónak teremtette, saját képére, azaz igazságosságra és valóságos szentségre alkotta, hogy teremtő Istenét igazán megismerje, szívből szeresse, vele örökké boldogan él­jen, őt dicsérje és magasztalja.**

**7. Akkor hogyan fajult az ember ilyen gonosszá?**

**Első szüléink, Ádám és Éva az Édenkertben bűnbe estek, és engedetlenné váltak. Emiatt a mi természetünk úgy eltorzult, hogy minden ember bűnben fogantatik és születik.**

**8. Annyira megromlottunk tehát, hogy minden jóra képtelenek, de minden gonoszságra kaphatók vagyunk?**

**Igen, hacsak Isten Lelke újjá nem szül minket.**

Tit 3,5-7 l Móz 41,9 Zsolt 51,3-5

Emlékezem Jézusnak a „gazdag ifjúhoz" intézett intésére: „senki sem jó, csak egy, az Isten". (Mk 10,18). így van, volt és lesz minden időben. Ami az Ő kezéből kikerült, az jó!

„Isten az embert a maga képmására és hasonlatosságára teremtette." (l Móz 1,26). Vagy másként szólva „igazságban és valóságos szentség­ben." (Ef 4,24). Ádám és Éva bűnesete és engedetlensége követ­keztében, a természetünk úgy megromlott, hogy mindnyájan bűnben fogantattunk és születtünk. (Zsolt 51,7) Arról, hogy ki a jó és ki a rossz, sokféle vélekedés van. Különösen hangzik, még­is igaz: „ Van nemzetség, amelyik a maga szemei előtt tiszta, pedig a rút­ságából nem tisztult meg." (Péld 30,12). Jézusnak fel kell tennie a kérdést: „Miért fedezed fel atyádfia szemében a szálkát, mikor saját sze­medben a gerendát sem veszed észre?" (Mt 7,3)

Mikor valaki magát tisztának, a többieket pedig gonosznak látja, csapdába került az ördög csapdájában van. Miért? Azért, mert az ördög gonosz tanú. Zakariás próféta jól látja ezt. Látja Jósuát, a főpapot, aki ott áll Isten angyala előtt és a főpap jobb keze felől a Sátánt, aki vádolja a főpapot. (Zak 3,1 kk). Vigyáz­zunk, mert Isten után senki sem ismer jobban minket, hamissá­gainkat, gondolatainkat, érzéseinket! Ő akkor is ellenségünk, mikor dicsér, vagy éppen lesújt, elszomorít. Tudnunk kell arról is, hogy ő csak addig játszhat szerepet, amíg Isten megengedi. Le van győzve. A szenvedő Jézus tette félre, a keresztjével. A ke­reszten kimondott szóval, amit az emberek nem a győzelem ere­jének, hanem veszteségnek éreznek. Le van győzve, de nincs megsemmisítve.

Azok, akik csak a saját jóságukban bíznak, könnyen eltéved­hetnek. Amikor arról van szó a Bibliában: az ember bűnös, az egyúttal azt is jelenti, hogy a bűn tökéletesen megrontotta.

Olyan ellenséggel van dolgunk, aki képes minket a megtéré­sünkben, Jézushoz való odafordulásunkban is félrevezetni. Ez a világ már csak olyan, hogy az egyszer kimosott ruha is be­szennyeződik. A nyelvünk, megfékezve is megfékezhetetlennek bizonyul, a gondolataink pedig éppen azért, mert láthatatlanok, megrontanak bennünket. Igen, de a Szentlélek újjászül bennünket! (Tit 3,5-7). Nincs nagyobb csoda, mint mikor valaki meg­bánja bűneit, megtér, újjászületik. Teljes hátraarc ez. Valami olyan, mintha a folyó vagy patak vize egyszerre irányt változtatna, és felfelé folyna és nem lefelé. Igen, csoda ez: „ Valaki Krisztus­ban van, új teremtés az." (2 Kor 5,17). így van, de mindemellett él, életben van a régi ember is, és a hit rejtett világából előtör a ré­gi ember, annak hiúsága., önzése, gonosz nyelve. Azaz, harc nél­kül nem maradhat az ember tiszta. (Jel 3,18). Újjászületve is ar­ra van szükségünk, hogy Jézus védelmében maradjunk, figyel­jünk tehát Pál figyelmeztetésére: „mert tudjuk, hogy az ige lelki, de én testi vagyok, bűn alá rekesztve... mert tudom, hogy nem lakik az én testemben jó, mivel nem azt teszem, amit akarok, a jót, hanem a gonoszt cselekszem, amit nem akarok..." (Rom 7,14-25). Tehát: „Az éjszaka elmúlt... vessük el tehát az éjszaka cselekedeteit és öltözzük fel a világos­ságfegyvereit." (Rom 13,12-14).

Gondoljuk meg, milyen fontos, sok embert érintő dolog, mikor az egyiptomi fáraó pohárnoka, így kiált fel: „Bűneimről emlékezem e napon..." (l Móz 41,9) Helyrehozhatta, elfeledett ígéretét. József kijöhetett a börtönből és megfejtette a fáraó ál­mait. Kenyeret ehetett az egyiptomi nép akkor is, mikor nem volt mit aratnia. József és testvérei megbékélhettek egymással. Jákob nem érezhette tovább megfosztottnak önmagát, Isten ál­dássá tette, sokszorosan József életét, megmentette családját is az éhínség következményeitől. És.... Sorolhatnánk tovább!

Szabad gondolnunk Dávid vallomására is: „Könyörülj rajtam én Istenem! ... töröld el a bűneimet! Egészen moss ki engemet az én álnokságaimból..." (Zsolt 51,1-5). Lám Dáviddal is csoda történt. Nemcsak ő, családja részesült Isten bocsánatában és kegyelmé­ben. Története bekerült a Bibliába és több ezer éve az egész em­beriség olvashatja. Szíve engedett a Szentlélek befolyásának, lel­kiismerete megindult, nem mentegetőzött. Ő, a király megalázza magát Isten hatalma és igazsága előtt. Igen, mert a Szentlélek „vi­lágossága világított be a szíve sötétségébe és leleplezte, hogy milyen gonosz­ság lakik benne, leborult Isten előtt és megvallotta és megbánhatta min­den bűnét, így kapta meg azok bocsánatát." (IJn 1,5-9).

Pedig Dávid, mit se tudott arról, mibe került az Úrnak, ez a megbocsátás! Úgy vélem, mi is, akik már minden történetet hal­lottunk a Bibliából, olykor szinte közönyös szívvel veszünk részt a nagypénteki istentiszteleten, mondjuk az úrvacsoravételkor, az „ígérem és fogadom"- ot. Ezért szeretném elmondani, ho­gyan gondolkodott Jézus Krisztus a keresztről (Lk 23,37-44): Mondom nektek - szólt tanítványaihoz nagycsütörtök éjjel, - hogy ennek az írásnak be kell teljesülnie rajtam: a gonoszok kö­zé számláltatom, mivel, amik reám vonatkoznak, elvégeztetnek. És kiment az Olajfák hegyére, követték őt a tanítványai is. Ott pedig mondta nekik: Imádkozzatok, hogy kísértetbe ne essetek. Ő eltávozott tőlük mintegy kőhajításnyira. Térdre esett és imádkozott:

„Atyám, ha akarod, távoztasd el tőlem e pohárt; mindazáltal, ne az én akaratom, hanem a tiéd legyen! És angyal jelent meg néki a menny­ből, erősítette őt. És haláltusában léve, buzgóságosabban imádkozott; és az ő verítéke olyan volt, mint a nagy vércseppek melyek a földre hull­tak." „Erről beszél János is (12,27-33). Aki ezeket a sorokat ol­vassa, megért valamint abból, ami Jézus szívét átjárhatta. Há­borgás és rettenetes vihar dúlt a lelkében. Neki, akinek semmi bűne sem volt, kellett magára venni a világ kárhoztatását. 1640-ben J. Crüger és J. Heermann így énekelték meg:

"Te, drága Jézus, mi történt, teveled,

Hogy oly keményen sújt a zord ítélet?

A szörnyű vétket el mivel követted?

Mi volt a tetted?

Megostoroznak, tövissel csúfolnak,

Arcodba vágnak, gúnyolódva szólnak,

Epét, ecettel kínálgatni mernek,

Keresztre vernek.

Mondd, ennyi kínnak mi az eredetje?

Jaj, vétkeimmel vertelek keresztre!

Amit te szenvedsz, Jézus, én okoztam,

Fejedre hoztam.

S mily büntetés, mit a világ Reád mért?

A jó nyájőrző szenved ajuháért:

A bűnért, melyet szolgák elkövettek,

Az Úr fizet meg..."

(RE 340)

Lehet-e a miattunk szenvedő Jézus keresztje, értékes vagy érték­telen szimbólum, vagy ünnep, szokás?! Nem, nem!

Szeretnék elétekbe tárni egy közismert történetet.

„Kínos lassússággal döcög a vicinális a hegyek között. Minde­nütt, karácsonyra készülő, örvendező arcokat látni. Csak az egyik szakaszban ül egy feldúlt arcú ifjú. Útitársának feltűnik és megkérdi, mi az ok? Ő így válaszol: „Éveken át börtönben ül­tem, ma reggel szabadultam és hazafelé tartok. Bizonyára szégyent hoztam a családomra. A börtönben nem látogattak, leve­let néha írtak. Mégis remélem megbocsátottak. Hogy szüleim helyzetét megkönnyítsem, azt kértem tőlük levélben, hogy adja­nak valami jelt arról, hogy megbocsátottak. Ha igen, akkor a kertben lévő fára akasszanak ki egy fehér szalagot. És mivel a vo­nat gyorsan közeledik már otthonához, fokozódik az izgalma, kéri útitársát, hogy nézzen ki az ablakon. Az állomás előtt lesz egy híd, aztán egy sorompó, így az útitárs figyel és amint kezét az ifjú vállára teszi, hangja elcsuklik, könnyek ülnek a szemében és mondja: minden rendben. Az egész fa tele van aggatva fehér szalagokkal!"

Ezt olvassuk Ézsaiás könyvében: „Elfeledkezhet-e az anya a gyer­mekéről? De, ha ezek elfeledkeznének is: Én terólad el nem feledkezem!" (És 49,14-15).

Ámen.

\*

**Szeptember 3**

**Kiút a szellemi halálból**

**„Akkor megtudjátok, hogy én vagyok az Úr, amikor felnyitom sírjaitokat, és kihozlak sírjaitokból, én népem!"**

**(Ez 37,13).**

Valóban így van: akik életre támadnak a halálból, ebben a feltámadásban felismerik majd az Úr kezét. Ez lesz az embert érhető legnagyobb és legnevezetesebb változás. Isten kihozza a szellemi halál sírjából, valamint a szellemi élet fényét és szabadságát ajándékozza neki. Ezt senki más nem képes megcselekedni, csak az élő Isten, az élet Ura és teremtője.

Milyen jól emlékszem arra, amikor én is a „csontok völgyében" hevertem, magam is annyira kiszáradva, mint azok a csontok. Áldott volt az a nap, amikor Isten végtelen kegyelme elküldötte az Ő emberét, hogy életre keltsen. Istennek legyen dicsőség azért a megmozdulásért, amelyet a hit Igéje támasztott kiszáradt csontjaimban. De még áldottabb legyen a „négy égtáj felől fúvó", engem is mege­levenítő mennyei szél. Most már ismerem az örökké élő Úr életre támasztó Szellemét. Bizony, az ÚR az élő Isten, mert Ő elevenített meg engem is. Új életem még így, a gondokkal és fájdalmakkal is világosan bizonyítja számom­ra, hogy az Úr megöl, de meg is elevenít. Csak ő egyedül Isten. Benne van minden, ami nagyság, dicsőség és kegye­lem. Megelevenedett szellemem Őt imádja, mint a nagy „Én vagyok"-ot. Legyen ezért nevéé minden dicsőség! Őt akarom dicsérni, amíg csak élek.

\*

**Gyermekeink születésekor, keresztelésekor**

**„Én ugyan vízzel keresztellek titeket megtérésre, de aki utánam jő... Szentlélekkel és tűzzel keresztel majd titeket!" (Mt 3,11)**

Keresztelő János mondja ezeket a szavakat, mikor a farizeusok és sadduceusok is kezdenek kimenni hozzá a Jordán vizéhez, hogy ők is megkeresztelkedjenek. Jézus az, akiről Keresztelő János beszél. Nagyon sze­reti a kisgyermekeket. Mikor kisgyermekeket visznek hozzá, hogy kezeit azokra vesse és imádkozzék értük, tanítványai kímélni szeretnék fáradt Mesterüket. Nem akarják odaengedni a kisgyermekek szüleit. Jézus azt mondja tanítványainak: „Hagyjatok békét e kis gyermekeknek, és ne tilt­sátok meg nekik, hogy hozzám jöjjenek; mert ilyeneké a mennyeknek országa" (Mt 19,14). Hogyne keresztelnék meg mi is már a kisdedeket, mikor úgy szereti őket Jézus, hogy azt mondja róluk: „ilyeneké a mennyeknek országa". Hogyne tennők már az ilyen kisdedeket Krisztus kezé­be; hogyne ajánlanék fel őket Néki, Isten országának leendő tagjaiul, már akkor, mikor a krisztusi hit nagy igazságairól még csak szüleik és keresztszüleik tudnak nékik bizonyságot tenni, Szentlélekkel és tűzzel való megkereszteltetésük idejéig.

Megváltó Krisztusunk, Néked ajánljuk föl már csecsemő korukban gyer­mekeinket. Tudjuk, mennyire szereted a kisdedeket. Tudjuk, hogy nemcsak Magad, de Szentlelked is vezérli őket, hogy fölnövekedvén, önmaguk tegyenek majd vallást Rólad. Uram, érezzük, hogy felelősek vagyunk drága kicsinyeinkért. Érezzük, mennyire szükségük van oltalmadra, szeretetedre, áldásodra nekik is, nekünk is, hogy egészen a Tieid lehessünk. Tarts meg minket irgalmadból! Ámen.

„Ez igen szép ajándék,

Mit az Isten enged

Az őbenne hívőknek,

Akiket ő szeret.

És végre te meglátod

Fiaidnak fiait,

A Sionnak csudálod

Nagy békességit."

(Énekeskönyv 128. é. 3. v.)

**\***

**(19) „Tégy bűnvallást előtte, és mondd el nettem, hogy mit tettél."**

**(Józsué 7)**

Akán történetét olvasva azonnal Joó Sándor 1963-ban elmondott igehirdetés-sorozata jutott eszembe. A bűn átlé­pés azon a vonalon, amit az Isten von, ami elválasztja a bol­dogságot a boldogtalanságtól, a tisztaságot a tisztátalan­ságtól, az örömet a bánattól, az életet a haláltól. Akán meg­vallotta bűnét, és mégis irgalmatlanul bűnhődnie kellett. Mi, mai Akánok, ha megvalljuk bűneinket, akkor megsza­badulunk a bűnhődéstől, nem azért mert ma Isten enyhéb­ben ítéli meg a bűnt, hanem mert Valaki levette rólunk bűneink büntetését. Krisztus érdeméért lehetséges, hogy ha megvalljuk bűneinket, akkor megbocsát, és azt mondja: „Eredj el és többé ne vetkezzél!" (János 8,11)

**\***

**Áldott csend**

**(Zsindelyné Tüdős Klára, Isten markában)**

Igen, ez hiányzik zakatoló, fülsüketítő éle­tünkből. Vizsgálom magamat is, környezetemet is, hogy ugyan mitől van mindenütt ez az eszement lárma.

Balatonfüreden nyaraltam az idén és sokat üldögéltem a szép parti sétányon. Nem hiányzott ott semmi, csak a csend. Pedig csendben volt a Balaton, a Nap, a Hold, az öreg nyárfák, a halkan illatozó petúniák. Olyan beszédesen hallgatott a természet és úgy akarta pihentetni, babusgatni a sok fáradt embert, de nem hagyták.

Csendrendeletet léptettek életbe Füreden az idén, miszerint autók és táskarádiók kitiltattak a központból. Igen ám, de azt be is kellene tartani. Az egyre növekvő tömeg azonban fütyül rá! Az autók, nem mondom, igyekeznek nesztelenül to­lakodni be a tilos helyekre s jelenlétüket csak a szaguk jelzi, de a táskarádió, ez a kis pokolgép, ott fityeg a sétálók kezében és mondja, krákogja, sü­víti a világ minden nyelvén a táncdalok silány szö­vegét.

Érthetetlen dolog, hogy ezen apró ördögi lár­magépek boldog tulajdonosai oda se figyelnek, mit mond a masinájuk, mert a nyárnak megfelelően folyik a flört, a tereiére és pletyka. De a táska­rádió nem hagyja magát és kitartóan közli a nagy­világ zaját. A szerelmi susogást vagy izgalmas em­berszólást tehát muszáj teljes hangerővel túlordí­tani. S hogy ez a zajfesztivál mivé tud fajulni, azt némely csendre áhítozó magányos üldögélők tud­ják megmondani.

Én csak csodálkoztam az árnyékban, hogy a turbékoló párocskáknak miért kell kíséretnek a meccsek közvetítése. Vagy házastársak harsány veszekedéséhez az amerikai beat-zene. Mert per­sze a dörömbölő, visító gépecske arra kényszeríti önfeledt gazdáját, hogy legintimebb közlenivalói­val túlüvöltse a nagyvilág hangzavarát.

De hát én sok mindent nem értek ezzel a stí­lusmániás fejemmel. Nem értem például, hogy páfrányos, mohás, gombás, szamócás, meséket sut­togó erdőbe miért cipelik emberek magukkal a ze­negépet? Hogy halkan suhanó vitorlásokon, mi­kor a csónak oldalát csobogva becézi a Balaton, miért kell volapük nyelven rikoltozni egy óperencián túli perzsa vásárnak?

Vagy éppen is hogy értem? Mert csendben megszólal a Titok! A csendben rejtőzik az Isten. Aki a csendet nem bírja, öt nem bírja hallani?

Az a „csendes szó, amely csontot tör" a csend­ben a szívek fenekéről szólal meg s azt csak azok bírják ki, „.akik Istent szeretik". Akik Őt keresik, szeretik a csendet, mert a csend csodadolgokat beszél Istenről, csillagokon, fűszálakon, fényeken és árnyékokon át. A csend minden emberi szónál szebben prédikál Valakiről, aki itt járt ezen a Föl­dön, akinek lába alatt nem görbült meg a fűszál, aki a Gecsemáné kertben halk szavával tanítgatott, amit nemcsak az a tizenkettő hallgatott, hanem a kicsi zöld bogárkának az őse is, amit én ott láttam mászkálni a köveken. A csendben tanítgat ö min­ket, késői tanítványait, akik az ő szavát lessük.

Ügy érzed, testvér, hogy távol van tőled? „Csak légy egy kissé áldott csendben, magadban békességre lelsz!" Amikor kátyúba jutsz, amikor zsákutcába fut az életed, állj meg és várj!

Illés sem a szélvészben, földrengésben, tűz­vészben hallotta meg az Isten halk szavát, hanem amikor kétségbeesve, tanácstalanul megállt. De amikor meghallotta, félelmében eltakarta palást­jával az arcát.

Te még nem takartad el? Csak méltatlankodsz s lármáznak a gondolataid, hogy nem szól az Ige, nincs eligazítás, az Isten se törődik veled!

Nyugodj meg. Ha mi hűtlenkedünk is, ő hű marad. Ott áll melletted, csak te rossz felé nézel!

Azért nem ismered fel és azért nem hallod azt a halk szót, amit csak csendben hallhatsz meg, mert te nem akarod vállalni azt az utat, melyet néked éppen Ö adott. De aki megáll, elnémul, figyel és engedelmeskedik, az megkapja az erőt, a békessé­get, sőt, az örömöt is útravalónak.

\*

**Szeptember 4.**

**Betakar és megvéd**

**„Tollaival betakar téged, szárnyai alatt oltalmat találsz, pajzs és páncél a hűsége" (Zsolt 91,4).**

Megragadó ez a kép! Ahogyan a tyúkanyó szárnyai alá veszi kicsinyeit, úgy védelmezi az Úr az Ő népét, és nyújt rejtekhelyet neki. Láttál-e már anyjuk szárnya alól kicsipogó csibéket? Hallottad-e már örvendező csipogásukat? Ugyanígy találhatunk mi is oltalmat Istennél, és nyerhe­tünk igazi békességet, mert tudhatjuk, hogy Ő vigyáz ránk!

Amíg az Úr szárnyai alatt vagyunk, megvédve érezzük magunkat. Különös volna, ha ez nem így lenne. Hogyne éreznénk magunkat biztonságban, amikor az Úr jelenti számunkra az életet, az otthont, a menedéket és a nyugodalmat.

Így az Ő nevében indulhatunk a harcba és tarthatunk ki benne, mert Urunk megvéd ott is. Pajzsra és páncélra van szükségünk, és ha őszintén bízunk Istenben, ahogy a csibe bízik a tyúkanyóban, megtapasztaljuk, hogy hűsége tetőtől talpig megvéd bennünket. Az Úr nem hazudik, ő hűséges népéhez, ígérete biztosan megáll! Hűsége többet ér minden földi páncélnál, védelmében ellenállhatunk az ellenség valamennyi tüzes nyilának.

Jöjj én lelkem, rejtőzz az Úr kiterjesztett szárnyai alá, rejtsd el magad meleg tollai közé! Ott igazán boldog lehetsz!

**\***

**Gyermekeink nevelése**

**„Akit szeret az Úr, megdorgálja, megostoroz pedig mindent, a kit fiává fogad." (Zsid 12,6)**

Gyermekeink az Úréi, Ő csak reánk bízza azokat, hogy Neve félelmében, embertársaik szeretetében neveljük őket és kegyelméből egészen az Övéi legyenek. Tudjuk, hogy Isten nagyon szeret minket, mégis megdorgálja azokat, akiket szeret és megostorozza azokat, akiket gyermekeivé fogad. Nem feledkezhetünk meg az intésről, amely nekünk, mint fiáknak szól. Nekünk sem lehetnek bálványaink gyermekeink, akiknek szintén szól: „meg ne lankadj, ha ő dorgál téged; mert a kit szeret az Úr, megdorgálja, megostoroz pedig mindent, a kit fiává fogad." Nem szabad megengednünk nékik, ami nem az Úr tetszése szerint való, mert méltán kérdi az ige: „melyik fiú az, a kit meg nem fényit az apa?" (Zsid 12,7). Isten is hivatkozik arra, hogy akik fenyítés nélkül valók, korcsok és nem fiák. Az ige más helyei is szólnak ezekről, „ne vond meg a fenyítéket..." (Péld 23,13). A szülőknek példájukkal kell gyermekeik előtt járniuk, hogy ne mondják többé: „az atyák ették meg az egrest, és a fiák foga vásott el bele" (Jer 31,29).

Uram, a Te szigorúságoddal kell nekünk is földi életünkben reánk bízott gyermekeinket félelmedben és igéd szerint nevelnünk. Mi sem mel­lőzhetjük a feddést, a dorgálást, a büntetést. Te is azokat dorgálod és ostorozod, akiket gyermekeiddé fogadsz. Segíts meg, hogy kegyelmedből példánkkal világoljunk előttük, miként Szent Fiad is mielöttünk. Hallgasd meg imádságunk! Ámen.

„Ó, mely drága adományok, Hogy az ily apró gyermekek Ékesen felnevelkednek, És ők szintén olyaténok, Mint a nyilak a jó kézívben, Az erős vitéz kezében." (Énekeskönyv 127. é. 4. v.)

**\***

**Szerezz értelmet**

**(7) „Vegyétek birtokba a várost, mert Istenetek, az Úr kezetekbe adja azt."**

**(Józsué 8)**

A győzelmet mindig az Úr adja. Minden győzelemben az Ő eszközei vagyunk, ezért a győzelem után csakis az Ő dicsőségére, azaz a másik ember javára élhetünk. Jaj ne­künk, ha visszaélünk a Tőle való győzelemmel, és a dicső­séget magunknak tulajdonítva, elkezdjük gyötörni a má­sikat. A teljes írás összefüggésében azt is tudjuk, hogy Isten végső akarata nem az ellenség kiirtása, hanem annak sze­retete, megtérésre hívása. Egyedül a krisztusi szeretet hatal­ma képes igazán „legyőzni", „birtokba venni" a másikat, de ennek eredménye mindig életre jutás.

**\***

**HEIDELBERGI KÁTÉ**

**9. Nem jogtalanság-e az emberrel szemben, hogy Isten a törvényben teljesíthetetlent követel tőle?**

**Nem, mert Isten úgy teremtette az embert, hogy teljesíthette azt.1  
Az ember azonban, az ördög felbujtására, vakmerő engedetlenséggel megfosztotta magát is, utódait is az isteni adományoktól.2**

**1Ef 4,24–25 • 2Róm 5,12**

**10. Büntetlenül hagyja-e Isten ezt az engedetlenséget és lázadást?**

**Isten rettenetesen haragszik1 mind az örökölt, mind az általunk elkövetett bűnök miatt, és igazságos ítéletével időleges és örök büntetéssel sújtja a bűnt, amint meg van írva: „Átkozott, aki nem tartja meg ennek a törvénynek az igéit, és nem aszerint cselekszik!”2   
1Róm 5,12; Zsid 9,27 • 2 5Móz 27,26; Gal 3,10**

**11. Hát nem irgalmas-e az Isten?**

**De, Isten irgalmas szívű,1 ám igazságos is.2  
Igazsága pedig azt követeli, hogy a bűnt, amely Isten elleni felségsértésnek minősül, a legnagyobb, azaz testi-lelki örök büntetés sújtsa.**

**12Móz 34,6–7 • 22Móz 20,5; Zsolt 5,5; 2Kor 6,14**

\*

Gal 3,13

l Tim 1,11-16

Mt 7,13-14

Három tényről fogunk gondolkodni:

1. Isten maga a jóság és minden, ami a kezéből kikerül, jó!
2. Mi miatt kellett Jézusnak átokfán meghalni?
3. Isten miért irgalmas és igazságos is, egyszerre?

Jézus teljes meggyőződéssel mondta: Senki sem jó, csak egy, az Isten! Ugyanakkor jól tesszük, ha Bonhoeffer, német mártír igehirdetővel is egyetértünk: „Hiszem, hogy Isten mindenből, még a legrosszabból is jót tud és akar kihozni, sőt hiszem, hogy Isten minden bajban lévő számára annyi ellenálló erőt ad, amennyire csak szüksége van." Mindig örömmel nyitom fel Bib­liámat a Timótheushoz írt levélnél és értem meg mindjárt az el­ső soraiból, hogy (Pál) a boldog Istennel találkozott, mikor őt, aki istenkáromló, üldöző, sőt erőszakos volt, Krisztussal a damaszku­szi úton megkereste, és boldog emberré tette.

Mindez ma is áll. Velem, veletek sem történik ez másként, ha Krisztussal találkozunk. Ha valaki abba a kivételes helyzetbe ke­rül, hogy átélheti az Istennel való közösséget, azt betölti a hála, annak az imádsága és éneklése csupa öröm, derűt sugárzó erő. A Szentléleknek e hozzánk való közelsége félelmet is okoz, akár meg is rettenthet, de lényegében biztatás, reménység, amit to­vább kell adnunk.

Bizonnyal ezt érezte át Ésaiás próféta is, Uzziás halálakor. Be­megy a Jeruzsálemi templomba, látja lélekben Istent és hallja is a hangját, beleremeg és mondja nem kis szorongással: Jaj nékem, mert láttam az Urat, elveszek, mert tisztátalan ajkú vagyok, né­pem is tisztátalan. Mégis megérti, hogy az Úr a szolgálatába hív­ja. (És 6,1-13). Figyelmeztet mindnyájunkat, hogy mindazok, akik a XX. században születtünk és legtöbben át éltünk valamit a XX. sz. szörnyűségeiből milliók és milliók pusztulását, be me­rünk-e menni Isten templomába és odaállunk-e Isten elé Ésaiáshoz hasonló kérdéssel: Meddig még, Uram? Isten jóságát tapasztalhatta meg egyik legnagyobb költőnk is, Ady Endre, mi­kor hányattatott, bűnös élet után, Isten elé állt

„Mikor elhagytak, Mikor a lelkem roskadozva vittem, Csöndesen és váratlanul Átölelt az Isten.

Nem harsonával, Hanem jött néma, igaz öleléssel, Nem jött szép, tüzes nappalon, De háborús éjjel.

És megvakultak Hiú szemeim. Meghalt ifjúságom, De őt, a fényest, nagyszerűt, Mindörökre látom!"

(Az Úr érkezése)

Az irántunk való isteni jóság, küldetést és mások iránti felelőssé­get is hordoz. Valaki, gondolatban, interjút készített a tíz meg­gyógyult bélpoklossal (Lk 17,11-19) Kilencen, nem mentek vis­sza megköszönni gyógyulásukat Jézusnak. A tízedik, aki samaritánus volt így felelt: Lélegzés nélkül nem tudok élni, nem tudok hazamenni míg hálát nem adtam Jézusnak. S milyen jól járt! Ő többet kapott a testi gyógyulásnál!

A Jel 3,8-at, „adtam elődbe nyitott ajtót...", így magyarázza: Gyermekem, nem azért adtam neked enni és inni valót, hogy te jóllakott és vidám lehess, hanem hogy ételedet éhező szomszé­doddal megosszad. Nem azért adtam ruhát és lakást neked, hogy jóllétben élj és büszkélkedj vele, hanem hogy didergő szomszédodat a te ruházatod óvja meg a hidegtől és a te házad menedék lehessen... (J. Gnanabaranam: Jézusom ma)

2. Mi miatt kellett Jézusnak átokfán meghalni? Azért, mert Aty­ja akaratát követve, Ő maga mutatott példát, hogy a nyomorúságba jutott emberért, annak bűneiért, életével, áldozatával, szeretetből és önként, elégtételt tegyen Isten igazságosságának. Mit válaszolhat erre, az ember? Amit a tízedik bélpoklos mon­dott: „Lélegzés nélkül, nem tudok élni."

Az átokfának, Jézus kínszenvedésének, nincs semmi más magyarázata: „Titeket is megelevenített, kik holtak voltatok vétkeitek és bűneitek miatt..., de az Isten gazdag volt irgalmasságában..., Jézus Krisztus keresztje, az átokfa által tart meg hit által, nem cselekedetein­kért, hanem ajándékként." (Ef 2,1 kk). Ezért a kegyelemért mondja Pál, „meghajtom térdeimet a mi Urunk, Jézus Krisztus Atyja előtt és kérem, hogy nektek is adja meg, hogy erősödjetek meg a belső emberetek­ben, lakjék Krisztus, hit által, a szívetekben." (Ef 3,14-17). „Vigasztal­játok tehát egymást és építse egyik a másikat, amiképpen cselekszitek is." (l Thess 5,11) Bizony az átokfa kötelez minket, akik itt együtt vagyunk és egyúttal minden embert is, aki belépett valaha is Is­ten szent helyébe, hogy felelős önmagáért és embertársaiért is ugyanakkor Isten színe előtt: „hogy járjon méltóan az Úrhoz, teljes tetszésére, minden jó cselekedettel gyümölcsöt teremve és növekedve Isten megismerésére, örömmel és hálaadással." (Kol 1,10-12).

3. Isten vajon, miért irgalmas és igazságos egyszerre? Elsősorban azért, mert mindkét tulajdonság hozzátartozik Isten­ségéhez. Igaza van a zsoltárosnak: „Bizonyára közel van az ő szabadítása az őt f élőkhöz, hogy dicsőség lakjék a mi földünkön. Irgalmasság és hűség találkozzanak, igazság és békesség csókolgassák egymást, így sarjad hűség a földből és igazság tekint alá az égből. Mivel az Úr meg­adja a jót, földünk is megtenni gyümölcsét." (Zsolt 85,10-13). Jónás is erről vall, ha szemrehányóan mondja is: „Tudtam, hogy irgalmas és kegyelmen Isten vagy nagy türelmű és nagy irgalmasságú, még a go­nosz miatt is bánkódó." (Jón 4,2).

Ágoston Kr. u. 354-ben született Afrikában, Thagastében. Apja pogány, hirtelen haragú, lobbanékony, anyja hívő keresztyén, imádkozó, bibliás, melegszívű valaki volt. Gyermek és ifjú korá­ban a játék, a kalandok vonzották, aztán a dorbézolás, szerelem, majd a tudomány és a szónoklás érdekelték. Megkísértette oly­kor a lopás, hazudozás is. Emiatt szomorkodó, könnyeit hullató édesanyját kerülte, sőt el is szökött előle. Az édesanya kitartó volt mind a fiáért való imádságban, mind a fia szeretetében. Ap­ja halálos betegen megtér és megkeresztelkedik, majd a fiú Ágoston is, így az édesanya könnyei nem folynak hiába, imáit meghallgatja Isten. Ágoston így ír korábbi életéről: „Istenem, milyen későn kezdtetek szeretni: Mert, lám te énbennem voltál, én pedig kívül kerestelek! Otromba módon belegázoltam gyö­nyörű teremtésedbe. Te velem voltál, de én nem voltam ben­ned, pedig, ami tőled elvonzott, nem is létezhetne, ha te nem te­remtetted volna. Hangosan hívtál, széttépted sötétségemet; vil­lámokat szórtál és fénysugaraddal borítottál el. Megkóstoltalak és most már tereád éhezem és szomjazom." (Vallomások)

Ágoston 32 éves, mikor megtér, anyja még él pár évig. Lám mégsem élt hiába. Fiából Isten egyik legdrágább szolgája lett, Is ten szerelme győzött a legnagyobb ellenállás és sötétség felett, hogy végül is az egyik legnagyobb zsenivel és legragyogóbb te­hetségek egyikével ajándékozza meg a keresztyén világot.

Tokishi Ishi, a „huszadik század Barnabása." Ő nagyobb mélységeket jár meg, mint Ágoston, ha nem jut is el hasonló ma­gasságokig. Mindkét szülője pogány, apja ráadásul még iszákos is. Először, hogy ne kelljen éheznie, lop. Majd hamis kártyás, börtönbe zárják, s betörők közé kerül, még mélyebbre süllyed. Betör, sőt gyilkol. 1915-ben egyik áldozata, egy teaházi gésa, aki kiszolgálja őt. Tettének nem maradt nyoma, ezért a lány koráb­bi szerelmét gyanúsítják és ítélnék halálra.

Más tette miatt Ishi ismét börtönbe kerül. Börtöntársaitól ér­tesül arról, hogy tette miatt, mást ítéltek halálra. Ekkor derül ki, hogy mi is lakik Ishi lelkében. Azon töpreng, mit érezhet egy ha­lálraítélt férfi és családja. Elhatározza, hogy leleplezi magát. Meg is teszi, de a bíróság nem akarja elhinni, felmentik Ishit. Ishi nem nyugszik bele, ügyvédjét fellebbezésre utasítja. Most már Ishit ítélik el, a másikat szabadon engedik. Ismeretlenektől Új­szövetséget kap, de először csak félreteszi. Majd mégis előveszi. Beleolvas, unalmasnak találja, míg arra a fejezetre nyit, ahol Jé­zus kijelenti, hogy felmegy Jeruzsálembe, bár világos, hogy ott biztos halál vár rá. Ezek a szavak megérintik Ishi lelkét. Mikor újra előveszi az írást, arra a helyre nyit, ahol a pásztor, aki száz juhából elveszít egyet, ott hagyja a kilencvenkilencet és megy az elveszett után, míg megtalálja. Majd az a jelenet kerül eléje, mi­kor Pilátus átadja Jézust ellenségeinek, bár ártatlannak találja. Ezen Ishi felháborodik. Most már tovább olvas és eljut odáig, ahol Jézus a kereszten, így imádkozik: „Atyám, bocsáss meg nekik!" Beleremeg a szíve, megadja magát, megtér. Naplót ír, amit lel­kigondozójára hagy, s kivégzése előtt ezt írja: „Testem a börtön­ben lát halált, de megtisztult lelkem hazatér Istenhez, a men­nyek országába."

Ámen.

\*

**Szeptember 5**

**Akárhova megyek, Ő velem van**

**„Veletek lesz az Úr!" (2Krón 20,17).**

Komoly biztatás volt ez Jósáfát királynak, mivel nagy sokaság támadt ellene. Nagy biztatás ez nekem is, mert nagy szükségben vagyok, és legyőzésére nincs se hatal­mam, se bölcsességem. Ha az Úr velem lesz, győzni fogok az élet csatájában, és minél nagyobb a megpróbáltatás, annál dicsőségesebb lesz a győzelem. De honnan tudhatom bizonyossággal, hogy az Úr velem van?

Kétségkívül mellettem van, ha én vele vagyok. Ha bízom benne, hűségében, hiszek szavának és engedelmeskedem parancsának, akkor kétségkívül velem van. Ha azonban a Sátán oldalán állok, akkor Isten ellenem van, ez nem is lehet másképpen. Ha viszont úgy élek, hogy életemmel Isten dicsőségét szolgálom, akkor biztos lehetek abban, hogy Isten is megbecsül engem.

Biztos lehetek abban, hogy Isten velem van, ha életem Megváltójának és Üdvözítőjének vallom. Ha életemet Is­ten egyszülött Fia kezébe tettem, feltétlenül számíthatok arra, hogy az Atya teljes hatalmával mellém áll, és megtart, hogy Fia meg ne szégyenüljön.

Bárcsak meg tudnám ma hittel ragadni ezt a rövid, de drága ígéretet!

Ó Uram, teljesítsd be ezt az Igét szolgádon! Légy velem otthonomban, az utcán, a mezőn, a munkahelyemen. Légy velem, ha emberek között vagyok, vagy egyedül a magány­ban. Légy mindazokkal, akik szeretnek Téged.

**\***

**Kötelességünk szüleink iránt**

**„ Tiszteld atyádat és anyádat, hogy hosszú ideig élj ezen a földön... " (2Móz20,12)**

Mindannyian érezzük, mennyi hálával tartozunk szüléinknek, akiknek Isten után életünket, nevelésünket, sok feledhetetlen hatásukat, sok drága emlékünket köszönhetjük. Mennyei Atyánk a Tízparancsolatban az embe­rekre vonatkozó törvények közt elsőként adja ezt a parancsolatot: „Tisz­teld atyádat és anyádat, hogy hosszú ideig élj azon a földön, a melyet az Úr a te Istened ad te néked." Ez az egyetlen parancsolat, amelyhez ígéret kapcsolódik: a hűségesen teljesítők számára a hosszú élet. Az Örökkévaló nagy fontosságot tulajdonít a szüléinknek járó tiszteletnek. A család az emberi társadalom alapsejtje és a szüléink iránt érzett tisztelet a leg­fontosabb társadalom-összetartó erő. Ez alól az egyetemes törvény alól senki sem vonhatja ki magát. Különösen az édesanyánk iránt érzett szeretetnek kell eltöltenie mindannyiunk szívét. Nincs olyan eltévesztett életű ember akinél, ha az erkölcsi törvények sorjában elvesztik is rájuk hatásukat, az édesanyjuk iránt érzett tisztelet, szeretet valami formában meg ne maradna!

Dicséret, dicsőség térjen szent Nevedre mennyei Atyánk, hogy a szüléink iránt érzett tiszteletet, szeretetet ilyen első helyre állítottad világodban. Adja kegyelmed, hogy egy nép körében se tudjon ez megfogyatkozni. Már gyermekkorunkban érezzük, hogy a szüléinknek való engedelmesség kedves Előtted. Áldd meg, Uram, gazdagon az évenként templomainkban rendezett anyák, szülők napját. Az Atyjának mindhalálig engedelmeskedő Úr Jézus Krisztus nevében hallgass meg minket! Ámen.

„A te atyádat és anyádat tiszteljed szeressed híven, Hogy hosszú életet, sok jókat Adjon teneked az Isten." (Énekeskönyv 473. é. 6. v.)

**\***

**Előlegezett bocsánat**

**Hozzátok ki hamar a legszebb ruhát, és adjátok rá... (Lk 15,22)**

A harmadik, amivel Jézus folytatja a mennyei Atya arcképének meg­rajzolását, az, ahogyan a példázatbeli apa mozgósítja a házat. Egészen eddig hallgatott, most azonban mindent megtesz, hogy visszatért fiát megvédje a szégyentől. A hosszú fehér ruha tiszteletet parancsolt, a gyű­rű és a saru a fiúság jele volt, s a jogi formula rehabilitálta a tékozlót: ez az én fiam. Nem csavargó, nem gazember, még csak nem is béres, hanem a fiam. így nézzetek rá, így beszéljetek vele és róla! Ennek a gyereknek nincs múltja, tiszta lappal indul, csak jövője van.

Isten irántunk való szeretetében mérhetetlenül sok gyengédség van, s ugyanakkor az ő visszafogadó kegyelme radikális, megfellebbezhetetlen. Jó lenne, ha mi is ezt a radikális bocsánatot kérnénk el tőle nagy alázat­tal, és így tudnánk megbocsátani egymásnak is.

Elkezdődik az örömlakoma, és akkor ér haza az idősebb testvér. Őt felháborítja ez az egész, amit az apja művel. Ő, a jó fiú, csak öccse viselt dolgait látja, és elképzelhetetlennek tartja, hogy ezt meg lehet bocsátani, és azok után újat lehet kezdenie otthon. Durván rátámad az apjára.

Az apa azonban őt is ugyanazzal a szeretettel veszi körül, mint másik fiát. Annak elébe futott, ennek utánamegy, és hívja a közös örömbe. „Örülnöd kellene, hogy a testvéred megjött." Ő azonban nem tud örülni.

Isten szereti a bűnbánattal megtérőt is, és az önelégülten duzzogót is. Egyiket a messzeségből vonzotta szeretete, másikat a közelből hívja ma­gához, mert mindkettőnek őrá van szüksége.

Ismerjük mi már ezt az Istent? A valódi, az élő Istent, akit Jézus Krisztus jelentett ki nekünk és élt elénk. „Aki engem lát, látja az Atyát." (Jn 14,9)

**\***

**„MIT MESÉLJEK?"**

**(Zsindelyné Tüdős Klára, Isten markában)**

Nagyon sokszor hangzott felém ez a panaszos kérdés anyák és nagyanyák szájából, akiket mese­szomjas kicsinyeik gyötörtek. De ez nemcsak gyermekprobléma, mert az igazi igazság az, hogy az ember, ha kicsi, ha nagy, mind éhezi és szomjazza a mesét. Jaj de nagyon tudta ezt a mi Urunk Jé­zus. És nem átallotta közéülni, domboldalban, víz­parton, erdőn, mezőn, útszélen a szegény, bámész tömegnek. Nem törődött vele, hogy fiatalok-e, öre­gek-e. Volt is köztük minden rendű és rangú em­ber.

Nem értették persze, mit mond. Nem fogták fel a mese lényegét, de lekötötte figyelmüket a meglepő, mindig aktuális történet.

Nos és ma? Amikor az ö szavát halljuk? Két­ezer év múltán az ő megdöbbentő példázatait, mi ragad meg bennünk?

A mély tanítás? A leleplező szó? Szinte so­sem!

De a mese megragad és különös módon to­vábbzeng, néha sok esztendőn át, amíg egyszer fü­lünktől a szívünkig ér. És akkor kipattan a volta­képpeni mondanivaló, mint egy bimbó.

A mai gyerekeknek a rádió, a televízió, a gép mesél. Nekem még abban az ántivilágban Nanukám meg az öreg dajkáim, Lidi néni mesélt, s az azért más volt. Valahogy úgy, ahogy a friss gyü­mölcs más, mint a konzerv.

Mostanában sok szó esik világi körökben is arról, hogy művelt embernek mégis ismernie kel­lene a Bibliát, hiszen ráépült az európai ember egész kultúrája.

Mint tantárgyat be nem veszi már a serdülő ifjúság sem, mert így is alig győzi a temérdek lec­két. Pedig amit Jancsi meg nem tanult, János so­sem fogja tudni.

Ehhez nem tankönyv kell, hanem élőszó!

Anyák és nagyanyák! Mi lenne, ha ti elme­sélnétek a kicsiknek a Bibliából legalább a törté­neteket?

Ez persze nem egészen egyszerű dolog, mert csak úgy érvényes, mint a szoptatás. Az édesanyá­nak meg kell ennie a táplálékot, a szervezetének fel kell dolgoznia a levest, húst, főzeléket, gyü­mölcsöt, hogy mindebből — anyatej legyen.

Anyáknak és nagyanyáknak ismerniük kel­lene a Bibliát ahhoz, hogy a történeteiből ízes, szí­nes, érdekes, lebilincselő, élményt jelentő, érthető mesék kerekedjenek a kicsik számára.

Ami a gyermeklélek puha viasztábláira író­dik, az megmarad. Megmarad belőle sokkal-sokkal később is az, amit Isten eseményeken át aktuálissá tesz az életünkben.

Keresztyén anyáknak és nagyanyáknak nem azon kell óbégatni, hogy „nincs kötelező hitokta­tás", hanem tudni szépeket mesélni a bibliai tör­ténetekből.

Akkor nem fognak úgy állni a fiatalok egy-egy bibliai tárgyú világhírű műkincs előtt, mint a bocik!

A keresztyén anyák és nagyanyák pedig ne takargassák bibliai műveletlenségüket ideológiai kifogásokkal és ne kenjék másokra, ami az ő mu­lasztásuk. Azért még, inert egy fiatal tudta, hogy Tintoretto Golgotáján mi történik, vagy Correggio Angyali üdvözletének mi a meséje, még egy gye­rek se kapott rossz pontszámot, ha az egyetemen felvételizett.

Aki a könyveket szereti, ebben a mai műve­lődési lázban nem hagyhatja ki a Könyvek Köny­vét a könyvei közül, akkor sem, ha meggyőződéses materialista, de művelt ember szeretne lenni.

A Képes Bibliák egyike-másika ellen volna egy kis ízlésbeli kifogásom. Nem szeretem a giccset akkor sem, ha mégolyán szent tárgyú is! A hátam borsózik, amikor azt hallom magyarázatul rossz illusztrációk mellé, hogy „jó az a gyerekek­nek". Hát nem! Az ébredező, fejlődő gyermeki tu­dat számára a legjobb sem elég jó!

A parancs erre is áll: „Ne csinálj magadnak faragott képet!" És egy kisgyermeknek is azt kell megtanulnia, hogy az egy igaz: Istent csak lélek­ben és igazságban helyes imádni.

\*

**Szeptember 6.**

**Erős szív**

**„Reménykedj az Úrban, légy erős és bátor szívű, re­ménykedj az Úrban!" (Zsolt 27,14).**

Szüntelenül reménykedjél! Az Úrban reménykedjél! Ér­demes reménykedni benne. Soha nem hagyja cserben azt, aki Őbenne bízik.

Ne csüggedj el a reménykedésben! Számíts nagy szaba­dulásra és légy készen, hogy Istent dicsérd érte.

Az Ige biztat, hogy „légy erős és bátor szívű", mert erre van leginkább szükséged, amíg várnod kell. Ha a szíved egészséges és erős, minden rendben lesz. A szívnek nyuga­lomra és derűre van szüksége, és ezt akkor kapja meg, ha erőt nyer. Az erős szív megnyugszik, tud örvendezni és így erőt ad az egész embernek.

Senki sem képes az életnek ezt a titkos mozgatóját, a szívet megerősíteni, egyedül Isten, aki teremtette, Ő erősít­heti meg. Isten maga az erő, így adhat erőt mindazoknak, akiknek erre szükségük van. Ezért légy bátor, az Úr ki­árasztja rád erejét, nyugodt leszel a viharban és örvendezel a szomorúságban. Én, aki ezeket a sorokat leírtam, Dávid­dal együtt bátorítalak, hogy „reménykedj az Úrban!" Hosszú és mély tapasztalat tanított meg arra, hogy az a jó a számomra, ha az Úrban reménykedem.

**\***

**Édesanyánk hatása lelki életűnkre**

**„Jézus gyarapodék... az Isten és emberek előtt való kedvességben. " (Lk 2,52)**

Az Úr Jézus gyermekkoráról mindössze egy mondat emlékezik meg a Szentírásban: „Jézus pedig gyarapodék bölcsességben és testének álla­potában, és az Isten és emberek előtt való kedvességben." Minden édes­anyának az legyen a legszentebb vágya, hogy az ő gyermekeiről is el lehessen ezt mondani. A szülés fájdalmait elfeledve (Jn 16,21), az éjsza­kát is nappallá téve, mennyi gonddal, mennyi fáradsággal, szíve, lelke minden erejének, képességének latbavetésével igyekszik úgyszólván min­den édesanya arra, hogy gyermekei ne csak tudásban és testileg gyara­podjanak, hanem Isten és emberek előtt való kedvességben is. Még meg sem születtünk, máris imádkozott értünk édesanyánk. Hála töltötte el szívét Isten iránt, mikor a szülés fájdalmai után először pillantott meg minket. Akkor is, mikor a gyermekágyból felkelve, első útja Isten házá­ba vezetett. Ő kulcsolta össze először imádságra a mi apró kacsóinkat. Ő oltotta szívünkbe Isten iránt az első hálaérzést. Hűségesen imádko­zott értünk egész életünkben. A nagy nyugati egyházatyának, Ágostonnak az édesanyja évtizedekig imádkozott, míg fia megtalálta az Úr Jézus Krisztust.

Jóságos mennyei Atyám, köszönöm Néked, hogy nékem is olyan drága édesanyát adtál, akinek az volt a legszentebb vágya, hogy mi mindannyian a Tieid legyünk. Köszönöm, hogy már születésünk előtt imádkozott értünk. Köszönöm, hogy munkás két keze tengernyi elfoglaltsága mellett is talált mindig időt az értünk való imádkozásra. A mi gyermekeinkért is mennyit imádkozott! Haló porain nyugodjék kegyelmed és áldásod... Ámen.

„Szentléleknek edénye volt ez, Az élő Isten képe volt ez, A Krisztus Jézus lakott ebben, Volt Istentől nyert kegyelemben." (Énekeskönyv 400. é. 5. v.)

**\***

**(27) „...az Úr oltárának favágói és vízhordói légyenek..."**

**(Józsué 9)**

A gibeoniták ravasz cselhez folyamodnak, hogy életben maradjanak. A ravaszság óemberünk mozgató rugója, amely a nemes ügy látszatát keltve - diplomatikusan és min­denáron - valójában a saját érdekeit képviseli. A gibeoniták végül a kultuszhelyen szolgálnak úgy, hogy az Úr melletti döntést nem hozták meg. Az Egyház nyomorúságának for­rása lehet az, ha a szent szolgálat csupán a megélhetés és az önmegvalósítás eszköze lesz. Jézus Krisztus tökéletesen diagnosztizálta ezt a jelenséget: ,Én az Atyám nevében jöt­tem, mégsem fogadtatók be, ha más a maga nevében jön, azt befogadjátok. Hogyan tudnátok hinni ti, akik egymástól fogadtok el dicsőséget, de azt a dicsőséget, amely az Atyától van, nem keresitek.” Újjászületésre van szükség!

\*

**Heidelbergi káté**

**11. Hát nem irgalmas-e az Isten?**

**De,Isten irgalmas szívű,1ám igazságos is.2 Igazsága pedig azt követeli, hogy a bűnt, amely Isten elleni felségsértésnek minősül, a legnagyobb, azaz testi-lelki örök büntetés sújtsa.**

**12Móz 34,6–7 • 22Móz 20,5; Zsolt 5,5; 2Kor 6,14**

**12. Bár Isten igazságos ítéletéből megérdemeltük az időleges és örök büntetést, hogyan szabadulhatunk meg attól és békülhetünk meg újból Istennel?   
Isten igazságos követelésének maradéktalanul eleget kell tennünk,1  
s ezért vagy nekünk, vagy másnak meg kell fizetnie.2**

**12Móz 20,5; 23,7 • 2Róm 8,3–4**

**13. Mi magunk meg tudunk Istennek fizetni?**

**Mi magunk semmiképpen. Ellenkezőleg: napról napra növeljük bűnünket.**

**Jób 9,2–3; 15,15; Mt 6,12**

**14. Bárki más, aki hozzánk hasonlóan csupán teremtmény, megfizethet-e helyettünk?**

**Senki sem. Először is, Isten nem akar más teremtményt büntetni amiatt, amit az emberkövetettel.1 Másodszor, nincs olyan teremtmény, aki Isten bűnt gyűlölő haragját el tudná hordozni, vagy másokat attól meg tudna szabadítani.2**

**1Zsid 2,14–18 • 2Zsolt 130,3**

**15. Milyen közbenjárót és szabadítót kell tehát keresnünk?**

**Olyat,aki valóságos ember,1de tökéletes és igaz,2 mindazáltal minden teremtménynél hatalmasabb, azaz valóságos Isten is.3**

**11Kor 15,21 • 2Jer 33,15–16; Ézs 53,9; 2Kor 5,21; Zsid 7,16 • 3Ézs 7,14; Róm 9,5; Jer 23,5–6**

Zsid 7,19-28 Rom 2,5/c-18 Mk 7,18-24 IJn2, 1-2

Annyira elnyomorodtunk a bűnben, hogy teljesen alkalmatla­nokká lettünk még a bűnről való gondolkodásra is. Aki pedig sö­tétségben jár, segítségre szorul, egy felé nyújtott kézre, aki vezes­se, helyreigazítsa. Helyesen állapítja meg Pascal: „A keresztyénségen kívül egy vallás sem tanítja, hogy az ember bűnösként szü­letik meg."

Jóllehet Isten az embert ártatlannak, tisztának teremtette, de az első emberpár lázadó, a maga útját járó, Istentől elszakadt utat választott magának. A bűn, mint az áradó folyó szétszakítot­ta az engedelmesség gátjait, megfékezhetetlen; „ki-ki saját kíván­ságaitól vonzva és csalogatva kísértésbe esik és a kívánság megfogan és bűnt szül." (Jak 1,14). Ahol csak ember van, él a földön, él, virág­zik, terjed a bűn is. Jól látta meg a költő:

„Én úgy hallgattam mindig, mint mesét, a bűnről szóló tanítást. Utána -nevettem is - mily ostoba beszéd! Bűnről fecseg, ki cselekedni gyáva! Én nem tudtam, hogy annyi szörnyűség Barlangja szívem. Azt hittem, mamája Ringatja úgy elalvó gyermekét, Ahogy dodogva álmait kínálja. Most már tudom. E rebbentő igazság Nagy fényében az eredendő gazság Szívemben, mint ravatal, feketül. S ha én nem szólnék, kinyögné a szájam Bár lennétek ily bűnösök mindnyájan, Hogy ne maradjak egész egyedül."

(József Attila: Én nem tudtam)

Mi pedig beszélünk haragvó, ítélő Istenről, aki csak büntetni tud és büntetni akar! Ismeretlen marad a Biblia üzenete: Isten irgalmas és gonoszon is bánkódó. (Jón 4,2). Az ember nyomorúságán megrendülve, Isten atyai szeretettel küldte közénk és értünk Fiát, Jézus Krisztust, hogy megtartsa a bűnösöket! A bűnös ember felismerheti nyomorúságát, az atyai szív könyörületességét, és mint a tékozló fiú, siethet a megbánás útján, hazafelé!

Az ember sok mindent gondolt a világról a történelem során, annak kezdeteiről s, a végtelenbe tekintve, fel akarja fedezni a mindenség titkát. Sokféle csodát vél felfedezni, még a Teremtő létét is tagadja vakságában. Ám miközben az Örökkévalóról nem vesz tudomást, megfeledkezik a legfontosabbról. Isten kinyilat­koztatta magát. Leleplezte az ember. Az emberiség iránti szere­tetét feltárta Krisztusban. Téved, aki azt hiszi, Ő az „igazakért" jött a világba. Nem. Jézus a betegek orvosa, az elveszettek kere­sője, a bűnösök megváltója. (Mt 9,12-13). A Jézushoz vezető út felirata ez: csak bűnösöknek!

Alapvető tévedés azt gondolni, hogy Isten mindenáron ítéletet akar. Szó sincs róla. Isten a bűn sötétségébe és ezzel együtt a ha­lálba, kárhozatba siető embert szereti, ragaszkodik hozzá. Számá­ra azért és csak azért beszél a bűnről, hogy rádöbbentse: hamis úton jár és ebből van kivezető út. Ezt az utat kínálja fel, kivétel nél­kül, minden embernek. A Bibliát olvasva döbbenhetünk rá, hogy már világrajövetelünk sem véletlen műve, Isten Örökkévaló aka­ratából léptünk és lépünk az életbe, létünk gyökerei az örökkéva­ló láthatatlan tanácsvégzésén alapulnak. És ha Isten akarata szült minket, Tőle származik a létünk, akkor akarja a létünket, sorsun­kat kormányozni. Az ember élete üdvösségre rendelt élet, isteni akaraton nyugszik, a bűn sötét, riasztó világából egyetlen mene­dék van: Jézushoz, keresztjéhez odamenekülni!

Ezért kell a bűnről szólni, mert a benne való maradás, halál, kárhozat, A bűn az ember szívében fogan, onnan való. Amikor a Bibliánk a bűnről beszél, ezt öt csoportba foglalhatjuk.

A bűn Isten szemei előtt: törvényszegés. Isten akaratának át­hágása. Szembeszegülés azzal, amit Isten törvénye tanácsol. Megromlott szívünk, mint az áradat áttöri az elébe tett gátakat. Úgy jár az ember a világban, mintha rá lenne bízva minden. Ha­misan esküszik, tagadja Istent. Tiszteletlenül viselkedik a szülei­vel szemben, öl, lop, csal, hazudik.

Egy másik nézőpontból a bűn: gonoszság. Mint, mikor a vul­kánból kiszökik a láva, pusztít, megront mindent a környezeté­ben: a szívünkről van szó, mikor megnyílik az ördög démoni ereje előtt, azonosul vele és közben a rabjává lesz. Félelmes do­log ez, mert eszközévé lesz a Sátán hatalmának.

A bűn úgyis jelentkezik, mint amiben az ember letér, eltér az élete céljától. Igen, a bűnnek ebben a fajtájában letérek a hivatásom útjáról, az Isten által nekem szánt cél elérésétől. Az ember ak­kor boldog, ha követi Isten tanácsolását, ügyel tetteiben, gondol­kozásában ahhoz a gondolathoz igazodik, amit neki szánt Isten. Ha ettől eltér, ellene kell állania a lelkiismeretének és ez már ma­ga a boldogtalanság.

Sok esetben a Szentírás a bűnt lázadásként fogja fel és neve­zi meg. Az ember gyakran azzal és akkor esik bűnbe, mikor azt akarja tenni, amihez csak Istennek van joga. Ehhez át kell hág­nia Isten, s embertársai érdekeit. Lábbal tiporja az Isten uralma által megszabott határokat. Nem érti a legfontosabbat, hogy Is­ten ellen tesz, ám nem hághatja át Isten rendjét, Isten dicsősé­gén nem eshet folt. A lázadó egyszer csak azt veszi észre: meg­bukott.

Végül, a bűn nem egyéb, mint az ember hitetlensége. A hit összeköt létem irányítójával. A hit csodálatos titok, az emberi lét alapvető titka: mikor az ember szorosan összefonódik Teremtő­jével, művével, alkotásával. Hitetlennek lenni annyi, mint lesza­kadni és lezuhanni a semmibe. A hitetlenség kilátástalanság, be­leütközni az áthághatatlanba. A hit nem valami tétel, tantétel el­fogadása. Az igaz hithez, az igaz élet szorosan hozzátartozik.

Isten Fia, Jézus Krisztus kijelenti: Ő a bűnösökhöz, a bűnösö­kért jött. Nem azért, hogy szemükre vesse tévedéseiket, megítélje lázadásaikat, hanem hogy magára vegye minden bűnünket. Ke­resztje méltán „átokfa", mert bűneinket, fájdalmainkat, tévelygése­inket vette, viselte, őt ítélte meg Isten helyettünk. Mikor Jézus vál­lalta a keresztet, az Atya akaratának engedett! Engedelmes volt a halálig, és pedig a kereszthalálig! (Fii 2,8). „Egyetlenegy áldozatával örökre tökéletesekké tette a megszentelteket!" (Zsid 10,14). Jézusban, Jé­zusért történhetett így, mert benne nem volt vétek, tiszta volt. Neki kellett áldozatul esnie, hogy szabadok lehessünk. „A bű­nért, melyet szolgák elkövettek, az Úr fizet meg!" (RE 340). „Mind, ami kín, ütés ért, magam hoztam reád..." (RE 341).

Jézust félreértik az asszonyok, akik gyászolják és siratják. Ki is igazítja őket: „Jeruzsálem leányai, ne sírjatok én rajtam, hanem ti maga­tokon sírjatok és a ti magzataitokon..." (Lk 23,27-29). Félreérti az egyik gonosztevő: „Ha te vagy Krisztus, szabadítsd meg magadat és minket is!" A farizeusok is félreértik a keresztet mikor megbotránkoznak rajta és a pogányok is, akik oktalanságnak ítélik, (l Kor 1,18).

A bűnnek következménye van. A bűnért való isteni harag kínját egyetlen teremtmény sem viselheti el. Jézus az Atya aka­ratának engedelmeskedve jött közénk, fizetett helyettünk, mint valóságos igaz ember és egyszersmind valóságos igaz Isten is!

Isten szeretetével és bizalmával is visszaél az ember. Példa er­re Izsáknak és családjának története. Izsák Istentől kért és ka­pott feleséget. Majd Istentől kértek és kaptak gyermekeket is. Igen, de volt Istennek már Rebeka teherbe esése előtt egy kikö­tése: „A nagyobbik szolgál a kisebbiknek." (l Móz 25,23). Tudomá­sára jutott ez Izsáknak is, sőt bizonyára a gyermekek is tudták , csak éppen mind a négyen megfeledkeztek róla. Jákob csellel veszi meg azt, amit Isten ígért. Izsák elfelejti az előre megadott isteni figyelmeztetést. Rebeka a megvénhedett Izsák kijátszására veszi rá Jákobot. Izsák családjának életében, majd utódaikban is nemzedékeken át szemlélhető, hogy az Isten ígérete, terve és gondolata olyan ajándék, amivel nem szabad visszaélni.

Mégis, mikor Istenre gondolunk, ne a rossz lelkiismeret irá­nyítsa a gondolatainkat, hanem hittel és reménységgel gondol­junk Isten ígéretére: „Megáldatnak benned - mondta az Úr Ábrám­nak - a föld minden nemzetségei!" (l Móz 12,3) Az ígéretek folyta­tódnak a prófétákon át Jézusig.

Luther méltán énekli: „Az ige kőszálként megáll, megszégyenül, ki bántja... Miénk a menny örökre." (RE 390). Ma is boldog az az ember, „aki hallja Jézus beszédeit és cselekszi azokat, az kősziklára építette a házát." (Mt 7,24).

Ámen.

\*

**Szeptember 7**

**A mindenható kegyelem hatósugara**

**„...akkor ahelyett, hogy ezt mondanák nekik: Nem vagytok népem! - ezt mondják: Az élő Isten fiai vagytok!"**

**(Hós 2,1).**

A szabadon munkálkodó kegyelem fiákká teheti az ide­geneket. Az Úr itt kijelenti, hogy ezt szándékozik csele­kedni a lázadókkal, és tudtukra is adja majd, hogy mit cselekedett velük. Kedves olvasóm, velem is így cseleke­dett az Úr; veled is megtette már ezt? Ha igen, fogjunk kezet és egy szívvel dicsérjük Urunk imádásra méltó nevét.

Közülünk egyesek annyira elidegenedtek, hogy joggal szólt az Úr Igéje a lelkiismeretünkhöz és szívünkhöz: „Nem vagytok népem". Amikor Isten házában, vagy ott­hon a Bibliát olvasva megszólalt Isten szava szellemünk­ben: „Nem vagytok népem", bizony rettenetesen szomorú és kárhoztató volt ez a számunkra. De azután minden megváltozott. Most ugyanott ugyanaz az Ige azt mondja nekünk: „Az élő Istennek fiai vagytok". Tudunk-e elég hálásak lenni ezért? Nem tölt-e el reménnyel bennünket, ha mások megmentésére gondolunk? Mert létezhet-e olyan valaki, akit a kegyelem ne érhetne el? Hogyan mondhat­nánk le valakiről, amikor az Úr bennünk is ilyen csodálatos változást tudott véghezvinni?

Urunk, aki ezt a nagy ígéretét már teljesítette, teljesíteni fogja minden más ígéretét is. Ezért énekelve folytassuk utunkat, Istent imádva és bizalommal telve.

**\***

**Édesanyánk családunk összekötő kapcsa**

**„Minden tiszta a tisztáknak... " (Tit l,15/a)**

Ha ezt az igét halljuk, elsősorban édesanyánkra gondolunk. Az ő számára is tiszta volt minden. Ránk eső tekintete, felénk sugárzó szíve, minket körülvevő szeretete, minden velünk kapcsolatos gondolata, szava tiszta volt; Istenhez szálló imádság volt. Ilyen volt nemcsak mivélünk, de min­den testvérünkkel. Ő volt családunknak Istentől rendelt összekötő kapcsa. Ő volt a szeretetnek Istenből örökké buzgó forrása egész családunk számára. Ha borús volt közülünk egyesek ábrázata, ha könnyes volt a szeme, az Övé mindig tiszta, szeretettől ragyogó, boldogságtól sugárzó volt. Mennyei Atyánk és Megváltó Krisztusunk szeretete édesanyánk szívén keresztül áradt hajlékunkba, egész környezetünkbe, szívünkbe. Legyen emléke örökké áldott!

Mennyei Atyánk, térjen szent Nevedre dicséret, magasztalás, hogy édes­anyák szívére, mint erős fundamentumra építetted az egész emberi nemzetséget. Szereteted édesanyánk szívén keresztül árad a szeretetet annyira nélkülöző világunkba. Ne engedd, Uram, hogy az édesanyák szíve el tudjon hidegülni s ennek nyomán a szeretet is eltűnjék fokról-fokra a földről. Krisztusért könyörgünk. Ámen.

Hints meg, Uram, engemet izsóppal, És én azontúl tisztán megújulok; Moss meg engem, és szépen megtisztulok, És fejérb leszek a tiszta hónál. Hogy örvendezhessen az én szívem, Add, hogy megértsem te nagy irgalmadat, És megvidul minden én tetemem, A te haragod melyet összerontott." (Énekeskönyv 51. é. 4. v.)

**\***

**Stabilitás és termékenység**

**Gyökerezzetek meg és épüljetek fel őbenne (Krisztusban)...**

**(Kol 2,7)**

Pál apostol élete olyan volt, mint egy mélyen gyökerező, egészséges gyümölcsfa, amelyet a stabilitás és termékenység jellemez.

Életének sok vihara közt is stabilan állt, mert világos küldetéstudata volt. Tudta, hogy ki küldte, kikhez és mivel. Isten különös szeretetet ol­tott a szívébe az elveszett emberek iránt, és kapott olyan mondanivalót, amely kezdetben neki is új volt, az ő életét is megváltoztatta, s amellyel minél többeknek akart segíteni.

Feladata ez volt: „nyisd meg a szemüket, hogy a sötétségből a világos­ságra, és a sátán hatalmából az Istenhez térjenek, hogy az énbenem (Jé­zusban) való hit által megkapják bűneik bocsánatát" (ApCsel 26,18). Ő ezt teljes meggyőződéssel hirdette, Isten Szentlelke pedig nagy erővel munkálkodott egy ilyen erőtlen emberen keresztül is.

Életének a gyümölcsei egyrészt abban mutatkoztak meg, hogy a Lé­lek gyümölcse termett benne gazdagon, vagyis olyan rá egyébként nem, de Jézusra jellemző tulajdonságok jelentek meg benne, mint a türelem, alázat, szeretet, nagy lelki erő. Másrészt pedig munkájának gyümölcsei az élő hitre jutott és megváltozott életű emberek voltak, akik később ma­guk is sokakat vezettek Jézushoz.

Meggyökerezni Krisztusban azt jelenti, hogy egyre erősebb hitbeli kö­zösségre jut vele az ember. Vele bensőleg azonosulni, benne feltétel nél­kül bízni, őt az életünkben minden tekintetben érvényesülni engedni. Ez ad a hívőknek ebben a szellemi viharokkal teli időben állóképességet, de ez teszi könnyebbé az egymáshoz való hűséget is. És ebből a közösségből táplálkozva lesz az életünk termékeny. Egyre jobban hasonlít a jellemünk Krisztuséhoz, és tudunk másokat is hozzá vezetni. Termi az ő nevéről vallást tevő ajkak gyümölcsét is (Zsid 13,15).

\*

**A CSILLAG**

**(Zsindelyné Tüdős Klára, Isten markában)**

Nyár dereka van, a csillagos éjszaka ideje. A sötétkék mennybolt szikrázó brilliáns szegekkel van a mindenségre feszítve s a szűk, alacsony em­beri élet hajszolt robotosainak valami kibeszélhetetlen jó erre a fénylő magasságra rácsudálkozni. Amikor a közeli csúnyaságok szemléletébe belefá­radt szem ezen a végtelen szépségen elpihen s a hétköznap tébolyító számaiba — cikkem írása ide­jén még — belegörcsösödött gondolat a fényévek felfoghatatlanságán elnyújtózik, mintha szárnyra kelne a lebéklyózott lelök. Száll, felszabadultan, az éhes, fáradt test szűk kereteiből, a világ Te­remtőjének zsámolya felé.

Titokzatos messzi fények. A mindenség ra­gyogó szemei. Itt a földön is tudnak ragyogni em­beri szemekben. Itt is, most is találkozhatunk ve­lük sokszor. A mi lélekkutató munkánkban útmu­tató fények, jelek a szemek, ó azok a homályos, fénytelen, kiégett, elborult, égő, szikrázó, lobogó, árulkodó szemek!

Sokat állunk mi szemben nőkkel, akiknek a találkozáskor egy kis kíváncsiság világít lelke ab­lakában. Amikor egy-egy városban leülünk beszél­getni az egybegyűlt asszonyokkal, mindig világos ablaksor fogad bennünket, mindig ragyognak fe­lénk a széniek. A könnyebb rész mindig az enyém, mert a társaim, Pilder Mária az, aki beszélni kezd. Szemben ülök a hallgatósággal s ők reá figyelnek s én elnézhetem csendben a sok arcot, szemet.

Rodin, a franciák nagy szobrásza azt mondja, hogy a bennünk lakó lélek a legnagyobb szobrász: született vonásainkat egész életünkön át az gyúrja, faragja. Igaz ez és megdöbbentő. Mivé tudnak válni a szép kis gyermekek! Mi tud kivirítani néha ráncos arcokon!

Mindig úgy érzem, ennek a titkon dolgozó nagy művésznek kezét lesem, amikor így szem­ben, a sok idegen arcon a munkája láthatóvá vá­lik. Amikor lobogni kezd az Ige fénye, mindig be­világítja a figyelő arcokat. Jön azonban egy pont, amikor személyessé válik az üzenet — és sorban sötétednek el a szemek, kialszik a fény az abla­kokban s komor, kietlen sötétség mered ránk; a bűnére eszmélő ember arca.

Olyan izgalmas, félelmes és kockázatos ez, mint amikor éles acél vág bele az eleven emberi testbe. A szem sosem tud úgy hazudni, mint a száj. A szem mindig elárulja, mikor vág elevenbe az Ige. Lélekzetelállító az, amikor a nyájas, érdek­lődő arc elborul, a szem nem látja többé, amire néz, hanem befelé fordulva, saját magára mered.

Szörnyű pillanat, amikor az ember az Ige fé­nyében megpillantja önmagát. Csak a születés és halál nagy pillanataihoz hasonlítható ez. Érezzük, hogy az Úr jelen van. Van úgy, hogy keserves va­júdással születik meg valakiben az Isten gyer­meke, néha egyetlen szent pillanat életre segíti. És ezt mind kibeszélik a szemek.

Szorongva látom sokszor a sötét szemek mö­gött micsoda élet-halál küzdelem indul meg. Ér­zem a haragot a háborgató iránt. Szinte attól fé­lek, felugranak némelyek és elszaladnak, amikor Pilder Mária beszél. És látok olyanokat, akik összeszorított szájjal, komor, fénytelen szemekkel, szinte szöknek tőlünk a végén, de ezeket én már nem féltem, mert őket megérintette a Lélek és Is­ten véghez is viszi azt, amit ö megkezdett. Ha egy emberi lélekben a harc megindul, a kimenetele nem vitás.

Csak azok a változatlan derűvel néző, hideg, idegen, értetlen szemek, azok {élelmesek. Nem él­nek. Üveg szemek. Kibeszélhetetlen ujjongás, ha egy-egy ilyen élettelen szemet mégis néha elborít a könny. Az áldott, szent eső. Azt is látni a sze­men, ha nem kifelé, de befelé folynak a könnyei. És leírhatatlan öröm az, amikor a könnyáztatta arcban egyszerre fény leni kezd a szem. Egy új, más fény jelenik meg benne.

A csillag.

És jelenti, hogy egy szívben megszületett a betlehemi kisded, a Megváltó Jézus Krisztus.

\*

**Szeptember 8.**

**Tönkrement**

**Ő pedig szívesen jóllakott volna akár azzal az eleséggel is, amit a disznók ettek,**

**de senki sem adott neki. (Lk 15,16)**

Ide jutott a tékozló fiú azon a „távoli vidéken". Nem ezt akarta, de ez lett belőle. Csak ezt a kísértő nem mondja meg előre, Isten pedig sok em­bernek hiába mondja, nem veszik komolyan. A példázat erre is figyel­meztet: nem lehet következmények nélkül vétkezni.

Ott tartott tehát, hogy elköltötte mindenét. A józan eszét sem tudja használni, csúszik le a lejtőn, sodródik az árral.

Ez után „nagy éhínség támadt azon a vidéken, úgyhogy nélkülözni kezdett". Otthon ilyen nem volt, az atyától távol azonban ki van szolgál­tatva mindenki nála nagyobb erőknek.

Bekönyörögte hát magát a vidék egyik polgárához. Ez az Istentől el­szakadt ember tragikomédiája: szabad akar lenni mindentől, s a végén bekönyörgi magát, hogy szolga lehessen éhbérért. Ráadásul disznókat kell legeltetnie. Ez egy zsidó fiú számára a legnagyobb szégyen. Volt egy mondás: átkozott mindenki, aki disznót etet. Azt azonban megtiltották, hogy ő is egyék a disznók eledeléből.

Ez a tékozló fiú útjának mélypontja. Beérné már moslékkal is, de ab­ból sem ehet. Mindezt súlyosbítja a totális magánya. Csak a disznói rö­fögnek körülötte, mint bűneinek eleven jelképei.

Valaki, aki szintén szabadságra vágyott, és minden kötöttséggel sza­kított, keserűen ezt mondta: szabad lettem, mint a madár, melyet elkap a forgószél.

„A megrepedt nádszálat nem töri össze, a füstölgő mécsest nem oltja el" (Ézs 42,3).

Ha így van, akkor én is számíthatok Uram gyengéd bánásmódjára. Nem vet el engem, pedig még a legjobb állapotomban is gyenge, törékeny és olyan értéktelen vagyok, mint egy nádszál. Valaki azt mondta nekem: „Mit sem érsz a szememben!" Ez nem volt valami gyöngéd kijelentés, de igaz volt. Még annyit sem érek, mint a folyami nád, mert az legalább nem lógatja a fejét. Én viszont megtörtem, nagyon is megtörődtem. Szívem nem muzsikál, valahol elszállt belőlem a zene, a dallam. De Krisztus nem tör össze, és ha Ő ezt nem teszi meg, akkor mit bánom én, ha mások próbálnak összetörni. - Ó, én kegyelmez és irgalmas Uram, védelmedbe menekülök és elfelejtem minden bánatomat.

Talán illik rám a „füstölgő mécses" hasonlata is, ez csak füstöl, de már nincs fénye. Attól tartok, nem vagyok senkinek hasznára, csak bosszúságára. Félek, hogy az ör­dög elfújta lángomat, otthagyott füstölögve, és az Úr csak­hamar rám teszi a gyertyaoltó kupakot. De mégsem: hiszen a törvény alatt is csak megtisztogatták, de nem oltották ki a mécsest. Akkor hát az Úr sem olt ki engem: ez a remény­ségem.

Uram, légy hozzám kegyelmes, tisztogass meg, gyújtsd meg bennem újra a világosságot, hogy áraszthassam di­csőséged fényét!

**\***

**Istenéhez hasonló édesanyánk szeretete**

**„Mint férfit, akit anyja vigasztal, akként vigasztallak titeket én " (Ézs 66,13)**

Isten édesanyánk vigasztaló szeretetéhez hasonlítja a maga szeretetét. Ennél nagyobb elismeréssel senki sem illetheti édesanyáink szeretetét. Az édesanya szíve, valóban, csodálatos gyöngédséggel tud odahajolni bánat­ba borult fia szívéhez. Bármennyire megkeményítette is az élet a férfiak szívét, édesanyjuk szívén keresztül őket is meg tudja vigasztalni. De csak az édesanyjáén keresztül. Más földi szív képtelen erre. Ha az édesanyai szív sem vállalkoznék erre, már csak az Örökkévaló tudna minket megvi­gasztalni. Azt mondja igéjében: „hát elfeledkezhetik-e az anya gyerme­kéről, hogy ne könyörüljön méhe fián? És ha elfeledkeznének is ezek: én te rólad el nem feledkezem" (Ézs 49,15). Még ez a föltevés sem rontja le az anyai szív csodálatos erejét. A dán főváros egyik múzeumában láttam egy szobrot. Rab édesanyát ábrázol kicsi gyermekével. A bepólyált gyer­mek ott fekszik a börtön kőpadlóján. A megkötözött kezű édesanya térdre borul előtte, úgy szoptatja ártatlan kisdedét. Milyen jó, hogy Isten is min­den körülmények közt meg tud vigasztalni minket.

Áldalak, Uram, hogy ilyen drága vigasztaló erőt adtál édesanyámnak is. Köszönöm, hogy bármily nagy fájdalom égette lelkem, mindig meg tudott vigasztalni. Magasztallak, hogy szelíd tekintetéből annyi szeretet sugár­zott felém, hogy mindig megvigasztalt... Köszönöm, hogy mióta haza­költözött, Hozzád fordulhatok vigasztaló szeretetért és azt meg is adod nékem... Áldom érte szent Neved. Ámen.

„Az Urat szeressétek, szentek,

Ki megtart híveket,

Büntet kevélyeket!

Ő legyen nektek reménységtek!

Higyjétek szívetekben:

Megvigasztal az Isten."

(Énekeskönyv 31. é. 19. v.)

**\***

**Heidelbergi káté**

**16.**

**Miért kell a közbenjárónak valóságos és igaz embernek lennie?**

**Isten igazságossága azt követeli, hogy ember fizessen az ember bűnéért.**

**De legyen igaz ember, mert aki bűnös, másokért nem fizethet.**

**Kol 1,10-20 Gal 2,16-20 És 53,4-11.**

**17.**

**Miért legyen ő valóságos Isten is?**

**Azért legyen valóságos Isten is,**

**hogy isteni hatalmával az ő teste el tudja viselni Isten haragjának súlyát,**

**s így nekünk az igazságosságot és az életet visszaszerezze.**

**18.**

**Ki az a közbenjáró, aki egy személyben valóságos Isten, és valóságos, igaz ember is?**

**Az Úr Jézus Krisztus a mi közbenjárónk, akit az Atya teljes váltságul és igazságosságul adott nekünk**

**19.**

**Honnan tudod ezt?**

**Azt, hogy Jézus Krisztus a közbenjárónk, a szent evangéliumból tudom.**

**Ezt Isten már kezdetben, az édenkertben kijelentette.**

**Majd a pátriárkák és próféták útján hirdette, az áldozatokkal és a törvény előírta más szertartásokkal kiábrázolta.**

**Végül pedig az ő egyszülött fia által beteljesítette.**

Valamikor úgy gondolkodtam Krisztus valóságos emberi és va­lóságos isteni természetéről, mint egy hídról. Ennek egyik tartó oszlopa az isteni, a másik az emberi természet pillérei tartanák és a két pillér között átfeszülő, a minden terhet hordozó ív, ma­ga a kereszt. Ám rá kellett döbbennem, hogy ez is a misztériu­mok, titkok világába tartozik. A. Tennyson verse, a „Kikötőn túl", többet érzékeltet:

„Esthajnal csillag, s csendülő

hang fentről: vár az Úr!

S ne csikorogjon a hullámtörő, mikor hajóm kifut:

Telten, álmodva és pezsgéstelen

Dagadjon a

Tenger, mikor indul a végtelen

Mélység fia.

Szürkület; estharang;

S utána a sötét!

S ne zokogjon se szív, se hang,

Mikor a lábam hídra lép;

Mert, noha, a roppant ár túlragad

Földi Téren, Időn,

Hiszem, Kalauzom maga fogad,

Ha átvágtam a Kikötőn."

(Szabó Lőrinc fordításában)

A szép kifejezések mögött ott rejlik az isteni és emberi termé­szet, ám még sokkal kifejezőbb Jézus Krisztus képe; a „földbe esett gabonamagról." (Jn 12,24-26). Igen, ez a magát másokért megüresítő, önmagát feláldozó, alázatos jézusi engedelmesség képe. (Fii 2,7-8). Jézus földi természetében az Atya által elren­delt utat vállalta, magáravette az emberiség minden bűnét, nyomorúságát, hogy lehetővé tegye hazamenetelünk útját. Mindez azokra érvényes, akik Jézusra néznek hittel, mint mi kor Mózes felemelte a rézkígyót a pusztában és aki felnézett rá, megmenekült.

Az igaz isteni természet is sokféleképpen tükröződik. Isten nem hagyta a szentjét rothadást látni. (Csel 2,24-27). Pál így fo­galmazta: „Annakokáért Isten is felmagasztalta Öt..." (Fii 2,9-11). Jézus pedig így szólt: „És én, ha felemeltetem a földről, mindeneket - akik az énjeim - magamhoz vonszok!" (Jn 12,32). Ki tehát az igaz keresztyén? Az, aki nem él magának, aki valami módon talál­kozott a Feltámadottal! így terelte Jézus a helyes útra Pált, Ágostont, Assziszit, Luthert vagy Kálvint...

Jézus Krisztus így búcsúzott tanítványaitól: „Igazat mondok nektek, jobb nektek, ha én elmegyek..., mert ha elmegyek, elküldöm a Vigasztalót (a Szentlelket) tihozzátok." (Jn 16,7).

Megtörténik az emberi élet nagy csodája, a bűnbánat, az új­já (felülről való) születés, és az életem távlatot kapott, Isten sze­retete elvezetett az örök boldogsághoz.

Sokféle, közöttük még felekezeti csalásokkal is megrontott életünk, meggyógyul, beérik. Ennek az áldásnak ott világíta­nak a jelei József rabszolgaságba taszított életében. Éppen az­zal , hogy a szemmel ugyan nem látható módon, de mégis va­lóságosan vele volt az Isten kegyelme (l Móz 39,2-23). Kide­rült, hogy még az emberi szenvedés is gyógyító erő, felülről va­ló gyógyulás József családjának, egy ókori hatalmas országnak az életében is. Péter életét követhetik a tanítványságában bot­lások, de mikor öreg lesz, kinyújtja a kezét és más övezi fel és oda megy, ahova nem akart (Jn 21,18). Rá vonatkozik az a cso­da, amiről Sienkiewicz lengyel író könyve kapta a címét „Quo vadis". Néró császársága idején a hívők azt tanácsolják Péter­nek, meneküljön Róma városából. Útközben, látja szembejön­ni Jézust, kérdi tőle: hová mégy Uram? Azt a feleletet kapja: megyek újra meghalni helyetted! Mire Péter visszafordul és mártírhalált hal. Felfoghatatlan csoda történt, feltárult egy ad­dig járhatatlannak tűnő út: a szenvedés nem csupán a bűn fe­letti győzelem, hanem az igazi jövendő megragadása is!

Egy háborús történetet olvastam. A katonák himlőjárvány miatt kórházba kerültek. A főápolójuk egy nagybeteg fiú mellett ment el, aki 17 éves, ha lehetett. Az megszólította: - Azt hiszem közeledik a halálom órája. Hitetlen vagyok, szüleim is azok vol­tak, de valamikor részt vettem egy gyermekalkalmon, amit egy kedves, idős néni tartott. Nikodémus történetéről beszélt. Jézus azt mondta Nikodémusnak: Újjá kell születned! Mivel én tovább éltem régi életemet, és nem születtem újjá, nem akarok így meg­halni, hívjon hozzám papot. A főápoló megígérte, de elfelejtet­te. Egy óra múlva, újra visszament, gondolta, már halott. Téved­ett, a fiú megújította kérését. A főápoló akkor így szólt, késő len­ne, majd én elmondom neked, mit kell tenned. Édesanyám iga­zán hívő asszony volt. Elmondom neked, amire ő tanított. És el­mondta Jn. 3,16-ot. Kérte a fiút, mondja utána. Az pedig reme­gő hangon mondta utána. Aztán így szólt: - Fiam, anyám azt mondta, aki rábízza magát Jézusra, az nem vesz el, örök élete lesz. A fiú behunyta szemét, majd többször is elismételte, majd abbahagyta és tisztán, világosan így szólt: Hiszek Őbenne! Nem veszek el, örök életem van!

Istentől, felülről jön a megtartás. Giertz Bo: „Házát a kőszik­lára építette" c. könyvében olvastam. A káplán, aki az upsalai fi­lozófiai fakultás magisztere, Isten szent igéjének hirdetője, egy beteghez utazik úrvacsorát adni, és sokféle zavara között, arra fi­gyelt fel, hogy Péter, a kocsisa amióta megérkeztek, ott térdel egy fazsámoly előtt és imádkozik. És ő? Sem indulása előtt, sem idejövet, sőt ki tudja, mikor imádkozott. Szégyenkezve hajtotta meg a fejét s próbált ő is imádkozni. A beteg egy Katalin nevű, volt hívő szomszédjukat várta. Megjött az asszony Hermaalenből. Kiderült, hogy jártasabb a hitben, a hit dolgaiban, mint a pap. És a beteg az asszonnyal való beszélgetés közben megnyu­godott. Végül Katalin ezt olvasta fel a Bibliájából: „Mindnyájan vetkeztek, és szűkölködnek Isten dicsősége nélkül." (Rom 3,23). Mire a beteg: Ámen. Hiszek! Mire Katalin: Isten elvégezte munkáját. Most kérd meg a tisztelendő urat, hogy szolgáltassa ki neked az úrvacsora szentségét. A történet tovább szólt, a magiszter meg­tért s már ő is hirdette az evangéliumot!

Simone Weil: „A jövő, ha teljesül, csak Isten akaratából, aka­ratával meggyőzve teljesülhet!"

Ámen.

\*

**Szeptember 9**

**Olykor helyénvaló a félelem**

**„Boldog ember, aki mindig istenfélő" (Péld 28,14).**

Az Úr félelme minden igaz hit kezdete és alapja. Isten komoly félelme és tisztelete nélkül sohasem gyökerezhet meg bennünk a tiszta élet. Aki szellemében nem imádja Istent, az képtelen szentül élni.

Az boldog, aki szent istenfélelemmel mindig ügyel arra, hogy ne cselekedjék rosszat. A szent félelem meggondolja nemcsak a komolyabb döntéseket, hanem szinte minden mozdulatát. Aki így féli Istent, ügyel arra, nehogy tévedés áldozata legyen, nehogy elhanyagolja kötelességét, vagy bűnt kövessen el. Tart a rossz társaságtól, a feslett beszéd­től, a ravasz életmódtól. Az ilyen félelem nem rontja meg az ember életét, sőt boldogságot ad. Boldogabb az éber őrszem, mint az, aki elaludt őrhelyén. Aki a gonoszt észre­veszi és kikerüli, az boldogabb, mint aki nemtörődöm módon továbbmegy és tönkreteszi saját magát.

Az istenfélelem kegyelmi ajándék, amely olyan úton vezeti az embert, amelyen semmiféle ellenség nem árthat neki. Aki fél a gonosznak még a látszatától is, azt szüntele­nül megtisztítja Isten, és a Szent Szellem segítségével ké­pessé teszi a kegyelem által nyert „ruháját" tisztán meg­őrizni ebben a bűnös világban. Salamon megpróbálta a világiasságot is és a szent félelmet is: az egyikben merő hiábavalóságot talált, a másikban a boldogságot. Ne köves­sük őt a próbálkozásban, de hagyatkozzunk ítéletére!

**\***

**Az egyház Krisztus teste**

**„ Ő a feje a testnek, az egyháznak... " (Kol 1,18)**

Krisztus a világ bűneiért kiontott drága vérén alapította egyházát, azért joggal mondja az írás, hogy az egyház „Krisztus teste". Az efézusi vének­től való milétosi búcsúbeszédében Pál apostol azt mondja: „Viseljetek gondot magatokra és az egész nyájra, melyben a Szentlélek titeket vigyázókká tett, az Isten anyaszentegyházának legeltetésére, melyet tulajdon vérével szerzett" (ApCsel 20,28). Krisztus az egyház feje: egyedül Ő intézkedhetik abban Szentlelkével, mindenki más csak szolgálhat, „ahogy tanultátok is Epafrástól, a mi szerelmes szolgatársunktól, aki hív szolgája ti érettetek a Krisztusnak" (Kol 1,7). Az emberi gyarlóság vezető szerepet igényel magának Krisztus testében, az egyházban, pedig senkinek sincs joga ehhez. Az ige figyelmeztet mindnyájunkat: „nevekedjünk Abban, a ki a fej, a Krisztusban" (Ef 4,15). „Mindnyájan egy testté kereszteltettünk meg." (IKor 12,13)

Légy áldott Megváltó Krisztusom, hogy a Golgota keresztjén a világ bűneiért elszenvedett áldozatoddal alapítottad egyházad, amely a Te tes­ted Nem lehet annak más feje Kívüled, ki Szentlelkeddel vezeted és irányí­tod azt. Vezetésében senki sem igényelhet magának részt: mindnyájan csak „szolgálhatunk" abban Néked. Adja kegyelmed, hogy mindenkor ennek a szent szolgálatnak a vágya égesse lelkem! Ámen.

„Az egyháznak a Jézus a fundamentuma, A szent Igére épült fel lelki temploma. Leszállt a mennyből hívni és eljegyezni őt, Megváltva drága vérén a váltságban hívőt." (Énekeskönyv 392. é. l.v.)

**\***

**Visszament**

**És útra kelve el is ment az apjához. (Lk 15,20)**

Meddig tart a lejtő? Addig, amíg valaki rádöbben arra, hogy ha to­vábbcsúszik lefelé, elpusztul. A tékozló fiú a disznói között korgó gyo­morral ezt ismerte fel: ha itt maradok, éhen halok.

„Ekkor magába szállt" - ezt így is lehet fordítani: magához tért. Egy szédült állapotból végre ráébredt a valóságra. Eszébe jut az otthon, az ap­ja, s arra gondol: mi lenne, ha hazamenne. Már keresi is a szavakat, ame­lyeket az apjának mondana.

Nagy eredmény, ha valaki eljut idáig. Ha végre gondolkozik, a való­ság talaján áll, és józanul felméri helyzetét. A Biblia ezt felébredésnek ne­vezi. De ha itt elakad, még elpusztul. Ezeket a gondolatokat tettnek kell követnie, a fiúnak valóban haza kell mennie.

Ez a lépés, amire mai igénk utal, elmarad sok jó szándékú, Istent ke­reső ember életében. Márpedig ha a lelki felébredést nem követi valósá­gos megtérés, visszatérés az Atyához, akkor a vágyak elhalnak, minden szép gondolat emlékké válik, s az illető csak a pokolban ébred rá arra, hogy Istentől most már véglegesen elszakadt, és ezen akkor már nem le­het segíteni.

Ez a fiú felismerte, hogy ha ott marad, meghal. S eldöntötte: nem akar meghalni. Élni viszont csak otthon lehet. Akkor felkel és hazamegy, még­pedig most mindjárt. Nem találgatja, hogy ki mit szól hozzá, nem tartja vissza az sem, hogy mi lesz a disznókkal, indul az apjához.

A bűnnel csak ilyen radikálisan lehet szakítani. Jézust nem lehet félig követni, mint ahogyan a Balatonból sem lehet egy fuldoklót félig kimen­teni. És elméletben nem lehet senki keresztény. A megtérés: elfordulás a bűneinktől, és odafordulás Istenhez. Tettekben kivitelezve.

\*

**CSENDES ÓRA 1974**

**(Zsindelyné Tüdős Klára, Isten markában)**

Merthogy nemcsak az idők változnak és benne az emberek, hanem a hitéletünk formái és lehe­tőségei is. Valamikor az ébredés éveiben, egy kon­ferencián az esti és reggeli igeolvasásról, elcsen­desedett imádkozásról folyt a vita. Voltak, akik az esti csendes óra mellett kardoskodtak, mondván, hogy jó egy napi számadással megállni Isten előtt, és voltak, akik a korán kelésre biztattak, hogy le­gyen időnk erőt meríteni a Szentírás olvasásából a kezdődő naphoz. Két táborra oszlott a nép, amíg egyszerre Karácsony Sándor frappáns hasonlatá­val eldöntötte a vitát, így mondta: az esti biblia­olvasás olyan, mintha valaki páncélt Öltene, fejébe tenné a sisakot, pajzsát megragadná, belebújna az ágyba és fülére húzná a paplant — aztán reggel meg egy szál hálóingben kinyargalna a csatába.

Hát ebben nagy igazság van, de nem teljes. Mert ugyan hogy csendesedjen egy sokgyermekes anya, aki hozzá még munkába is jár, reggel. Hogy keljen korábban, amikor már így is tegnap kél fel és sosem, tudja kialudni magát. Viszont este olyan fáradt, álmos, kimerült, hogy két mondat után ki­esik kezéből a Biblia és elalszik az égő lámpa mel­lett.

Szóval: mi legyen hát akkor ezeknek az űzött, meghajszolt mai embereknek a csendes órájával, amikor zaklatott életükben olyan végtelen nagy szükségük volna rá?

Nagy lelkigondozói praxisomban kikérdeztem néhány páciensemet, főként asszonyokat persze, hogy hogyan oldják meg rumlis életükben, a földi kenyérgondjaik mellett, hogy a lelkűknek is jus­son kenyér s szomján ne vesszenek az „Élő víz" nélkül, így szerzett tapasztalataimat most úgy adom le, mint egy riportot. Hátha sikerül okulni belőle a hasonló cipőben szaladgáló többieknek.

Harmincöt éves a szép kis művésznő. Nem nézném többnek huszonötnél. Nagyon ügyesen rajzol és remek ötletei vannak. Egyedül neveli a tizenöt éves, tehetséges muzsikus fiát s a kecses, kézügyes, szellemes kilencéves kislányát. Bátran, önállóan járja az útját, „mit éppen néki ő adott". Eszterke tudja, ki az az „ö", aki neki ezt az utat adta. „ö", aki kihozta az idegösszeroppanásból, a leszázalékoltságból, a süket semmiből, a kút fene­kéről. Tudja, Kinek az erejéből és Kinek az aján­dékaiból él. De tudja azt is, hogyha egy lámpa nincs az áramkörbe kapcsolva, nem világíthat. Hogy a kapcsolatot tartja, mutatja egész világító kiegyensúlyozott lénye. — De hogyan tartja ezt a kapcsolatot? Ez volt számomra az izgalmas kér­dés. Tényleg korán kel, s szigorú időbeosztással parcellázza fel a napját. Mikor útnak eresztette a gyerekeit, leül a rajzasztalhoz, melyen ott áll a Biblia. Elolvassa a napi Igét és munka közben arra figyel, amit olvasott. Aki az Igére koncentráltan dolgozik, azt csudálatosán tanácsolja Isten szava az egész napon át. — A metrón szokott imádkozni, s azt állítja, hogy a zsúfolt metrón teljes a csendje és senki sem lökdösi.

A következő tanúm egy hatvanas KÖZÉRT-pénztáros asszony. Régen özvegy. A négy gyerekét egyedül nevelte, s most vők, menyek, unokák har­sány élete nem hagy számára egy csendes zugot még a spájzban sem. Viszi hát a Bibliáját a sza­tyorban, s ha délfelé csappan a forgalom, a pénz­tárban ülve elolvassa a napi Igét. A tarka papírba bekötött Bibliát regénynek hiszik a kollégák, s ha tudni akarják, mit olvas, egyéni átköltésben bibliai történeteket mesél nekik. Saját bevallása szerint sokszor olyankor érti meg ő maga a történet igazi mondanivalóját, amikor a hétköznapok nyelvére lefordítja az örökkévaló igazságot.

A harmadik egy éjjeli ápolónő, aki az éjszaka csendjében azoknak a súlyos betegeknek olvas Igét, akiknek a földi szálai szakadoznak, akiket nem nyugtat meg a pipolfen és nem tud elaltatni a dorlotin. Olykor énekelget is kedves kis hang­ján az ilyen ágyak mellett, s tanúsítja velem együtt, hogy egy Jézusról szóló ének megbékélést nyújtó altatódallá változik s elringatja a szenvedőt, mint csecsemőt a bölcsődal.

Egy régi diákszövetséges orvos a szívinfarktusa után azt vallotta nekem, hogy hosszú mozdulat­lanságra kárhoztatva jobban szenvedett a kény­szer-kikapcsolódástól, mint a fizikai fájdalomtól. Csak amikor rájött, miért fektette két vállra Isten azon a kórházi ágyon, enyhült a szenvedése s kez­dett el gyógyulni a szíve. Sikert, pozíciót, hírnevet, vagyont hajszoló életéből kimaradt — az odafigye­lés. Figyelés a Lélek vezető, „halk és szelíd sza­vára". Megértette, hogy a mennyei Atya hosszú pórázon járatja azokat a gyerekeit, akiket az ö or­szága munkásaiul kiválasztott, — de nem engedi el. Ha az Ö gyermekei nem figyelnek az ő „halk és szelíd szavára", akkor kétvállra fekteti és az ilyen csendes órákban ő beszél. És boldog az, aki — akár egy ilyen betegség árán — de végre — fel­figyel!

Egy híres tudós professzornak az intézeti író­asztalán bibliai útmutatót láttam. Megkérdeztem, miért tartja ott, mikor tudom, hányszor zaklatták fontoskodó riporterkék olyan kérdésekkel, hogy — hogyan tudja természettudományos gondolkodását összeegyeztetni a Bibliával. Rám mosolygott — ahogy nyilván a riporterre is — és azt mondta: nagyon jól! •— Torkára forrasztom az okvetetlenkedőknek minden további kérdésüket. Hiába ma­gyaráznám nekik, nem értenék — mert nem akar­nak érteni —, hogy a Biblia az inspirálóm, az erő­forrásom s a tudományom, közvetítője a kapott ja­vaknak az emberek számára, így kerek a világ — mondta — és boldogan elnevette magát. Sosem ta­gadta meg a hitét s a pályája egyre szebben ível felfelé.

Végül hadd vallják saját csendes óráimról, ma, amikor immár három éve nem tudok Bibliát olvas­ni, mert nem látom a betűket. Nagy böjtöt rendelt nekem ezzel az én Uram, de azzal a nagy élménnyel kárpótolt, hogy szükség szerint elevenednek meg bennem a valaha is olvasott Igék. Nem tudok én lókusokat citálni, de amikor egy-egy csődbe jutott keresztyén testvérem számára nincs hitele az emberi szónak, úgy ragyog fel bennem egy-egy eligazító Ige, mint a sötét utcán egy neon reklám. És annak akkor isteni ereje van.

Esténként altató helyett le szoktam menni egyet sétálni a házunk mögötti térre. Tíz óra felé már nincs nagy forgalom, csendes az utca és én a fények után eligazodom az éjszakában. Nem kell figyelnem a lábom alá, mert sima az aszfalt (na­ponta megköszönöm!), s én tudom az utat, amit nem látok.

És nem egyedül sétálok én estéről estére a Baranyai téren. Velem jár Valaki és beszél velem. Kritizál, bátorít, kigúnyol és megvigasztal. Meg­magyaráz nekem embereket, eseményeket úgy, ahogy én nem tudom. Figyelmeztet dolgokra, fel­adatokra, amikre soha nem gondoltam magamtól. Én este kapom a n a p i parancsot! Aztán fel­jövök a szobámba és alszom rá egyet.

Reggelre megpihen ez az öreg agy, letisztul­nak a gondolatok a fantáziám sallangjaitól, és nyu­godtan, bátran járom az utat, mit éppen nékem Ő adott.

\*

**Szeptember 10**

**Bejöveteled és kimeneteled**

**„Áldott leszel, amikor házadba bemész, és amikor kijössz"**

**(5Móz 28,6 - Angol bibliafordítás).**

A törvényben megírt ígéreteket és áldásokat nem törölte el Isten. Amikor Jézus Krisztus elhordozta értünk a bün­tetést, az ígéretek érvényessége csak erősödött, így, ha megtartom az Úr parancsolatait, számíthatok a fenti ígéret beteljesedésére is.

E mai napon is rossz hírektől való félelem nélkül jöhetek majd be házamba, és jó hírt várva vonulhatok el csendességembe, hogy az Úr szavát hallhassam. Nem félek a szívem legmélyét feltáró önvizsgálattól, de attól sem, hogy a mun­kahelyemen való viselkedésemet őszintén megvizsgáljam. Sok tennivalóm van hát önmagámmal, bárcsak valóban áldás lenne házamon és belső szobámon, az Úr áldása, aki ígérete szerint megadja azt.

Most azonban ki kell mennem a világba, bár a szorongás bennem azt kívánja, bárcsak maradhatnék mindig házam­ban, és ne kellene többé kimennem a bűnös világba. Kö­vetnem kell azonban elhívatásomat, és mennem kell, hogy segítségére legyek testvéreimnek és hasznára a hitetlenek­nek. Ki kell mennem, hogy védjem a hitet és harcoljak a gonosz ellen. Ó, bárcsak áldásos lenne mai kimenetelem!

Uram, engedd, hogy oda menjek, ahová vezetsz, a Te megbízásodban járjak, parancsodat kövessem és Szellemed által cselekedjem!

Uram Jézus, térj be hozzám és légy mindig velem. Légy velem, ha útra kelek, és add, hogy szívem akkor is érted lángoljon, mikor velem akarsz beszélni az úton.

**\***

**A fogadtatás**

**Atyám, vétkeztem az ég ellen és teellened, és nem vagyok méltó arra, hogy fiadnak nevezzenek. (Lk 15,21)**

Izgalmas kérdés volt, hogy visszafogadja-e az apa ezt a fiút. Azok után, ahogyan elment, s ahogyan eltékozolta örökségét, mire számíthat?

„Még távol volt, amikor apja meglátta őt, megszánta, elébe futott, nyakába borult, és megcsókolta őt." Ez a megbocsátás jele volt. A bocsá­nat előbb készen volt a számára, mint ahogyan bocsánatot tudott kérni. Ilyen az Isten szeretete.

Akkor most már nem is kell elmondani a bűnvallást, amelyet kigon­dolt? De igen. El is mondja: vetkeztem, nem érdemlek semmit, de ha le­het, szeretnék újra itthon szolgálni. Miért kell ezt elmondani? Mert a bűnvallás teszi szabaddá a kezünket, amellyel elfogadjuk, megragadjuk a bocsánatot. A bűntudat, a lelkifurdalás még nem bűnvallás. Azt nem követi felszabadulás és békesség. Ha világosságra hozzuk a bűnt, és el­válunk tőle, akkor lesz miénk a feloldozás.

Ez nagyon fontos mozzanat a hívő életre vezető úton: amit Isten már bűnnek ítélt, azt néven nevezni, kimondani és elhagyni. A tékozló fiú ép­pen ebben példa: otthagyta a disznóságait, és újra alárendelte magát az apja akaratának (otthon akart dolgozni). Ez a megtérés: tudom, hogy mi­ből, és tudom, hogy kihez térek meg.

Ekkor szólal meg az apja, ekkor áll helyre a megszakadt közösség ve­le, ekkor hangzik el: ez az én fiam, aki meghalt és feltámadott. Itt kezdő­dik az új élet.

Ezt is vegye komolyan minden hazatérő tékozló ember: ha megvallottuk, Isten megbocsátotta, és nem hivatkozik rá többé. Nem azért, mert elnéző, hanem azért, mert bűneink büntetését Jézus elszenvedte a ke­reszten. S a bűnvallás során mi erre való tekintettel kapunk bocsánatot. Ez tehát mindenestől Isten ajándéka. Mi csak felismerjük, hogy rászoru­lunk, és hittel komolyan vesszük.

Megtörtént már ez az életemben?

**\***

**Krisztus velünk van a világ végezetéig**

**„íme én ti veletek vagyok minden napon a világ végezetéig. " (Mt 28,20)**

Jézus mennybe való visszatérése előtt azt ígéri tanítványainak: „íme én ti veletek vagyok minden napon a világ végezetéig." Ezt a drága ígéretét nem ismételhetjük elégszer! Ha velünk van a világ végezetéig, mi szükség volna arra, hogy valaki helyettesítse? Nyilvánvaló, hogy erre nincs szük­ség, hisz ugyanő azt ígérte már előbb, tanítványainak: „És én kérem az Atyát, és más vigasztalót ad nektek, hogy veletek maradjon mind­örökké.. . Ama vigasztaló pedig, a Szentlélek, a kit az én nevemben küld az Atya, az mindenre megtanít majd titeket, és eszetekbe juttatja mind­azokat, a miket mondottam nektek" (Jn 14,16-17. 26). Lukács evangéliumában azt mondja Jézus fogantatásáról az angyal Máriának: „az Ő királyságának nem lesz vége" (Lk 1,33/b). Krisztus valóban szerette az egyházat és önmagát adta érte, „hogy azt megszentelje, megtisztítván a víznek feredőjével az ige által" (Ef 5,25-26).

•

Légy örökké áldott, Megváltó Krisztusunk, hogy Szentlelkeddel velünk vagy a világ végezetéig és kormányzod egyházad. Légy áldott, hogy szereted egyházad és megszenteled azt, megtisztítod igéddel. Adja kegyelmed, hogy én is mindvégig hűséges tagja maradjak. Tudjam, hogy Te magad vezeted azt Szentlelkeddel és mi mindannyian csak szolgál­hatunk abban. Egyikünk sem igényelhet abban a legszemernyibb hatalmat sem. Adja kegyelmed, hogy ez a gondolat egyre több lelket hódítson meg és irányítson. Ámen.

„Isten szívén megpihenve Forrjon szívünk egybe hát, Hitünk karja úgy ölelje Édes Megváltónkat át! Ő fejünk, mi néki tagja, Ő a fény, mi színei; Mi cselédek, ő a gazda Ő miénk, övéi mi." (Énekeskönyv 395. é. 1. v.)

**\***

**AZ ÉN ANGELOLÓGIAM**

**(Zsindelyné Tüdős Klára, Isten markában)**

Ne tessék megijedni, nem tudományoskodni akarok, de szeretném továbbadni tapasztalataimat azokról a titokzatos lényekről, akiket a Biblia — Küldöttnek — nevez.

Régen, amikor még a nyári ég bárányfelhői­ben kicsi pufók és kecses, nyúlánk szárnyas lénye­ket akartam keresgélni, tudva, hogy a fény és ár­nyék játékát lesem, találkoztam egy eredeti öregemberrel, olyan kék szeme volt, mint egy pólyás babának. Mikor bejött a szobámba, végighúzta az ujját a szekrény párkányán, hogy azt mondja:

* Megnéztem, szokta-e a szekrények párká­nyát törülgetni, mert az fontos.
* Na mondom, aztán miért fontos, hogy ne legyen poros a párkány?

Hát csak azért, mert az apró angyalkák nem szeretik a poros párkányokat. De a tisztára szívesen odakuporodnak, s onnan lesik az emberek tevés-vevését, s az alkalmakat, mikor segít­hetnek.

— Na már ugyan ne bolondítson, Károly bá­csi, hiszen nincsenek angyalok, csak a jézuska me­sében, mondtam fölényesen.

Erre rám nézett azokkal a nefelejcs szemeivel és azt mondta:

— Nem akárki ismeri fel őket, de magának húgom majd egyszer bemutatkoznak, ha szüksége lesz rá.

És bemutatkoztak!

Amikor árnyékba került az életutam s az Is­tenhegyi-otthont elkezdte kerülgetni a veszede­lem, én féltem a baljóslatú eseményektől. Egyik munkatársam akkor rám szólt: — De, Klára néni, hát nem látod a nagy erős angyalokat a kapuban?

Megláttam — és azóta is látom.

Nagy erős karokat, melyek ezer bajt elhárí­tottak arról az otthonról. Figyelő, égő szemeket, melyek vigyáztak ránk és óriás, puha szárnyakat, melyek betakartak az ólálkodó veszedelmek elől.

Aztán egyszer ránkszakadt a zivatar. Sürgő­sen el kellett hagyni mindent. A kedves szép ott­hont, a boldog gyönyörű munkát. Megrémültem!

Uramisten, mi történt? Elaludtak a kapuban az angyalok és beengedték ránk a bajt?

És akkor kigyúlt bennem egy Ige, az Ábra­hámnak szóló parancs: „Menj ki a te földedből, a te rokonaid közül, a te atyádnak házából a földre, melyet én mutatok neked." És megtapasztaltam, hogy amikor az angyalok beengedték miránk, az nemhogy nem volt baj, de az én életemnek egyik legnagyobb ajándéka.

Velem jöttek az angyalok a földre, melyet Is­ten mutatott. Megláttam őket egy idegen ház roz­zant kapujában és megéreztem a takaró, védő szár­nyukat felettünk az idegen házban.

Furcsa álruhákban közlekedtek körülöttünk. Postásnak álcázva hordták a pénzt, élelmet, bá­torító szerető sorokat, amikor bizonytalanná lett a betevő falat. Rendőrnek öltöztek és megvédtek feljelentések és rágalmak ellen. Péklegénynek, mi­kor nem volt kenyerünk és tejeskocsisnak, ami­kor mi nem kaptunk tejet és sok volt nálunk az éhes gyerek. És horgásztak nekünk a szomszédok botjával úgy, hogy reggel egy hatalmas harcsa ló­gott a konyhaajtó kilincsén, amikor leszegényedett barátaink süvölvény fiai bebicikliztek hozzánk vá­ratlanul és éhesen. Én láttam őket, akármilyen álruhát viseltek is, mert aki egyszer felismerte őket, annak láthatóvá lesznek mindvégig.

Mostanában, hogy nyugalmasabban folyik az életem, azokkal az apró angyalkákkal van gyakori találkozásom, akik elzárják a gázt, mikor én nyit­va felejtem a csapot. Akik megnevettetnek, ha va­kon és ügyetlenül eltöröm a kedves régi csészémet. Akik kisfiúk képében leugranak a biciklijükről, hogy hazacipeljék a csomagomat. Járókelőkbe, piaci kofákba bújnak, hogy átvezessenek egy út­kereszteződésen és hibátlan gyümölcsöt válogassa­nak nekem. Megkeressék, amiket elveszítek, de úgy ám, hogy az utcán egy idegen asszonnyal fi­gyelmeztetnek, hogy a napokig hiába keresett kü­lönleges szemüvegemért menjek a KÖZÉRT-be s a kasszában megkapom.

Törülgetem is én szorgalmasan egyetlen meg­maradt szekrényem párkányát, hogy azok a ked­ves kis tiszta angyalkák szívesen üldögéljenek nálam. Hogy segítgessék tétova lépteimet, kössék össze szakadozó emlékezetem szálait. Súgják meg, amit nem szabad elfelejteni és segítsenek talpra, ha azok a betyár, fondorlatos kis ördögök elgán­csolnak.

Ja, én értem Fra Angelicot s a többi középkori festőket, akik perszonifikálták a bennünket körül­vevő, körülöttünk rajzó, feszülő, hadakozó erőket. Mert nem hiába mondja Hamlet:

„Több dolgok vannak földön és égen Horatio, mintsem bölcselmetek álmodni képes."

Nekem a rádióm hangja, a képernyőn mozgó halottak megjelenése nem valóságosabb, mint ők, akiket segítségül küldött hozzám annyiszor, Aki gondomat viseli.

A hitünk karja bármikor elérheti őket, de csak a hitünk karja tudja mobilizálni ezt a sereget.

Ha nincs hit, nincsenek számunkra angyalok. A hívő embert azonban kísérik, vezetik, segítik annak nevében, akinek gondja van a verebecskékre s a mező fűszálaira is.

\*

**Szeptember 11**

**A szenvedés erős hitet nevel**

**„Jó, ha a férfi már ifjúkorában igát hordoz" (JSir 3,27).**

Ebben a versben is ígéret van. Jó volt, ma is jó és ezután is jó lesz nekem, ha igát kell viselnem.

Fiatal koromban sokszor nehéz volt számomra a lelkiis­meret terhét viselni, azóta ezt már lelket gazdagító teher­nek tekintem. Vajon szeretném-e ennyire az evangéliu­mot, ha keserű tapasztalataim nem tanítottak volna meg arra, mennyire rá vagyok szorulva a kegyelemből való megigazulásra. „Jabéc tekintélyesebb volt testvéreinél. Anyja nevezte el Jabécnak, mert ezt mondta: Bizony fájda­lommal szültem őt!" (IKrón 4,9) - akik sok szenvedés közepette születnek újjá, azokból erős hívőket alakít Isten határtalan kegyelme.

A feddés, a megrovás kellemetlen dolog, de előkészíti az embert a későbbi elismerésekre. Aki nem szenvedte el a megaláztatás vesszejét, abból soha nem lesz jó vezető. Akik küzdelem nélkül emelkednek magasra, rendszerint elbuknak.

Nyilván senki nem áhítja a szomorúság, a kiábrándulás vagy a nehéz munka igáját. Ha azonban az Úr már ifjúsá­gunkban reánk teszi azt, olyan jellemmé fejlődhetünk, amely Istent dicsőíti, és áldás a gyülekezet számára.

Jöjj én lelkem, hajtsd meg kemény nyakadat és vedd fel keresztedet! Jót tett ez neked ifjúságodban, most sem fog ártani. Hordozd vidáman az Úr Jézusért!

**\***

**Új élet otthon**

**Mert nem a szolgaság lelkét kaptátok..., hanem a fiúság Lelkét... örökösei Istennek... (Rom 8,15-17)**

Arról nem szól Jézus példázata, hogy hogyan teltek a hazatért fiú hét-köznapjai otthon, vagyis hogy milyen az újjászületett hívő élete. Az azonban kiderül, hogy az a fiú béresnek akart hazamenni, tehát arra vágyott, hogy újra az apját szolgálhassa. Addig azt hitte, a maga ura volt, de kiderült, hogy kényszerhelyzetbe került, sötét erők rabszolgája lett. Most nem ő akar már uralkodni önmagán, hanem átadja az uralmat ap¬jának. A megtérés: uralomátadás.

Más kérdés, hogy az apja nem szolgaként fogadja vissza, hanem fia¬ként. Mi a különbség? Abban semmi, hogy a fiáknak is dolgozniuk kellett, és nekik is az apa, a gazda parancsolt. Csakhogy az egykori tékozló most már önként vállalta ezt a szolgaságot, örül ennek a lehetőségnek, s mint fiú, egészen más helyzetben volt.

A szolga bérért dolgozik, a fiú az apja iránti hálából és szeretetből. A szolga idegen, a fiú a sajátjában van. A szolga parancsot teljesít, a fiú érti is, mit miért kell végeznie. A szolga munkaviszonya bármikor megszűnhet, a fiú biztonságban van, tudja, hogy „el nem szakaszt tőle már sem élet, sem a halál".

Isten közel engedi magához gyermekeit, saját Lelkét adja nekik, megbeszéli velük terveit, kijelenti magát nekik. Ezért vágyik Isten gyermeke megismerni a mennyei Atya gondolatait, ezért olvassa a Bibliát, így hallgatja az igehirdetést, ezért öröm neki az imádkozás, ezért kéri: taníts akaratod teljesítésére (Zsolt 143,10). S a gyermek örökös is!

Isten gyermeke is vetkezhet szerető Atyja ellen, de nem ez a jellemző, és ő már észlel minden bűnt az életében, tudja, hogy „Jézusa kezében kész a kegyelem, / Egyenest oda fog folyamodni" (Arany János).

**\***

**(20) „Csak azok menekültéig meg közülük, akik mene­külve bejutottak a megerősített városodba."**

**(Józsué 10)**

Isten hosszútűrő, de ezzel a kegyelemmel nem lehet vég nélkül visszaélni, mert ha az ember „gonoszsága bete­lik" (lMózes 15,26), akkor elkerülhetetlen az ítélet. Ezt érdemes megfontolni a mi nemzedékünknek is. Itt az Úr cselekszik, Izrael csak eszköz. Mindezek ellenére lehetetlen ezt a szakaszt, és a környező fejezeteket az újszövetségi összefüggések nélkül befogadni. A nap megállt az égen, amíg ellenségein bosszút állt a nép? De megmenekültek azok, akik bejutottak a megerősített városokba! Eredendően mindannyian Isten és egymás ellenségei vagyunk. Isten Krisztusban „bosszút állt ellenségein", Őt büntetve a bűnökért. Ez a megváltás, az igazi „naptámadat". Aki Krisztusban van, bevehetetlen várban él.

**\***

**Heidelbergi káté**

**20.**

**Ugyanúgy üdvözül-e Krisztus által minden ember, ahogy Ádám által elveszett?**

**Krisztus által csak azok üdvözülnek, akiket Isten igaz hit által Krisztusba oltott, s akik az ő jótéteményeit elfogadták.**

**21.**

**Mi az igaz hit?**

**Az igaz hit egy fajta ismeret, amellyel igaznak tartom mindazt, amit Isten az ő igéjében kijelentett.**

**De ezen túl a Szentlélektől az evangélium által ébresztett belső bizonyosság is arról,**

**hogy Isten nemcsak másoknak, hanem nekem is bűnbocsánatot, örök igazságot és üdvösséget ajándékoz, ingyen kegyelméből, egyedül a Krisztus érdeméért.**

(H. K. 20-22)

Jn 15,1-11 Zsid 10,38/a

„A megigazított ember hitből él!" Ez áll, az eredeti szövegben! Lu­ther Márton is így fordította, mikor „Gerecht-et" fordított „Wahrheit" helyett. Ha igazak lennénk, akkor mi szükség lenne újjászületésre, akkor Jézusnak nem kellett volna keresztfán vé­gezni földi életét, sőt nem is kellett volna emberré lennie. Hi­szen, ha igazak lennénk, nem lennénk bűnösök, nem volna sem­mi ok arra, hogy bárki a vérét ontsa helyettünk. Akkor megté­rés, felülről való születés nélkül is beléphetnénk az égbe.

Csodálatos dolog tapasztalni, hogy Isten szereti az embert, engem is, téged is, és azt akarja, hogy bejussunk az Ő országá­ba, megigazít Jézus vére által. Ezért nyitotta fel előttünk Krisz­tus titkát, adta kezünkbe a Bibliát.

A hit élő kút, meríthetek a vizéből, tükrében felismerhetem üzenetének értelmét és tehetem azt, amit kíván tőlem! Eliézerrel együtt rádöbbenhetek a vezetés csodájára és meghajthatom ma­gam előtte, (l Móz 24,14-26) Jézus szavait hallhatom: „aki abból a vízből iszik, melyet én adok néki, soha örökké meg nem szomjazik." (Jn 4,14)

„Aki csak jön, iszik vizemből, Nem köszöni meg, de felüdül. Ingyen csobogok, másokért fáradok, És mindig egyformán vidám vagyok. Oly egyszerű így az élet, oly szép: Csak adni, - csak lenni másokért."

(Egy forrás felirata)

Láthatjátok, érezhetitek, hogy vannak a hitnek forrásai, Isten ke­gyelméből. A hit biztos ismeret arról, hogy „Isten hatalma őriz hit ál­tal az idvességre, a romolhatatlan, szeplőtelen örökségre, amely a mennyek­ben van fenntartva számunkra." (IPt 1,4-5). „A hit hallásból van, a hal­lás pedig Isten Igéje által" (Rom 10,17) Ez az ismeret Isten szerete­tének kútjából táplálkozik, nem emberi bölcsességből kipattant szikra. Ez a kút mély, a kimeríthetetlen kegyelem örök forrásaiból árad. Megelevenítő csoda, ami a harag, gyűlölet, halál világában támaszt életet.

Tudhatom C. H. Spurgeon alapján, hogy másféle vélemény is van. „Egy hitetlen ember megkérdezett egy asszonyt: Mi az, amit olvas? - Isten szavát olvasom, hangzott a felelet. - Isten szavát? Honnét veszi, hogy ez Isten szava? - Maga, Isten mutatta meg. -Tényleg? Hogy tudja ezt ilyen biztosan? Be tudja bizonyítani? -Hát ön, be tudja bizonyítani, hogy a Nap létezik? - Hát persze! Legjobb bizonyíték, hogy meleget és világosságot ad. Pontosan így van - felelte az asszony. Számomra is ez a legjobb bizonyíték: a Bibliámból meleg és világosság sugárzik rám.

A Szentlélek előtt megnyílik minden zár. így lesz drága ajándék: „Légy csendes szívvel és békével életednek Istenében! Ő kútfőd és O fényes napod, Őtőle jön minden vígságod. Ő hallja lelked óhajtásit, mit nem mernél elmondani, Néki szíved titkos panaszit épen bízvást megvallani. Nincs messze Ő, sőt itt áll köztünk, meghallja s adja, amit kérünk!" (RE 270). Minden kétkedő Tamást meglepetés ér: „Hozd ide ujjadat és bocsásd olda­lamba és ne légy hitetlen, hanem hívő." (Jn 20,27).Bizony jól teszi Péter is, ha útra kél és belép Kornélius házába. És Kornélius is, ha azt mondja az érkező Péternek: „Jól tetted, hogy eljöttél!" (Csel 10,1 kk).

Hit által lesz az ember igazi szőlőtőbe oltott ág, amin keresz­tül Isten igaz ismerete kérezkedik a szívünkbe. Jó és sok gyü­mölcsöt termő erő is. Istennek az az ereje, amit nem nagyságra mérnek, de amiből egy mustármagnyi is elég! Az az igazán bol­dog ember, akihez szól Jézus: ,A hited megtartott téged!" (Lk 18,42). „Higgy bennem és idvezülsz mind te, mint a te házadnépe!" (Csel 16,31).

Jézus a hit elkezdője (Zsid 12,2). Jézusnak az Atya akarata előtti meghajlása, olyan kezdet, aminek nagy az ára: a kereszt! A szenvedés, a megalázás, a köpések, a töviskorona, és mindezek felett az átokfán való vergődés, gyötrődés, kiáltások. Szóval a mérhetetlen áldozat. Mire jutottam volna én, mire jutottunk volna mi Jézus kezdeményezése nélkül? Nem fontos-e tehát, minden erőnkkel belekapaszkodni a felénk nyújtott mentő kezé­be? Micsoda könnyelműség minden ellenkezésünk? Nem azt kell-e inkább mondanunk: Ó, kedves vendég, nálam szállj! Bű­nömtől ne iszonyodjál! (RE 316)

Tehát: „A megigazított ember hitből él", sőt, célba ér! Krisz­tus keresztje által elérheti a hit célját, a lélek idvességét. Isten el­kezdte bennünk a jó munkát, el is fogja végezni! (Fii 1,6). Köz­ben több türelmet, keményebb elhatározást, odaadóbb engedel­mességet kíván. Olyan nehéz ez? Mondják, hogy a szobrászok formátlan kőtömbökből faragják szép és formás alakjaikat. Aki ezeket a szobrokat látja és előtte az alaktalan követ, nehezen ér­ti meg, hogy a kettő ugyanaz. Bizony kemény munkát végeznek a szobrászok, miközben eszközeikkel formálják a követ. Miért lennénk tehát engedetlenek Isten munkája iránt, aki formál minket és jobbat akar nekünk, mint mi magunk!

Jézus keresztje, áldozata mutathatja meg igazán, milyen na­gyon szeret minket mennyei Atyánk! „Én vagyok a szőlőtő, ti a sző­lővesszők: Aki énbennem marad, én pedig őbenne, az terem sok gyümöl­csöt. Nálam nélkül semmit sem cselekedhettek." (Jn. 15,5 kk)

Ámen.

\*

**Szeptember 12**

**És a házam népe?**

**„Higgy az Úr Jézusban, és üdvözülsz mind te, mind a te házad népe!" (Csel 16,31).**

Ez az evangélium olyan emberhez szólt először, aki a kardot már a torkára tette, de szól nekem is. Ha haldokol­nék, ez volna a legjobb hír a számomra, de benne van mindaz is, amire szükségem van, amíg élek. Nem nézek se magamra, se bűneimre, sem pedig érdemeimre, egyedül az Úr Jézusban, mint Megváltómban bízom, akit Isten adott értem. Benne hiszek, rá hagyatkozom, benne találok nyu­galmat, Ő az én mindenem. Tudom, hogy meg vagyok váltva és örök életem van, mert hiszek a Krisztus Jézusban. Áldott legyen ezért az Ő neve! Bárcsak mindennapi életem valóban bizonyítaná, hogy meg vagyok váltva az önzéstől, a világiasságtól és a gonosz minden formájától.

Itt azonban van még egy ígéret a házam népéről: Uram, nem akarom ígéretednek csak az egyik felét megragadni, amikor te egész ígéretet kínálsz nekem . Kérlek, üdvözítsd egész családomat és azokat, akik egészen közel állnak hozzám és nekem annyira kedvesek! Adj új életet gyerme­keimnek és unokáimnak! Légy kegyelmes mindazokhoz, akik velem együtt laknak vagy dolgoznak! Te személyesen nekem ígéred, hogy megteszed ezt, ha hiszek az Úr Jézus­ban; kérlek, cselekedj ígéreted szerint.

Hadd soroljam fel naponta imádságaimban mindazok nevét, akik közel állnak hozzám, testvéreimét, szüléimét, gyermekeimét, barátaimét, rokonaimét, munkatársaiméi, és hadd zaklassalak téged, Uram, az értük való könyörgéssel, míg megvalósul az ígéret: „üdvözül a házad népe".

**\***

**(21) „Józsué kipusztította az anákokat a hegyvidékről."**

**(Józsué 11)**

Az anákok félelmetes emlékeket ébreszthettek Izrael fiaiban, hiszen amikor kémeket küldtek az ígéret Földjére, az anákokat „óriásoknak" látták (4Móz 13,33), ezért megrémültek. Az ott élő népet legyőzhetetlennek tartották, magukat pedig hozzájuk hasonlítva csak sáskáknak látták. Az anákokat a „refáiak" nevezetű népcsoport közé sorolták, ami „árnyakat" jelent. Isten népének soha nem szabad elfelejteni, hogy az Úr harcol értük, még az „óriásokkal" szemben is. Erejük az Úrban, és nem önmagukban van. A múlt árnyai végérvényesen eloszlottak az Úr felragyogó világosságában; ezért az „óriásokat" nem kipusztítani kell, hanem a gonoszt jóval kell meggyőzni (Róma 12,21). Krisztus ezt tette, és erre szült újjá bennünket is.

**\***

**Krisztus egyháza egy, egyetemes, láthatatlan**

**„íme az ajtó előtt állok és zörgetek; ha valaki meghallja az én szómat és megnyitja az ajtót, bemegyek ahhoz és vele vacsorátok, és ő én velem. " (Jel 3,20)**

Krisztus egyháza valóban egy, valóban kiterjed az egész világra, de láthatatlan. A földön levő sokféle, Krisztusról elnevezett egyház egy egyház. Minthogy az egész földkerekségre, tehát minden fajra, népre kiterjed, egyetemes is. Végül, és ez a lényeges: láthatatlan is, mert egyedül az egyház egyedüli Feje tudja, kik tartoznak valóban egyházához. Mindenki tagja, aki az ajtó előtt álló és mindannyiunk szívén zörgető Krisztus szavát meghallja; ahhoz betér Krisztus, vele vacsorái és az Ővele. Lehet valaki a világ szemében hatalmas, nagytekintélyű, de ha nem hallotta még meg szavát, nem bocsátotta be még szívébe, hiába van megkeresztelve, hiába visel valami, talán nagyon magas egyházi méltóságot, nem tagja Krisztus egy egyetemes és láthatatlan egyházának! És lehet valaki nagyon igénytelen megjelenésű, talán nagyon kevésre értékelt, az emberektől észre sem vett lény, ha bebocsátotta szíve ajtaján Krisztust, az örök életre elhívott tagja Krisztus egyházának. Az a kérdés, bebocsátottuk-e már Őt a szívünkbe?

Megváltó Krisztusom, legyen áldott szent Neved, hogy ilyen világosan értésünkre adod, hogy nem hagysz minket bizonytalanságban afelől, kik a Te egy, egyetemes és láthatatlan egyházadnak a tagjai. Köszönöm, hogy engem sem hagytál bizonytalanságban efelől. Bárcsak egyetlen lélek sem maradna kétségben efelől és senki sem próbálna a Tied is lenni, meg nem is, mert az ilyenek számára nincs hely a Te világodban. Ámen.

„Semmit se bánkódjál, Krisztus szent serege, Mert nem árthat néked Senki gyűlölsége, Noha e világnak Rajtad dühössége, De nem hagy szégyenben Krisztus ő Felsége." (Énekeskönyv 380. é. 1. v.)

**\***

**SZEMPONT**

**(Zsindelyné Tüdős Klára, Isten markában)**

Nemrégiben egy ifjú barátom, aki a szemorvosom is, azt a leckét adta fel nekem, hogy írjam meg azokat a gondolataimat, amelyekről vele alkalomadtán, jókat szoktam beszélgetni.

Azon űztem az eszemet ugyanis, hogy milyen — szemcentrikus — lény az ember. Viszonyulása a világhoz elsősorban és döntően a látásán keresztül történik. A szavai is erről árulkodnak. Világ¬nézete van és szempontja. Látszatok után ítél a nézőpontjából.

A kutyának, amelynek rossz a szeme, de intenzív a szaglása, nyilván nem világnézete, hanem világszaglata van. Az ember világa formákból, színekből, fényekből, árnyékokból áll. A kutyáé viszont illatokból, bűzökből, ők is, mi is ezen a sajátos vonalunkon tudunk eligazodni, ki-ki a maga külön világában.

A zavar ott kezdődik, amikor a kutya elveszti a szaglását s az ember a szeme világát. Ez a baj nem halálos, de az egyensúlyt élesen megtámadja. Bánatos és bizonytalan lesz a szaglását vesztett kutya, és árva, kisemmizett ismert világából. Ugyanígy talajt vesztett és idegen a látást vesztett ember a maga társadalmában. Az emberek feled­ve azt, hogy a másik nem lát, folyton — mutatnak — neki valamit, ezzel a felhívással, hogy — nézd, milyen szép — jóakarat mondatja ezt, de az ered­ménye az, hogy annak, aki nem lát, folyton arra kell gondolnia, mit vesztett, amikor a látását el­vesztette s ez a veszteség-komplexus megkeseríti az életét.

Már pedig az élet csodálatos rugalmassággal, élni akar. Mostoha körülmények között is! Meg akar és meg is tud szokni mindent, ha hagyják! Különösen, ha a jóakaratú részvét nem veti vissza minduntalan a helyzete miatti lázadásba.

A beteg már elfelejtené a veszteségét és bele­tanulna változott helyzetébe, ha a részvevő — jó­akaratú — környezet állandóan nem emlékeztetné a sérültségére. Egy rokkant, vagy bármilyen vona­lon fogyatékos embernek semmivel nem lehet job­ban segíteni, mint ha ép emberként kezeljük.

Nekem most az életem alkonyán igen nagy iskola ez az állandó fokozatos látáscsökkenés. Ahogy sűrűsödik a lencsén a hályog, úgy mosód­nak el a kontúrok s veszíti el rajzosságát a külvi­lág. Az ember nem lát többé vonalakat, csak fol­tokat. Impresszionista festménnyé válik a táj. Ez nekem nem veszteség, mert nagyon szeretem az impresszionista festőket. Ez az elhomályosodás különben úgy történik, ahogy a színpadon a köd­függönyöket bocsátják le egymás után, amíg eltű­nik a háttér. Az ereszkedő köddel akár a színpa­don, akár az életben, a fények bírják legtovább a harcot. Este valóságos tűzijátékká válik az utca. Egy semmicske kis lámpának olyan sugárkévéje lesz, akár egy üstökösnek.

Annak az árnyékvilágnak, melyben én élek, van egy nagy előnye. Megtanít koncentrálni. Lényeget keresni, szelektálni! A sok zavaró külső részlet lemorzsolódik, nem vonja el a figyelmet, s az ember értékelése tisztul. Felszabadul csalóka látszatok varázsából s könnyebben felismeri a valódi értékeket, Kevesebbet bámul, többet gondolkodik. Ez az én árnyék világom azért is jó, mert már nem olyan röghöz kötött. Nemcsak az benne a valóság, ami tapintható, hanem az is, ami volt, s ami lehetséges. Nagyobb súlyt kap benne a szellem mint a matéria. Olyan ez, mint amikor a vitorlásnak felhúzzák a svertjét. A hajót nem húzza lefelé az ólom, csak a vitorla lebegteti. Ez olyankor történik, mikor a vitorlás a kikötőhöz közeledik.

Ezeknek a hályogosodó öreg vitorlásoknak vajmi keveset segít a kés, mely a beszürkült lencsét eltávolítja. Szempontra volna szükségünk! Látásra, mely a láthatókon túl tud nézni. Hitre, melynek a „színről színre látás" ígérete valóság. A hit az a szemüveg, mely élesebben lát mint a szem, mely nem akad fel a felszínnél, hanem a dolgok mélyét kutatja. Gyöngyöt csak a mélyben lehet találni. A hit szeme ismeri csak fel a „szántó¬földbe rejtett kincset", s csak az talál törött üveg-cserepek között gyémántot. A testi szemek hiába épek, csak bámulni tudnak, de látni nem. A lélek szemeinek nem szürkül el a lencséje s nem szűkül, de idővel egyre tágul a látótere. Felismeri rossz látszatok mögött a jó magot, romlott felület alatt a romolhatatlan szépet.

Jézus Krisztus követésének hatalmas élménye a másokért vállalt szenvedés. Meg lehet ezen az úton tapasztalni, hogy a Lélek erejével hordozott vakság milyen áldás és segítség a többi vakulónak. Annak, aki sokáig és köztudottan a szeméből élt, a vakulás a hitének az aranyfedezete. Hitelt ad a szavainak! Tud segíteni, tud vigasztalni ott, ahol segíthetetlen, vigasztalan emberek gyötrődnek.

A doktorok becsületesen megteszik a magukét a beteg szemekért, de az nem minden. Az ember lelkes állat és a lélek jobban tud szenvedni, mint a test. Aki elveszti a napvilágot, azt más világos­ságra kell segíteni; annak új, más — szempontot — kell adni és ez nem az orvosok dolga. Azt a táv­latot, amire egy elhályogosodott embernek szük­sége van, csak olyan ember tud adni a másiknak, akinek szoros, élő kapcsolata van azzal az egy áldott orvossal.

\*

**Szeptember 13**

**Mennyei harmat**

**„...ahol az ég harmatot hint" (5Móz 33,28).**

Ami a harmat a növényvilágban, az a Szent Szellem áradása a kegyelem világában. Milyen nagy szükségem van erre a mennyei harmatra! Isten Szelleme nélkül kiszárad, összezsugorodik az életem. Elkeseredtem, elbágyadok, meghalok. De milyen édes ennek a harmatnak az üdítése! Ha Isten megáld vele, vidám leszek, életem megelevene­dik, megerősödöm. Ennél többre nincs szükségem. A Szent Szellem életet ad belém, mi többet kívánnék, hiszen minden élettelen számomra a Szent Szellem harmata nél­kül: hiába hallgatom az Igét, imádkozom, énekelek és járulok az Úr asztalához, nem találok egyikben sem áldást, míg Isten Szelleme meg nem látogat. De amikor harmata megöntöz, a kegyelem minden eszköze drága és hasznos lesz számomra.

Milyen nagyszerű ígéret ez: „Az ég harmatot hint." A kegyelem meglátogat. Nem hagy meg kiszáradt mivoltomban, nem tesz ki a világ perzselő hőségének, sem a sátáni kísértések forró szelének. Bár megérezném már ebben az órában az Úr szelíd, csendes, eletető harmatát. Miért is ne érezném meg? Aki úgy éltet engem, mint a mező füvét, miért ne adná nekem is meg azt, amit a fűnek megad. Felülről fog felüdíteni. A fű nem kiált harmat után, mégis megkapja. Az Úr pedig, aki így megáldja néma növényét, hogyne áldaná meg hozzá könyörgő gyermekét is.

\*

**Az egyházban mindennek ékesen és jó renddel kell mennie**

**„Mindenek ékesen és jó renddel legyenek!" (IKor 14,40)**

Krisztus testében, az egyházban négyféle tevékenységnek kell folynia: az Igét tisztán kell hirdetni, a szentségeket az Ige szerint kell kiszolgáltatni, fegyelemnek kell lennie és a szeretet munkáit kell gyakorolni. Ezek az igaz egyház „ismertető jelei." Mindenekelőtt nagyon kell vigyáznunk a tanítás tisztaságára, nehogy hamis tanítások üthessék föl fejüket. Erre már Jeremiás útján is figyelmeztet minket Isten (Jer 29,8-9). A szentségeket az írás szerint kell kiszolgáltatni. A nem Krisztus által szerzett szertartásokat nem szabad a szentségek közé sorolni. Az egyházban fegyelmet kell gyakorolni. Ez a szigorú egyházfegyelem megkívánja, hogy aki Krisztus testének tagja, ne legyen közösségben cégéres bűnökben szenvedőkkel. Az egyházban csak akkor folyhatik Krisztus szerint való munka, ha a rombolás, az építés, a plántálás nem szünetel abban (Jer 1,10).

Magasztallak Téged, Megváltó Krisztusom, amiért olyan nagy gondod van arra, hogy egyházadban minden ékesen és jó rendben menjen végbe. Köszönöm, hogy ebben nemcsak Igéd magyarázására, tisztaságára, a szentségek igeszerű kiszolgáltatására kell gondot fordítanunk, hanem a cégéres bűnösök megrendszabályozására, szent asztalodtól való távoltartására is, míg bűneiket töredelmesen meg nem bánják, el nem hagyják. Vezérelj minket ezekben Szentlelkeddel! Ámen.

„Senkiben nem bízik az anyaszentegyház, Hanem csak te benned, ki minket oltalmazsz, És igazságoddal mindenkoron táplálsz, Te szent sebeiddel minket megvigasztalsz." (Énekeskönyv 380. é. 11. v.)

**\***

**...megmosattatok, megszentelődtetek, és meg is igazultatok az Úr Jézus Krisztus nevében és a mi Istenünk Lelke által. (IKor 6,11)**

Amikor egy hitetlen ember hívővé lesz, Isten Krisztus igazságát tulajdonítja neki, olyan igaznak látja őt, mint Krisztust, „...megigazultunk hit által..." (Rom 5,1) Az ilyen embert mintegy Krisztuson keresztül, Krisztusban látja Isten. Ez a megigazíttatás.

Ezt a sorsdöntő változást azonban követnie kell egy folyamatos fejlődésnek, amelynek során ténylegesen is Krisztushoz kezd hasonlítani az ő tanítványa, kiformálódik benne a Krisztus (Gál 4,19). Ez a megszentelődés.

A megigazíttatás: én Krisztusban. A megszentelődés: Krisztus bennem. A megigazulás egy pillanat alatt megy végbe: Isten gyermekévé fogad. A megszentelődés folyamat, halálunkig tart. A megigazulás mindenkire nézve egyenlő, nem lehet valaki jobban Isten gyermeke, mint a másik. A megszentelődésben vannak fokozatok. Valaki ezt mondta: én ugyanolyan igaz vagyok, mint Pál apostol, csak még nem vagyok olyan szent. A megigazulás során Isten kiemel a bűn gödréből, és ráállít az élet útjára. A megszentelődés során haladunk előre ezen az úton. A megigazítás megváltoztatja az Isten előtti helyzetünket, Isten ellenségéből Isten gyermekévé leszünk. A megszentelődésben Isten megváltoztatja a képességeinket, képesek leszünk neki engedelmeskedni. Egyre több készséget ad Isten arra, hogy az ő akaratát cselekedve az ő dicsőségére és mások üdvösségére tudjunk élni.

Mindkét csoda Isten munkája, de a megszentelődés a mi feladatunk is. Minél inkább él a hívő az Istennek való engedelmeskedés lehetőségével, annál jobban erősödik benne az új természet, a belső ember, a hit által bennünk élő Krisztus (Ef 3,17). így lesz valaki a bűn szolgájából Isten gyermeke, Jézus Krisztus tanítványa, az új teremtés zsengéje.

\*

**Szeptember 14**

**Az Isten jótetszésének jele**

**„Boldog ember az, aki a kísértés idején kitart, mert miután kiállta a próbát, elnyeri az élet koronáját, amelyet az Úr megígért az őt szeretőknek" (Jak 1,12).**

Igen, boldog, még a kísértés ideje alatt is. Ezt azonban csak az veszi észre, akinek mennyei „gyógyító írral" kenték meg a szemét. De el kell tűrnie a kísértést, mégpedig úgy, hogy közben nem lázadozik Isten ellen, sem a jó útról nem tér le. Áldott az az ember, aki már átment a tűzön, de a tűz nem emésztette meg, mint a pelyvát.

Mikor a próbatételnek vége, jön Isten jótetszésének jele: „az élet koszorúja". Ez annyi, mintha az Úr azt mondaná: Hagyjátok élni, mert megméretett a mérlegen, és nem találtatott könnyűnek. A jutalma élet, mégpedig nem csu­pán létezés, hanem szent, boldog, igazi élet, Isten velünk való szándékának a megvalósulása. Már most egy maga­sabb rendű szellemi élet és öröm koszorúzza meg azokat, akik győzelmesen mentek át a legnagyobb kísértéseken is.

Az Úr azoknak ígéri az élet koszorúját, akik Őt szeretik. A kísértések tüzében ugyanis csak az Urat szeretők tudnak megállni, a többiek elsüllyednek, elkeserednek vagy vissza­térnek a világba. Nos, én szívem, szereted az Urat? Szere­ted Őt igazán, mélyen és teljesen? Ha igen, akkor szerete­ted próbatétel alá fog kerülni, de ne félj, nem sodor el a próbák legmélyebb árja sem.

Uram, táplálja a Te szereteted az enyémet mindvégig!

**\***

**Ki ül a trónon ?**

**Nem mindenki megy be a mennyek országába, aki ezt mondja**

**nekem: Uram, Uram, hanem csak az, aki cselekszi**

**az én mennyei Atyám akaratát. (Mt 7,21)**

Láttam egyszer egy három körből álló ábrát. Az első kör közepén egy trónszék volt, azon ült valaki, s a körön kívül egy kereszt, ami Istent jelképezte. Az Isten nélkül élő ember képe ez. Isten kívül van az érdeklődési körén, az életén, nem tagadja, de mintha nem létezne, számára nincs. Isten nélkül kel és fekszik, Isten nélkül hoz döntéseket, ő maga ül az élete trónján, ő uralkodik, Isten nélkül él és hal meg, és nem tudja, hogy így tölti majd az örökkévalóságot is.

A második körben ugyanezen a széken ugyanez az ember ül, csak a kereszt már a körön belül van. Ez az ember már tud arról, hogy van Isten, érdeklődik iránta, talán tiszteli is őt - de csak úgy távolról. Az élete trónján még mindig ő feszít, és gyakorlatilag ugyanúgy Isten nélkül dönt, mint az előbbi. Legfeljebb megpróbálja bevonni Istent az eseményekbe, kéri a segítségét ahhoz, hogy saját elgondolásait megvalósíthassa. Még az imádságot is erre akarja használni: megmondja Istennek, hogy mit tegyen. Aztán ha nincs rá szüksége, nélküle is megvan.

A harmadik körben a kereszt van a trónon, s az ember ott térdel az Úr előtt. Átadta az uralmat Istennek, ő pedig magát megalázva áll Ura rendelkezésére. Kérdése ez: Uram, mit akarsz, hogy cselekedjem? Teljes bizalommal ráhagyatkozik Isten döntésére, tőle kér útmutatást, minden tő¬le kapott képességével őt akarja szolgálni. Senki sem kényszerítette erre, magától döntött így, tudja, hogy ez a legjobb neki.

Jézus Krisztus azért jött utánunk, hogy ne pusztuljunk el Isten nélkül. És ne hitegessük magunkat azzal se, hogy ha nem tagadjuk a jó Istent, sok mindent tudunk róla, ez elég az üdvösséghez! Arra akar elsegíteni, hogy legyen vele igazi, élő közösségünk, és tudjuk őt szolgálni már itt, és örökkön-örökké.

**\***

**Az egyháznak misszióinak kell lennie**

**„Elmenvén, tegyetek tanítványokká minden népeket... " (Mt 28,19)**

Az egyháznak misszióinak kell lennie: Krisztus számára híveket kell toboroznia az egész világon. Isten kaput nyit a pogányok számára is. Ezekről mondja Jézus: „Más juhaim is vannak nékem, a melyek nem ebből az akolból valók: azokat is elő kell hoznom, és hallgatnak majd az én szómra" (Jn 10,16). Már Ézsaiásnál föltűnik a világnak az egy igaz Isten számára való meghódítása. „Nincs több Isten nálam, igaz Isten és megtartó nincs kívülem. Térjetek én hozzám, hogy megtartassatok föld­nek minden határai... Minden térd nékem hajol meg" (Ézs 45,21/b-23). Pál és Barnabás első térítői útjukról visszatérőben elmondják, hogy Antiókhiában „Isten kaput nyitott a pogányoknak a hitre" (Csel 14,27). A pogányoknak Krisztus egyházába térése tárgyában tartott első, vagy jeruzsálemi zsinat kimondja: „tetszett a Szent Léleknek és nekünk, hogy semmi több teher ne vettessék ti reátok... a szükséges dolgokon kívül" (ApCsel 15,28).

Úr Jézus Krisztus, dicsöltünk Téged, hogy egyházadban oly hamar föl­ragyog a gondolat, hogy a zsidó világ határain túl, az egész világot meg kell hódítanunk uralmad számára. Áldunk azért, hogy Saulusokból Paulosokat teremtett kegyelmed, kik bejárták az egész akkor ismert vilá­got és sok vágyakozó lelket nyertek meg országod számára. Uram, lobog­tasd fel ma is igazságodat a sötétségben ülő népek fölött és hódítsd meg az egész világot! Ámen.

„Az út el van hagyatva, Borítja sok tövis; Nehéz emelni rajta Még a keresztet is. De egy út van csupán, így hát előre bátran, Keresztül minden gáton, Hű Mesterünk után." (Énekeskönyv 455.5.v)

**\***

**PANOPTIKUM**

**(Zsindelyné Tüdős Klára, Isten markában)**

Lehet, hogy ez a rossz szemem csal és nem igaz, amit látok, de hogy nem szép, amit látok, az tény.

Az is igaz, hogy öreg vagyok és kritikus ter­mészetű. De hát sokat éltem, sokat láttam, s meg­láttam és szerettem, szeretem a szépet.

Megszoktam már, hogy némely fiatalok bo­londot csinálnak magukból, divat címén. Nem há­borgok!

Arra sem érzek magamban elhívatást, hogy erkölcscsősz legyek. Azt azonban nehezményezem, hogy oly ritkán találok nőt vagy akár férfit, aki­nek stilusérzéke volna és tudná, hogy neki mi il­lik... Ezt nem illemtani, hanem kizárólag eszté­tikai szempontból mondom. Hogy nincs rossz ízlé­sem, azt nem én állapítottam meg, hanem sok szín­házi kritika, s igen sok kül- és belföldi ember, akik súlyos pénzeket fizettek a ruhákért, amelyeket összeöltöttem. Egy barátnőm elmarasztalón meg is jegyezte egyszer: „Hogy lehet az Klára, hogy te mindenféle extravagáns ruhákba öltözteted a nő­ket és te magad mindig angol kosztümökben jársz?" Megvallom férfiasán, hogy azokért az extravagáns ruhákért nekem sokat fizettek — vi­szont magamból nem akartam bolondot csinálni. Az én stílusom az angol kosztüm és ingblúz, lány­korom óta. Nem utolsósorban, mert nekem sosem volt elég a zseb.

Feltűnni, fiatalon, persze én is szerettem, csak ravaszabból, mint az átlag: nagy kontyot visel­tem a bubifrizurák korában (sajátot). Mindig egy­forma karimájú, fiús kalapot viseltem, a legbolondabb kalapdivatok idején is, dupla talpú, lapos­sarkú, „angolkapnis" félcipőt a francia sarkú eszkarpenek korában.

Mindezt azért szögeztem le, mert nemrégiben egy csapat nő azzal rohant meg, hogy mit szólok a divathoz?

Egyet tudok még mondani: az embernek a legszebb ruhája a teste. Ezt a ruhát szépen, tisztán kellene tartani akkor is, amikor — fesledező korban — mindenki ki akarna belőle bújni, s akkor is, amikor már szakadozik s keshedt.. . Hogy mondanivalóm most nem a fiataloknak szól, azt elárulja a cikkeim címe. Magam is öreg lévén, sajnálom azt a sok öregasszonyt, akik nem akarván beismerni, hogy elmúlt az idő, bolondot csinálnak magukból.

Balatonfüreden nyaraltam az idén és sokat üldögéltem a kedves, öreg fasorban a parton és eszembe jutott egy régi barátom szellemes megállapítása: a szép öregasszonyokat felváltották a rozoga, ványadt bakfisok. Annyi petyhüdt bájt, amennyit egy ilyen nyári fürdőhely kínál, ebben a bikinis-iminis világban, még az én vakablak szememnek is nehéz elviselni!

Nem szégyen megöregedni! Mindnyájunknak meg kell, ha fiatalon meg nem halunk. De szégyen ezt a sok Vénhúst kirakatba tenni! Miért hánytorgatjuk a tisztesség hiányát a fiataloknál, ha mi, tisztes vénség helyett, ilyen tisztelhetetlen panoptikumot állítunk példának eléjük. Nem moralizálok, de a közízlés érdekében háborgók az ellen, hogy 70 éves combokat, pocakokat és kebleket mutogassanak védtelen járókelők előtt!

Vagy talán a szemérem az öregeknél is hiány¬cikk? Az én gyermekkoromban országos vásárok attrakciója volt a panoptikum, ahol hát viszolygató rémségek viaszfiguráit mutogatták. Engem kis falusi pesztonkám vitt el egyszer a debreceni nagyvásáron egy ilyenbe. Azt mondta a sátor előtt: „Jöjjön, Klárika, menjünk be félni."

Az a sátor jutott eszeimbe Balatonfüreden, amikor az elvénült, divatos szépségeket mustráltam a sétányon. Fizetni se kellett érte és borzonghatott mindenki ingyen, a sortban csoszogó és forró nadrágban rogyadozó kísértetek láttán. Szeretnék igen hangosan kiáltani, hogy az a sok, úgyis félős szívű fiatal hallja meg:

— Nem igaz! Nem muszáj ilyen csúnyán megöregedni! Lehet derűsen, bölcsen, nyugod­tan is.

\*

**Szeptember 15.**

**A legbiztosabb menedék**

**„Mindegyik olyan lesz, mint rejtekhely a szél ellen, és fedett hely zivatar idején..." (Ézs 32,2).**

Hogy ki ez, mindnyájan tudjuk. Az utolsó Ádám, a mennyből jött Úr, a fájdalmak férfia, az Emberfia. Milyen biztos rejtekhely ő népe számára! Saját magát teszi ki a tomboló szél teljes erejének, csakhogy megvédje a benne rejtőzőket. így menekültünk meg Isten haragjától, és meg kell menekülnünk az emberek dühétől, az élet gondjaitól és a halál rettenésétől is. Miért állunk hát kint a szélben, amikor olyan könnyen biztos menedéket találhatunk az Úrnál? Meneküljünk hát hozzá, és találjuk meg nála a teljes békességet.

A bajok szélfúvása gyakran mindent elsodró viharrá fokozódik. Ami erősnek és állandónak látszott, meginog a szélviharban, és földi reménységeink egymás után omlanak össze. De a mi Urunk Jézus, a dicsőséges Emberfia olyan biztos menedék a számunkra, hogy semmiféle vihar nem sodorhat el bennünket. Benne elrejtőzve biztonságban vár­hatjuk meg a vihar elvonulását.

Rejtőzzünk el ma nagy Menedékünkben, és szívünkben hálaadással énekeljünk védelme alatt.

Áldott út Jézus, Te vagy menedékünk a viharban!

**\***

**A zsidók megtérítésén is munkálkodnunk kell**

**„Meghagytam magamnak hétezer embert, a kik nem hajtottak térdet a Baálnak... "(Róm 11,4)**

Mikor Illyés panaszkodik az Úrnak Izrael ellen, azt feleli néki: „meg­hagytam magamnak hétezer embert". Ezeket is meg kell keresnünk és meg kell hódítanunk Krisztus számára. Meg kell őket győznünk, hogy találják meg a „hitből való igazságot". Az ő esetük folytán lett az üdvösség a pogányoké, hogy „fölingereltessenek" (Rom 11,11). Pál meg­nyugtat minket, hogy „a megkeményedés Izraelre nézve csak részben történt, a meddig a pogányok teljessége bemegyen" (Rom 11,25-26). Pált is meg akarják többször ölni (ApCsel 23,12-15), de Isten irgalma az ő feléjük is annál nagyobb. A pogányok boldogságának láttára az ő szívük is meghódol majd az egyetlen Messiás előtt...

Megváltó Krisztusunk, érezzük, hogy Izrael fiainak igazi követőidül való megnyerése kötelességünk. Add, Uram, kegyelmed, melynek ereje elöl senki se tudjanak kitérni és a törvény fiai helyett a „ kegyelem" fiai lehessenek. Ámen.

„Törvényednek eleget

Bűnös ember nem tehet;

Buzgóságom égne bár,

S folyna könnyem, mint az ár:

Elégtételt az nem ad,

Csak te válthatsz meg magad.

Jövök semmit nem hozva,

Keresztedbe fogózva,

Meztelen, hogy felruházz,

Árván, bízva, hogy megszánsz:

Nem hagy a bűn pihenést:

Mosd le ó, mert megemészt!

(Énekeskönyv 458. é. 2. v.)

**\***

**Nem akart bemenni**

**Ekkor az megharagudott, és nem akart bemenni. De az apja kijött, és kérlelte. (Lk 15,28)**

A tékozló fiú bátyja azokat a derék, jó, vallásos embereket képviseli, akik nem lázadnak nyíltan, nem züllenek el, de a szívük ugyanolyan tá­vol van az Atyától, mint a lázadó fiáké. Mert más dolog Isten közelében élni, vagy vele közösségben élni.

Az idősebb testvért az jellemezte, hogy nagyon meg volt elégedve magával. Öntelt, büszke ember, aki különbnek tartja magát másoknál, és kíméletlenül ítélkezik mások felett. És ebben az esetben igaza is van. Csakhogy Isten előtt nem áll meg az ő vélt igaz volta. Mert aki a maga igazában bízva áll oda Isten elé, azt a saját igazsága alapján ítéli meg, és nem a Krisztusba vetett hit alapján. És ez semmi jót nem jelent.

Noha nagyon önelégült, mégsem boldog. Tele van keserűséggel, elé­gedetlenséggel. Apját vádolja: nem adtál nekem... Nincs-e ott a mi szí­vünkben is: nem adtál nekem társat (vagy ilyet adtál), egészséget, anya­gi bőséget, szakmai sikereket... S hiába mondja az apa: velem vagy, és mindenem a tied - neki ez kevés.

Akiben ennyi keserűség van, abban hamar fellobban a harag lángja. A harag pedig mindig szembeállít másokkal, félelmet és gyűlöletet termel, nagyon rossz tanácsadó. Kain testvérgyilkossága is haraggal kezdődött.

Mivel haragszik, nem akar bemenni az örömlakomára. Az apja kérle­li, neki is van ott helye, de ő nem akarja. Megkeményedik a maga igazá­ban, és kizárja magát a közös örömből. Éppen azt a két szót nem ismeri, amivel az öccse hazatért: Atyám - vétkeztem. Ez a különbség a két fiú kö­zött. Az elfogadott kegyelem az új élet, a visszautasított kegyelem az íté­let. Isten őrizzen meg bennünket ettől!

**\***

**23. Hogy szól ez a hitvallás?**

**Hiszek egy Istenben, mindenható Atyában, mennynek és földnek teremtőjében.  
És Jézus Krisztusban, az ő egyszülött Fiában, a mi Urunkban, aki fogantatott Szentlélektől, született Szűz Máriától, szenvedett Poncius Pilátus alatt, megfeszítették, meghalt és eltemették.  
Alászállt a poklokra, harmadnapon feltámadt a halottak közül, fölment a mennybe, ott ül a mindenható Atya Isten jobbján, onnan jön el ítélni élőket és holtakat.  
Hiszek Szentlélekben.   
Hiszem az egyetemes keresztyén anyaszentegyházat, a szentek közösségét, a bűnök bocsánatát, a test feltámadását és az örök életet. Ámen.**

**24. Hány része van ennek a hitvallásnak?**

**Három.   
Az első rész az Atya Istenről és a mi teremtésünkről, a második a Fiú Istenről és megváltásunkról, a harmadik a Szentlélek Istenről és megszentelésünkről szól.**

**(H. K. 23-24)**

**Róm 10,8-17**

**Mt 10,32 Jn 17,3**

Miről szól az egyetemes egyház hitvallása? Valójában: az Atya, Fiú, Szentlélek egy, örök és igaz Istenről. Nem furcsa-e ez a hit­vallás? Mert, miközben egyről tesz vallást, hármat is említ. Isten: Atya, Fiú, Szentlélek egyszerre? Ez azt jelenti, hogy mi, mikor Istenre gondolunk csak tükör által, homályosan látunk. Isten misztérium, Ő maga mondotta: „nem láthat engem ember, élvén." (2 Móz 33,20). És ezt Isten mondja Mózesnek, aki azt merte kérni: „Mutasd meg nékem, kérlek a te dicsőségedet!" (2 Móz 33,18), ismere­tünknek határa van. Valamikor elmentem a parlament épülete mellett és a falon megláttam egy hangyát. Igen, akkor jutott eszembe, hogy a hangya, amelyik ott mászott a falon, mit érzé­kelhetett a parlamentből? Istenhez viszonyítva még a hangyánál is sokkal, de sokkal parányibbak vagyunk. Nincs tehát semmi csodálkozni való, ha az emberek Istenről, az Ő valóságáról olyan vegyes, zavaros képpel rendelkeznek, még olyanok is vannak, akik tagadni merik létezését.

Szégyenkezve vallhatja meg a keresztyénség és benne min­den felekezet, hogy a megosztottságuk oka: az a lelkület, amivel magukat mindenki másnál különbnek tartják, fittyet hánynak Jézus figyelmeztetésére. És a megosztottság mindenre, még Is­ten megismerésére is vonatkozik. Van, aki azt mondja Isten egy. És igazat is mondana, ha ezzel nem akarná félretenni mindazt, amit a hitvallás az Atyáról, a Fiúról és a Szentlélekről mond. Két­ségtelen, hogy az ember életének célja: Isten megismerése. Sőt Isten az embert arra teremtette, hogy Őt megismerje, így igaz! Ehhez azonban szükséges az alázatos magatartás. Engedje Isten­nek, közeledjen hozzá, ismertesse meg magával, nagyságával, di­csőségével, szeretetével és kegyelmével. És ne akarja az Isten önközlését a maga fantáziájával, eszével sem megtoldani, sem abból elvenni. Jézus így fejezi ki: „Az pedig az örök élet, hogy meg­ismerjenek téged, az egyedül igaz Istent és akit elküldtél, a Jézus Krisz­tust." (Jn 17,3),

Az ámulatnak hatalmas sora van ebben az ismeretben! Az is ott van ebben az ismeretben, hogy Isten az, aki kezében tart, Ő az, akiéi vagyunk, nekünk van állandóan szükségünk rá, bocsánatára, feloldozására, kegyelmére. Akik, míg itt élünk a világban, örök életre, igazi jövendőre, nem számolhatunk. Nem vagyunk képesek magunktól csak a halálra, koporsóra, a temetőre gon­dolni. Egy régi történetet olvastam. Egy leány valami okból ös­sze akarta rakni az Egyesült Államok térképét a szövetségi álla­mok térképeiből. Ám ezeknek az államoknak a határai olyan ku­szák, szabálytalanok, hogy végül belefáradt és abba akarta hagy­ni. Ám közben rájött, hogy a térképek hátoldalán, G. Washing­ton kinagyított képe van. Ez már sokkal könnyebbnek bizonyult. Összerakta tehát szeretett elnökének képét és kiderült, hogy most már minden a maga helyén van. A továbbiakban ezt olvas­tam: vesződhetnénk, hogy összerakjuk a magukat keresztyén­nek nevezők képét, tanról tanra, felekezetről felekezetre, ez bi­zony, így képtelenség lenne! De van egy pont, s ez Jézus Krisz­tus személye. Könnyen megtörténhet, hogy összeillesztés köz­ben, valakik ki is eshetnek!

A Szentlélekről tudni kell mindenekelőtt, hogy alkotó erő! Ott volt a Teremtésnél. Isten Lelke az is, aki által Isten megnyit­ja a szívet az Igéje előtt (Csel 16,14). Efézusban azt kérdi Pál a magukat tanítványoknak nevezőktől: „Vettetek-e Szentlelket?" (Csel 19,2-6). Mikor tehát hitvallásunk Atyáról, Fiúról és Szent­lélekről beszél, ebben nem megosztás van, nem darabokra sze­dés, hanem a leghatározottabb és legbensőségesebb együttmű­ködés, szépen hangzó szümfónia.

Nézzünk egy mindennapi példát, saját testünket. Láthatóan egy és a felépítettségében mégis három íven áll. A legalsó a talp­boltozat, a következő a medence-ív és a legfelső a csigolyák ívei! így élünk, így vagyunk teremtve.

Sok minden mással is szaporíthatnánk a példát, de elég a te­remtés célszerűségét, rendezettségét, egységét és hármassága bámulatos harmóniáját kertünk bármelyik fáján ámulattal látni. Mit látunk egy fán? Egészen mindegy, hogy dió, alma vagy ép­pen cseresznyefáról van szó. Látunk jól megkülönböztethető törzset és lombozatot. Anélkül pedig nem is élne, nem lombozna, nem teremne, ha a földbe mélyen szerteágazó gyökérzete nem volna.

Ámen.

\*

**Szeptember 16**

**A jutalom biztos**

**„Aki pedig csak egyetlen pohár friss vizet is ad inni egynek e kicsinyek közül, mert az tanítvány: bizony, mondom nektek, semmiképpen sem fogja elveszteni jutalmát" (Mt.10,42).**

Ennyit igazán megtehetek. Valami jót az Úr szolgáival. Az Úr tudja, hogy szeretem mindannyiukat, és tisztesség lenne számomra, ha a lábukat megmoshatnám. A Mesterü­kért szeretem a tanítványokat.

Milyen kegyes az Úr, hogy ilyen jelentéktelen dolgot említ: mindössze egy pohár vizet adni! Ezt megtehetem vidáman, akármilyen szegény, akármilyen alacsonysorsú is vagyok. Az Úr a mégoly semmiségnek látszó dolgot is megjegyzi. Látja, ha tanítványai közül a legkisebbnek a legkisebb szolgálatot tesszük is meg. Nyilvánvalóan nem az árat nézi, nem a végrehajtás ügyességet, sem az adomány mennyiségét, hanem cselekvésünk indítékát, azt, hogy va­lakinek azért adunk, mert tanítvány, azt jegyzi meg és azt viszonozza az Úr. A jutalmat sem az adomány mértékével méri, hanem kegyelmének gazdagsága szerint.

Én adok egy pohár friss vizet valakinek, az Úr pedig élő vízzel oltja szomjamat. Inni adok tanítványai egyikének, Ő pedig úgy tekint rám, mint aki szintén tanítványaihoz tarto­zik. Azért ilyen nagylelkű velem, mert az Ő kegyelme indított engem arra, amit megtettem, és ezért ígéri, hogy: „semmiképpen sem fogom elveszteni jutalmamat".

**\***

**Mi lesz a kárral?**

**Ki vádolná Isten választottait? Isten, aki megigazít. (Rom 8,33)**

Valaki ezt kérdezte: óriási ajándék a bűnbocsánat, kimondhatatlanul nagy dolog, hogy el lehet rendezni Istennel és emberekkel a bűnöket, le lehet zárni a múltat, és békesség lesz az ember szívében. De mi lesz az okozott kárral? Például egy alkoholista megtér Jézushoz, megszabadul a szenvedélyéből - de ott marad körülötte a tönkretett lakás, és szerettei, akiket évekig gyötört, s ez emlékezteti sötét múltjára.

Tudjuk, hogy a sátán egyik tevékenysége az, hogy éjjel és nappal vá­dolja Isten előtt a hívőket (Jel 12,10). Sőt a saját szívünk is vádol minket gyakran (IJn 3,20). Ilyenkor fontos fegyver a hálaadás. Tudom, hogy ilyen voltam, de bizonyos vagyok abban, hogy Isten megbocsátott, s nem vádlott vagyok, hanem kegyelmet nyert bűnös.

Amit az ember tehet, hogy többé nem követi el azokat a bűnöket. Ez is nagyon sokat jelent, például az említett családtagoknak. Nem tudja helyrehozni az elkövetett gonoszságokat, de mégis boldogok, mert egé­szen megváltozott, aki azokat régen okozta.

Amit pedig jóvá lehet tenni, azt el kell végezni. Zákeus mihelyt rádöb­bent Jézus jelenlétében zsarolására, vitte vissza a pénzt azoknak, akiktől jogtalanul elvette. Sok mindent helyre lehet még így hozni.

Amit pedig nem lehet, ami megmarad mementónak, az alázatban tartja a megtért bűnöst: ilyen voltam Isten nélkül, de többé soha nem aka­rom elhagyni őt. De ez sem önmarcangoló önváddal tölti el, hanem hálá­val, hogy ezután másként élhet.

Végül tudnunk kell, hogy Isten még az „okozott kárt" is fel tudja használni mások javára. Például József testvéreit is úgy mentette meg, hogy ők Józsefet Egyiptomba juttatták. Ez nem csökkenti a bűnös felelős­ségét, de mutatja Isten hatalmát és bölcsességét.

**\***

**A szegény és elárvult gyülekezeteken segítenünk kell**

**„Egymás terhét hordozzátok, és úgy töltsétek be a Krisztus törvényét!" (Gal 6,2)**

Kedves szokás volt magyar református egyházunkban, hogy a nagyobb gyülekezetek segítségére mentek a szegényebb, kisebb gyülekezeteknek. Ezek a maguk erejéből nem állhatták volna meg. A segítők voltak a jóltévő eklézsiák". Egyes gyülekezeteknek több pártfogolt gyülekezetük is volt. Egy ízben egy külföldi testvéregyházzal kapcsolatban gyakorolta egyházunk ezt a Jóltevést". II. József az un. „kalapos király" 1781-ben kiadta egész birodalmára érvényes hatállyal „türelmi rendeletét". Ez megengedte, hogy ahol száznál több család él és nincs temploma, építhet magának és lelkipásztort is tarthat. A harminc éves háború vérzivatarában, az 1621-i fehérhegyi csatában megdőlt a cseh-morva atyafiak egyháza. A hívek megmaradtak titokban. Több templomuk is volt, de lelkipásztoraik nem voltak. A sárospataki lelkészképző főiskolánk negyven - volt és tanulmányaikat részben befejező - ifjú növendéke kerekedett föl néhány buzgó professzoruk vezetésével és elmentek cseh hittestvéreik közé lelkipásztoroknak. Latinul írták prédikációikat, azokat fordították cseh nyelvre, ifjú lelkipásztoraik megtanulták és elmondották, így szállt a lelkipásztorság többször apáról fiúra: a Zalatnaiak, Nagyok és a többiek pásztoraik maradtak hosszú időkön át. A cseh-morva atyafiak egyházát így mentették át a jövőre, így íródott magyar református egyházunk küzdelmes történetének egyik legszebb lapja...

Urunk, légy áldott, hogy Te írtad ennek a negyven ifjú lelkipásztornak a nevét az élet könyvébe és így tettél közülük többeket a cseh-morva atyafi­ak reformátori egyházának nemzedékröl-nemzedékre újabb pásztorokat adó családjaivá. Könyörgünk, ihlesd egyházunkat hasonló missziói munkákra. Ámen.

„Siess most mihozzánk, Krisztus, segélj minket,

A te szent igéddel neveljed hitünket

És te Szentlelkeddel bírjad életünket,

Hogy minden dolgunkban dicsérhessünk téged."

(Énekeskönyv 380. é. 7. v.)

**\***

**Árvácskák**

**(Zsindelyné Tüdős Klára, Isten markában)**

Az állam példásan gondoskodik róluk, de az igaz, hogy voltaképpen nem kellenek senkinek.

Öregkorban, is nehéz elviselni, hogy az ember felesleges, de egy kisgyereknek ezt megérezni — gyilkos dolog. Ráébredni arra, hogy él apja, anyja, de nem kell nekik, olyan sebet üt, mely öregkorig vérzik, s a halálig nem, gyógyul be.

Környezeti ártalom! Üj fogalom, én is most tanulgatom. Van egy fiatal barátnőm, aki ilyen kis — „felesleges" — gyerekeket gondoz. Tiszta, sze­líd szemében békesség, csendes mosolyában derű. Elmúlt harmincéves, nem mehetett ahhoz, akit szeretett, s csak azért, hogy asszony-neve legyen, nem megy férjhez.

Kérdésemre, hogy: na és a család? — rám cso­dálkozott és azt mondta:

* Van énnekem annyi gyerekem, hogy csak győzzem gondozni őket.
* De saját gyerek, Esztikém?
* Sajátabbak azok a kis árvák, mintha én szültem volna őket.
* De hogyan győzöd őket türelemmel, hiszen olyanok, mint egy skatulya bolha? Szerteug­rálnak minduntalan!

— Szeretem őket — volt az egyszerű válasz.

Különös, gondoltam. A szülőanyának nem kellenek s egy idegen nekik szánja egész szívét, minden erejét, képességét, örömmel.

Hát nem minden a — vér szava? Van valami más, valami több, jobb, igazibb?

Szívszorongató hallgatni a tévé Kék Fény adásaiban a galerik lebukott fiatal tagjainak val­lomását. Micsoda hiányérzet űzi, szorongatja okét? Micsoda otthontalanság, árvaság kergeti az alul­járóba, a föld alá?

Az ember gyereke olykor sodródik. És csak az önfeláldozó szeretet tudja partra segíteni azt, akit elkapott és sodor az ár!

Világválságban a család és ez nem pénzkérdés!

Az otthonoknak nincsen vonzó, biztonságos, pihentető, derűs, jó fészek légköre.

Én láttam fészkekből kipottyanó fiókákat, me­lyek, ha nem is akkor, de előbb-utóbb elpusztul­tak. Hiába szedtem fel, etettem őket, fészket utá­noztam a számukra — búsultak, nem ettek. Vé­gük volt.

Ezek a kipotyogott vagy kidobott kicsi mada­rak jutottak eszembe, ezekről a „környezeti árta­lomtól óvott" vagy a szülőktől elhagyott, állami­lag gondozott apróságokról.

Nem vagyok ornitológus, de annyit tudok. hogy a madarak között is vannak fészekhagyók. Hogy miért hagyják el a fészket, s a fiókákat, nem tudom, s azt sem értem, miért raktak fészket, ha elhagyják? Azt azonban tapasztalom, hogy az asszonyok között a fészekhagyók fajtája rohamosan szaporodik.

Azt hiszik, nem fontos a fészek, s az ott­honból elég egy ágy. Azt hiszik, el lehet töl­teni az életet a presszóban, utcán, moziban, ligeti padon.

Na jó, de meddig?

És ezek között a fészekhagyó madarak között hányan véreznek be nem gyógyuló, kicsi gyer­mekkorban kapott sebektől. Micsoda hatalom haj­szolja ezeket a szegény, buta anyukákat, hogy to­vább sebezzenek? Hogy a saját árva fiókáikon bosszulják meg gyerekkoruk sebeit. Hiszen ők is szeretetre áhítoznak máig. Szeretetre, amit Ady így fogalmaz: ,,... lennék valakié". Hát akkor miért dobják el maguktól azt a kicsit, aki azzal szaladt lelkendezve egy látogató idegen asszony­hoz: — Ugye te vagy az én anyukám?

Hideg, rideg otthonokból, csalódott, marakodó szülők kegyetlen harcaiból kiemeli az állam a sze­gény kis apróságokat, de anyukát nem adhat ne­kik. A fészek melegét nem tudja pótolni az intézeti légkör. A tbc-t, a társadalom egyik nagy be­tegségét hatásosan gyógyítja az orvostudomány. A fészkehagyó ragály kezd félelmes méreteket ölteni.

Mi lehet a gyógyszer erre a társadalmi fekélyre?

Azt hiszem, nem módszer kell ehhez, hanem ember, az Esztikék szíve! Mert ugyan mi lesz azok­nak a kicsiknek a sorsa, akiknek nincs egy-egy Esztikéjük, aki szereti őket. Aki csendben, egysze­rűen öntözgeti, gyomlálja, ápolja őket. Aki elégeti az ifjúságát, egész nekik szánt életét az árvács­kákért.

\*

**Szeptember 17**

**Mint a pálma és a cédrus**

**Az igaz virul, mint a pálmafa, magasra nő, mint a libanoni cédrus" (Zsolt 92,13).**

Ezeket a fákat nem az ember gondozza és metszegeti: a pálmák és cédrusok az „Úr fái", az ő gondozása nyomán virulnak. Az Úr szentjei éppígy az Ő gondoskodó keze alatt növekednek. Ezek a fák örökzöldek, minden évszak­ban egyformán szépek. A hívőknek sincsenek hol szent, hol pedig istentelen időszakaik: minden életkörülmény kö­zött az Úrtól nyert szépségükben állnak. Ahol ezek a fák nőnek, szépségükkel azonnal szembetűnnek. A táj szemlé­lője mindenütt azonnal felfigyel a pálmák és cédrusok királyi szépségére. Jézus Krisztus követői sem rejtőzhetnek el a megfigyelők elől, mert olyanok, mint a hegyen épített város, amelyet nem lehet nem észrevenni.

Isten gyermekének növekedése is hasonló a pálmáéhoz: teljes erővel fölfelé tör, törzséből egyetlen oldalágat sem növeszt. Olyan, mint egy csodálatos oszlop, oszlopfővel a tetején. Nem ágazik sem jobbra, sem balra, minden erejé­vel a menny felé törekszik, és az éghez legközelebb érleli gyümölcsét. - Uram, kérlek, formálj engem, hogy ilyen­né legyek én is!

A cédrus dacol minden viharral. Az örök hó határán nő, de az Úr gondoskodik arról, hogy a törzsében meleget és erőt adó nedvek folyjanak. - Uram, add, hogy én is a Te melegeddel és erőddel tudjak dacolni a hideggel és a vihar­ral szemben! Ámen.

**\***

**Ügyelj az alkalmakra**

**A szolgálatkészségben legyetek fáradhatatlanok! Róma 12,11**

Könnyen megtörténik velünk, hogy egyik végletből a másikba esünk. Hol késedelmeskedünk és kedvetlenek vagyunk, hol meg túlbuzgó­ságba esünk és szeretnénk mindent villámgyorsan elintézni. A buz­góság nagyon jó, ha Isten Szelleme gyújtja lángra. De vigyázzatok az Isten által'megadott időpontra! Ne erőszakkal rontsatok be az ajtón; figyeljetek az Isten által kínált alkalomra. A testi túlbuzgóság csak port ver fel, de kevésre jutunk vele; túlságosan előre szaladunk és nekirontunk a dolgoknak. Isten órájához kell igazítanunk az óránkat.

Az bizonyos, hogy ahol megtérésről van szó, ott soha nem szabad várnunk. Megtérésedet Isten nem holnap akarja, se nem valamikor később, hanem ma. Most kell megragadnod az üdvösséget! Ezen a ponton nem mondhatod, hogy még nincs itt az ideje, nekem még előbb ezt, meg azt kell megtennem. A megtérés mindig sürgős. „Si­ess, mentsd meg a lelkedet!" Ellenben, ha más, külső tevékenység­ről van szó, ott figyelnünk kell a körülményekre, s mielőtt valamibe kezdünk, várjunk Isten jeladására. Túl gyors nekibuzdulással és nekirohanással többet árthatunk, mint használunk. A Megváltó azt mondja megtéretlen testvéreinek: „Az én időm még nincs itt, nektek azonban minden idő alkalmas." Az Úr Jézus egészen pontosan Atyja jelzéséhez igazodott, ezért nála minden a maga idejében történt. Soha nem voltak fölösleges, hiábavaló útjai.

Ha saját fejünk és akaratunk szerint indulunk, ha magunk va­gyunk az időnk urai, akkor fájdalmas csalódásokban sem lesz hiány. Van kegyes önfejűség is, amit Isten - minden imádkozás ellenére - nem igazol. Pál apostolban lángolt a buzgóság, hogy az egész vilá­got betöltse az evangéliummal. Amikor Keleten befejezte feladatát, ellenállhatatlan erő vonzotta őt Nyugat felé, egészen Rómáig és Spanyolországig. Már harmadik missziói útja után meg akarta való­sítani ezt a tervét. De Isten elzárta az útját és kétéves várakozási időt rendelt ki neki Cézáreában. Mégsem olvassuk, hogy Pált a nyugta­lanság emésztette volna. Alkalmazkodott Isten időzítéséhez. Végül mégis elérte a kívánt célját, csak másként, mint gondolta. Isten sok­szor nem siet úgy, mint mi. Buzgóságunkat előbb megtisztítja. Csak azután adhat jó eredményt. Ha a helyes időpontban cselekszünk, Is­ten a szövetségesünk - és amit Ő cselekszik, az sikerül.

**\***

**Az egyházban szeretetmunkának kell folynia**

**„Szűkölködő sem vala ő közöttük senki..." (ApCsel 4,34)**

Az első keresztyének gyülekezetében a szeretet kötelékei fűzték egymáshoz a híveket. Az Apostolok Cselekedeteiről írott könyv elmond­ja, hogy „szűkölködő sem vala ő közöttük senki; mert valakik földek vagy házak birtokosai voltak, eladván, elhozák az eladottak árát, És letevék az apostolok lábainál: aztán elosztatott az egyesek közt, a mint kinek-kinek szüksége vala" (34-35.). A ciprusi származású József is eladja mezejét s a kapott pénzt leteszi az apostolok lábainál (36-37.). Viszont Anániás és Safira eladják birtokukat, de a kapott pénz egy részét megtartják maguk­nak. Minthogy Isten Szentlelkét meg akarják csalni, egymás után rogynak össze és halnak meg (ApCsel 5,1-11). A gyülekezet szegényei, betegei közt a munkát a-férfi és női diakónusok és diakonisszák végzik (ApCsel 6,1-6). Ezt az evangéliumi egyházakban, különösen a genfi reformátu­soknál mintaszerűen megszervezik. A hívek évenként összeadják azokat az összegeket, amiket a szegények istápolására szánnak és ezt jól meg­szervezett jótékonysági irodák kezelik. A segélyre szorulókat nyilván­tartják, így a koldulás fölöslegessé válik, de el is tiltják.

Légy áldott, Megváltó Krisztusunk, hogy Szentlelked irányításával a Tieid megtalálják az igazán rászorulók testvéri támogatásának legmegfelelőbb módját, így fölöslegessé válik a kéregetés, a koldulás. Légy áldott azért is, hogy hűséges diakónusaink és diakonisszáink a szegények szolgálatát egy­bekapcsolják a lélek szolgálatával. Áldd meg, Uram, annyi hűséggel és szeretettel szolgáló gyermekid munkáját. Ámen.

„Nevelj minket egyességre, Mint Atyáddal egy te vagy, Míg eggyé lesz benned végre Minden szív az ég alatt; Míg Szentlelked tiszta fénye Lesz csak fényünk és napunk, S a világ meglátja végre, Hogy tanítványid vagyunk." (Énekeskönyv 395. é. 3. v.)

\*

**Heidelbergi Káté. 26)**

**26. Mit hiszel, amikor ezt mondod: „Hiszek egy Istenben, mindenható Atyában, mennynek és földnek teremtőjében”?**

**Hiszem, hogy a mi Urunknak, Jézus Krisztusnak örökkévaló Atyja, aki a mennyet és a földet minden benne lévőkkel együtt semmiből teremtette,1   
és azokat örökkévaló tanácsával és gondviselésével fenntartja és igazgatja:2   
énnekem az ő Fiáért, Krisztusért Istenem és Atyám.3   
Ezért annyira bízom benne, hogy nem kételkedem: minden testi-lelki szükségemre gondot visel,4   
s még azt a rosszat is javamra fordítja, amit ebben a siralomvölgyben reám küld.5   
Ezt ő megteheti mint mindenható Isten,6 és meg is akarja tenni mint hűséges Atya.7**

**1 1Móz 1; Zsolt 33,6**

**2 Zsolt 104; Mt 10,29–31; Zsid 1,3; Zsolt 115,3**

**3 Jn 1,12; Róm 8,15; Gal 4,5–6; Ef 1,5**

**4 Zsolt 55,23; Mt 6,25–26; Lk 12,22**

**5 Róm 8,28**

**6 Róm 10,12**

**7 Mt 6,25–30; 7,9–11**

Zsolt 104,24-30 Ef 1,17-18

Az Apostoli Hitvallás első része így hangzik: „Hiszek egy Istenben, mindenható Atyában, mennynek és földnek teremtő­jében." Igyekezzünk felfedezni tartalmában minden ránk, hi­tünkre, szívbeli meggyőződésünkre nézve fontos dolgot!

Mi az első szó? Hiszek! Mit jelent ez? Semmiképpen nem: talán. Sokkal inkább: rábíztam magam valami igen fontos ügyben Va­lakire. Meg is nevezem: Istenre, s kezembe adott drága igéjére. Ez adta a számba ezt a szót. Nemcsak a számba adta. Meghajtom magam tisztasága, szentsége és igazsága előtt. Boldog vagyok, hogy megértettem, egészen rábízhatom magam. A Fiáért szólalt meg, a Fiáért, akit értem, miattam, bűnös, elhajló természete­mért áldozott fel a Golgotán. Szeretetből, önként cselekedett.

Hogy hinnem lehet, hogy kezemben tartom, a hit tárgyát, hogy rábízhatom magam, azt jelenti, hogy ez a Valaki megjelent nálam, bekopogtatott a házamba, hogy feltárta előttem a létét, és én is az alkotásai közé tartozhatok. Ő az, aki elképzelt, megalko­tott engem, az Ő kezéből kerültem ki, a jövöm is mindenestől Tőle függ, betölti a szívem. Szinte átömlött valami az Ő erejéből, képzeletéből, hatalmából valami az én világomba, ereimbe, gon­dolataimba. Nem magamban, elhagyottan, másokra szorulva élek, járok, cselekszem, hanem mint az Ő teremtménye, tulajdo­na, munkatársa is vagyok.

„Hiszek egy Istenben, mindenható Atyában, mennynek és földnek teremtőjében!" Félelmesnek tűnik ez a tágra nyitott ab­lak. Hiszen a „világot" közeli valóságában sem tudom megfelelő­en látni. A parányi felé való sietésében, sem a végtelen felé való haladásában, mozgásában képtelen vagyok látni. Képes-e érzé­kelni bárki is a fény sebességét, miközben másodpercenként 300.000 km-t tesz meg? Bizonyára egy életre megundorod­nánk, ha tisztára mosott kezünket mikroszkóp alá téve néz­nénk meg. Nyüzsgő, élő és mozgó lények sokaságát fedeznénk fel rajta.

Állandó és buzgó gyönyörködésben, imádatban lehetek Isten, mint Atya felé, aki a Fiáért, Jézus Krisztusért nekem is Istenem és mindent, ami velem, körülöttem történik vagy történni fog, szeretettel, és javamra, javunkra igazítja. Nemcsak azt hisszük te­hát, hogy Isten van, Isten teremtett mindent, de gondja is van mindenre, ami történik! Olyan megfoghatatlannak tűnik, hogy idéznem kell egy kedves költőt:

„Isten! Kit a bölcs lángesze fel nem ér, Csak titkon érző lelke óhajtva sejt; Léted világít, mint az égő Nap, de szemünk bele nem tekinthet.

A legmagasabb menny s aether Uránjai, Melyek körülted rendre keringenek, A láthatatlan férgek, a te Bölcs kezeid remekelt csudái.

Te hoztad e nagy Minden ezer nemét A semmiségből, a te szemöldököd Ronthat s teremthet száz világot, S a nagy idők folyamit kiméri.

Téged dicsőit a zenith és nadir. A szélvészek bús harca, az égi láng Villáma, harmatcsepp, virágszál Hirdeti nagy kezed alkotásit.

Buzgón leomlom színed előtt, Dicső, Majdan ha lelkem záraiból kikel, S hozzád közelebb járulhat, akkor, Ami után eped, ott eléri..."

(Berzsenyi Dániel: Fohászkodás)

Igen, az ember előléphet ebben a „Hiszek"-ben, rettegése, félel­me minden odújából, mert hit által bizalommal lehet Istenéhez.

A „Hiszek"-ben köszönet is van. Elfogadás és boldog remény­ség a jövő felé!

Tudjuk, hogy ezt a megismerhetetlen, átláthatatlan világot a mi Urunk alkotta bölcsességgel. Tudjuk, hogy sok-sok baj, bűn van, de azt is megvalljuk, hogy az Ő atyai szíve, keze mindent rendbe fog tenni. Az emberi ármány hullámai olykor óriásak ugyan, de elülnek egyszer és eltűnnek, mintha soha nem lettek volna.

A „Hiszek"-ben az is benne van, hogy bár semmit nem tapaszta­lok még belőle, érzékeimmel fel sem foghatom, hogy valahol és titkon, közel vagy távol él és valóság Isten láthatatlan világa, ah­hoz nekem is közöm van, oda készülök!

Aki kimondja: „Hiszek!", meg kell tanulnia, hogy minden, ami van, a földön és a távoli világokban, azé aki azokat teremtet­te, és hogy minden azért van, hogy engem és az enyéim javát is szolgálja. A föld megadja idejében a termését, a fák gyümölcse­ikkel, a virágok illatukkal, a nap sugaraival, a kutak vizeikkel ér­tünk is vannak. Próbák, csalódások érhetnek minket, de nem es­hetünk kétségbe, mert Isten azokat is javunkra tudja fordítani.

A világmindenség titkai nem rettenthetik igazán azt, aki Őbenne hisz, hiszen mindez az Ő műve. Az a titok, ami a halál képében rettegésben tartja a világot, az övéit nem idegesítheti, hiszen az út végét Isten szent akarata határozza meg. Körülöt­tünk az emberek hitetlenül élnek, babonával, érvekkel, sokféle célkitűzéssel kívánják megoldani problémáikat, de nem megy utánuk, akinek élő Istene van, aki a feltámadott Krisztus nyomá­ban jár: „Ha elfogyatkozik is testem és lelkem: szívem kősziklája és örök­ségem, te vagy ó, Isten mindörökké." (Zsolt 73,26).

A hit több mint tudás. Az Isten előtt álló, reá felnéző hitből, mint élő forrásból meríteni más, mint mikor beszennyezett víz­ből merítünk. Milyen jó mindazoknak, akik naponként élő hit­tel tanulmányozzák az Igét. Milyen szegények lennénk, ha csak a Káté vagy a Hitvallás betűit tanultuk volna meg, de nem gerjedezne a szívünk, mikor hozzánk szól!

Isten sokféle alkotásában jó gyönyörködni, azok beláthatat­lan gazdagságán szemlélődve, dicséri teremtő bölcsességét, jó­kedvének változatosságát.

Szabad tudatában lenni, hogy a Bibliateremtésről való beszá­molója, nem tudományos leírás. Ám üzenete sorait mégis simo­gató, hívő szeretettel és tisztelettel illik olvasni. A teremtésben Is­ten nagyságával áll szemben az ember. Hatalmas Istenünk van. A teremtés ragyogó műve az ember, aki, ha csúffá lett is a bűn­beesésben, még csodálatosabbá lehet a Szentlélek újjáteremtő munkájában.

Ámen.

\*

**Augusztus 18**

**Keressetek és találtok!**

**Ha keresed, megtalálhatod" (IKrón 28,9).**

Szükségünk van Istenre, és neki mindig van ideje a számunkra, ha keressük Őt. Senki elől nem rejtőzik el, aki színe elé kívánkozik. De nem lehet ezt a találkozást kiérde­melni, vagy kegyeit megvásárolni, egyszerűen csak „keres­ni" kell Őt. Akik már ismerik az Urat, keressék Őt újra és újra imádsággal, hűséges szolgálattal és szent hálaadással: akkor egyre jobban kijelenti nekik szeretetét, és megáldja őket közösségével. Akik pedig még nem ismerik Őt úgy, hogy békességük forrása lehetne, induljanak el azonnal, és keressék, amíg meg nem találják Őt mint Megváltójukat, barátjukat, Atyjukat és Istenüket.

Milyen erős biztatás ez az Ige minden keresőnek! „Ke­ressetek és találtok!" (Mt 7,7). Igen, ha Istent keresed, te is megtalálod Őt. Ha pedig megtaláltad, benne megleled az életet, a bűnbocsánatot, a megszentelődést és az üdvössé­get. Keresd, keresd kitartóan, akkor nem hiába fogod keresni. Drága testvérem, keresd Őt már most! Ott, ahol vagy, és most, mert most van itt az alkalmas idő. Hajoljon meg merev térded és még merevebb nyakad, és kiálts Istenhez, az élő Úrhoz. Krisztus nevében keresd a megtisz­tulást és a bűnbocsánatot. Isten nem utasít el. Dávidnak fiához, Salamonhoz intézett fenti biztatása igaz, ezt e könyv szerzője is megtapasztalta. Higgy az Igének, csele­kedj aszerint, s találkozásod lesz Istennel!

**\***

**A hit harca**

**Mert a test kívánsága a Lélek ellen tör, a Léleké pedig a test ellen..., hogy ne azt tegyétek, amit szeretnétek. (Gal 5,17)**

Amikor valaki új szívet kap Istentől, elkezdődik életében egy sajátos harc: a test és a Lélek harca.

Testnek a Biblia azt a természetet nevezi, ami velünk születik. Az ilyen embernek is lehetnek jó tulajdonságai, de gyakorlatilag Isten nélkül él. El is veszítette azt a képességét, hogy értené Isten akaratát, de nem is figyel rá, éli a maga életét. Ebben az állapotában nem tudja imádni Istent, nem tudja őt megismerni, nem tud vele egyetérteni. És a maga erejéből nem tud megváltozni sem. A vallás sem változtatja meg, legfeljebb az az utáni vágyat ébreszti fel benne.

Amikor valaki Jézus Krisztust megismeri, mint Megváltóját, és elisme­ri élete Urának, kapja az ő Szentlelkét, és egyszerre érteni kezdi Isten igé­jét, örömmel cselekszi Isten akaratát, Krisztusra jellemző tulajdonságok jelennek meg rajta, és legszívesebben mindig mindenben Istennek enge­delmeskedne.

Ekkor kezdődik el az a harc, amelyről mai igénk szól. Mert megszüle­tett ugyan az új élet a hívőben, de megmaradt a régi természete is. Már Isten akaratát törekszik cselekedni, de régi természete fékezi, akadályoz­za. Például szívesen segítene egy rászorulót, de önzése visszatartja ettől. Örömmel szánna időt reggel a bibliaolvasásra, imádkozásra, de lustasá­ga vagy fáradtsága meghiúsíthatja szándékát.

Ezt a harcot a nem hívő ember nem ismeri. De ez „a hit szép harca", amelyben Jézus Krisztus segíti győzelemre az övéit.

Ha pedig mégis a „test" győz, vagyis vétkezik a hívő ember, újra Is­ten kegyelmét kéri. Az ő esetében azonban a vétkezés már nem menet­rendszerűen történik, hanem baleset, amit rendbe lehet tenni, és utána helyreáll az engedelmes élet rendje.

\*

**A haló félben levőket erősítsük!**

„ Vigyázz, és erősítsd meg... akik haló félben vannak!" (Jel 3,2)

A Jelenések könyvében hét kisázsiai gyülekezethez ír Jézus. Közülük a sárdisinak azt veti a szemére: „az a neved, hogy élsz, és halott vagy. Vigyázz, és erősítsd meg a többieket, a kik haló félben vannak; mert nem találtam a te cselekedeteidet Isten előtt teljeseknek" (Jel 3,1-2). Fáj­dalommal gondolunk arra, ma hány gyülekezetnek írhatná Jézus ezt a le­velet? Még azt is alig írhatná hozzá, amit a sárdisi gyülekezethez írt vigasztalásul: „de van Sárdisban egy kevés neved, azoké a kik nem fertőztették meg a ruháikat: és fehérben fognak velem járni" (4.). A végén drága ígéret szól hozzánk: „Aki győz, az fehér ruhákba öltözik; és nem törlőm ki annak nevét az élet könyvéből, és vallást teszek annak nevéről az én Atyám előtt és az ő angyalai előtt" (5.). Buzgó imádság szakad föl szívünkből: vajha sokak szívéből szakadna föl, mert az az egyház a leggazdagabb, amelyikért a legtöbbet és a legtöbben imádkoznak. A sok halófélben levő gyülekezetből Isten Szentlelke olyan gyülekezeteket for­máljon, amelyekről azt írja az apostol: „a ti hiteteknek az egész világon híre van" (Rom 1,8).

Szentlélek Úristen, jöjj a Lélek zúgó szelével! Változtasd át a most haló félben lévő sok-sok gyülekezetet olyanná, hogy az egész világon hírük lehessen! Jöjj, újítsd meg mindannyiunk lelkét. Tartóztass meg mindannyi­unkat attól, hogy megfertőztessük ruhánkat! Adj sokunkra fehér ruhát! Krisztusért könyörgünk. Ámen.

„Mondd minden népnek: elveszett juháért Mit tett Pásztor - suda szerelem -Földig hajolt a kárhozott világért S meghalt alant, hogy élhess odafenn. Légy örömmondó, békekövet, Hirdesd: a Szabadító elközelgetett!" (Énekeskönyv 397. é. 3. v.)

\*

Szeptember 19.

Rendben van minden?

**Honnan jössz, Géhazi? Ő így felelt: Nem járt a te szolgád sehol sem.** (2Kir 5,25)

Isten meggyógyította a szíriai Naamánt a leprájából. Ebben felhasználta Elizeus prófétát. Elizeus azonban azt akarta, hogy Naamán egyértelműen lássa: nem ő, hanem az élő Isten gyógyította meg. Ezért nem fogadott el Naamántól semmilyen ajándékot. Ne valamit adjon hálából neki, hanem adja oda önmagát egészen Istennek! Így Naamán visszavitte a magával hozott ajándékokat.

Elizeus szolgája, Géhazi, ezt nem helyeselte. Naamán után futott, és egy hazugsággal elkért tőle értékeket. Elrejtette őket, mert Elizeusnak nem akarta bevallani tettét. Elizeus azonban mint próféta tudta ezt, s mivel Géhazi tagadott, az lett a büntetése, hogy megkapta Naamán betegségét, a leprát. - Ma két kérdésen gondolkozzunk, melyek a történetben hangoznak el.

Amikor Géhazi a kocsi után futott, Naamán ezt kérdezte tőle: Rendben van minden? Ha Géhazinak működött volna a lelki hallása, kihallotta volna ebből Isten kérdését, és megállhatott volna ezen a veszélyes úton. Külsőleg gyakran úgy tűnik, a mi életünkben is rendben van minden, de Isten a szívet vizsgálja mindig, s arra akar rádöbbenteni, ha ott nincs rendben valami. Hallgatunk-e rá, vagy megszelesedve futunk valamilyen szekér után, ahonnan zsákmányt akarunk szerezni?

Amikor Géhazi - elrejtvén a zsákmányt - megáll Elizeus előtt, ő ezt kérdezi: Honnan jössz? Még egy lehetőség a bűn bevallására. Ilyen türelmes és kegyelmes Isten! Megalázkodik vagy megkeményedik a bűnös? Vállalja a szégyent, és megmenekül, vagy ragaszkodik bűnéhez, és bűnhődik? Mert Isten nem azokat ítéli meg, akik vétkeztek, hanem azokat, akik megmaradnak a bűnben. A bűnbánónak kegyelmet ad, mert „abban telik kedve" (Mik 7,18).

Jobb, ha el sem indulunk ilyen utakra. De ha mégis, nem kell végigmenni, vissza lehet fordulni. Vállaljuk inkább a bűn megvallásával járó szégyent, mint a bűn takargatásával járó pusztulást!

\*

Elmélet és élet

**Bementek a zsidók zsinagógájába, és úgy prédikáltak, hogy mind a zsidók, mind a pogányok közül nagy sokaság lett hívővé**" (Csel 14,1).

Amikor felállunk és beszélünk, az emberek rögtön észreveszik, hogy amit mondunk az csak elméleti tudás, vagy pedig élet-e. Az előbbivel nem kockáztatunk semmit. Gondosan megmaradunk tanításunk korlátain belül és rendszerezetten haladunk előre, hogy a félreértésnek még a lehetőségét is teljes bizonyossággal elkerüljük. Logikus rendben sorakoztatjuk fel érveinket, és így érkezünk meg kétségtelen következtetéseinkhez. Ha viszont az életet hangsúlyozzuk, másként közelítjük meg az igazságot. Miután saját tapasztalatainkból szereztünk olyan ismereteket, melyekre csupán tanulmányok segítségével sohasem jutottunk volna el, már nem a tökéletes tanításra igyekezünk helyezni a hangsúlyt. Azt az élő Krisztust mutatjuk be, akire hallgatóink rábízhatják magukat, és ha ez sikerül, elértük célunkat.

\*

Méltatlanság és tagság

**„Mert amikor még erőtelenek voltunk, a rendelt időben halt meg Krisztus értünk, istentelenekért."** Róma 5,6

Jézus Krisztus nem azért jött, hogy az igazakat hívja, és nem is a jó emberekért halt meg. Nem az illedelmes, tiszteletre méltó, finom emberekért ment a keresztre.

Isten nézőpontjából természetesen az egész emberiség istentelen. Mindnyájan bűnben születtünk és tele vagyunk igazságtalansággal. Mint elveszett juhok eltévelyedtünk, és mindegyikünk a maga útját járta. Isten szemében romlottak, tisztátalanok és lázadók vagyunk. És legnemesebb törekvéseink sem mások Őelőtte, mint kontár kísérletek.

Csak az a szomorú, hogy a legtöbb ember nem hajlandó beismerni, hogy istentelen. Önmagukat a társadalom bűnöző elemeihez hasonlítják, és ezért úgy vélik, hogy alkalmasak a mennyországra. Olyanok, mint az az idősebb előkelő hölgy, aki nagyon büszke volt nagylelkű adakozására. Amikor az egyik hívő keresztyén szomszédja beszélt neki a hitéről, azt felelte, hogy neki nincs szüksége megváltásra, hiszen jó cselekedetei elegendők az üdvösséghez. Elmondta azt is, hogy egy keresztyén gyülekezet tagja, és hogy ősei is „keresztyének" voltak. A szomszéd erre vett egy darab papírt, és nagy betűkkel felírta rá: „ISTENTELEN"**,** odaadta a hölgynek, és megkérdezte: volna-e kifogása ellene, hogy ezt a papírt a háza falára erősítse? Mikor a hölgy meglátta ezt, égnek állt a haja: „Hogy nincs-e kifogásom ellene?" „Senki ne merje azt mondani rólam, hogy én istentelen vagyok!" Erre a szomszéd elmagyarázta neki, hogy Krisztus üdvözítő tette addig nem érvényes rá, amíg nem hajlandó elismerni saját bűnös, elveszett voltát. Ha nem veszett el, akkor nem is lehet megmenteni. Ha egészségesnek tartja magát, akkor nincs szüksége a nagy Orvosra.

Egyszer ünnepélyt tartottak olyan gyermekek számára, akik valamilyen testi fogyatékosságban szenvedtek. Tolószékben, mankóval vezették a gyermekeket a terembe. Az ünnepély alatt az egyik teremőr kint a lépcsőn egy kisfiút talált, aki hangosan sírt.

„Miért sírsz?' - kérdezte részvéttel.

„Mert engem nem engednek be."

„És miért nem engednek be?"

„Mert túl egészséges vagyok" - zokogta a gyerek.

Éppen így vagyunk az evangélium nagy ünnepével is. Ha minden rendben van velünk, akkor nem mehetünk be. Ha egyáltalában be akarunk jutni, először el kell ismernünk, hogy bűnösök, istentelenek vagyunk. Krisztus ugyanis az istentelenekért halt meg. Ezzel kapcsolatban mondta Roger Mungen „A gyülekezet az egyetlen olyan hely ezen a világon, amelynél a tagság előfeltétele abban áll, hogy a jelölt teljesen méltatlan erre."

\*

# Ok az örvendezésre

# ****„Veled van Istened, az ÚR, ő erős, és megsegít. Boldogan örül neked, megújít szeretetével, ujjongva örül neked"**** (Zof 3,17).

Micsoda nagyszerű Ige ez! Az Uraknak Ura népével van, hatalmának királyi felségében! Jelenléte már önmagában is békességgel és reménységgel tölt el bennünket. Végtelen erő rejlik Istenünkben. A hívők gyülekezetében lakozik, ezért népe ujjongva örvendezhet.

 Isten nemcsak köztünk van, hanem kegyelmével állandóan munkálkodik is közöttünk. „Megsegít" mindig. Innen a neve is: Jézus, a Szabadító. Ne féljünk ezért semmi veszedelemtől, hiszen Neki van hatalma arra, hogy megmentsen.

 Ez azonban még mindig nem minden. Jézus Krisztus mindvégig ugyanaz marad, mert szeret, és szeretetében találunk nyugalmat.

 Sohasem fog megszűnni szeretni. Abban találja örömét, hogy szeret, sőt, ujjongva örül azoknak, akiket szeret. Mindez csodálatos. Mikor Isten befejezte a teremtés munkáját, nem énekelt, egyszerűen csak azt mondta: „Íme igen jó!". Amikor azonban a megváltás műve fejeződött be, a Szentháromság olyan örömöt érzett, amelyet csak az ujjongás szó tud valamelyest kifejezni. Gondold ezt meg és álmélkodjál! Krisztus menyegzői dalt énekel választottai felett. ők a szerettei, bennük van öröme, nyugalma, éneke.

 Úr Jézus, taníts minket mérhetetlen szereteteddel, hogy mi is tudjunk szeretni Téged, és örvendezve Neked szenteljük életünket.

\*

Szeptember 20.

Kiderül

**Géhazi... ezt gondolta: Lám, az én uram... nem fogadta el tőle, amit hozott... Majd utánafutok, hogy kapjak tőle valamit!** (2Kir 5,20)

Géhazi Isten emberének, Elizeusnak a szolgája volt. Vele sem tesz kivételt Isten? Nem, mert ő nem azt nézi, hogy kik vagyunk, hanem hogy mi van a szívünkben. Sőt: akik hozzá közel vannak, azokat szigorúbban fogja, mert csak akkor használhatók az ő számára, ha tiszta az életük. S aki csak szájával tiszteli őt, de szíve távol van tőle, azt megítéli.

Azt szoktuk mondani, alkalom szüli a tolvajt. Ez nem igaz, emögött gyáva mentegetőzés van. Géhazi nem azért lett hazug és tolvaj, mert alkalma nyílt erre, hanem mivel szíve szerint az volt, most élt a kínálkozó alkalommal. **Az alkalom csak leleplezi a bennünk lapuló** tolvajt. Sose becsüljük le a bennünk lakozó bűnt!

Géhazi bűne azzal kezdődött, hogy „azt gondolta magában": Elizeus nem fogadott el ajándékot, majd én kérek tőle valamit. Még nem tett semmit, de a gondolatnak helyet adott magában. Az nem a mi felelősségünk, hogy mi jut eszünkbe, de az már igen, hogy miről kezdünk el gondolkozni. A gondolataink is kerüljenek Isten világosságába, s ami nem tőle való, vessük el minél előbb!

Elizeust is kényszeríteni akarta Naamán, hogy fogadjon el tőle ajándékot, de őt nem lehetett, mert eltökélte magában, hogy az nem lenne helyes. Géhazinak kétszer sem kell mondani, ő könnyen elfogadja. Sok gyengeség következik abból, ha a tetteink mögött nincs egyértelmű döntés, amihez a kísértés idején ragaszkodunk.

Megtévesztő, hogy Géhazi sötét vállalkozása során minden olyan simán ment. Az, hogy valami sikerül, még nem igazolja a tettet. Más a siker, és más az áldás. Ha valaki Isten nélkül megy egy úton, és nem akar megtérni, Isten megengedi, hogy végigjárja azt. A bűne lesz a büntetése. Ne akarjuk ilyenkor Istenre hárítani a felelősséget: miért engedte meg? Miért indultunk el olyan úton?

\*

Ne félj, én pajzsod leszek!

**„E dolgok után szólt az Úr Ábrámhoz látomásban: Ne félj Ábrám, én pajzsod vagyok teneked, a te jutalmad felette igen bőséges"** (1Móz 15,1).

Amikor Isten azt mondja, hogy „ne félj", azért mondja, mert félelmet vagy kétséget fedez fel szolgája szívében. Figyeljétek meg a fenti szavakat megelőző eseményeket! Úgy látszik Ábrám, miután Melkisédektől bort és kenyeret kapott, könnyedén visszautasította azokat az ajándékokat, melyeket Sodoma királya kínált neki. Viszont amint hazaért, ismét felötlöttek benne a kérdések és a kétségek. Bölcs dolog volt-e visszautasítani olyan határozottan minden segítséget? Nem támadnak-e emiatt aztán újabb ellenségei?

Istennek legyen hála, itt van minden kétségre az isteni biztatás. „Szólt az Úr Ábrámhoz." És ami a félelmeit illeti? Isten megígérte, hogy pajzs lesz számára. A jövőre nézve pedig? Önmagát ajánlja fel Isten, mint a legnagyobb erősséget. Milyen hálás lehetett Ábrám, hogy nem engedett a csábításnak, és nem fogadta el Sodoma szánalmasan hitvány ajándékait.

\*

Mélyre lehajolni!

**"Ne legyetek nagyratörők, hanem az alázatosokhoz tartsátok magatokat."** Róma 12,16

Természettől fogva hajlamosak vagyunk arra, hogy szeretnénk barátokat szerezni az ún. "jobb társaság"-ból. Minden ember szíve mélyén ott a kívánság, hogy meghitt barátságban legyen azokkal, akik híresek, tehetősek, előkelőek. Így tehát tulajdonképpeni természetünkkel ellenkezik az a tanács, amit Pál ad a Róma 12,16-ban. Azt mondja; „Ne legyetek büszkék, hanem vállaljatok mindig közösséget az egyszerű és jelentéktelen emberekkel." Isten Gyülekezetében nem ismerik a kasztszellemet. A keresztyének ne törődjenek az osztálykülönbségekkel!

Ezzel kapcsolatban Fred Elliotról jegyeztek fel jellemző esetet. Egy reggel, amikor családjával együtt a reggeliző asztalnál áhítatot tartott, hangos csörömpölés hallatszott a ház kapuja felől. A szemeteskocsi vitte el a szemetet. Elliot letette kinyitott Bibliáját az asztalra, az ablakhoz ment, és hangos, szívélyes köszöntést kiáltott oda a szemetesembernek. Azután visszament az asztalhoz, és folytatta az áhítatot. Éppen olyan szentnek és fontosnak tartotta, hogy a szemetesnek jó reggelt kívánjon, mint azt, hogy a Bibliát olvassa.

Az Úrnak egy másik szolgája, aki az Igét szó szerint vette, Jack Wyrtzen volt. Minden nyáron bibliatanulmányozó tábort vezetett a New York állambeli Schroon Lake-ben. Az egyik, felnőttek számára rendezett konferencián részt vett egy testileg súlyosan fogyatékos férfi is. Mivel arcizmain nem tudott uralkodni, ezért az ételét is csak nagy nehezen tudta elfogyasztani. Az étel egy része mindig kihullott a szájából az újságpapírra, amit elővigyázatosan a mellére és az ölébe terített. Mivel ez a látvány nem volt éppen étvágygerjesztő, ez a férfi rendszerint egyedül ült egy külön asztalnál.

Sok tennivalója miatt Jack Wyrtzen gyakran később jött be az ebédlőbe. Mikor megjelent az ajtóban, a legtöbb asztal mellől intettek neki, hogy üljön oda hozzájuk. De sohasem tette. Mindig ahhoz az asztalhoz ment, amelynél ez a fogyatékos férfi ült. Ő is „az alázatosakhoz tartotta magát".

Ehhez hasonló dolgot mond el egy régi történet: „Egy hívő keresztyén tábornokot egyszer megfigyeltek, ahogy egy nagyon szegény öregasszonnyal társalgott. Később néhány barátja szemrehányóan figyelmeztette: »Gondolnod kellett volna magas állásodra.« A tábornok csak ennyit mondott erre: »Mi lett volna velem, ha az én Uram a saját magas állására gondolt volna?«"

„Mindenek ellenére" c. versében Robert Burns emlékeztet arra, hogy bármilyen alacsony helyzete legyen is valakinek, mégis ember marad. És azt mondja, hogy aki függetlenül gondolkodik, az csak nevet azon a sokféle ékszeren és kövön, amivel az ostobák fölékesítik magukat.

Ha elgondoljuk, milyen mélyre alázta meg magát Üdvözítőnk, hogy velünk élhessen, akkor elképzelhetetlen, hogy ne ugyanazt tegyük mi is.

\*

# Teljes készség

# **„Néped önként követ szent öltözetben, ha sereget gyűjtesz..."** (Zsolt 110,3).

 Áldott legyen a kegyelem Istene, hogy ez így van. Öröktől fogva kiválasztott népe természettől fogva éppen olyan makacs ugyan, mint Ádám többi maradéka, de amikor eljön az Úr sereggyűjtésének napja, és a kegyelem kifejti hatalmát, ezek készek megtérni és hinni az Úr Jézusban. Senki sem erőszak hatására tér meg, de Isten Szelleme addig munkálkodik bennünk, míg készek vagyunk meghajolni az ő akarata előtt.

 Milyen csodálatos hatalom az, amely soha nem kényszeríti, de mégis irányítja akaratunkat. Isten nem töri fel a zárat, hanem mesteri módon kinyitja azt. Erre egyedül csak ő képes.

Ezek után már készek vagyunk úgy élni, cselekedni és szenvedni, ahogy az Úr akarja. Ha olykor lázadásra hajlunk, csak újra meg kell mutatnia hatalmát, máris sietünk szívből engedelmeskedni parancsainak. Szeretnénk ma Isten hatalmának a tudatában élni, és az ő dicsőségére és embertársaim javára igaz cselekedeteket végrehajtani.

 Uram, én kész vagyok erre, és bízom abban, hogy Te ma gyűjtesz seregeket. Teljesen rendelkezésedre állok. Készen vagyok, sőt vágyom arra, hogy használj fel szent céljaidra. Add, hogy ne kelljen így kiáltanom: „arra, hogy akarjam a jót, van lehetőségem, de arra, hogy megtegyem, nincs" (Róm 7,18). Istenem, aki az akaratot kiművelted bennem, Tőled kérek most erőt a teljesítéséhez is.

\*

**Szeptember 21**

**A próbatétel áldása**

**„...a nyomorúság munkálja ki az állhatatosságot" (Róm.5,3).**

Ez is ígéret, ha nem is formájára, de lényegére nézve. Türelemre van szükségünk, és ez az Ige megmutatja, ho­gyan juthatunk hozzá. Maga a béketűrés tanít meg a türe­lemre, ahogyan úszás közben tanulunk meg úszni. Száraz­földön nem tanul meg senki úszni, nyomorúság nélkül sem tanul meg senki tűrni. Hát nem érdemes elszenvedni a nyomorúságot, ha ezáltal miénk lehet az a nagy belső békesség, amellyel el tudjuk fogadni Isten akaratát?

Igeversünk azonban valami olyasmit állapít meg, ami nem felel meg az emberi természetnek, hanem természetfe­letti. A nyomorúság önmagában csak türelmetlenséget, hitetlenséget és lázadást szül, de a kegyelem titkos kohójá­ban béketűrés lesz belőle. Amikor mi csépeljük a gabonát, a por felkavarodik; ha Isten próbatételével csépel minket, a por szépen leülepszik. Mi, ha felrázunk valakit, nem azért tesszük, hogy annak békessége legyen, az Úr azonban ezért teszi ezt gyermekeivel. Ez valóban nem emberi cselekvés­mód, hanem a bölcsesség kútfejét, Istenünk dicsőségét szolgálja.

Uram, kérlek, kegyelmed tegye számomra is áldássá a próbatételt! Nem akarom magam kivonni annak kegyelem­teljes áldása alól. Kérlek azért, hogy vedd le rólam a nyomorúságokat, de sokkal inkább arra kérlek, hogy sza­badíts meg az állhatatlanságtól. Krisztusom, vésd szívembe keresztedet, a Te béketűrésed képét!

**\***

**A bűn természetrajza**

**Mert mindenki saját kívánságától vonzva és csalogatva esik**

**kísértésbe. Azután a kívánság megfoganva bűnt szül,**

**a bűn pedig kiteljesedve halált nemz. (Jak 1,14-15)**

Ha Géhazi tegnap vizsgált történetét figyelmesen elolvassuk (2Kir 5), világosan láthatjuk a bűn természetrajzát. Jó ezt megjegyezni, hogy már az elején felismerjük a kísértést, és ne essünk áldozatul neki.

Elizeus próféta rámutat, hogy Géhazi szívében kezdődött a baj: sze­rezni akart. Minden ember ősi vágya, kicsi kortól kezdve, hogy birtokol­ni, parancsolni és szüretelni akar. S hiába volt Géhazi Isten emberének a közelében, a szívében ott volt ez a rejtett vágy, s egy kísértéshelyzetben belobbant.

Ami a szívben van, az egyszer csak gondolattá válik. Jézus találóan mondta: „a szívből származnak a gonosz gondolatok..., lopások..." (Mt 15,19). Ezekkel még szembe lehetne szállni, de aki nem teszi, hanem ját­szani kezd velük, az maga válik a gonosz játékszerévé.

A meg nem fékezett gondolat tettre sarkall: utána fut a szekérnek, mozgásba jön a lába is. Majd a szája is: ott már hazudik többször egymás után. Kezével pedig megragadja a zsákmányt - maga alá teperte a bűn az egész embert. S mivel kikerült Isten világosságából, nem vallja be ezt Elizeus kérdésére sem.

A kívánság megfogant, bűn lett belőle, s ez maga után vonja ítéletét, halált nemz: Géhazi megkapja a meglopott Naamán lepráját.

Istenem, segíts, hogy ne én akarjak birtokolni, hanem te birtokolj engem! Ne én akarjak parancsolni, hanem te parancsolj nekem! Nem én akarok szüretelni, hanem szeretnék inkább sok gyümölcsöt teremni a te dicsőségedre. Adj nekem tiszta szívet, tiszta gondolatokat, hogy soha ne engedjek a kísértésnek, és ne hoz­zak szégyent a te nevedre! Ámen.

**\***

**„Mint liliom a tövisek közt, olyan kedvesem a lányok közt. Mint az alma-fa az erdő fái közt, olyan szerelmesem a legények közt."**

**Énekek éneke 2,2-4.**

Legkedvesebb ige az esküvőkön. Előttünk áll a szerelmes pár, vár­va, hogy Isten áldását kapja meg az egyházon keresztül a teljes tes­ti-lelki egységben letöltendő életre. Talán tényleg olyannak látják egymást, ahogy az ige mondja. Persze a kívülálló számára nem olyan kivételes személy sem a vőlegény, sem a menyasszony, egy­szerű fiatalok, mint a többi. De így kell, hogy egymásra nézzenek, és ilyennek lássák egymást. Liliomnak a tövisek közt, gyümölcs­fának a vad fák közt. Olyankor, ha mosolyogva is, de mindnyájan arra kérjük Istent, segítse meg őket, hogy nemcsak abban a pilla­natban, de halálukig olyannak lássák egymást. Soha ne lássanak meg más virágot, soha ne kívánják meg más fa gyümölcsét. Mi­lyen csodálatos Isten szeretete, hogy erre biztatja gyermekeit, hogy azért ajándékozott meg minket a szerelem ajándékával, hogy bol­doggá tudjuk tenni egymást. Mit adhat ennél többet a mai világ bölcsessége, a szerelem szabadsága, a válás előre betervezett lehe­tősége? Boldogságra mindenki vágyik, azt pedig nem adhatja meg más, mint Isten rendelése, aki a két embert arra teremtette, hogy eggyé váljanak elszakíthatatlanul, és úgy adja nekik minden áldá­sát, hogy amit az egyiknek szán, mindig a másiknak adja.

Jó Istenem, köszönöm, hogy a szerelemnek minden áldását ne­künk adtad. Köszönöm házastársamat, akivel Te rendeltél egymás­nak. Köszönöm, hogy szabad őt teljes szeretettel szeretnem. Hogy egy lehet a gondolatunk, a célunk, a törekvésünk. Köszönöm gyer­mekeinket, akikkel megáldottál, s akikben annyi örömöt adtál. Ar­ra kérlek, tartsd meg köztünk ajándékaidat! Add, hogy halálunkig sohase lássunk egymásban mást, mint liliomot és almafát. Add meg ezt a boldogságot gyermekeinknek is, rendeld ki számukra a hozzájuk illő segítőtársat, hogy ők is boldog szerelemben^élhessék le életüket! Mindezt tőled kérjük, hallgass meg minket! Ámen.

\*

**Isten gyermekeinek egysége**

**De nem értük könyörgök csupán, hanem azokért is, akik az ő szavuk­ra hisznek én bennem.    János 17,20-21.**

A Megváltó még halála előtt is mennyire szívén viselte az övéi egysé­gét! Mennyire megszomorította Őt azok viszálykodása és versengé­se! A hívők egységében mutatkozik meg, hogy az Úr Jézus ereje hat­hatós-e bennük. A hívő élet fokmérője és próbaköve az egyetértés. Ha az egy háztartásban élők tartósan szívből egyetértenek, ez mutat­ja, hogy hívő emberek. Ha a kegyelem teljességéből élsz, könnyen túlteszed magad a nehézségeken és akadályokon. Ha viszont nem ragadod meg a kegyelmet, akkor kicsiségekbe is belebotlasz; de ha békességed olyan, mint a folyam, nem könnyű megzavarni azt. Kicsi patakban minden kő akadály, s ha egy követ beledobnak, az felza­varja a vizét, de a nagy folyam zavartalanul, fenségesen hömpölyög tovább, bármilyen nagy követ is dobunk a hullámaiba. Aki gazdag Krisztusban, nem háborodik fel, ha hátrány éri valamiben.

A mennyei Király gyermekei a földi javakat 'egy marék homoknak' tekintik. Pál kárnak és szemétnek ítélt minden mást ahhoz képest, amit Megváltójában kapott. Az Üdvözítőnk iránti első szeretet ide­jén még zavartalan egység uralkodik, de ha a hívő életünk elapad, már nem látjuk oly hatalmasnak a Megváltót. Előtérbe kerülnek a hétköznap apró problémái, ezek alkalmat adnak az elégedetlenke­désre és viszálykodásra. Néha a szúnyogból elefántot csinálunk. Az első gyülekezet tagjai eleinte mind egy szív, egy lélek voltak. Később a görögök méltatlankodni kezdtek amiatt, hogy özvegyeiket a hébe­rek mellőzik a szolgálatban. Ha érzed, hogy ingerültség és rosszkedv vesz erőt rajtad, merülj el ismét a kegyelem árjába. Lásd meg az is­teni irgalmat és egyszeriben eltűnik az elégedetlenséged. Nem le­szel többé békebontó, hanem békességszerző.

Isten gyermekeinek az egysége vonz másokat legjobban a Meg­váltóhoz. Bennük és róluk ismeri meg a világ, amely kételkedve és elutasítóan áll velük szemben, hogy van hatalma ennek a Jézusnak; a lehetetlent is véghezviszi. A tanítványok szeretetközössége vonzza az embereket Jézushoz. Viszálykodásukkal azonban hitelét veszti az Ő ügye és taszítólag hat a távolállókra. - Milyen áldás a világ szá­mára a hívők szeretetben való egysége, és milyen súlyos azoknak a felelőssége, akik békétlenséget és szakadásokat okoznak!

**\***

**A keresztség sákramentuma**

**„Hiszem, hogy a Jézus Krisztus az Isten Fia. " (ApCsel 8,37/b)**

Amikor Filep Jeruzsálemből a Gázába vezető úton alámegy, találkozik a szerecsen királyasszony hatalmas komornyikjával. Az - hazatérőben - Ézsaiás próféta könyvét olvassa, de nem érti. Filep Ézsaiás próféciája alapján hirdeti néki Jézus dolgait. Útközben vízhez érkeznek. A ko­mornyik megjegyzi: „ímhol a víz: mi gátol, hogy megkeresztelkedjem?" Filep azt feleli: „Ha teljes szívből hiszel, meglehet." A komornyik kije­lenti: „Hiszem, hogy a Jézus Krisztus az Isten Fia." Erre Filep meg­kereszteli őt (ApCsel 8,26-38). Csak a Krisztus Isten-fiúságáról való bizonyságtétel alapján lehet valakit megkeresztelni. Kezdettől fogva szo­kássá vált, hogy egész családok keresztelkedtek meg, hisz Jézus is na­gyon szereti a gyermekeket, sőt példaképül állítja őket tanítványai elé is. Lídia bíborárus asszony is egész háznépével megkeresztelkedik (ApCsel 16,14-15). Pál Filippiben a börtönőrt egész háznépével együtt biztosítja afelől: „Higgy az Úr Jézus Krisztusban, és idvezülsz mind te, mind a te házad népe (ApCsel 16,31)! A gyermekek helyett kezdettől fogva a szülők és keresztszülők tesznek vallást Krisztusról. A gyermekek, felnöveked­vén, a konfirmációban pótolják ezt.

Köszönöm, Megváltó Krisztusom, hogy így lehettem én is már kisded koromban a Tied. Áldalak, hogy úgy szeretted mindig a kisgyermekeket! Add, ha felnövekednek, ne mulasszák el, hogy vallást tegyenek Rólad és Benned vetett hitükről. Gyermekeink, unokáink mind a Te boldog jegye­seid legyenek, Te pedig az Ő Vőlegényük, kit boldogan várnak mind­annyian. Kegyelmedből. Ámen.

„Eljegyzél kegyelmed pecsétjével, A keresztségnek drága vizével, Zászlód alá én nevem beírtad, Néped közé szolgád befogadtad. Erőtlenségem lelked segítette, Házad javait velem éreztette." (Énekeskönyv 430. é. 3. v.)

**\***

**C.H.Spurgeon, Ígéret szerint**

**3. A két élet**

**'Nem mindnyájan Ábrahám gyermekei, akik az S utódai, hanem amint meg van ír­va: „Aki Izsáktól származik, azt fogják utódodnak nevezni." Vagyis nem a testi származás szerinti utódok az Isten gyer­mekei, hanem az ígéret gyermekei számí­tanak az ő utódainak. Mert az ígéret szava ez: „Abban az időben visszajövök, és fia tesz Sárának."'             (Róm 9,7-9)**

Izmáéi és Izsák különböztek eredetüket illetően, ezért különbség volt a természetükben is, ami megmutatkozott az életükben; és főként az ígé­rethez való viszonyukban nyilvánult meg.

Amilyen a születés, olyan lesz az élet, amely belőle származik. Aki csak annyi, amennyit ma­gából képes kihozni, annak annyija lesz, amennyit a természet ad neki; de akit a Szent Szellem újjáteremt, azt jelek követik. 'Az ő mun­kája az, hogy ti a Krisztus Jézusban vagytok. Őt tette nekünk Isten bölcsességgé, igazsággá, megszentelődéssé és megváltássá, hogy amint meg van írva: „Aki dicsekszik, az Úrral dicse­kedjék"' (IKor 1,31). Az újjászületett emberben az lesz, amit az új élettől kap; a saját természe­te szerint élő emberben semmi ilyesmi nem lesz.

Izmáéi mutatta Ábrahám természetének bizonyos jellemzőit, amikhez társultak rabszol­ga anyjának vonásai. Fejedelmi ember volt, akárcsak apja, és örökölte az ősatya nemes vi­selkedését; de Izsákban megvolt apja hite, és utódja szent volt, belső életét illetően. Izsák, mint az ígéret örököse, apjával maradt, míg Izmael saját tábort vert a pusztaságban. Izsák szövetséget keresett a régi mezopotámiai törzzsel, de Izmáéi anyja Egyiptomból hozott fiának feleséget, ami természetes, hiszen maga is Egyiptomból jött. Hasonló a hasonlóval barátko­zik. Izsák elmélkedett a mezőn napszálltakor, mert ő Istennel beszélgetett a szent dolgokról; de Izmáéi minden jövevénnyel vitába keveredett, mert ő földi dolgokkal foglalkozott. Az elmélke­dés nem a vad embernek való, aki mindenkinek ellensége. Izsák Istennek áldozta magát, de Izmaelnél semmi ilyet nem látunk. Az önfeláldo­zást nem Izmaelnek találták ki; ő inkább gyil­kos, nem bárány, aki hagyja, hogy feláldozzák Istennek. Tehát azt fogod tapasztalni, hogy ha vallásosán képzett és tanult vagy, és - ahogy mondani szokták - 'istenfélővé' válsz, de nem újulsz meg a szívedben, és nem látogat meg a Szent Szellem, akkor nem éled Isten gyermeké­nek titkos életét. A keresztyén ember sok külső jegyét magadon viselheted, képes lehetsz éne kelni, imádkozni, az írásból idézni és képzelet­beli élményeidről mesélni, de újjá kell születned ahhoz, hogy valóságosan megismerd a szentek közösségét, az élő Istennel való titkos és benső­séges kapcsolatot, és felajánld neki önmagád Istennek tetsző szolgálatként. Az ígéret gyerme­ke Isten embereivel lakik, és kiváltságnak tekin­ti, hogy közöttük lehet. Az ígéret gyermeke tud­ja, hogy akkor van a legjobb társaságban, amikor egyetlen ember sem látja és ő sem lát embert, de közelebb kerül a Nagy Láthatatlan­hoz, aki elbeszélget vele. Az ígéret gyermeke, egyedül ő képes felmenni a Mórija tetejére, ott az oltárra kötöztetni, és feláldoztatni Istennek. Az utóbbi alatt azt értem, hogy csak az áldozza magát teljesen Istennek, és szereti jobban az Urat, mint az életet, aki a Szent Szellem által született. Természeted és életmódod olyan lesz, mint az indulásod, ezért szeretettel kérlek, vi­gyázz, hogy helyesen indulj el, hogy igazi örö­kösnek bizonyulj, amikor azt vallód, hogy a Ki­rály gyermeke vagy.

Izmaelnek, a rabszolganő fiának, aki test szerint született, mindig viselnie kell a szolgaság szennyfoltját. Egy rabszolga gyermeke nem szü­letett szabadnak. Izmáéi nem lehet az, ami Izsák - a szabad asszony gyermeke. Nem állítom, hogy Izmáéi vágyott volna arra, hogy olyan legyen, mint Izsák; nem állítom, hogy vesztesnek érezte volna magát, mert különbözött Izsáktól; pedig valójában az volt. Aki azon fáradozik, hogy a maga erejéből üdvözüljön a cselekedetei, az érzései és önmegtagadása által, az lehet, hogy nincs tudatában rabszolgavoltának; talán még dicsekszik is, hogy szabadnak született, és sohasem volt senki rabszolgája; mégis egész életét szolgaságban tölti. Sohasem tudja meg, mit jelent a szabadság, mit jelent az elégedettség, mit jelent az Istenben való gyönyörködés. Csodálkozik, amikor az emberek 'a hit teljes bizonyosságáról' beszélnek. Úgy ítéli meg, hogy talán elbizakodottak.  Alig van ideje levegőt venni az ostorcsapások között. Eddig is sokat tett már, de még sokkal többet kell tennie; sokat szenve­dett, de még sokkal többet kell szenvednie. So­hasem tapasztalta meg 'a nyugalmat, ami Isten népére vár', mert a rabszolganőtől született, és lelke örökre rabságban marad. Aki viszont sza­bad asszonytól született, és megérti, hogy csak Isten kegyelme által üdvözülhet, és hogy Isten nem vonja vissza kegyelmét, ha már egyszer megadta - mert 'Isten ajándékai és elhívása visszavonhatatlanok' -, az ilyen ember elfogadja Krisztus befejezett művét. Tudja, hogy elfogad­tatott a szeretett Fiúban, ezért megnyugszik az Úrban, és szerfelett örvendezik. Élete és lelke te­le van örömmel és békével, mert szabadnak szü­letett, és valóban szabad is.

Kedves olvasó, vajon érted-e, mit jelent Isten gyermekének szabadsága? Vagy még mindig a törvény szolgaságában élsz, félsz a büntetéstől, félsz, hogy visszaküldenek a pusztába? Ha az utóbbi eset áll fenn, akkor nem kaptad meg az ígéretet, különben tudnád, hogy ilyen nem le­hetséges. Az örökség Izsáké, az ígéret gyerme­kéé, és ő örökké abban lakik, nem félve a kiűze­téstől.

Azok, akik úgy születtek, mint Izmáél, vagyis test szerint, és akiknek vallása saját erejükön alapszik, földi dolgokkal foglalkoznak, ahogy Izmael tette. Csak azok foglalkoznak mennyei dol­gokkal, akik felülről születtek az ígéret által, hit szerint, mint Izsák. Figyeld meg, mennyire földi dolgokkal foglalkozik a természete szerint vallá­sos ember. Rendszeresen jár templomba, de mialatt ott van, az üzletre, a házára, vagy a farm­jára gondol. Vajon hasznára válik-e az istentisz­telet? Dehogy! Az igehirdetést vajon szelídséggel fogadja, az Igét, amely képes üdvözíteni a lelkét? Dehogy! Inkább kritizálja, mintha valami politi­kai szónoklat lenne. Pénzt áldoz Isten ügyéért, ahogy mások. Persze, hogy megteszi, hiszen úgy érzi, hogy meg kell nyugtatnia lelkiismeretét, és vigyáznia kell jó hírére. De vajon törődik-e Isten dicsőségével? A világért sem. Ha törődne vele, többet adna a pénznél. Szívének imája előrevin­né Isten országának ügyét. Vajon sóhajtozik és sír-e korának bűnei miatt? Látod-e egyedül Is­tennel, amint kiönti szívét bánatában Őelőtte, mert saját családjában is vannak olyanok, akik még nem tértek meg Istenhez? Láttad-e valaha szent örömmel örvendezni, amikor bűnösök tér­tek meg - ujjongani, mert közeleg Krisztus or­szága? Ó, nem, ő soha nem tenne ilyet. Isten minden szolgálata külsőség számára; sohasem hatolt be a hitbeli dolgok belső lényegébe, és nem is képes erre. A világi elme, még ha vallá­sos is, ellenséges Istennel szemben, és nem bé­kéit meg vele, de nem is képes rá. Az emberben ki kell fejlődnie az isteni gondolkodásnak, új te­remtménnyé kell válnia Jézus Krisztusban, hogy képes legyen értékelni, megérteni és élvez­ni a hitbeli dolgokat.

Visszatérve oda, ahol kezdtük: 'Újonnan kell születnetek.' A Szellem által kell újjászület­nünk; természetfeletti életet kell nyernünk azál­tal, hogy életre kelünk a bűnben való halálból. Nem teremhetjük meg a Szellem gyümölcsét, amíg nem él bennünk a Szent Szellem. Izmáél Izmáél marad, Izsák pedig Izsák. Amilyen az ember, olyan az életmódja. Lehet valaki tisztán látó, értelmes, és rendelkezhet nagy emberi erő­vel, de hiába tesz meg minden tőle telhetőt, mint Izmáéi, mert csak az ígéret gyermeke kel életre, és jár hitben, mint Izsák.

'Kemény vonalak!' - mondhatja valaki. Néha nagy áldás, ha meg vannak húzva ezek a ke­mény vonalak, méghozzá nagyon egyenesen. Ez örökre jó útra téríthet minket. Egy ízben ezt mondta valaki egy barátomnak: "Egyszer elmen­tem, hogy meghallgassam Mr. Spurgeont, és amikor beléptem a templomba, úgy gondoltam, hogy nálam vallásosabb ember még nem élt Newingtonban, és nálam jobb tagja még nem volt a gyülekezetnek. De mindez a visszájára fordult, amikor meghallgattam az aznapi igehirdetést. Úgy jöttem ki a templomból, mint egy olyan madár, amelyiknek kitépték az összes tol­lat. Úgy éreztem, hogy én vagyok a legnyomorul­tabb bűnös, akit a föld a hátán hordoz, és azt mondtam, hogy többé nem hallgatom meg azt az embert, mert teljesen tönkretett.' Igen - mond­ta -, de ez volt a legjobb dolog, ami megtörtén­hetett velem. Arra késztetett, hogy tekintetemet magamról Istenre és mindenható kegyelmére fordítsam, és megértsem, hogy újra át kell men­nem Teremtőm kezén, különben soha nem lát­hatom meg az arcát, örvendezve annak.' Remé­lem, hogy az olvasó tudja ezt az igazságot, mert ez a színtiszta valóság. Ahogy Isten először meg­teremtette Ádámot, úgy kell minket is újraterem­tenie, különben soha nem viselhetjük a képét, és nem láthatjuk meg a dicsőségét. Az isteni ígéret hatása alá kell kerülnünk, és az ígéretből kell él­nünk, különben életünket nem vezetik helyes el­vek, és nem irányítják helyes célok felé.

\*

**Szeptember 22**

**Széles folyók hajók nélkül**

**„Mert dicsőséges lesz ott az Úr, folyók lesznek azon a helyen, messze elágazó folyamok, amelyeken nem járnak gályák, és nem kelnek át büszke hajók" (Ézs 3,21).**

„Ott" az Úr lesz legfőbb javunk, éspedig minden olyan hátrány nélkül, amely még a legjobb földi dolgokkal is szükségszerűen velejár. Ha egy város széles folyamoknak örvendhet, az azzal a kockázattal jár, hogy az ellenség hajókkal támadja meg. Mikor azonban az Úr egy messze elágazó folyammal jelképezi szeretetének kiáradó gazdag­ságát, gondosan elejét veszi a félelemnek, amelyet ez a jelkép ébreszthet bennünk: „nem kelnek át büszke hajók" rajta. Áldott legyen mindenre gondoló szeretete!

Uram, ha gazdagság folyamával ajándékozol meg, kér­lek, ne engedd, hogy megtámadjanak a büszkeség, vagy a világias lelkület „hadihajói". Ha jó egészséggel és derűs kedéllyel áldasz meg, ne hagyd, hogy a könnyelműség vagy lustaság díszes bárkája beevezzen a szívembe. Ha a Neked való szolgálatban olyan áradó sikereket adsz, mint egy nagy folyó, kérlek, hogy hullámain sohase találkozzam az öntelt­ség és az elbizakodottság gályáival. Ha végtelenül boldog vagyok, mert évről-évre tapasztalhatom kegyelmed erejét, ne tűrd, hogy ezért megvessem a gyengébb hívőket, sem azt, hogy saját tökéletességemben gyönyörködjem! Uram, kérlek, add nekem az áldást, amely gazdaggá tesz, de ne engedj semmi olyat tennem, ami megszomorít Téged, vagy bűnbe visz engem!

**\***

**„ Ekkor Jézus ezt mondta nekik: »Adjátok meg a császárnak, ami a csá­száré, és az Istennek, ami az Istené.« És igen csodálkoztak rajta."**

**Márk 12,17.**

Csodálkozhattak is, mert erre nem számítottak Jézus képmutató kísértői. Biztosra mentek, most megfogják a feleletben. Képmutató alázattal kérdik, őszinteségére hivatkozva: „Fizessünk adót a csá­szárnak, vagy ne fizessünk?" A zsidók nemcsak úgy utálták az adó­fizetést, mint mindenki, de úgy tudták, hogy azzal Isten ellen vet­keznek, mert elismerik a császár hatalmát, ami csak Istent illeti meg. Ha Jézus azt mondja: fizessetek, a nép fogja Őt istenkáromló­nak, idegenek csatlósának nevezni. Ha nemet mond, lázítóként ál­lítják törvény elé. Biztosra mentek.

Az adót ugyan utálták, de az értékes római pénzt nagyon szeret­ték. Jézus szava: a császártól kaptátok, neki adjátok! Istennek azt adjátok, ami neki jár: tiszteletet és engedelmességet! Jó ezt megje­gyezni azoknak, akik kihasználják a világi törvény minden előnyét, de állandóan zúgolódnak ellene. De azoknak is, akik aprópénzzel szeretnék Isten igényét elintézni. A császárnak, főleg az idegen csá­szárnak elég annyi, amennyi jár. Néha még sok is. De Isten az egész életedet kéri. Az övé, ne rabold meg azzal, hogy elvonod Tőle!

Uram, a Te akaratod az, hogy világi uralom alatt éljünk. Állandó, nagy kérésünk: adj nekünk olyan vezetőket, akik közülünk valók, akik szeretnek minket, akiket mi is szerethetünk, akik a mi javun­kat szolgáljak, hogy jó szívvel teljesíthessük a törvények előírta kö­telességeinket. De ha azzal büntetsz, hogy idegen zsarnok uralko­dik felettünk, add, hogy a Te büntetésedként türelemmel fogadjuk, s neki is tudjuk megadni, ami törvényesen jár. De ne ez legyen éle­tünk legfontosabb kérdése. Taníts meg arra, hogyan kell neked megadni, amit Te kérsz tőlünk. A császár megköveteli a magáét. Te, Urunk, csak kéred. Megvárod önkéntes engedelmességünket. Mégis a Te kérésed a fontosabb, hiszen Te vagy a császárnak is, a mi életünknek is Ura. Taníts, hogy megtaláljuk a megfelelő enge­delmességet mindkét irányban! Ámen.

**\***

**Az ellenség szeretése**

**Szeressétek ellenségeiteket..., hogy legyetek mennyei Atyátoknak fiai... (Mt 5,44-45)**

Jézus egy idézettel kezdi: „megmondatott: Szeresd felebarátodat, és gyűlöld ellenségedet." Ez azonban nem az Ószövetségből vett idézet, ott nincs ilyen gyűlöletre felszólító mondat, hanem az akkori torz gondolko­zás szülötte. Ezzel szemben folytatja Jézus így: „Én pedig azt mondom nektek: Szeressétek ellenségeiteket..." Az őszinte ember ezt kérdezi: szé­pen hangzik, de ki képes rá?

Kit tekintünk ellenségnek? Aki az életharcban szemben áll velünk, aki rossz szándékkal, ártó indulattal közeledik, aki akadályozza terveink megvalósulását, nehezíti érvényesülésünket, zavarja nyugalmunkat. - Kinek vagyok én ellensége? Isten nemcsak a tetteink alapján minősít, ha­nem a szív szándékai alapján is!

És milyen szeretetről van itt szó? Nem arról, ahogyan az anya szereti gyermekét, egyik szerelmes a másikat, hanem ahogyan Isten szeret min­ket. Ennek az agapé szeretetnek a feltétele és forrása nem abban van, akit szeretnek, hanem abban, aki szeret. Oka csupán az, hogy a másiknak szüksége van rá. Ez nem a szív ösztönös mozdulata (mint a gyermek vagy a szerelmes iránti szeretet), hanem az akarat tudatos engedelmessé­ge. Erre is érvényes Jézus szava: új parancsot adok nektek, hogy szeres­sétek egymást (Jn 13,34).

És mégsem keserves parancsteljesítés az ellenség szeretése, hiszen az, aki már Isten szeretetét megtapasztalta és befogadta, mintegy átengedi magán ezt a szeretetet. Erre csak Isten újjászületett gyermekei képesek. Ezért ez nem az ő érdemük vagy teljesítményük, hanem kiváltságuk, így olvassuk a folytatásban: „hogy legyetek mennyei Atyátoknak fiai".

Azért szerethetjük ellenségeinket, mert „szívünkbe áradt az Isten sze­retete a nekünk adatott Szentlélek által" (Rom 5,5).

**\***

**A hívők egysége mint cél**

**Tegyétek teljessé az örömömet azzal, hogy ugyanazt akarjátok: ugyanaz a szeretet legyen bennetek, egyet akarva ugyanarra töre­kedjetek. Filippi2,2**

Ha a hívő keresztyének magánosán, egymástól elszigetelődve élnek, s nem kerülnek szorosabb kapcsolatba egymással, akkor természe­tesen nem keletkezik feszültség vagy széthúzás közöttük. Hiányzik az érintkezési felület, tehát nincsenek súrlódások sem. De ha együtt élünk, könnyen összekülönbözünk. Vétkezhetünk a szeretet ellen, el­idegenedések, sőt gyűlölködések támadhatnak. Ez nem is csoda, hiszen természete szerint mindegyikünk makacs, a maga feje szerint jár. Ahányféle ember, annyiféle elgondolás. Ki-ki a maga jogaihoz ragaszkodik, és nem akar engedni, nehogy mások elnyomják és sa­rokba szorítsák. Mindenki azt igényli, hogy a többiek őt vegyék figye­lembe, őt tartsák illő tiszteletben, és legyenek hálásak neki. És ha ennek valaki nem tesz eleget, keserűség és kedvetlenség tölt be minket. Természetünk szerint mindnyájan hajlamosak vagyunk arra, hogy magunkat túlértékeljük és sokra tartsuk. Ebből érzékenykedés, ingerültség és viszály keletkezik. Hát még mennyi keserűség szár­mazik a nyereségvágyból és a haszonlesésből!

Ha ki-ki csak magára gondol és magának gyűjt, akkor kitör az el­lenségeskedés, mindenki harca mindenki ellen. Ezt látjuk az élet­ben. Ha a külső háborúk véget érnek is, a belső harcok a népek éle­tében csak tovább folytatódnak. Isten kegyelmének legnagyobb csodája, ha a különböző természetű emberek valóban egységre jut­nak. Az apostol örül, ha a hívők egyetértésben vannak, de fájdalom tölti el, ha nem segítik és hordozzák egymást szeretetben.

A mi Urunknak, Krisztusnak is öröme telik abban, ha tagjai szere­tetben és egyetértésben vannak együtt. Földi élete utolsó estéjén bensőségesen könyörgött az Atyához, hogy mindannyian egyek le­gyenek. Viszály és gyűlölködés által saját magunknak is ártunk, köl­csönösen is megkárosítjuk egymást, főképp megszomorítjuk a Szent Szellemet és Jézus Krisztust. - Isten népe szétszakadottságának és egymással való szembenállásának fő oka az Úrtól való eltávolodás. És miként egy körben két pont annál közelebb van egymáshoz, minél közelebb van a kör középpontjához, így van ez az Isten népének a közösségében is. Minél közelebb vannak a Megváltóhoz, minél ha­sonlóbbak hozzá, annál jobban szeretik egymást.

**\***

**Az egyháznak a földi hatalmaktól függetlennek kell lennie**

**„Adjátok meg ami a császáré a császárnak; és ami az Istené, az Istennek!" (Mt 22,21)**

A farizeusok tőrbe akarják csalni Jézust. Elküldik hozzá tanítványaikat, a Heródes pártiakkal együtt és megkérdezik Tőle: „Szabad-e a császárnak adót fizetnünk, vagy nem?" Jézus azt mondja nekik: „mutassátok nékem az adópénzt." Azután megkérdi tőlük: ,^dé ez a kép, és a felírás?" Mikor felelnek, mondj a nekik igénket. Elvitathatatlan: más a császár és más Isten világa. A két hatalomnak csak akkor lehet közössége egymással, ha a császár is közösségben van Istenünkkel. Ha nincs, akkor Isten világának minden földi hatalmasságtól függetlennek kell lennie. Ezt a reformátora­ink, Kálvin is, tanították. Az igazi egyháznak csak Istentől és Igéjétől sza­bad függnie, hogy isteni hivatását betölthesse. Újabb időkben az államtól független egyházak egyre gyarapodnak, az államhatalommal összeforrt egyházak viszont egyre megerőtlenednek. A több vallásfelekezethez tar­tozó lakosságú államok vezetőire nézve egyre kívánatosabbá válik, hogy a „szabad egyház, szabad államban" elve érvényesüljön. Az államhatalom tiszteletben tartja polgárainak szabad vallásgyakorlatát, de nem részesíti közösségüket semmiféle államsegélyben, így az egyházak szolgái valóban Krisztus szolgái és „Isten titkainak sáfárai" lehetnek (l Kor 4,1).

Urunk, Krisztusunk, légy áldott, hogy a Te világod nem vegyül össze azokkal a közösségekkel, amelyek nem Téged vallanak urukul, irányítójukul. Szolgáid szabadon hirdethetik így igazságodat: nem kényte­lenek semmiféle más, Tőled független közösség gondolatait is hirdetni. Áldd meg, Uram, a minden más érdektől függetlenül egyedül Teneked szolgáló egyházad munkáját. Ámen.

„Az Úr énnekem hűséges vezérem, Főpásztoromnak csak ötét ösmérem; Drága jóvoltát elrejtem szívemben, Szent nevét áldom egész életemben, Mert kegyelméből én érdemem felett Sok lelki jókkal engemet körülvett." (Énekeskönyv 429. é. 1. v.)

**\***

**A Jézussal való öröm**

**Jn 16,20-33**

Jézus búcsúbeszédeinek záró gondolatait is részletekre bontva kell megfontolnunk, hogy megértsük az akkor és ma is érvényes üzenetét. Búcsúbeszéde záró akkordjaiban így prófétálja meg a halálát és feltá­madását: „Bizony, bizony, mondom nektek, hogy ti sírni és jajgatni fogtok, a világ pedig örül; ti szomorkodtok, de szomorúságotok öröm­re fordul."

A világ alatt itt minden bizonnyal népe vezetőit és főpapjait érti, akik valóban örülhettek, amikor meghalt a kereszten. A ti alatt tanítványait értette, akik szomorúsága majd örömre fordul, mint a szülő anya fájdal­ma a szülés után. Ezt a szép keleti képet használja Jézus. Ez az öröm csak húsvétkor fog bekövetkezni, amikor már nem kérdeznek semmit a tanítványok, csak örülnek, hogy újra együtt lehetnek Jézussal.

Erről a majd bekövetkező húsvéti örömről azt mondja Jézus: „Sen­ki sem veheti el tőletek." A húsvéti öröm az elvehetetlen öröm.

Nem először szólok erről, de vannak dolgok, amelyeket nem lehet elégszer ismételni. Tehát hadd tegyünk ismét különbséget a Jézus nél­küli és a Jézussal való öröm között.

A világ Jézus nélkül is tud örülni. Ezt úgy kísérli meg, hogy sok kis örömet szeretne egy nagy örömmé, örömteli életté egybegyúrni. Ezért a Jézus nélküli örömöt három szavacska jelenti: még, több, kívül. Azaz mindig még több kellene belőle. Valami mindig hiányzik még. Ha pe­dig azt eléri valaki, akkor abból kell több. Aztán ez az öröm az ember lényén kívül van, az arcvonásokon, a magatartáson, mint púder vagy rúzs. Pillanatok alatt eltüntethető, és el is tűnik. Letörölhető, és a leg­kisebb bosszúság le is törli. Mert a lélek mélye nem örvendezik együtt az arccal. Szaknyelven, a lélektan nyelvén talán úgy mondhatnám, hogy a pillanatnyi tudatom vidám, de a tudatalattim sokkal mélyebb ré­tege szomorú, hiszen megüli a halál gondolata, amely minden perce­met megkérdőjelezi: „Minek örülsz? Hiszen úgyis mindennek egy gö­dör vagy egy urna a vége!" Vagy: „Egyél, igyál, örvendezzél, szakítsd le minden órának a maga virágát, hiszen halálba torkollik az életed."

A húsvétból fakadó, az Úrban való öröm valami egész másféle. Itt egy nagy öröm bomlik kis örömökké: Jézus él, és mi is élünk! Ebből fakad ez a nagy öröm. Ez járja át az ember szívét.

Nem jelenti ez azt, hogy a hívő ember nem lehet szomorú, bánatos, akár kedvetlen is. Még morcos is. De itt ez a rúzs és ez a púder. Ez a felső réteg. E mögött, ez alatt, ezen belül, a lélek mélyén ott van az az öröm, amelyre Jézus azt mondja, hogy elvehetetlen, és azt is, hogy tel­jes. Ez már a békesség megzavarhatatlan öröme. Jól értsük: nem za­vartalan öröm ez, de lényegében mégis megzavarhatatlan öröm. Mert eltűnik mogulé a mindent beárnyékoló halál, az örök pusztulás gon­dolata. Ezért voltak az igazán nagy hívők örvendező emberek, még ha adódtak is keserű vagy szomorú óráik. Gondoljunk csak Luther Már­tonra vagy még előbb Assisi Ferencre!

Amikor Jézus ezt az elvehetetlen és teljes örömet ígéri tanítványa­inak, feltámadása után azt is megígéri, hogy az Ő nevében kérhetik majd az Atyát. Eddig is imádkoztak a tanítványok, de ezután majd Jé­zus nevében imádkoznak. Hogy ez mit jelent, erről már többször szólottam.

Jézus figyelemreméltó megokolással indokolja meg tanítványainak, hogy miért szereti őket az Atya: „Mivel ti szerettek engem, és hiszitek, hogy én az Istentől jöttem." Jól figyeljünk, ezt még halála előtt mond­ja Jézus, noha tudja és néhány perc múlva meg is mondja tanítványa­inak, hogy cserben fogják Őt hagyni.

Jól tudom, hogy sok hívő emberben is felvetődött már a kérdés, szereti-e őt az Isten. Ha te is gondoltál már erre, azt javaslom, inkább azt kérdezd meg magadtól, hogy te szereted-e Jézust? Mert aki Jézust szereti, azt szereti az Isten. Ezt nem én állítom, hanem maga Jézus mondja búcsúbeszéde zárószavaiban.

Tanítványai megrendültén reflektáltak Jézus szavaira: „íme, most nyíl­tan beszélsz, és nem példázatot mondasz. Most már tudjuk, hogy min­dent tudsz és nincs szükséged arra, hogy valaki megkérdezzen téged: ezért hisszük, hogy az Istentől jöttél."

Valóban Ő az és Ő volt az egyetlen a Földön, aki mindent tudott az Atyáról, és mindent az emberről. Nemcsak azt tudja, kihez és hová megy, hanem azt is, hogy tanítványai hamarosan el fogják hagyni: „El­jön az az óra, sőt már el is jött, amikor elszéledtek, mindenki a maga otthonába, és engem egyedül hagytok: de én mégsem vagyok egyedül, mert az Atya velem van."

Felmerülhet a kérdés, miért mondja meg ezt Jézus előre a tanítvá­nyainak, mégpedig ennyi gyöngédséggel, minden indulat, szemrehá­nyás és harag nélkül.

Azért, mert ennyire szereti őket. Azért, mert gyöngeségeikkel együtt szereti őket. Azért, mert annak ellenére szereti őket. Azért, hogy majd ha valóban szétfutnak és majd visszaemlékeznek a gyávaságukra, ne essenek reménytelenül kétségbe; tudják, hogy van visszaút, hogy Jé­zus nem haragszik rájuk, hiszen előre megmondotta, sőt még hozzá is tette: „Ezeket azért mondom nektek, hogy békességetek legyen énben-nem." Hogy ez mennyire így történt, gondoljunk csak a feltámadott Jé­zus és a tanítványok találkozásaira. Jézus mindig így köszönti őket: „Békesség nektek!" Vagy gondoljunk Jézus és az újra halászgató Péter találkozására! Amikor Péter nem fog semmit, és üresen marad a háló, minden szemrehányás nélkül áll meg előtte Jézus, és csak a jól ismert háromszoros „Szeretsz-e engem?" - kérdést teszi fel.

Ma három hallatlan nehéz leckét kell tanulgatnunk, és valljuk meg, hogy a halálig kell tanulgatni.

Akármilyen nehezünkre is esik - mert ne áltassuk magunkat: tanít­ványságunk ellenére is nehezünkre esik -, kíséreljünk meg olyannak szeretni a másik embert, amilyen! Megkísérelni elfogadni annak - aki! Ahogy Jézus eleve tudta, hogy elárulják tanítványai, mégis szereti őket, sőt előre vigasztalja őket. Ha van nehéz tanítványi lecke, akkor ez az. Azt mondani a zsenge vetésre, hogy már zöld, és nem azt, hogy még zöld. Magunkkal szemben maximalistának, másokkal szemben minimalistának lenni.

A második nagy lecke, amit előre kell tanulgatni, hogy halálunk pil­lanatában nem leszünk egyedül. Ezzel vigasztalja tanítványait Jézus, hogy ha ők el is hagyják: „De nem vagyok egyedül, mert az Atya velem van." Ugyanerről tett bizonyságot Pál apostol is: „Első védekezésem al­kalmával senki sem volt mellettem, mindenki elhagyott. - Ne számít­son ez bűneik közé! De az Úr mellém állt, és megerősített, hogy elvé­gezzem az Ige hirdetését." (2Tim 4,16-17)

A harmadik és talán legnehezebb lecke Jézus búcsúbeszédeinek utolsó mondata: „A világon nyomorúságotok van, de bízzatok: én le­győztem a világot."

Hogyan értsük ezt?

Valahogy úgy, hogy lehet kívül nyomorúság, de lényemen belül győzelem, mert az én világomat győzte le Jézus, és ezért fogom elvi­selni mindazt, ami kívül való.

\*

**Szeptember 23**

**Szabadulás a portól és polyvától**

**„Mert én parancsolok a népeknek, és megrostálom Izráel házát, mintha rostával ráznák, de egy szem sem esik a földre" (Ám 9,9).**

A rostálás ma is tart még. Akárhová megyünk, Isten tisztít és rostál bennünket. Isten napjainkban is megpróbál­ja népét mindenütt a világban, mint ahogy a gabonát is megrostálják. Olykor az ördög tartja a kezében a rostát, és jól megrázza abban a reményben, hogy így végleg tönkrete­het minket. A hitetlenek sem restek, hogy szívünkbe és elménkbe ültessék a maguk állandó nyugtalanságát és félel­mét. A világ pedig készségesen segít nekik ebben, és nagy lendülettel ráz jobbra-balra bennünket. Ami pedig a leg­rosszabb, maga a hitetlenné vált egyház is hozzáadja erejét ehhez a rostáláshoz.

Nos, csak hadd rostáljanak! így különül el a pelyva a búzától. A tiszta búza így legalább megszabadul a pelyvától és a portól. De milyen nagy kegyelmet hirdet nekünk mai igerészünk, amikor azt ígéri, hogy: „egy szem sem esik a földre". Ami jó, igaz és kegyes, azt Isten megőrzi. A legkisebb sem vész el gyermekei közül, és egyetlen hívő sem szenved olyan veszteséget, ami igazán kárára lenne. A rostálásban úgy megtartatunk, hogy azt a végén Krisztus Jézus által nyereségnek találjuk majd.

**\***

**Miben áll ez a szeretet?**

**Ti azért legyetek tökéletesek, mint ahogy mennyei Atyátok tökéletes. (Mt 5,48)**

Nem az tökéletes, aki bűn nélküli, hanem aki Isten szeretetével tud szeretni másokat. Ez a szeretet Isten gyermekeinek az ajándéka. Jézus mondja: ha csak azokat szeretitek, akik titeket szeretnek, semmivel sem tesztek többet, mint a pogányok. Isten gyermekeinek azonban ezt a „töb­bet" kell adniuk a világnak.

Ez a szeretet nem személyválogató. Isten „felhozza napját gonoszok­ra és jókra, és esőt ad igazaknak és hamisaknak". Nem a személyes ro­konszenv vagy ellenszenv dönt, hanem az ő példájának a követése, a tő­le kapott szeretet továbbadása.

Ez a szeretet nem elmélet, hanem a hétköznapok gyakorlatában mu­tatkozik meg. Hogyan? „...tegyetek jót azokkal, akik gyűlölnek titeket; áldjátok azokat, akik átkoznak, és imádkozzatok azokért, akik bántal­maznak titeket." (Lk 6,27-28) Áldani ezt jelenti: jót mondani. Tehát mondjunk jót arról, aki rólunk rosszat mond! Tegyünk jót azzal, aki ne­künk árt! És imádkozzunk azért, aki bánt és gyűlöl!

A világ számára ez bolondság. De a hívő ember tapasztalja, hogy az ellenség gyűlölése és az érte való imádkozás egy szívben nem fér meg. Aki szabadulni akar a haragtól, kezdjen el imádkozni ellenségéért, és megszabadul.

Nem vezet-e képmutatáshoz, hogy ez a szeretet nem az érzelmekből fakad, hanem az akaratunk tudatos engedelmessége? Tehát hogy szívem szerint nem szeretem az illetőt, de úgy teszek, mintha szeretném. Szabad színlelni a szeretetet? Nem szabad. De szabad utat engedni Isten szerete­tének. Szabad újra és újra félreállni annak útjából. Ez a hit harcának ré­sze. Szabad őszintén kérni: Istenem, én nem tudom szeretni ezt az ellen­ségemet, de szeretni akarom, add a te szeretetedet a szívembe!

István vértanú ugyanúgy imádkozott kivégzésekor, mint Jézus a ke­reszten: „Uram, ne ródd fel nekik ezt a bűnt!" (ApCsel 7,60) Adatik tehát ez a szeretet az egyszerű hívőknek is.

**\***

**Testvéri szeretet**

**Epafroditosz... vágyódott mindnyájatok után, és nyugtalankodott, mert meghallottátok, hogy megbetegedett. Filippi 2,26.**

Epafroditoszról keveset tudunk, de ez a kevés is az önzetlen, gyen­géd szeretet szépségének fényében mutatja be őt. Ilyen csak Jézus tanítványa lehet. Filippiből származott, abból a gyülekezetből, amely mindenáron és ismételten szeretetadományokat küldött az apostol­nak, bár többnyire szegény emberek voltak. Epafroditosz egyszer ajánlkozott, hogy ezt az ajándékot a gyülekezet levelével együtt elvi­szi az apostolnak Rómába. Hosszú, fárasztó, sőt életveszélyes utat vállalt magára. Róma egykor, bizonyos évszakokban, veszedelmes, lázas betegség színhelye volt, és Epafroditosz valóban halálos beteg lett. Mi volt a legnagyobb gondja a betegágyon? Az a gondolat, hogy a filippii hívők aggódnak miatta, mert hallottak súlyos betegségéről. Gyengéd szeretet mutatkozik meg ebben!

Amíg valaki önző, inkább az esik neki jól, ha mások aggódnak ér­te és miatta lehangolt lelkiállapotba jutnak. De az ilyen beteg teher a környezetének. Nem örül, hogy mások egészségesek és vidámak. Sokszor az emberek betegebbnek mutatják magukat, hogy részvétet ébresszenek másokban. Jajgatnak és megterhelik a körülöttük élő­ket szenvedéseik gyakori, kimerítő emlegetésével. Igénylik, hogy mindenki mélyen együttérezzen velük és belemélyedjen nyomorúságuk megértésébe. Mennyire másként viselkedett Epafroditosz!

Isten emberei nem terhelnek másokat, inkább tehermentesíteni akarják a hozzátartozóikat. Egy ismert lelkigondozó hosszú és fáj­dalmas betegségében nem akarta, hogy az övéi végignézzék a szen­vedését, ezért gyakran kérte, hagyják magára. Az ilyen gondolkozást többnyire nem sokan értékelik, még hívő körökben is többre becsü­lik azokat, akik öntudatosan lépnek fel és valakinek tartják magu­kat. A filippiek ugyanis azt kívánták, hogy Epafroditosz továbbra is maradjon Rómában, és könnyítsen a fogoly apostol helyzetén. Ezért írja Pál: „Becsüljétek és fogadjátok szeretettel az ilyeneket." Ugyan­ilyen gyengéd szeretettel hangsúlyozza Pál, hogy Epafroditosz nem a saját elhatározásából tér haza, hanem ő küldi vissza; közben „testvérének, segítőjének, harcostársának" nevezi őt. A szeretetlen szív másokat szívesen lekicsinyel, a szeretet azonban inkább felemel. Különösen az olyanokat, akik nem kapnak megérdemelt elismerést.

**\***

**Krisztus híveire üldözések várnak**

**„Lesztek gyűlöletesek mindenki előtt az én nevemért... " (Mk 13,13)**

Krisztus, mikor a római világbirodalommal szembeszállni akaró Jeruzsálem pusztulásáról és az Ő dicsőséges eljöveteléről beszél, egy pil­lanatra sem hagyja híveit bizonytalanságban afelől, hogy követőire nehéz idők várnak. Már a római helytartó: a zsidó származású Heródes Agrippa király is üldözi Krisztus követőit (ApCsel 12,1-23). Húsvét után akarja Péter a nép elé vezetni. Az erősen őrzött Pétert az Úr angyala kiszabadít­ja a börtönből. Több őrségen átmenve, Péter elmegy Máriának, János anyjának házához. Itt sokan gyülekeznek össze, hogy könyörögjenek érte (ApCsel 12,5-12). Isten az egyház érdekében jónak tartja, ha az egyház­tagok üldözésen mennek át, sőt, ha hitükért mártírhalált szenvednek. Mikor Heródes király nyilvánosan szól a néphez, a tömeg így kiált fel: „Isten szava ez és nem emberé." Ő tűri ezt, de az Úr angyala megveri őt és férgektől megemésztve meghal (ApCsel 12,11-23).

Dicsőség térjen szent Nevedre, Megváltó Krisztusunk, hogy ha a hívők seregének növekedése érdekében szenvedni engeded is híveid, nagy vesze­delmekből, erős fegyveresek kezéből kimented azokat, akikkel nagyobb terveid vannak. Viszont a magukat isteníteni engedőket férgektől emészteted meg, hogy lássa mindenki: egyedül Téged illet dicséret, dicsőség. Ámen.

„Ne mondják azt mi felőlünk, Hogy nekünk nincsen Istenünk: Mutasd meg erődet bennünk, Viaskodjál együtt velünk, Magasztald fel kezed köztünk!" (Énekeskönyv 389. é. 10. v.)

**\***

**„Kardjaikból kapát kovácsolnak, lándzsáikból metszőkéseket. Nép a népre kardot nem emel, hadakozást többé nem tanul. Mindenki a saját szőlőjében vagy fügefája alatt ülhet, senki sem rettenti őket. Maga a Se­regek Ura mondta ezt!" Mikeás 4,3-4.**

Igen, ez Isten célja. Ezt kell megtanulni, vagy elpusztul az emberi­ség. De addig nem fog elpusztulni. Isten végrehajtja akaratát. Hogy mikor, hogyan, nem tudhatjuk. Minél reménytelenebbnek tűnik, annál biztosabb, mert annál hamarabb fog világossá válni, hogy pusztán emberi erővel és akarattal nem lehet megvalósítani. Amed­dig az emberben bízunk, minden reményünk hiábavaló. Ki kell vég­re ábrándulni a ma istenített Emberből. Ha az ember képes lenne a maga erejéből megvalósítani Krisztus tanítását, volna reménye az igazi, nagy békére, de sajnos, tudomásul kell vennünk, hogy amíg sem a vezetők, sem a közemberek nem akarják vagy nem képesek magukat annak alávetni, addig nem lesz se béke, se biztonság, se boldogság a földön. El kell, hogy jöjjön az az idő, mikor megvalósul az ígéret: „Törvényemet a belsejükbe helyezem, szívükbe írom be. Én Istenük leszek, ők pedig népem lesznek. Akkor nem tanítja töb­bé egyik ember a másikat, ember az embertársát arra, hogy ismerje meg az Urat, mert mindenki ismerni fog engem, kicsinyek és na­gyok - így szól az Úr -, mert megbocsátom bűneiket, és nem gon­dolok többé vétkeikre." (Jer 31,33-34) Akkor, csak akkor, de akkor biztosan megvalósul a Mikeás által küldött ígéret is.

Mindenható, örök Isten! Egyedül benned bízhatok. A nagybetűvel irt Ember már mindent kipróbált, hogy boldogsághoz jusson. Fegyver, tárgyalás, béketervek, csodálatos eszközök, bölcs kormányzás, mind csődöt mond, mert nem hajlandó megváltozni. Nem hajlandó elis­merni, hogy Krisztus az egyetlen hiteles tanító, elfogadni, hogy az Ó tanítása az egyetlen út a boldogság felé. Azért két kérésemet tárom most eléd: Hozd el minél előbb Krisztus teljes uralmát a földön! De ha ennek még nem - jött el az ideje, valósítsd meg békességedet kö­zöttünk, családomban, egyházamban, népem minél több közösségé­ben, hogy legalább mi boldog néped lehessünk! Ámen.

**\***

**Isten Igéje felemel**

**60. zsoltár**

**Ha arra az eseményre gondolunk, amely ennek a zsoltárnak a keletkezését kiváltotta, akkor első tekintetre érthetetlen a 3-5. versek szorongattatásról szóló gondolatmenete. A zsoltár ugyanis akkor született, amikor Dávid fővezére, Joáb hatalmas győzelmet aratott az edomiták felett a Sóvölgyben. Értelmetlennek tűnik egy győzelmes csata után így kezdeni egy zsoltárt: „Isten, elvetettél minket, elszélesztettél minket."**

**A győzelmes csatáknak is vannak azonban két­séges fordulatai. Akad olyan pillanat, amikor az ember szívében kétely támad az ütközet kimene­telét illetően. Aki Jézus szavára a keresztyén élet útjára lépett, annak alapjában véve nem kell két­ségben élnie afelől, hogy élete végső győzelemre jut. Mégis, aki járt ezen az úton, tudja, hogy vannak az útnak olyan szakaszai, amikor kétségek között** hányódik az emberi szív. Tiportatunk, kétségeskedünk, hányattatunk, gyötörtetünk. Vannak hely­zetek, amikor egy vékonyka fénysugár sem látszik, amely arra biztatna, hogy lesz még innen szabadu­lás. A „Mért késel Jézus, minden elsötétül" kezdetű ének is ilyen körülmények között születhetett, és nem állíthatjuk, hogy szerzője kevésbé volt hívő ke­resztyén, mint a „Jézussal élve járod a napsugaras hegyeket" kezdetű éneké. Sőt mi több, ugyanattól az embertől is származhat két ennyire eltérő ének.

Van olyan, hogy úgy érzi magát az ember, mintha nehéz borral itatták volna meg: élete csak tántorgásnak tűnik. Nem célegyenes futásnak, nem sasszárnyon való szárnyalásnak, hanem szárnya­szegett vergődésnek. Gyötrődik bilincsek, félelmek, rettegés között. „Elfáradnak az ifjak és meglankadnak... a legkülönbek is." Van mélység, amit csak akkor ismer meg a szív, amikor ő maga kerül bele. Addig esetleg csodálkozva állt hasonló mélységek között vergődő emberek láttán.

Az Istentől kapott kegyelmi jegyek ilyenkor is jelen vannak, ám segíteni csak akkor tudnak, ha az Úr az Ő jobbjával támogat. A látszatkeresztyént, a felszínesen vallásos embert a szövetség jelei ön­magukban is megnyugtatják, a kiválasztott ember azonban jól tudja, hogy ezek a jegyek önmagukban elégtelenek Isten jelenléte, a Szentlélek vigasztalása nélkül.

Nem a szövetség kézzelfogható jegyeiben, hanem a hozzájuk fűzött ígéretekben van a vigasztalás. Az ígéretekben, amelyek Isten szájából származnak. A próféciában, Isten kijelentett akaratában, az Ő Igéjében tehát.

Amikor úgy érezzük, összeszűkül körülöttünk az élet, ezek a kijelentések képesek erőssé tenni a szívünket. **Ha** tekintetünket ezekre irányította a Szentlélek, akkor jóllehet minden ellentmondani látszik, Sikemhez és Szukkóthoz, Gileádhoz és Moábhoz látszólag semmi közünk, Filiszteához sem több, mégis tudjuk, hogy ezek az ígéretek végül be­teljesednek, valóra válnak, mert Isten elég hatalmas ahhoz, hogy megtartsa, amit mondott.

Nem szabad azonban elfelejtenünk, hogy ezeket az ígéreteket is Ő váltja valóra. Edomig Ő kísér el, a megerősített városokba Ő vezet el. Ha Ő nem vonul ki a mi seregeinkkel, akkor az ígéretek ön­magukban nem tartanak meg. Isten nyomtatott Igéje önmagában nem orákulum. Ugyanúgy csak betű- és szóhalmaz, mint bármilyen más írás. Ha a Szentlélek nem eleveníti meg, nincs benne erő és megtartatás.

Olvashatja valaki az Igét, betéve tudhatja a szö­vetség ígéreteit, ám életté és erővé csak akkor lesz számára, ha a Szentlélek Isten áthevíti azokat.

Egyedül Istenben, az élő Igében van győzelem és megtartatás. Minden ceremónia, csendes óra, imamalom, imaszólam, mind-mind csak ékítmény Isten ereje nélkül. Ő a mi erősségünk, és egyedül az Ő Szentlelke által megelevenített ígéreteknek van erejük vigasztalni, erősíteni a szívünket, míg el nem jutunk a végső győzelemre.

Fordítsd tekintetedet Isten ígéretei felé, és ha a Szentlélek Isten ezeken keresztül megérinti a szíve­det, akkor abból számodra új élet és a megtartatás olyan reménysége fakad, amely felett nincs hatalma sem Edomnak, sem Moábnak, vagy a pogányság más formájának.

\*

**Szeptember 24**

**Az életadó folyam**

**„Élni fog benne mindenféle élőlény, ami csak nyüzsög; és ahová csak eljut a patak, igen sok hal lesz" (Ez 47,9).**

A próféta látomásában az éltető víz a Holt-tengerbe ömlik, és még ebbe a halott tóba is életet visz. Amerre Isten kegyelme jár, ott azonnal maradandó szellemi élet támad. A kegyelem szabadon áramlik Isten akaratának engedelmeskedve, amiképpen a folyó is jótetszése szerint kanyarog. Amerre csak halad, nem azt várja, hogy az élők menjenek hozzá, hanem Ő teremt életet a maga megeleve­nítő áradatával. Bárcsak végigfolyna utcáinkon és sikáto­rainkon is! Bár beáradna a házamba és addig emelkedne, amíg minden egyes zug megtelne vele.

Uram, áraszd az élő vizet barátaimra, családomra, és add, hogy engem se kerüljön el. Már ittam belőle, de kívánok belemerítkezni, sőt úszni benne. Ó, Megváltóm, szeretném, ha gazdagabb lenne az életem. Kérlek, jöjj hozzám, tölts el, míg teljesen megelevenedem és megerő­södöm a szolgálatra. Kérlek, Uram, Istenem, tölts meg a belőled áradó élettel!

Nyomorult, száraz és merev vagyok. Jöjj és eleveníts meg, hogy kirügyezzem, virágot hozzak és gyümölcsöt teremjek a Te dicsőségedre. Eleveníts meg, Krisztusért kérlek. Ámen.

**\***

**Foltozni, vagy átöltözni ?**

**Vessétek le a régi élet szerint való óembert, aki... megromlott... (Ef4,22)**

Isten nem foltozó, hanem teremtő. Ő nem foltozgatni akarja rongyos életünket, hanem egészen újat kínál helyette. Vagy kell ez valakinek, vagy csalódni fog a maga elvárásaiban.

Gyakori kísértés ez: éli sok ember a maga életét Isten nélkül, aztán va­lahol szakadni kezd, s csak oda kérne - lehetőleg azonnal - egy foltot. Je­lentkezik egy betegség, megromlik a házasság, nehézségek támadnak a gyerekekkel, jó lenne tisztán látni egy döntés előtt - s ebben az egy ügy­ben kér hamar segítséget az illető Istentől, de a hozzá való viszonyulásán, egész életén nem kíván változtatni.

Isten azonban nekünk nem egy kis vigasztalást, egy kis megnyugvást, alkalmi jó tanácsot (amit aztán lehet, hogy meg sem fogadunk) akar ad­ni, hanem újjá akar teremteni: új gondolkozást, Jézus indulatát, örök éle­tet kínál.

Amikor a tékozló fiú a maga disznószagú, rongyos ruhájában haza­tért, nem megfoltozták rajta, hanem levetette, az apja szeretete tisztára mosdatta, és ráadták „a legszebb ruhát". Isten nekünk is Jézus Krisztus igaz voltának, szentségének fehér ruháját adja a megváltásban. De eh­hez le kell vetni a magunk megszokott bűneinek szennyesét. A megvál­tás átöltözés. Nem foltozom a régit, nem veszem rá az újat, hanem a bűnvallás őszinteségében meztelenre vetkőzöm Isten előtt, elvetek ma­gamtól mindent, ami az ő szemében tisztátalan, és boldog hálával ma­gamra veszem az újat. „Felöltözöm Krisztust." Vagyis hittel komolyan veszem, hogy ő megbocsátott, gyermekévé fogadott, és ezentúl ehhez méltóan is akarok élni.

„...végy tőlem... fehér ruhát, hogy... ne lássék szégyenletes mezítelen­séged..." (Jel 3,18) Cselekedeteink rongyaiban nem lehet bemenni Isten országába, csak Jézus igazságában.

**\***

**„Egy embernek volt egy fügefája a szőlőjében, és kiment, hogy gyümöl­csöt keressen rajta, de nem talált. Azt mondta erre a vincellérnek: íme, három éve, hogy idejárok gyümölcsöt keresni ezen a fügefán, de nem találok. Vágd ki, miért foglalja a földet hiába? De az így válaszolt neki: Uram, hagyd meg még ebben az évben, míg körülásom és megtrágyá­zom, hátha terem jövőre, ha pedig nem, akkor vágd ki."**

**Lukács 13,6-9**

Isten szőlőjében sok gyümölcsfa áll. A világ Isten kertje, melyben minden egyes növény azért kap helyet, hogy hasznot hozzon. Nem erdő, ahol a fa csak azért van, hogy legyen. A nem termő fát ki szokták vágni. Annál inkább, ha csak egy fügefa, melynek nincs nagyobb értéke arrafelé, mint nálunk egy szilvafának: ha terem, jó, de nem nagy kár érte, ha kivágják. Jézus, a kegyelmes vincellér, érted is szót emel, akkor is, ha még semmi gyümölcs sem termett az életeden. Megtesz mindent azért, hogy termésre buzdítson. Vár és biztat sokáig. De nem a végtelenségig. Füge- vagy szilvafa, te­remnie kell! Köszönd meg a jó vincellérnek, hogy szól érted, és szedd össze magad! Nem kívánnak a szilvafától császárkörtét. Te­remjen csak közönséges szilvát, ha annak született. Tőled sem kí­ván Isten világmegváltást. De vedd számba: Hány ember élete lett gazdagabb, boldogabb attól, hogy te élsz mellette? Mennyivel lett több egyházad, néped azzal, amit te tettél érte? Ma még kegyelmi időben élsz. De a termésnek meg kell jelennie.

Uram, tudom, hogy nem feleslegesen adtál életet nekem. Nem fe­leslegesen áldottál meg annyi áldásoddal. Nem feleslegesen adtál képességeket, lehetőségeket, családot, iskolát, otthont nekem. Én is köteles vagyok megteremni életem gyümölcseit, hogy a világ ne csak sűrűbb, de több legyen azáltal, hogy engem beleültettél. Bo­csásd meg, ha semmi vagy csak nagyon kevés és fanyar gyümölcs termett rajtam eddig. Adj még haladékot és több erőt! Segíts, hogy képes legyek jót tenni, szolgálni, örömöt okozni, boldogságot, bé­kességet hozni azokra, akiket rám bíztál és bízol. Fogadj be szol­gálatodba! Ámen.

**\***

**A keresztyének üldözése a római birodalomban**

**„E világon nyomorúságtok lészen; de bízzatok: én meggyőztem a világot. (Jn,16,33)**

A tanítványaitól búcsúzkodó Krisztus mondja ezeket a szavakat. Előre látja azokat akiket az Ő nevéért üldözni fognak. Tanítványaitól azt kíván­ja a világ, hogy őket imádják, nem a Názáretit, a Megfeszítettet. Krisztus előre látja a kegyetlen római császároknak hűséges követői ellen irányuló üldözéseit. Látja Nérót, aki fölgyújtatja Rómát, hogy Krisztus követőire foghassa rettenetes bűnét. Látja Decius császárt, aki fölújítja üldözésüket. Látja a spalatói tengerparton lakó Dioklécián császárt, akit módfölött bánt, hogy egész környezete, édesanyjával együtt Krisztus titkos követője lett. Isten megengedi mindezt, mert tudja, hogy a mártírok vére a legcsodála­tosabb és legáldottabb magvetés, amelyből új hívők tömegei kehiek éltre. A cirkuszokban százezres tömeg lesi, hogyan tudnak Krisztus követői mosollyal ajkukon meghalni a vadállatok karmai közt... így döntik meg a boldogan meghalni tudó hősök a legyőzhetetlennek hitt világbirodalmat.

Légy áldott töviskoronás Királyunk, hogy ilyen sereged támadt a magát legyőzhetetlennek hívő világbirodalomban is. Légy áldott, hogy ilyen kevés hatalma van fölöttük a legborzalmasabb>an kieszelt halálnak is. Légy áldott, hogy szurokba mártva is tudnak világítani a világváros fáira aggatva. Fegyver nélkül legyőzi hívő sereged a rettegett császárokat, hogy átvedd birodalmuk fölött is örök uralmadat. Ámen.

, Akármint halásszon az ördög utánad, Az ő tagjaiban dühösködjék rajtad, Mind tőrrel, fegyverrel siessen utánad, Ha Krisztusban bízol, higyjed, az sem árthat." (Énekeskönyv 380. é. 4. v.)

**\***

**A testvéri szeretet bizonyítéka**

**Ha valaki közöttetek eltévelyedik az Igazságtól, és megtéríti valaki tudja meg, hogy aki megtérített egy bűnöst a tévelygés útjáról megmenti a lelkét a haláltól és sok bűnt el fed ez. Jakab 5,19-21.**

Aki maga megmenekült, köteles másokat is megmenteni. Különö­sen, ha valaki a testvéri körből rossz útra kerül, tegyünk meg min­dent, hogy helyreigazítsuk őt. Ügyeljünk egymásra és ne mondjuk Káinnal: „Talán őrzője vagyok én a testvéremnek?" Ha egy tévelygő testvér megmentésén fáradozunk, az érte való komoly könyörgés a fő dolog. „Ha valaki látja, hogy a testvére nem halálos bűnt követ el, könyörögjön érte, és életet fog adni annak" (Un 5,16). János apos­tolnak ez a szava világosan megmutatja, hogy a mentés munkájá­ban az imádság a legfontosabb, mert egyedül Isten tudja hazahozni az eltévedtet, mi nem vagyunk erre képesek. Mégis, mi csak akkor hagyjuk abba a fáradozásunkat egy lélekért, ha meggyőződtünk ró­la, hogy az az ember megkeményíti magát az igazsággal szemben úgy, hogy semmit sem lehet neki mondani, sem négyszemközt, sem két-három tanú előtt, sem az egész gyülekezet előtt. Minden bűn ha­lálos bűnné lehet, ha az ember elzárkózik a bűnbánat elől. Az ilyen megtérni nem akaró embert Istenre kell bíznunk. Ő nehéz ítéletekkel mégis célba viheti őt. Más esetekben azonban szívből könyörögnünk kell a megtévedt vagy elbukott testvéréit.

Aki bűnöst térít meg, az a saját lelkét menti meg a haláltól. Fur­csán hangzik ez, de megegyezik Jézus Igéjével. Csak aki más lelkek megmentésén munkálkodik, menti meg a saját lelkét is. Aki mások­kal nem törődik, a saját belső életét is elsorvasztja. Aki mások iránt nem irgalmas, attól Isten is megvonja az irgalmát (Lk 6,36-37). Ha nem inted meg testvéredet, a te kezedből kéri számon Isten a lelkét. Akkor találsz új kegyelemre, ha te is a kegyelemhez vezetsz máso­kat. Bűneid egész sorát befedezi, ha másokat Krisztus vérének vé­delme alá segítesz. Sok szeretet és türelem kell ahhoz, hogy valakit visszatérítsünk a bűn útjáról, hiszen ő rendszerint azt véli, hogy neki van igaza. Félrelépése következtében látása is meghomályosodott, mert a bűn elsötétíti azt. Egyedül a Szent Szellem győzheti meg a té­velygéséről. - Azonban hálás munka az ilyenek megmentése. Gaz­dag jutalma van nemcsak a megmentettre, hanem saját magunkra nézve is. Ügyeljünk hát egymásra, szálljunk síkra a testvérünkéit.

**\***

**4. Eltérő remények**

**'Izmáél dolgában is meghallgatlak: megál­dom őt, és nagyon megszaporítom és megszaporítom utódait. Tizenkét fejedelmet fog nemzeni, és nagy néppé teszem. De szövet­ségre csak Izsákkal lépek, akit Sára egy esztendő múlva szül neked.' (IMóz 17,20-21).**

Egyáltalán nem meglepő, hogy két személy, akik oly különbözőek születésükben és természetük­ben, mint Izmáéi és Izsák, különböznek remé­nyeikben is. Izsák számára a szövetség ígérete létének sarkcsillagává vált, de Izmáéi számára nem világított ilyen fény. Izmaelnek nagy céljai voltak, mert ő az egyik legnagyobb ember termé­szetes fia volt, de Izsáknak még magasztosabb céljai voltak, mert ő az ígéret gyermeke volt és a kegyelem szövetségének örököse, amit az Úr kö­tött Ábrahámmal.

Izmáél bátor és rettenthetetlen lelkével egy olyan nemzet megalapításán fáradozott, amelyet soha nem lehet leigázni, egy nemzetségről, amely megszelídíthetetlen, mint a sivatag vadszamarai, és vágya teljesült is: a beduin arabok a mai na­pig nagy ősük valódi hasonmásai. Izmáéi életé­ben és halálában megvalósította a szűk látókö­rű, földi reményeket, amelyeket hajszolt, de neve nincs feljegyezve azok lajstromában, akik előre látták Krisztus eljövetelét, és meghaltak a dicső­ség reményében. Izsák viszont előre látott sok mindent, még Krisztus eljövetelét is. Ő olyan vá­rost keresett, amelynek szilárd alapja van, és amelynek tervezője és építője maga Isten.

Izmáél, akárcsak Szenvedély a 'Zarándok út­jában' (írta: John Bunyan; magyarul megjelent az Evangéliumi Kiadónál), idelent a földön akar­ta magának a legjobb dolgokat, de Izsák, akár­csak Türelem, a jövőben várta ezeket. Kincsei nem a sátorban vagy a földön voltak, hanem a 'még sohasem látott dolgokban'. Megkapta a szövetség nagy ígéretét, és abban nagyobb gaz­dagságot talált, mint amit Nebájót összes nyája nyújthatott neki. Szemére a hajnalcsillag ragyo­gott, és az áldás delelőjét várta a kijelölt idő tel­jességében. Az ígéret úgy hatott rá, hogy irányí­totta gondolatainak és várakozásainak áramát. Veled is így van ez, kedves olvasó? Megkaptad-e és magadévá tetted-e az örök élet ígéretét? Re­ménykedsz-e ezért soha nem látott dolgokban? Olyan-e a szemed, hogy senki sem nézhet bele, csak azok, akik hisznek Isten hűségében? Letér­tél-e a látható útról, és rátértél-e a soha nem lá­tott és örök dolgokban való hit útjára?

Semmi kétség, hogy az ígéret elfogadása és az általa ébresztett remények ígérete befolyásol­ta Izsák gondolkodását és vérmérsékletét, úgy­hogy ő nyugodt lélek volt. Számára nem voltak háborúk és harcok. Ő belenyugodott a jelenbe, és várta a jövőt. Izsák érezte, hogy mivel ígéret szerint született, Istenen volt a sor, hogy meg­áldja őt, és teljesítse az ígéretet, amelyet vele kapcsolatban tett; így Ábrahámmal maradt, és távol tartotta magát a külvilágtól. Csendesen re­ménykedett, és türelmesen várt Isten áldására. Szemét a jövőn tartotta, az eljövendő nagy né­pen, az ígéret földjén, és a még dicsőségesebb megígért utódon, akiben a föld minden népe megáldatik. Mindezeket egyedül Istentől várta, bölcsen úgy ítélve, hogy aki az ígéretet tette, tel­jesíti is azt. E hit miatt nem volt kevésbé tevé­keny, de nem mutatta azt a büszke önbizalmat, ami olyan szembetűnő volt Izmaelben. A maga módján energikus volt, nyugodt bizalommal Is­ten iránt, és csendes alázattal mindenek fölött való akarata iránt. Az évek során kitartott a ma­gányos életben, és fegyvertelenül dacolt a ve­széllyel, ami pogány szomszédjai felől leselke­dett rá, és amivel Izmáél kardjával és íjával szállt szembe. Bízott a hangban, amely ezt mondta: 'Ne nyúljatok fölkentjeimhez, prófétái­mat se bántsátok!' Békés ember volt, és mégis olyan biztonságban élt, mint harcias testvére. Az ígéretben való hite megadta neki a biztonság reményét, sőt magát a biztonságot is, bár a kánaániak még mindig az országban tartózkodtak, így munkálkodik az ígéret jelenbeli életünk­ben, meghozva a lélek felemelkedését, egy olyan életet, amely fölötte áll a látható környezetnek, és a gondolkodás nyugodt, mennyei légkörét. Izsák Istenben találja meg íját és lándzsáját. Egy lábnyomnyi föld sem volt a tulajdonában, jövevényként és idegenként élt azon a földön, amelyet Isten adott neki ígérete szerint, Izsák mégis elégedetten élt az ígéreten, és gazdagnak tekintette magát az eljövendő örömökben. Figyelemreméltóan csendes és kiegyensúlyozott ter­mészete az örökké változatlan Isten ígéretébe vetett egyszerű hitéből fakadt. Az isteni ígéret keltette remény az ember egész életére hatással van: jelen van legbelsőbb gondolataiban, visel­kedésében és érzéseiben. Úgy tűnhet, hogy ez kevésbé fontos, mint az erkölcsös viselkedés, de valójában létfontosságú, nem csupán önmagában, hanem az elmére, a szívre és az életre gya­korolt hatásában. Az ember titkos reménye lelki állapotának hitelesebb próbája Isten előtt, mint mindennapi cselekedetei, vagy akár nyilvános vallásossága. Izsák így járja a maga csendes, szent útját, míg végül megöregszik és megvakul, és szelíden az Úrhoz költözik. Bízott Istenében, aki kijelentette magát neki, és elhívta, hogy le­gyen a barátja, ezt mondva neki: 'Maradj jöve­vényként ebben az országban, én pedig veled le­szek, és megáldalak, és a te utódod által nyernek áldást a föld összes népei.

Amilyenek az ember reményei, olyan az em­ber maga is. Ha reménysége Isten ígéretében van, akkor minden rendben van vele.

Kedves olvasó, mik a te reményeid? "Nos - mondja erre valaki -, várom, hogy meghaljon egy rokonom, és akkor gazdag leszek. Jó kilátá­saim vannak.' Valaki más vállalkozásának ál­landó növekedésében bízik; egy harmadik sokat vár egy ígéretes üzlettől. Azok a remények, ame­lyek beteljesülhetnek egy haldokló világban, merő szemfényvesztések. Azok a remények, amelyek nem tekintenek a síron túlra, homályos ablakok, amelyen aligha lát át a lélek. Boldog az, aki hisz az ígéretben, és biztos benne, hogy az beteljesedik, amikor elérkezett az ideje, és minden mást a végtelen bölcsességre és szeretet­re biz. Az ilyen remény kiállja a próbát, legyőzi a kísértést, és már idelent örül a mennynek.

Reményeink akkor kezdődtek, amikor Krisz­tus meghalt a kereszten, akkor nyertek megerő­sítést, amikor feltámadt, akkor kezdtek betelje­sülni, amikor felment a mennybe, és akkor teljesülnek be véglegesen, amikor másodszor is eljön. Ebben a világban a zarándokok kenyerét esszük egy olyan asztalnál, amely ellenségeink jelenlétében van megterítve, de az eljövendő vi­lágban miénk lesz a tejjel és mézzel folyó ország, a béke és öröm országa, ahol a nap és a hold so­hasem nyugszik le. Addig reménykedünk, és re­ménységünk az ígéreten alapszik.

\*

**Szeptember 25.**

**Miért nem ad foltnak valót Isten?**

**Senki sem tesz foltot új posztóból régi ruhára, mert a toldás kitép a ruhából...** (Mt 9,16)

Ha új anyaggal foltoznak meg régi ruhát, az csak addig jó, míg nedvesség nem éri. Ha például kimossák, az új összehúzódik, és körben kiszakítja a régit. Egészen mások a tulajdonságai az újnak, mint a réginek.

Ezzel szemléltette Jézus azt, hogy az ő gondolatai annyira eltértek az akkori vallásos és világi gondolkozástól, hogy nem lehet összepárosítani őket. De az Istentől elszakadt ember gondolkozása is teljesen más, mint Isten normái, amelyeket a mi érdekünkben adott és újra kínál. Ezért sem akarja Isten mindenestől megromlott életünket javítgatni, hanem újat ad.

És ezért nem teljesít sok olyan kérést, amelyet az emberek hozzá intéznek. Sok ilyen megrendelésről azt gondolják, hogy az imádság, s utólag így szólnak: Isten nem hallgatta meg az imádságomat. Ezek általában így hangzanak: Istenem, segíts meg! De miben? Abban, amit én nélküled elterveztem. Képtelenség lenne, hogy Isten olyan vállalkozáshoz adja segítségét, amelyet egy őt negligáló ember nélküle (vagy olykor ellenére) meg akar valósítani. Az imádság lényege éppen az, hogy valaki előre kérdezi, mi Isten akarata, mert tudja, hogy neki is az a legjobb. Aztán ha elmondja is kérését, hozzáteszi: mindazáltal a te akaratod legyen meg! Az ilyen ember nemcsak alkalmilag kiált Istenhez segítségért, hanem állandó kapcsolatban van vele, s így egyre inkább egyet akar vele.

Különös, hogy Isten néha mégis válaszol a segítséget kérő ember kiáltására akkor is, ha emögött nincs igazi hit. Miért? Mert olyan kegyelmes, hogy gondviselő szeretetéből a hitetleneket is megajándékozza, s egy-egy ilyen „folttal" arra bátorít, hogy fogadjuk el tőle a mindenestől újat, saját érdekünkben, „...téged az Isten jósága megtérésre ösztönöz..." (Róm 2,4)

\*

A menny polgárai vagyunk

**„Mi mennyei polgárok vagyunk, megtartót is onnan várunk, az Úr Jézus Krisztust"** (Fil 3,20).

Átkelhetünk saját erőnkből az Atlanti- vagy a Csendes-óceánon, de sohasem tehetjük meg saját erőnkből a földről a mennybe vivő utat. A menny nem olyan hely, melyet a Gyülekezet egykor a jövőben ér csak el. A Gyülekezet benne él a mennyben! A menny a Gyülekezet származási-és lakóhelye is egyúttal. Fel sem merülhet a menny felé való törekvés kérdése. Ez a megállapítás talán túlzottnak tűnhet, mégis igaz. Ó, bár láthatnánk újból mennyei rendeltetésünk csodáit! Ez az elhívatás nem a mennybe hív, hanem közli velünk, hogy oda tartozunk, és már ott vagyunk. Tehát mi keresztyének nem törekszünk rá, hogy az odavezető utat megtaláljuk, hanem már most a menny polgárai vagyunk. Nagy biztonsággal álljunk rá erre az irányra!

\*

Állj meg az igazságban!

**„Most pedig az ellenségetek lettem, mert az igazat mondom nektek?"** Galata 4,16

Amit Pál a galáciabeli keresztyéneknél tapasztalt, emlékeztet arra, hogy gyakran a mi barátaink is hirtelen ellenségeiknek tekintenek minket, ha nyíltan megmondjuk nekik az igazat. Az apostol megismertette ezekkel az emberekkel az Úr Jézust, és segítette hitben való növekedésüket. De később, amikor tévtanítók hatoltak be keresztyén gyülekezetükbe, Pál kénytelen volt figyelmeztetni a hívőket, vigyázzanak, mert az a veszély fenyegeti őket, hogy a törvénykedés kedvéért otthagyják Jézus Krisztust. Ez végül azt eredményezte, hogy hitbeni atyjukkal szemben ellenséges magatartást tanúsítottak.

Ilyesmi megtörtént már az ószövetségi időkben is. Illés mindig őszinte és egyenes volt Aháb királlyal szemben, amikor közölte vele Isten üzenetét. Mégis egy napon ezt mondta neki a király: „Te vagy az Izráel megrontója?" (1Kir 18,17). Valóban ő rontotta meg Izráelt? Nem, hiszen Illés volt Izráel egyik legjobb barátja! De hűségének az lett a jutalma, hogy vészhozónak bélyegezték.

Egy másik félelmet nem ismerő próféta Mikeás volt. Amikor Jósafát, Júda királya azt tudakozta, hogy nincs-e itt az Úrnak prófétája, akit meg lehetne kérdezni, azt felelte neki Izráel királya: „Van még egy férfi, aki által megkérdezhetjük az Urat, de én gyűlölöm őt, mert sohasem prófétál nekem jót, hanem csak a rosszat, Mikeás az, Jimla fia" (1Kir 22,8). A király nem akarta az igazat hallani, és gyűlölte azt az embert, aki neki szemtől szembe megmondta azt.

Az Újszövetségben Keresztelő János volt az, aki megmondta Heródesnek: „Nem szabad együtt élned testvéred feleségével" (Mk 6,18). Ez megfelelt az igazságnak, mégis nagyon hamar odavezetett, hogy Jánost kivégezték.

Az Úr Jézus is kihívta maga ellen a zsidók gyűlöletét. És mi volt az oka? Az, hogy megmondta nekik: „De ti meg akartok engem ölni, olyan valakit, aki az igazságot hirdettem nektek" (Jn 8,40).

Thomas Jefferson írja: „Ha valaki minden gonoszságot ki akar kerülni, legjobb, ha megmarad a mindennapos kötelességteljesítés álmos rutinja mellett. Minden kérdésnek két oldala van, és ha az ember határozottan megáll az egyik oldalon, és sikerrel is dolgozik rajta, akkor mindazok, akik a másik oldal mellett döntöttek, természetszerűen ellenségeivé válnak, annál inkább, minél jobban érzik a másik sikereit."

Az igazság gyakran fájdalmat okoz. Ezért az emberek - ahelyett, hogy fejet hajtanának - inkább átkozzák azt, aki kimondja. Az Úrnak igazi szolgája azonban pontosan tudja, hogy ki kell mondania az igazságot, vagy meghal. Tudja, hogy a barát ütései annak hűségét mutatják, míg az ellenség csókjai csalárdak (lásd Péld 27,6).

**Isten elfogadta az áldozatot**

**„Ha az Úrnak úgy tetszett volna, hogy megöljön bennünket, nem fogadott volna el a kezünkből égőáldozatot és ételáldozatot, nem láthattuk volna mindezt, és nem hallhattunk volna most ilyent"** (Bír 13,23).

 Isten tetteit valóban ennyire jól kell értenünk és értelmeznünk. Itt a látható történésekből egy asszony helyesen következtetett Isten szándékára. Nem valószínű, hogy az Úr azt jelentette volna ki Mánóahnak és feleségének, hogy fiuk fog születni, ha meg akarta volna ölni őket. Az asszony helyesen érvelt, és érveléséből mi is tanulhatunk.

 Mennyei Atyánk elfogadta a golgotai nagy áldozatot és kijelentette, hogy az kedves a számára. Hogyan akarhatna hát most megölni minket? Mire való lett volna az engesztelő áldozat, ha a bűnösnek mégis meg kell halnia? Nem kell meghalnia! Jézus Krisztus áldozatát elfogadta az Atya, és ezzel minden félelmünknek vége kell legyen.  
 Az Úr megmutatta nekünk, hogy kiválasztott és elfogadott bennünket, közösségünk lehet Krisztussal, szeretett Fiával, akivel eljegyzett bennünket: hogyan is pusztíthatna el mindezek után? Ígéretei annyira telve vannak áldással, hogy azokból bizton következtethetjük, hogy az örök életre meg fog tartani minket. Ha elvetne bennünket, hogyan teljesíthetné be a velünk kötött örök szövetséget? Mindaz, ami a múltban történt, biztosíték számunkra Isten hűségéről, a jövő pedig igazolni fogja, hogy ez így van. Nem fogunk meghalni, hanem örökké élni, mert megismertük Krisztust, és megláttuk a Szent Szellem világosságánál benne az Atyát. Mivel ebben az életadó felismerésben részünk lehetett, részünk van az örök életben is.

\*

**| A protestánsok elleni per kezdete**

**Szerző: Tarján M. Tamás**

„Sok győzelmet vívtam életemben mindenrendű ellenségeim felett, de ez az én legfényesebb diadalom, amellyel Krisztusnak ártatlan szolgáit az elviselhetetlen terhek alól kiszabadítottam.” *(Michiel Adriaenszoon de Ruyter holland admirális)*

1673. szeptember 25-én, 32 lutheránus és 1 református egyházférfi beidézésével vette kezdetét a protestáns lelkészek elleni hírhedt per, melynek következményeként 93 főt ítéltek előbb halálra, majd börtönbüntetésre, utóbb pedig gályarabságra. A pert vezető Szelepcsényi érsek célja a perrel a katolicizmus egyeduralmának visszaállítása volt, így az ügyészek – koholt vádak alapján, bizonyítékok és rendes vizsgálat nélkül – több száz lelkészt kényszerítettek áttérésre, vagy önkéntes száműzetésbe, a makacskodókra pedig szenvedések sora várt.

A Wesselényi-féle összeesküvés lelepleződését I. Lipót (ur. 1657-1705) arra használta fel, hogy felszámolja a Habsburg centralizációs törekvések útjában álló magyar államiságot: akárcsak a harmincéves háború előestéjén fellázadó cseheknél, a bécsi udvar Magyarország esetében is a „jogeljátszásra” hivatkozott, amikor – Ampringen Gáspár személyében – teljhatalmú kormányzót állított az ország élére. Ampringen 1673 februári kinevezése után – többek között –Szelepcsényi György prímás, Kollonich Lipót kamaraelnök és Forgách Ádám országbíró részvételével felállt egy nyolctagú országtanács, mely – a centralizáció érdekében – a befolyásos arisztokrata családok vagyonának megszerzését és a „rebellió” fő forrásának tartott protestantizmus felszámolását tűzte ki céljául. Az új lendülettel meginduló ellenreformáció egyik legfontosabb állomása az 1673 augusztusában kiadott érseki idézés volt, mely az evangélikus szuperintendensek és a református püspökök mellett számos lelkészt is – összesen 33 főt – a Pozsonyban felállított (vész)törvényszék elé rendelt.

A hírhedt protestáns per 1673. szeptember 25-én vette kezdetét, ennek során pedig a beidézetteket többek között azzal vádolták meg, hogy meggyalázták a katolikus egyházat, tagadták Szűz Mária isteni voltát – utóbbi egyébként a protestáns hitvallás szerves része volt –, illetve, hogy tevékenységük során az uralkodó ellen lázították híveiket, és számos erődöt felajánlottak a törökök számára. Az eljárás koncepciós voltát kiválóan megmutatja, hogy a Pozsonyba rendelt egyházi személyek hosszú ideig azt sem tudták, hogy pontosan mivel vádolják őket, a védekezésre nem kaptak lehetőséget, és az ügyészek a per során a bizonyítással sem fáradtak túl sokat.

Az egyetlen terhelő „bizonyíték” az egész vizsgálat során Vitnyédy István 1669-es – a Wesselényi-féle összeesküvők számára írt – levele volt, melyhez egyfelől a vádlottaknak semmi közük nem volt – csak annyi, hogy ők is protestánsok voltak –, másfelől pedig az az 1670-es királyi amnesztiával érvényét is vesztette. Mindennek dacára Szelepcsényi és a vizsgálóbírók az első pillanattól kezdve arra törekedtek, hogy beismerő vallomást csikarjanak ki foglyaikból, sikereiken felbuzdulva pedig később már a látszatra sem adtak. Az esztergomi érsek 1674 januárjában újabb idézést tett közzé, mely gyakorlatilag válogatás nélkül Pozsonyba rendelte az összes protestáns papot és tanítót, nem csak a királyi Magyarország, hanem a török Hódoltság területéről is. Megtehette, hiszen az oszmánoknak kedvező 1664-es vasvári béke megkötése óta Bécs és a Porta viszonya kifejezetten pozitív volt, így aztán a koncepciós eljárás elől török földre menekült prédikátorok gyakran még a Habsburg Birodalom határain kívül sem úszták meg a felelősségre vonást. A per jogi megalapozatlanságát az is mutatja, hogy a „második körben” beidézett mintegy 300 egyházi személynek hosszú ideig még a nevét sem ismerték. A kiküldött legátusok és szolgabírók pusztán az alapján hurcolták őket a vádlottak padjára, hogy a lutheránus vagy az evangélikus hitet terjesztették.

1674 áprilisában aztán a pozsonyi vésztörvényszék az összes perbe fogott lelkészt és tanítót fő- és jószágvesztésre ítélte, a biztos halál elől pedig csak az jelentett menekvést, ha a prédikátorok áttértek a katolikus vallásra, megfogadták, hogy a királyi hatalom hűséges támogatói lesznek, illetve, ha hajlandóak voltak száműzetésbe vonulni a birodalom határain kívülre. A több mint 300 vádlott nagy része később aláírta a térítvény valamelyik pontját, ám így is maradtak 93-an, akik a halálbüntetés dacára kitartottak hitükben. Az érsek eljárása ugyanakkor olyannyira botrányos volt, hogy a várható vérontásnak maga Ampringen Gáspár szabott gátat, akinek kérésére Lipót később örökös várfogságra „enyhítette” a pozsonyi vésztörvényszék ítéletét.

1674 májusában így a 93 prédikátort Kapuvár, Vasvár és Lipótvár börtöneibe zárták, ahol az állandó szenvedés és lelki terror hatására sokan megtörtek, és hajlandóak voltak elfogadni a királyi „ajánlat” valamelyik pontját. A foglyok maradékára 1675 elején újabb kínok vártak, ugyanis Szelepcsényi és Kollonich ekkor úgy döntöttek, végleg megszabadulnak a protestánsok jelentette tehertől, és – Nápolyban, illetve az adriai Buccari városában – fejenként 50 koronáért gályarabságba adták őket.

Azok, akik olyan szerencsések voltak, hogy túlélték az embertelen utat, később háromnegyed éven át egy evezőpadhoz láncolva kellett szolgáljanak, mígnem a protestáns államok felháborodása nyomán végre visszanyerhették szabadságukat. Az ártatlanul rabságba hurcolt prédikátorok ügyét ugyanis Hollandia hamarosan felkarolta, és előbb követei útján nemzetközi botrányt keltett, majd – miután a királyság bécsi követe kifizette az egyházférfiak váltságdíját – később kiszabadításukról is gondoskodott. 1676. február 12-én Michiel Adriaenszoon de Ruyter admirális a Nápolyi-öbölben körbezárta a szóban forgó gályákat, és arra kényszerítette a hajók kapitányait, hogy az életben maradt prédikátorokat szabadon bocsássák.

A 26 életben maradt mártír lelkész és tanító végül több mint kétéves szenvedés után visszatérhetett otthonába, meghurcoltatásuk pedig hamarosan visszaszállt a Habsburgokra és az ellenreformáció elkötelezett hívére, Szelepcsényi érsekre is. Egyfelől, a protestáns hitvallók szenvedése csak erősítette a reformált vallású közösségek összetartását és identitását, másfelől pedig a botrányos eljárás a diplomácia terén is komoly arculcsapást jelentett Bécs számára.

A protestáns prédikátorok elleni pert a közvélemény azóta is úgy tartja számon mint a rekatolizációs törekvések egyik legdurvább és legszégyenletesebb megnyilvánulását, melyet a vallási küzdelmek elcsitulása után maguk a katolikusok is elítéltek. 1895 során a „kálvinista Róma”, Debrecen emlékművet állított a pozsonyi vésztörvényszék által kínszenvedésre ítélt lelkészek és tanítók számára, melyet 1991-ben, szép gesztusként a 20. század egyik legnagyobb formátumú pápája, II. János Pál is megkoszorúzott.

\*

**Szeptember 26**

**Megváltottak idegenben**

**„E nép egyedül fog lakni, nem számítja magát a nemzetek közé" (4Móz 23,9).**

Ugyan ki szeretne pogányok között lakni úgy, hogy közéjük számláltassék? Hiszen még nekünk is, akik magu­kat keresztyéneknek mondók között élünk, sokszor olyan nehéz közöttük teljes odaadással szolgálni az Urat. Akkora a keveredés, hogy az ember sokszor szeretne valahol magá­nyosan élni.

Az az Úr nyilvánvaló akarata, hogy népe más úton járjon, mint a világ fiai, és az övéi határozottan és félreért­hetetlenül különbözzenek a világtól. Isten megváltott és elhívott bennünket, és szellemi életünk alapján lényegesen különbözünk a világ fiaitól. Semmi keresnivalónk tehát a „hiúság vásárában" és a „romlottság városában". Helyünk a keskeny úton van, amelyen minden igazi zarándoknak az Urat kell követnie.

Ez adjon nekünk békességet, amikor a világ kinevet vagy megvet bennünket, sőt, segítsen abban, hogy egyenesen örömmel tudjuk elfogadni a gúnyt, mint ami Istennel való szövetségünk velejárója. Nevünk egy másik könyvben van felírva, nem ugyanazon magból valók vagyunk, a mi ottho­nunk máshol van, mint ahol ők laknak, nem ugyanazon úrnak szolgálunk. Ezért érthető, hogy a világ megvet ben­nünket, és nem számlál saját fiai közé. Ha egyszer már bizonyosak vagyunk afelől, hogy Isten a megváltottak közé sorolt bennünket, akkor nem bánjuk többé, ha a világ különcnek tart és magányosságra kárhoztat bennünket.

**\***

**Hogyan kell átöltözni?**

**Őérte kárba veszni hagytam, és szemétnek ítélek mindent, hogy Krisztust megnyerjem. (Fil 3,8)**

A mi életünket egyedül Isten tudja újjáteremteni. Utólag látják a hí­vők, hogy mindent Isten végzett el megváltozásunk, új életre támadá­sunk érdekében. Mégis jogos a kérdés: milyen feladatot jelent ez annak, akiben már felébresztette Isten Lelke a vágyat ez után?

Azzal kezdődik, hogy az ember meglátja magát olyannak, amilyen valójában. Aki belenéz az ige tükrébe, annak a Szentlélek megmutatja igazi arcát. Mi folyamatosan áltatjuk magunkat, szeretnénk szebbnek lát­szani. Azt gondoljuk, olyanok vagyunk, amilyenek szeretnénk lenni.

Ha valaki meglátta a maga igazi képét, és nem akar olyan maradni, akkor ezt elmondhatja Istennek. A bűnlátást bűnvallásnak kell követnie. Nevén kell nevezni a bűneinket, és kérni Isten bocsánatát. Ezzel lerakjuk elé régi, fertőzött ruhadarabjainkat.

Azt viszont hittel komolyan kell vennünk, hogy „ha megvalljuk bűne­inket, hű és igaz ő: megbocsátja bűneinket, és megtisztít minket minden gonoszságtól" (IJn 1,9). Legyünk bizonyosak abban, hogy Jézus Krisztus golgotái kereszthaláláért Isten teljes bocsánatot ad!

Ennek jeleként ezt köszönjük is meg, és hálából kezdjünk el Isten aka­rata szerint élni! Eközben megtapasztaljuk majd, hogy egészen más gon­dolataink, indítékaink lesznek, mint addig voltak, kezdjük felöltözni Jé­zus Krisztus tulajdonságait.

Mindezt röviden így mondjuk: Krisztust kell befogadni, és engedni, hogy érvényesüljön bennünk.

Fontos azonban, hogy ne akarjunk átmenteni semmit a régiből. Ami­kor Pál apostol erről vall, hangsúlyozza, hogy mindent kárnak ítélt, min­den régit levetett, és így igyekszik felöltözni Krisztust. Nem feltétlenül rossz minden, ami a neveltetésünkből, múltunkból következik, de min­den kerüljön oda Krisztus elé, mert csak amit ő ad vagy megszentelve visszaad, azzal tudjuk őt helyesen szolgáim.

**\***

**„Tudja meg hát Izrael egész háza... hogy Úrrá és Krisztussá tette őt az Isten: azt a Jézust, akit ti keresztre feszítettetek.« Amikor ezt hallották, mintha szíven találták volna őket, ezt kérdezték Pétertől és a többi apos­toltól: Mit tegyünk, atyámfiai, férfiak?"**

**Apostolok cselekedetei 2,36-39**

A pünkösdi történet része ez az ige. Péter a most nyert Szentlélek hatása alatt elmondja első nagy beszédét, bizonyságtételét a meg­feszített és feltámadt Messiásról. Bátran vágja a szemükbe: Meg­feszítettétek évszázadok óta várt Messiásotokat! A Lélek nemcsak az apostolokban, a hallgatókban is működik. Micsoda pontos ki­fejezés: „Mintha szíven találták volna őket." Megértették, hogy nem egy érdekes történetet hallottak, hanem saját ítéletüket. És az életösztön rémületével kiáltják azt a szót, amely mindig a leg­első és legfontosabb, ha Isten szava szíven talál bennünket: „Mit tegyünk?" Aki eljutott oda, hogy ezt a kérdést a szíve mélyéből fel­teszi, már elindult az üdvösségre vezető úton. De ahhoz az kell, hogy megértse, hogy engedetlenségével, önzésével, elkövetett bű­neivel maga is megfeszítette magában és a maga számára azt a Megváltót, aki érte adta életét, hogy életet adjon neki, akire a leg­nagyobb szüksége van, aki nélkül elveszti mindazt, amiért érde­mes élni. Hiába az emberiségnek minden bölcsessége és hatalma, Isten a megfeszített Krisztust tette Úrrá az egész világ, hívők és nem hívők felett.

Kegyelmes Istenem, egyszer már szíven talált engem is az üzene­ted Krisztusról a megfeszítettről. De azóta túlságosan megszokott lett a számomra. Nem érzem eléggé azt a megdöbbenést, amit Pé­ter szavaira éreztek a Jeruzsálemben összegyűlt első igehallgatók. Ne engedd, hogy a megszokottság elvegye hitem elevenségét! In­kább rémüljek meg most valamelyik bűnöm következményétől, hogy én is az életösztön rémületével kapaszkodjam kegyelmedbe, úgy kérjem bocsánatodat, szabadításodat, üdvözítésedet! Adj erőt, hogy én is így kérdezzem, és meg is tudjam tenni mindazt, amit kérsz! Ámen.

**\***

**Lélekmentés szeretet nélkül**

**Jaj nektek, képmutató írástudók és farizeusok, mert bejárjátok tengert és a szárazföldet, hogy egyetlen pogányt... hitre térítsetek.**

**Máté 23, l**

Az említettek valóban nem kíméltek költséget és fáradságot, hogy lelkeket nyerjenek meg ügyüknek. Messzire utaztak, nagyon örültél, ha csak egy pogányt is megnyerhettek. Mégis, csak a poklot gazdagították és a Sátánt kötelezték hálára. Intő példa ez minden időre!

Nagy különbség van abban, hogy miként nyerünk meg lelkeket. Van térítő buzgóság, amely nagyon hasonlít a farizeusokéhoz. Saját pártjának, szektájának akar az ilyen buzgó ember követőket szerezni és sok időt, költséget fordít rá. Azt állítja, hogy az Úrnak szolgál, de igazában csak a maga becsvágyát elégíti ki. Az ember dicsekszik számokkal; büszke, ha a saját munkája nő, és mivel alapjában véve nem az Úrért dolgozik, így nem is az Úrban, hanem saját eszközeivel munkálkodik. 'Elvégre a cél szentesíti az eszközt' - mondják. Az ember ügyes fogásokat, csábító módszereket alkalmaz, és már kész h a pillanatnyi siker. A siker azonban még nem gyümölcs: arany, ezüst drágakő helyett csak fa, fű és pozdorja. Üzletszerű foglalkozás ez ahol csak üres jelszavakkal és sablonos eszközökkel dolgoznak.

Mindenki, aki már kegyelmet kapott, el van kötelezve arra, hogy másokat Jézushoz vezessen. De ne felejtsük el, a tevékenység soha nem állhat az első helyen! Ott az imádat és mély megalázkodás kell, hogy legyen Istennek a Krisztusban adott nagy irgalmasságáért. Az imádás lelkületéből kell fakadnia minden cselekedetünknek, az imádkozásnak is, különben nem kedves Istennek. Enélkül csak saját buzgólkodás, sürgés-forgás minden, és csak az öntetszelgés, önszeretet, becsvágy és irigység ékteleníti. Szíved mélyére legyen belevés­ve a Miatyánk első kérése: „Szenteltessék meg a te neved!" Akkor eltűnik a sietség és nyugtalanság, mindenféle hajszoltság és erő­szakoskodás, ami a lélekmentésben nem hozhat jó gyümölcsöt. Pál kettőt hangsúlyoz: Szolgálok az evangéliummal szellemem szerint - tehát legbensőbb, személyes részvétellel, nem hidegen, kötelességszerűén vagy üzletszerűen. Továbbá: papi módon viszem Isten evan­géliumát, tehát mindig Isten felé fordulva, reá való tekintettel. A lé­nyeg Pálnál nem a siker, hanem Isten szolgálata. Ebben az értelem­ben segítsünk, szolgáljunk mi is lelkeket megnyerni az Úrnak!

**\***

**A valdensek útja az Alpokon át**

**„Isten a mi oltalmunk és erősségünk, igen bizonyos segítség a nyomorúságban!" (Zsolt 46,2)**

Az evangéliumi egyházak közül a legcsodálatosabb a francia földön a XII. században keletkező Valdens egyház története. Vald Péter lyoni kereskedő indítja meg a mozgalmat. Minden vagyonát szétosztja a szegények közt. Példáját követik többen, Lyon szegényeinek nevezik magukat. Mikor elterjednek dél-francia földön, a pápák keresztes hadat indítanak ellenük. Földúlják virágzó városaikat. A mozgalom súlypontja az Alpok vidékére, Savoyába helyeződik át, hol még ma is vannak. 1686-ban, a Nantesi edictum visszavonása után kiűzik őket. A téli időben lovakon, öszvéreken, gyalogszerrel elhagyják országukat. Útközben Genf­ben telepednek meg, majd átkelnek az Alpokon. Turin környékén, a piemonti völgyekben lesz központjuk és lelkészképző intézetük. Aránylag kevés lelket számláló egyházukat megbízhatóságuk, szorgalmuk révén tiszteiét veszi körül egész Itáliában. Szicíliában is vannak híveik. Rómá­ban két templomuk is van, a szebbik a pápa lakásának szomszédságában. Ugyanott van szép lelkészképző-főiskolájuk. A negyvenes évek elején ünnepelték az Alpokon való átkelésük harmadfélszázados évfordulóját.

Légy áldott, Uram, hogy kegyelmed már hét évszázaddal ezelőtt életre hívta Dél-franciaországban a valdensek egyházát, kiknek fájt, hogy jómódban éljenek, mikor testvéreik annyian éheznek. Légy áldott, hogy ha a keresztes hadak földúlták is városaikat, nem törtek meg: előbb az Alpok vidékére mentek, majd átkeltek az Alpokon újabb hazájukba. Ma is utána­mennek híveiknek a világ bármely részére. Áldd meg őket! Ámen.

, ,De az Isten minden időben Mivelünk vagyon ínségünkben; Jákob Istene oltalmunk, A Zebaóth erős várunk! Jertek, lássátok e nagy Úrnak, Csuda dolgait hatalmának, Ki mind e föld kerekségét, Elpusztítja ékességét!" (Énekeskönyv 460. é. l. v.)

**\***

**C.H.Spurgeon, Ígéret szerint. Isten ígéretei minden keresztyén számára**

**5. Üldöztetés az ígéret miatt**

**'Ti pedig, testvéreim, Izsák módjára az ígé­ret gyermekei vagytok. De amint akkor a test szerint született üldözte a Szellem sze­rintit, úgy van ez most is.' (Gal 4,28-29)**

Ha a testvérek annyira különböznek, mint Izmael és Izsák, nem meglepő, ha összevesz­nek, és barátságtalan érzéseket táplálnak egymás iránt. Izmáéi idősebb volt, mint Izsák, és amikor eljött az idő, hogy Izsákot elválasszák, anyja, Sára látta, hogy a rabszolganő fia kigúnyolja az ő gyermekét. Ilyen korán meg­mutatkozott a születés- és a rangbeli különb­ség. Ez jól mutatja számunkra, hogy mit vár­hatunk, ha birtokoljuk az Istentől kapott életet, és örökösök vagyunk az ígéret szerint. Azok, akik a törvény rabságában élnek, nem tudják szeretni azokat, akik szabadnak szü­lettek az evangélium által, és így vagy úgy, de előbb-utóbb kimutatják ellenségességüket.

Most nem a gonosz világ és a hívők Gyüleke­zete közötti ellenségességre gondolok, hanem arra, ami a pusztán természeti vallású és az Is­tentől született emberek között van. Nem a filiszteusokról beszélek, akik Izsák ellenségei vol­tak, hanem bátyjáról, Izmáéiról, aki kigúnyolta őt. A legélesebb ellentét éppen a külsőségekben vallásos emberek és azok között van, akik felül­ről születtek, és szívükből és valóságosan imád­ják Istent. Isten sok hűséges gyermeke szenve­dett méltatlanul azok kegyetlen gyűlöletétől, akik azt vallották, hogy a hittestvéreik.

Izmáéi indítéka valószínűleg az irigység volt; nem tudta elviselni, hogy a kisebb fiú felsőbb rendű, mint ő. Ezt mondhatta: "Ez az örökös, ezért gyűlölöm őt.' Talán mint örököst gúnyolta Izsákot, és azzal dicsekedett, hogy neki is éppen annyi joga van a birtokra, mint az ígéret gyer­mekének. Ugyanígy irigyelik a pusztán vallá­sosak az igazi hívők állapotát, és úgy gondolják, hogy ők is vannak olyan jók, mint azok, akik Is­ten kegyelmétől várják az üdvözülést. Ók nem vágynak Isten kegyelmére, mégis, mint irigy ku­tyák, nem tudják elviselni, hogy mások része­sülnek belőle. Irigylik a szentektől reménységü­ket, lelkük békéjét és azt, hogy élvezik Isten pártfogását. Ha bárki közületek ezt tapasztalja, ne legyen meglepődve.

Izmáéi irigysége legjobban azon a nagy ün­nepségen mutatkozott meg, amelyet öccse elvá­lasztásakor tartottak. A külsőleg vallásosokat is - akárcsak az idősebb fiút az evangéliumban - az ingerli a legjobban, ha valamilyen alkalom nyílik az Atya szeretett gyermekének ünneplésére. Az igazi család zenéje és tánca epe és üröm a büszke, külső vallásosok számára. Amikor a teljes bizonyosságot elválasztják a. kétségtől, és a szent örömöt a világtól, akkor a test szerinti, vakbuzgó ember megvetően nevezi az istenfélő embert őrültnek vagy fanatikusnak, vagy mogorva keserűséggel dünnyögi: 'Szegény bolondok! Ne törődjetek velük; szánalmasan rászedett népség.' Azok, akik vallásosak, de nem újultak meg igazából, akik üdvözülésüket saját érdemeiktől várják, általában keserű gyűlöletet éreznek azok iránt, akik az ígéret szerint születtek.

Néha a hívők erélytelenségét gúnyolják. Le­het, hogy Izmáéi csecsemőnek nevezte Izsákot, akit éppen hogy elválasztottak. A hívők is sok­szor gyöngék, és fölöttébb valószínű, hogy ki­váltják azok gúnyolódását, akik erélyesnek kép­zelik magukat. Izsák nem tagadta gyengeségét, és a hívők sem tagadhatják, hogy tökéletlenek, és ki vannak téve olyan gyengeségeknek, ame­lyek miatt joggal marasztalhatók el. De a világ igazságtalanul felnagyítja ezeket, és gúnyolódik a szenteken olyan gyengeségek miatt, amelyek fölött mások esetében szemet huny. Ne lepőd­jünk meg, ha jelentéktelenségünk és tökéletlen­ségünk arra bátorítja a büszke és képmutató fa­rizeusokat, hogy gúnyolódjanak rajtunk és az evangéliumon.

Gyakran a hívő törekvéseiből űznek tréfát. Izsákot 'örökösnek' nevezték, és Izmáéi hallani sem szerette ezt. Nézd csak - mondja a törvényeskedő -, ez az ember nemrég még ismert bű­nöző volt; most pedig azt mondja, hogy hisz Jé­zus Krisztusban, ezért tudja, hogy üdvözült és elfogadtatott, és biztos a mennyben. Hallottál már ilyen elbizakodottságot?' Ő, aki örül a rab­láncnak, gyűlöli egy szabad ember jelenlétét; ő, aki elutasítja Isten irgalmát, mert büszkén a sa­ját érdemeiben bízik, haragszik arra, aki örven­dezik, mert kegyelem által üdvözült.

Talán a kis Izsák, koros szüleinek gyermeke furcsának és különösnek tűnt a fiatal félvér egyiptomi számára. Senki sem olyan idegen em­bertársai számára, mint a fentről született em­ber. Azt hinnénk, hogy ha valaki az Isten ígére­tében való hitben él, azt a világ leghelyénvalóbb és legtermészetesebb dolgának tartják, de nem így van. Ellenkezőleg, azokat, akik hisznek Is­tenben és e hit alapján cselekszenek, különös lényeknek tartják. Az utcán a rossz fiúk még mindig kigúnyolják a külföldieket, és a világias emberek még mindig kigúnyolják az igaz hívőket nem evilági lelkületük és életvitelük miatt. Szá­munkra ez örök tanúbizonyság, mert Urunk ezt mondta: 'Ha e világból valók volnátok, a világ szeretné a magáét, de mivel nem e világból va­lók vagytok, hanem én választottalak ki titeket a világból, azért gyűlöl titeket a világ' (Jn 15,19).

A hívőt ezerféle módon - sok közülük olyan kicsinyes, hogy említésre sem érdemes - lehet kitenni a "kegyetlen gúnyolódás megpróbáltatá­sainak', és neki fel kell erre készülnie. Végül is nem olyan nagy dolog az üldöztetés manapság, hiszen a máglyák már nem égnek, és hüvelykszoritókat sem használnak. Bátorság, jó testvé­rem! Ha ki is nevetnek, nem törik a csontod, és ha elég bátor vagy, hogy megvesd a lekicsiny­lést, álmodat sem zavarja, semmi.

Az, hogy Izmáél kigúnyolta Izsákot, csak egy annak az ellenségességnek a számtalan bizonyítéka közül, amely az asszony utóda és a kígyó ivadéka között van. E kettőnek a keveredése Áb­rahám házában azáltal vált lehetségessé, hogy Ábrahám lement Egyiptomba, és hitetlen módon cselekedett a fáraóval szemben. Ekkor Sára kapott egy egyiptomi rabszolganőt, és a gonosz­ság bekerült a táborba. Sára egy rossz órában odaadta férjének a rabszolganőt; innen a ten­gernyi bánat. A meg nem újult ember hiába csatlakozik Isten népéhez, az nem fogja megvál­toztatni a természetét. Egy Izmáél hiába él Áb­rahám táborhelyén, attól még Izmáél marad. Manapság Isten igazságának legádázabb ellen­ségei a közösségünkben lévő idegenek, azok, akik az egészséges evangéliumi tanítás hívőit úgy tüntetik fel, mint idegeneket azokban a gyü­lekezetekben, amelyeket az írás tanaira alapoz­tak. Idegenekké tesznek minket saját orszá­gunkban. Elnézőek mindenféle eretnekséggel, de a kegyelem tanaiban hívőt kigúnyolják, mint régimódi és bigott embert - mint elkésett halan­dót, akinek gyorsan keresnie kellene egy sírt, ahol eltemetheti magát. De aki bízik Istenében és hisz szövetségében, képes lesz túlélni a gú­nyolódást, mert a Krisztus miatti szégyen na­gyobb gazdagság, mint Egyiptom összes kincse. Semmiképpen sem szégyen Istenben bízni. El­lenkezőleg, a jó emberek számára becsületbeli kérdés bízni abban, aki hű és igaz, és ha szen­vedniük kell ezért, örömmel teszik, övezzétek fel hát magatokat szent bátorsággal, ti, akik kegye­lem és hit által tanultatok meg Isten ígéretén él­ni. Nem a nagy Családfő volt-e, akit megvetettek és elutasítottak az emberek? Vajon a többi test­vérnek nem kell-e az Elsőszülötthöz igazodnia? Ha részt vállalunk Krisztus szenvedéseiből, ré­szesei leszünk dicsőségének is; annak okáért vegyünk ki részünket a Megfeszítettnek, minden dolog örökösének szenvedéséből és sorsából.

\*

**Szeptember 27**

**Isten fény e a sötétségben**

**„Mert Te gyújtasz nekem mécsest Uram, fénysugarat ad nekem Istenem a sötétségben" (Zsolt 18,29).**

Megtörténhet, hogy lelki sötétségben ülök, és ha ez egyben szellemi sötétség is, akkor semmilyen emberi erő nem adhat nekem világosságot. De áldott legyen az Isten, aki képes megvilágítani életemet és meggyújtani „mécsese­met". Még ha akkora is körülöttem a sötétség, hogy már szinte tapintható, az Ő fénye át tudja törni a feketeséget, és képes azonnal világosságot támasztani körülöttem.

Az a nagy kegyelem ebben, hogy ha Isten gyújtja meg a lámpásomat, azt senki el nem olthatja, nem is fogy ki belőle az olaj, sem nem alszik el magától. A fény, amelyet az Úr a világ hajnalán teremtett, még ma is árad. Isten olykor talán tisztogatja lámpásait, de kialudni sohasem hagyja őket.

Ezért énekelhetek a sötétben is, mint a fülemüle. Vágya­kozásom dallamot formál, reménységem adja a hangot. Hamarosan örvendezhetek az Isten által meggyújtott lám­pás fényének. Most még komor és elcsüggedt vagyok. Talán az időjárás okozza, talán testi gyöngeség, vagy egy hirtelen támadt baj. Bármi is okozta sötét hangulatomat, tudom, hogy egyedül Isten gyújthat ebben a sötétségben világosságot. Csak Őrá nézek. Nemsokára itt lesz lámpása, és az Ő világosságában ítélhetem meg a dolgokat. Egyszer pedig, ha majd eljön az ideje, ott leszek, ahol nem lesz már szükség sem lámpásra, sem napfényre, mert az új Jeruzsá­lemet Isten dicsősége fogja megvilágítani (Jel 21,23).

**\***

**Milyen változás az átöltözés?**

**...öltsétek fel az új embert, aki Isten tetszése szerint valóságos igazságban és szentségben teremtetett. (Ef 4,24)**

Ez a lelki „átöltözés" nem külső, hanem belső változást jelent. Nem az életünk felszínén, hanem a mélyén változik meg valami. Új alapot kap a hívő: Jézus Krisztust. Nem az ember szóhasználata, modora, viselkedése változik meg, hanem a szíve, lényének a közepe. Éppen ezért ezt nem le­het megtanulni, de nem lehet megjátszani sem. Ne is tévesszük össze a megtérést valami felvett modorossággal! Új természetet kap a hívő, ami­nek a tartalma: Isten akaratának a cselekvése. Ez azonban meglátszik minden megnyilvánulásán.

Ez nem átmeneti, hanem végleges változás. Nem ünneplőruha, ame­lyet vasárnap felveszünk, s aztán visszateszünk a szekrénybe. A Krisz­tustól kapott tiszta ruhát a hívő soha többé nem veti le. Éjjel-nappal rajta van, egy lesz vele, nem is ruha már, olyan lesz, mint a bőre, összenő ve­le. Jézus mondta: „Maradjatok énbennem, és én tibennetek." (Jn 15,4) - Ezért a hívő mindig ugyanolyan, nem viselkedik, nem lesz képmutató, de nem is szégyelli új önazonosságát, vállalja Krisztus gyalázatát is, hi­szen ő ma is idegen ebben a világban.

Ez nem részleges, hanem teljes változás. Minden megtérő kísértése az, hogy átmentsen valamit a régi életéből az újba, hátha szükség lesz még rá. Ez nevetséges, hiszen Krisztus szolgálatában csak tőle kapott felsze­reléssel lehet boldogulni. Itt már nem mi akarunk használni bizonyos eszközöket, hanem Krisztus akar használni eszközül minket. Itt már minden, ami nem hitből van, bűn (Rom 14,23). A mi úgynevezett jó tu­lajdonságaink, erényeink is csak akadályt jelentenek a teljes engedel­messég útjában. Ebben a szolgálatban ez a hívő szíve vágya: „Magamat egészen néked szentelem, Szentlelked és igéd legyen vezérem"!

**\***

**„Mert ahová te mégy, odamegyek, ahol te megszállsz, ott szállók meg. Néped az én népem, és Istened az én Istenem... Úgy bánjék velem az Úr most és ezután is, hogy csak a halál választ el engem tőled!"**

**Ruth 1,16-18**

Egy fiatal pogány özvegy szava istenfélő anyósa felé. Hogy visel­kedhetett ez az anyós, hogy így magához tudta láncolni fiatal me­nyét a fia halála után? Nem volt ehhez elég az ő anyai szeretete. Az kellett, hogy Istenébe vetett hite az özvegységben, férje és fiai elvesztése után úgy ragyogjon, hogy idegen menye megérezze: csak ott van élet az ő számára is, ahol úgy tisztelik Istent, ahogy anyósától tanulta. Ez az örök eszménye a keresztyén egyháznak és a keresztyén embernek és családnak. Ne magunkhoz akarjuk lán­colni az embereket, a kívülállókat és idegeneket, hanem hitünkhöz és annak gyümölcseihez. Istent szeressék meg a mi magatartásun­kon keresztül. De ugyanaz a módja gyermekeink nevelésének, házas­társunk megtartásának, munkatársaink megbecsülésének, gyüleke­zetünk missziójának is. Maga a szó, akármilyen szép és hatásos legyen, nem elég. Főleg akkor nem elég, ha tetteink nem felelnek meg a szépen mondott szavaknak. Igazi meggyőző ereje csak a tet­teknek van. Úgy élj, hogy életeden Isten szeretete váljon felismer­hetővé a többi ember számára!

Istenem, köszönöm, hogy engem is megajándékoztál olyan embe­rekkel, akik saját életük bizonyságtételén át a Te szereteteddel is­mertettek meg. Jó volt látni rajtuk azt az erőt, ami nem belőlük, hanem belőled sugárzott - rajtuk keresztül. Segíts meg engem is, hogy a hitem tudja hozzád láncolni szeretteimet, s ha lehet, az ide­geneket is. Tudom, hogy hozzám is akkor fognak ragaszkodni, én is akkor nyerhetek igazi testvéreket, ha együtt tudunk Téged szolgál­ni. A Te szereteted kapcsoljon egymáshoz minket, családom tagjait, felnövő gyermekeimet, munkatársaimat, barátaimat, hogy ebben a rohanó világban oázissá váljék az a közösség, melyben szereteted az úr, melynek én is alapító és építő tagja lehetek. Ámen.

**\***

**Az egység isteni alapjai**

**Egy az Úr, egy a hit, egy a keresztség, egy az Istene és Atyja minde­neknek. Efezus 4,5-6.**

Az emberek között levő különbözőségekből, a népek, fajok, társa­dalmi osztályok, a műveltség, vagyon és tehetség különbözőségéből ellentétek keletkeznek a bűn miatt. A mennyben azonban Isten meg­teremtette az egység alapját és mindenki számára rendelt egy Urat, egy Főt: Krisztust.

Egyetlen mentőeszköz áll mindenki rendelkezésére: a hit. Mind­nyájan Isten előtt állnak, egyformán bűnösök és egyformán elveszet­tek. Az emberek különbséget tesznek a „rendesek" és haszontala­nok, a tisztességesek és elzüllöttek, erkölcsösek és romlottak kö­zött. De Isten előtt nincs különbség: mindnyájan vétkeztek. Nincs aki jót cselekedjék, nincs egy igaz sem. Mindnyájan elhajlottak, alkal­matlanná lettek. És mindenki ingyen és kegyelemből igazul meg, egyedül hit által. Egy az életük alapja és a tartalma, egy az életük cél­ja, egy a reménységük a jövőt illetően. Egy Isten van felettük, aki őket eszközként használja, és akikben Ő a Szent Szellem által lakik, így kiegyenlítődnek, eltűnnek és háttérbe szorulnak a különbözősé­gek a nagy egység előtt, amely áthidalja az ellentéteket. Mindan­nak, ami szét akar választani, el kell tűnnie.

Az emberi élet külső kereteinek különböző volta Istentől van, ép­pen úgy, mint a tehetségek és az adottságok különbözősége. Nem kell mindent külsőképpen, erőszakosan egyenlővé tenni, mint ezt az utópisták kívánják. Az emberek sokfélesége miatt nem kell panasz­kodnunk. Inkább az igazi egység megvalósításán kell fáradoznunk! Ez az egység nem jelent egyformaságot. Figyeld csak meg a zenét. Ha csak egy hang dominálna egy zenedarabban, ez fárasztóan, üre­sen hangzanék. De a zeneszerző számtalan hangot kapcsol össze csodálatos harmóniába, minden hamis hang nélkül, így a mennyei Mester is a különféle emberszíveket csodálatos egységgé tudja összeszerkeszteni. Egység a sokféleségben és sokféleség az egység­ben - ez az Úr utolérhetetlen művészete.

Kihívta minden népből: Egy nép Ég s Föld előtt, egy Úr, egy hit, egy Szellem, mi összetartja őt. Egy szent nevet imád csak, egy jelben egyesül, egy a dicső remény is, melyért küzd s lelkesül.

**\***

**Az élő kövek**

**„Mint élő kövek, épüljetek föl lelki házzá!" (IPt 2,5)**

Péter arra buzdítja a híveket, hogy mint most született lelki csecsemők -a Szegletkőhöz, Krisztushoz ragaszkodva - épüljenek ők is lelki házzá. Csak akkor lehetünk Krisztus anyaszentegyházának hasznavehető tagjai­vá, ha a lehető legszorosabb kapcsolatba kerülünk a Szegletkővel, önma­gunk is beleépülünk a lelki házba és élő közösségbe kerülünk annak többi tagjaival. Magányosan nem élhetünk krisztusi életet: csak Fejünkkel és társainkkal eggyé forrva. Az egybeforrásra századok folyamán különböző utak és módok váltak be. Az egyház eszközeiben alkalmazkodni kényte­len a különböző korok igényeihez. A hívek eggyé forrasztásának újabban egyre elterjedtebbé váló módja, hogy egy gyülekezet kebelén belül azok, akik közelebb érzik magukat egymáshoz, kisebb lelki közösségeket alkot­nak és az istentiszteletek mellett külön is összejönnek és teljes őszinte­séggel föltárják egymás előtt lelki kérdéseiket.

Köszönöm, Uram, hogy Szentlelked kegyelmesen gondoskodik arról, hogy legyen kisebb lelki közösségem is, ahol lelkem égő kérdéseit, nehéz­ségeit, vívódásait testvéri szívek előtt őszintén föltárhatom, segítségüket, imádságaikat kérhetem. Áldd meg, Uram, ezeket az időnként változó közösségeinket. Te légy Szentlelkeddel minden ilyen közösségnek a feje! Nagy irgalmadból hallgass meg! Ámen.

?7Aki az Úr Istent féli És tiszteli szívében, Azt ő nagy híven vezérli Igaz ösvényeiben. Nagy békességben annak Minden jó bőven adatik, És ő maradékinak Gazdag örökség hagyatik." (Énekeskönyv 25. é. 6. v.)

**\***

**Isten az, aki megigazít...**

**Fenyegető jövendölés. Az Úr igéje szól Izraelről, így szól az Úr, aki az eget kifeszítette, a földnek alapot vetett, aki lelket adott az emberbe, íme, én részegítő pohárrá teszem Jeruzsá­lemet a körülötte levő népek számára. Júdára is rákerül a sor, amikor ostromolják Jeruzsálemet. Azon a napon majd súlyos kővé teszem Jeruzsálemet minden nép számára: aki föl akarja emelni, mind megszakad bele, még ha összefog is ellene a föld minden népe. Azon a napon - így szól az Úr -azzal verem meg őket, hogy a lovak mind megvadulnak, és a lovasok elvesztik a fejüket. Júda házát éberen őrzöm, de a népek lovait vaksággal verem meg. Júda törzsfői ezt mond­ják magukban: Jeruzsálem lakóinak ereje Istenükben, a Se­regek Urában van. Azon a napon olyanokká teszem Júda törzsfőit, amilyen a tüzes serpenyő a fahasábok közt, és ami­lyen a fáklya a kévék közt: jobbra-balra égetik a körülöttük lévő népeket, de Jeruzsálem továbbra is békében marad a maga helyén. Először Júda sátrait szabadítja meg az Úr, hogy ne dicsekedjék Dávid háza, és ne dicsekedjenek Jeru­zsálem lakói Júdával szemben. Azon a napon oltalmazza az Úr Jeruzsálem lakóit, és olyan lesz közöttük még a botlado­zó is azon a napon, mint Dávid. Dávid háza pedig előttük jár, mint Isten, mint az Úr angyala. Azon a napon meg fo­gok semmisíteni minden népet, amely Jeruzsálemre támad. (Zakariás 12, 1-9)**

Az Úr Igéje népéről és népéhez szól. Ő az, aki kifeszítette az égbolto­zatot, alapot vetett a földnek, és lelket adott az embernek. Minden em­bernek mindenkor ehhez kell mérnie magát! Ez az, ami sohasem lesz időszerűtlen, amihez újra meg újra vissza kell térni! Ez az, amiről meg­feledkezik minden ember. Az ember felül akarja bírálni Isten cseleke­deteit, ő akar mindenről véleményt formálni. A teremtő helyett a te­remtményt imádni. Az égről, a földről, a mindenségről új fogalmakat kíván alkotni. Isten helyett magához, a maga képére akarja kialakítani.

Sohase feledjük, hogy a mi Istenünk élő személy, aki megszólítható, és aki maga is megszólal. Tőle van az, hogy neki van mondanivalója az ember számára, Ó nekünk az élet Igéjét mondja. Áldottak, akik ezt meghallhatják, megérthetik, és igazodnak hozzá. Micsoda károk szár­maztak és származnak abból, ha nem figyelünk a szavára alázatos és éber figyelemmel. Olyan gyermeki tisztelettel, imádattal, sőt, áhítattal, amelyben az lesz nyilvánvaló, hogy odatartozunk hozzá, népe, legelő­jének nyája vagyunk.

Kiemelt szerephez jut ebben a próféciarészletben az „azon a napon" hétszeres előfordulása! Az „azon a napon" jövendőbeli eseményre utal. Az a nap nem 24 órát jelent. Nem olyan időt, amit akár terjedelmében, akár értelmében ki lehetne igazán fejteni. Ez a nap, az Úr napja, ígére­tes nap elsősorban, mert úgy élt a választott nép tudatában, mint sor­sa beteljesedésének boldog napja. Az Úr napja ez a nap, Isten ítéleté­nek napja, a bűnökért való felelősségrevonás napja, de egyúttal Isten ígérete beteljesedésének a napja. Isten akarata beteljesedés előtt áll, mi várunk rá és az ő napjára, amiben Isten uralma beteljesedik. A történe­lemben nincs semmi sem lezárva, mert nyitva van Isten felé, Isten hoz­zánk, népéhez jön, hogy megváltsa és teljességre juttassa azt.

A „részegítő pohár" már ismerős. A „harag pohara" ez, amit népének is ki kellett innia (Ézs 51,17k). Az Úr pohara ez, amit a bűnösök felé nyújt az Úr jobbja, a természet elleni bűnök miatt (Hab 2,15-17). Isten „haragjának pohara ez" (Jer 25,13k). Félelmes következményei lesznek minden nép számára. Zakariás számára maga a pohár Jeruzsálem lesz a körülötte élő népek számára. A „súlyos kő" jelképes értelemben hasz­nálva, védelmezi Jeruzsálemet, amit az ellenség nem tud felemelni, nem jut hozzá Jeruzsálemhez. Júda házát éberen őrzi az Úr, és ezt vall­ják: Jeruzsálem lakóinak ereje Istenükben van! Aki hozzájuk akar nyúl­ni, megég, ahogy meggyújtja a fáklya a kévéket. Minden nép megsem­misül, amely Jeruzsálemre támad.

Milyen jó nekünk, mert hozzánk még teljesebb bizonyossággal szólt az Úr. Nemcsak prófétái által, hanem elsősorban Jézus Krisztus, mint Isten Igéje szólt hozzánk. Mi már „gyermekségünktől kezdve ismerhet­jük a szent írásokat, melyek bölccsé tehetnek minket az üdvösségre a Krisztus Jézusban való hit által. A teljes írás Istentől ihletett, és hasznos a tanításra, a megjobbulásra, az igazságban való nevelésre; hogy Isten embere teljes mértékben alkalmas és minden jócselekedetre felkészí­tett legyen" (2Tim 3,15-16). Mi már a teljes Szentírásra figyelhetünk, hogy valamiképpen el ne sodródjunk (Zsid 2, lk)! Annál inkább, mert az Ő isteni ereje megajándékozott mindazzal, ami az életre és a kegyes­ségre való. Drága és hatalmas ígéreteket kaptunk, hogy elkerüljünk minden romlottságot a világban (2Pt 1,3-4)!

Az ember az iránt érdeklődik, hol tart Isten a szabadításban? Hol tart Jézus a rábízottak végbevitelében? Nem jó dolog ez. Nem az a kérdés, hogy Isten hol tart, hanem az, hogy mi hol tartunk? Hitetlenségünk, kérdéseink nem akadályozzák-e őt a végbevitelben? Nem Istennek kell sietni, hanem mi késhetünk le, mi maradhatunk ki a sorból! A kiválasz­tott népnek kell tudnia azt, hogy figyelhet Istenére, bízhat benne, vár­hat rá.

Isten jelenléte a mi erőnk! Erre épülhetünk, és erre kell építenünk! Ő az a bázis, akihez igazodhat a népe. Ő, Jézus Krisztusban az a funda­mentum, amire épülünk (Mt 7,24). Jézus Krisztus az a kőszikla, amit se árvíz, se záporok, se szelek, amik nekidőlnek ennek a kősziklának, el nem sodorhatnak. Aki Krisztusra épít, felemelhetetlen, elmozdíthatat-lan fundamentumra épít. Legyen eget, földet átható, boldog kiáltá­sunk: Itt van Isten köztünk! „Jeruzsálem lakóinak ereje Istenünkben, a Seregek Urában van!"

Az Isten szabadítása nem lehet dicsekedésünk tárgya. Minden jó és tökéletes ajándék onnan felülről, a világosságtól száll alá, akiben nincs változás, a változásnak árnyéka sem (Jak 1,17). Mindig szégyenkez­nünk kell, mert gazdag Istenünk van, mi pedig úgy élünk, mintha kol­dusai lennénk a világnak. Ahelyett, hogy ismételten álmélkodással és csodálattal néznénk a mi Istenünkre, megtelne a szívünk örömmel, be­telne a bensőnk hálaadással. Azt mondhatnánk: „adjunk hálát az Úr­nak, mert megérdemli, mert minden gazdagságát velünk közli." Gon­dolhatna az ember arra, amit Pál figyelmeztetésül írt: „Aki tulajdon Fi­át nem kímélte, hanem mindnyájunkért odaadta, hogyne ajándékozna nekünk vele együtt mindent" (Róm 8,32)!

Mi Isten ígéreteinek az alapján állunk. És aki áll, meglássa, hogy el ne essék (IKor 10,12)! Sőt, még azt is szívünkre helyezi: „Ezért tehát, sze­retteim... félelemmel és rettegéssel munkáljátok üdvösségeteket, mert Isten az, aki ébreszti bennetek mind az akarást, mind a cselekvést az ő tetszésének megfelelően" (Fii 2,12-13). Az embernek éppen abban, amit érte Isten végez el, mindig félelemmel és rettegéssel kell állania. így is kifejezhetnénk, mikor a papok felvették a frigyládát, egyet nem tehettek meg, azt, hogy ne menjenek a Jordán folyó medre közepéig, és ott álljanak, míg áthaladt a nép (Józs 3,lik)! Krisztus nyomában járni csak krisztusi indulattal lehet, életünkben semmi sem történhet az ő öröme vagy szomorúsága nélkül. Bízzunk tehát benne, ne hátráljunk meg (Zsid 10,36-39).

Övé vagyok, Ő rendelkezik velem. Nekem kell megalázni magam, ne­kem kell megöldökölni magam, engedelmességgel én tartozom. És mindebben az a jó, hogy mindez titkon történik. Egészen odáig, hogy titkon maradnak a cselekedeteink. Nem előtte, itt aratjuk le sikerein­ket. Majd, ha ott állunk a trónja lépcsőjén, ott derül ki: a bárányok vagy a kecskék csoportjába tartozom-e? Az életünk igazi titkára csak ott de­rül fény (Mt 25,31k).

\*

**Szeptember 28**

**Nyugalmunk Krisztusban van**

**„Megvan a nyugodalma (szombatja) az Isten népének"**

**(Zsid 4,9).**

Isten gondoskodott nyugodalomról, és vannak, akik be is fognak menni abba. Akiknek először hirdette Isten, hitet-lenségük miatt nem kaphatták meg. Ezért ezt a nyugalmat Isten választott földi népe még nem élvezheti. Józsué hiába ajánlotta azt a népnek, és Kánaán földje hiába kínálta azt; csak a hívőknek lehet részük benne.

Jöjj tehát, igyekezzünk bemenni ebbe a nyugalomba! Ne küszködjünk tovább a bűnnel és régi önmagunkkal. Ne bízzunk tovább saját cselekedeteinkben, még ha azokat „nagyon jók"-nak tartjuk is. Mert ugyan vannak-e egyálta­lán ilyen „nagyon jó" cselekedeteink? Hagyjuk abba a magunk erőfeszítéseit, ahogyan Isten is „megpihent a hete­dik napon". Legyen az Úr Krisztus elvégzett munkája egyedüli vigasztalásunk. Ő mindent tökéletesen elrende­zett; az igazság nem követel többet. Krisztus Jézusban nagy békesség lett az osztályrészünk.

Ami a gondviselés dolgait illeti, mint a kegyelem munká­ját bennünk, vagy az Úr munkáját másokban, vessük en­nek terhét az Úrra és találjunk benne nyugodalmat. Ha az Úr igát tesz ránk, azt azért teszi, hogy annak hordozásában megtaláljuk a nyugalmat. Hit által munkálkodjunk azon, hogy belépjünk Isten nyugodalmába, és mondjunk le az önelégültség és tunyaság hazug nyugalmáról. Jézus Krisz­tus maga a tökéletes nyugalom, és benne mi is teljes nyugalmat találunk.

**\***

**Mit jelent Krisztust követni?**

**Ha valaki énutánam akar jönni, tagadja meg magát, vegye fel a keresztjét, és kövessen engem. (Mt 16,24)**

Jézus Krisztus elmondja ebben a mondatban, hogy mit jelent őt követ­ni. Már maga ez örömhír, hogy lehet őt követni, vagyis hogy van egy má­sik út is, mint amelyen mindnyájan elindultunk. Az a széles út, amely a pusztulásba vezet, de ő mutat egy másikat, amely az életre visz. Át lehet jönni erre, lehet engedni az ő hívásának.

Krisztus követése egy döntéssel kezdődik arról, hogy valaki őt akarja követni. Soha nem toborzott magának híveket. Viszont világos, hogy egyidejűleg csak egy úton lehet járni, tehát aki őt akarja követni, annak ott kell hagyma minden más utat. Ez az ember életének legjelentősebb döntése, s utólag látjuk, hogy még abban is ő segített, ha tudunk így dön­teni, és szakítani mindennel, ami ettől visszatartott.

Ezt követi, hogy „tagadja meg magát". Nemcsak a bűneinket lehet és kell elhagyni, hanem mindenre nemet kell mondanunk, amire Jézus ne­met mond, és mindent elfogadni, amit ő kínál. Vagyis meg kell tanul­nunk engedelmeskedni. Gerhard Tersteegen írásban is elkötelezte erre magát: „Jézusom, én teljes és örök tulajdonul ajánlom fel magamat neked... parancsolj velem, uralkodj rajtam, és kormányozz engem..."

Vegye fel a keresztjét - azt jelenti, hogy vállalok mindent, amit Jézu­sért vállalnom kell, tudva, hogy eközben hal meg igazán a régi természe­tem, és erősödik meg bennem Krisztus. Az érte való lemondás mindig gazdagabbá tesz, az érte vállalt szenvedés közelebb visz hozzá.

A „kövessen engem" arra utal, hogy mindez nem elmélet, hanem na­pi gyakorlat, valóságos történés. A keresztény élet dinamikus, jellemzi a folyamatos fejlődés, növekedés, haladás. Aki Krisztust követi (és csak az), az oda érkezik meg, ahova ő: megbecsüli azt az Atya (Jn 12,26).

\*

Zavaró árnyak

Miről is van szó? Egyedül arról, hogy bármelyik módon, akár színié lésből, akár meggyőződésből: Krisztust hirdetik. És én ennek örülök.

Filippi.l,11

Pál szavaiból a lélek derűje csendül ki. Az egész levélen ez vonul vé­gig. Pedig külső helyzete nem volt kellemes. Már negyedik éve bör­tönben volt. Szabad volt ugyan kijárnia Rómába, de csak őrző kato­nájához láncoltan. Aki látta, gonosztevőnek tartotta. Most végre tár­gyalni kezdik az ügyét. Filippiben aggódnak érte. Pál maga a nyilvá­nos kihallgatásban csak alkalmat lát az örvendezésre, hiszen most kiderül, hogy az evangélium nem törvény- vagy államellenes dolog. Azzal vádolták, hogy igehirdetése zavarja a közrendet és mindenütt viszályt teremt. Most majd kiderül a tárgyalásnál, hogy Jézus üzene­te nem a politikai vagy társadalmi életre, hanem csak az óemberre veszélyes. Sok római testvér még nagyobb bizalommal mer előállni Krisztus evangéliumával, mert az apostol pere kedvező fordulatot vett. - Pál apostol mindent az evangéliumért tesz. Saját személyes jóléte nem lényeges. Az evangélium jóindulatú bizonyságtevői mel­lett voltak Rómában olyan héber hívők is, akik az apostolnak rosszat akartak. Becsvágyó, tisztességtelen keresztyének, akik igyekeztek a megtérteket maguk köré gyűjteni, de az apostol nélkül. Azt gondol­ták, hogy Pál főleg pogányokból akar gyülekezetet alakítani és bánt­ja majd, ha ezen kívül más gyülekezetek is alakulnak, amelyek nem az ő munkájába kapcsolódnak be. Pál nem nézi kedvetlenül a ver­sengők munkáját, örül, ha Krisztust hirdetik, mégha az indítóokok nem is helyesek, hanem irigy, versengő gondolkozásból származnak. Ő szabad volt önmagától, ezért volt elpusztíthatatlan a derűje és rendíthetetlen a békessége.

A saját énjüktől megszállott és megkötözött emberek magukban hordozzák a rosszkedv és harag forrását. Mindent saját személyükre vonatkoztatnak, és háttérbe szorítva érzik magukat ott is, ahol senki sem akarja bántani őket. Tele vannak irigységgel és keserűséggel, ha mások is munkálkodnak. Hosszabb ideig senkit sem tudnak elvi­selni, vitatkozók, de maguk is boldogtalanok és másoknak terhet je­lentenek. Szegények! Mindenütt okot látnak az érzékenykedésre és mindenkiben találnak kifogásolnivalót, csak önmagukban nem. Boldog ember az, aki szabad önmagától, mert énjét elvesztette már Jézus Krisztusban!

**\***

**Az úrvacsora kapcsolatot teremt Krisztus és köztünk**

**„ Valamennyiszer eszitek e kenyeret és isszátok e pohárt, az Úrnak halálát hirdessétek, amíg eljövend. " (IKor 11,26)**

Az Úri szent vacsora kapcsolatot teremt a bűneinkért meghaló Krisztus és köztünk. Ezt a sákramentumot Krisztus az utolsó vacsorán szerezte. Az értünk megtöretett testére és értünk kiontott vérére emlékeztető szent jegyek vételét össze kell kapcsolnunk a mindannyiunk bűnéért elszen­vedett halála hirdetésével. Ez a váltsághalál bűneink bocsánatának örök forrása. Jézus gyakran hív mindnyájunkat ehhez a vacsorához: „íme az ajtó előtt állok és zörgetek; ha valaki meghallja az én szómat és megnyit­ja az ajtót, bemegyek ahhoz és vele vacsorálok, és ő én velem" (Jel 3,20). A hívek kezdetben mindennap, később minden istentiszteleten, ma már csak bizonyos alkalmakkor járulnak a kegyelem királyi asztalához. A nyu­gati testvéregyházak csak az úri szent vacsorával rendszeresen élőket tek­intik tagjaikul és csak olyanokat vesznek föl tagjaik sorába, akik előbb bizonyságot tesznek a Krisztusba, mint személyes Megváltójukba vetett hitükről. A múltban megállapították mindenkor, kik járulhatnak az Úr asz­talához. A vének, a presbiterek látogatják az egyháztagokat és ennek ered­ményéről jelentést tesznek az egyháztanácsnak. Akiknél valami számot­tevő hibát találnak, előbb el kell intézniük azt, mielőtt az Úr asztala vendégei lesznek.

Köszönöm, Uram, hogy gyakran kopogtatsz szívem ajtaján: be akarsz térni hozzám, hogy velem vacsorái] és én Teveled. Add, Uram, hogy öröm­mel várjalak és járuljak minden alkalommal asztalodhoz, s töredelmes szívvel vegyem magamhoz a megtöretett szent testedre és kiontott véredre emlékeztető szent jegyeket. Segíts, Uram, hogy a királyi vendégségnek boldog részese lehessek! Ámen.

„Ó kedves vendég, nálam szállj, Bűnömtől ne iszonyodjál, Jöjj be hozzám, te szolgádhoz, Szegény, megtérő juhodhoz!" (Énekeskönyv 316. é. 3. v.)

**\***

**„Áldott az Isten, a mi Urunk Jézus Krisztus Atyja, az irgalom Atyja és min­den vigasztalás Istene, aki megvigasztal minket minden nyomorúságunkban, hogy mi is megvigasztalhassunk másokat minden nyomorúságban azzal a vigasztalással, amellyel az Isten vigasztal minket. Mert amilyen bőséggel részünk van a Krisztus szenvedéseiben, Krisztus által olyan bőséges a mi vigasztalásunk is." 2Korinthus 1,3-5**

Minden temetés ezzel az igével kezdődik. Más nyomorúság esetén még találhatunk emberi vigasztalást, de a halál előtt minden em­beri okoskodás semmivé válik. Egy bezárt kapu előtt állunk, mely elnyeli szerettünket, s tudjuk, hogy minket is el fog nyelni, de hogy mi van a kapun túl, arról emberileg fogalmunk sem lehet. Sokan bölcsen beletörődnek abba, hogy nincs ott semmi. Elpusz­tulunk, és kész. De arra már nem tudnak felelni, hogy akkor miért dolgozunk a jövendőnek. Igaz, van, akinek megvan rá a felelete: Fe­lesleges. Töltsük el ezt a rövid életet minél kellemesebben! Nem megy. Cél nélkül csak állati életet lehet élni. Csak az tud igazi em­beri életet élni, akinek olyan célja van, mely túlmutat a halálon. Azért hangsúlyozza itt Pál, hogy a mi Istenünk a Jézus Krisztus Atyja.^Azé a Krisztusé, aki legyőzte a halált, és megígérte, hogy ahol Ő van, minket is oda fog vinni. Ez a vigasztalás ad értelmes célt az életnek. Ez tesz képessé arra, hogy nyugodt lélekkel tud­junk elbúcsúzni szeretteinktől. Ebben állhatunk bízó lélekkel a halál elé. Hála érte a feltámadott Jézus Krisztus Atyjának.

Atyám, köszönöm, hogy nem kell félnem a haláltól. Inkább egy mélységes kíváncsiság él bennem. Nem kívánok rá itt feleletet, de tudom, hogy valami nagy ajándék vár odatol, s nagyon várom, hogy megláthassam. Nem kívánok hamar meghalni, mert olyan jó itt élni a Te szeretetedben, tudva azt, hogy pontosan a legalkalma­sabb időben fogsz magadhoz szólítani. Rád bízom magam és sze­retteimet. Aki úgy szeret, ahogy Te szeretsz minket, arra teljes őszinteséggel bízom rá magunkat. Ámen.

**\***

**Egyedül Ő**

**62. zsoltár**

Az ember egymagában olyan, mint a „meghanyatlott fal és dűlő kerítés." Találó szemléltetése ez romlásnak indult életünknek. Az ember nagy dol­gokkal hányja-veti magát, nagyot képzel magáról, „az égre tátogatja száját", valójában pedig olyan, mint a meghanyatlott fal és dűlő kerítés. Ma van, holnap már csak halvány emlékezete marad, míg­nem az idő pora a legmélyebb lábnyomot is beta­karja.

Testileg, szellemileg és erkölcsileg egyaránt mú­landó az ember. Egy hirtelen jött betegség napok alatt semmivé teheti testi létezésünk: a szív megáll, és máris néhaivá leszünk. A szellemóriások sok­szor együgyű gyermekként végzik; szellemi alko­tásaik felett is tovaszáll az idő. Ami pedig az er­kölcsi nagyságot illeti, kísértéseink közepette észre­vétlenül megcsúszunk egy banánhéjon, és egyszeriben összesározódunk. Bizony „meghanyatlott fal és dűlő kerítés" az életünk.

Saját ingatagságunkat felismerve gyakran pró­bálunk emberekben reménykedni, erősnek tűnő társakba fogózni. Hamar kiderül azonban, hogy az emberekben való reménykedés hiábavaló, mert vagy csak képmutatás a segítőkészség, vagy az őszinte segíteni akarás mögül is kiütközik a tehe­tetlenség. Ráadásul ott vannak azok, akik a vesz­tünket akarják: szájukkal áldanak, szépeket mon­danak, míg szívükben átkoznak. Mindenkinek van­nak irigyei, gyűlölői, akik kedvesnek, segítőkész­nek mutatják magukat, ám csak az alkalmat lesik, hogy az omlásnak indult falat megtaszítsák, a dűlő kerítést egészen kitörjék.

Vannak együtt érző barátok, akik velünk sírnak, és velünk együtt örülnek, sőt önmagukat áldoznák, csak hogy kimentsenek a nyomorúságból. Mégis, a nagy próbák idején kiderül, hogy „hiábavalók a közembernek fiai és hazugok a főembernek fiai; ha mérőserpenyőbe vettetnek, mind alábbvalók a semminél".

Emberi mérték szerint lehetünk hatalmasak és erősek, értékünket azonban nem emberi mérlegen méri az Úr, hanem a lelket megpróbáló életese­mények precíz mérlegén, melyek esetében hamar erőtlennek, nyomorultnak, tehetetlennek bizonyu­lunk. Ezen a finom mérlegen kiderül, hogy bűneink félelmetes súllyal húzzák a serpenyőt, jóra való tö­rekvésünk pedig elégtelen ahhoz, hogy ezt a súlyt ellensúlyozza.

Hiábavaló a gazdagság is. Vannak, akik azt kép­zelik, hogy a növekedő vagyon és a kincsek soka­sága megóvja őket a magukra maradástól és az élet nyomorúságaitól. Az élet azonban rácáfol erre a reménységre: sokan gazdagságuk dacára is nyo­masztóan egyedül maradnak, elhagyatnak. Nincs, aki rájuk nyissa az ajtót, és halálos vergődésükben mellettük álljon. Sokaknak egyik napról a másikra úszik el, válik semmivé a gazdagságuk, amelybe re­ménységüket vetették, és földönfutóként kell men­teniük nyomorult életüket. Még jó, ha valaki könyörületből ajtót nyit előttük, hogy szállást adjon egy éjszakára.

Sem az emberekben, sem a főemberekben, sem a vagyonban nincs megtartatás. Egyedül Istenben találhat biztos pontra az ember. Minden más meg­inog, tovatűnik, mint a futó víz. Isten azonban olyan, mint a biztos szikla, amely az idők múlása, emberi hatalmasságok bukása, értékek romlása el­lenére is mozdíthatatlanul áll, mert öröktől fogva való, és örökké tartó. Megáradhatnak a vizek, a legbiztosabbnak tűnő békeszigetet is elboríthatják, nincs azonban olyan árvíz, olyan vihar, amely az örök kősziklát megrendíthetné. Egyedül Istenben van megtartatás, benne van élet. Zengjük mi is a zsoltárossal: „Csak Istenben nyugodjál meg lelkén. Csak Ő az én kősziklám!"

Emberi természetünkből adódóan Isten oltalma alatt is szorongunk, ám az Ő oltalma nem rendü­lünk meg felettébb. Míg a világ fiai nemcsak szorongattatnak, hanem meg is szoríttatnak, nemcsak kétségeskednek, hanem kétségbe is esnek, nemcsak inognak, hanem el is dőlnek, addig a „kősziklára" támaszkodva Isten gyermekei, akiknek az élete hasonlóképpen „meghanyatlott fal és dűlő kerítés", a legveszedelmesebb viharok közepette is megtar­tatnak. Recsegnek-ropognak olykor az eresztékek, elfogja szívünket a félelem és kétségbeesés, még­sem lesz úrrá felettünk, mert Isten oltalma erős menedék. Átélhetjük a csodát, hogy a vihar elzúg felettünk, mi pedig megmenekülünk anélkül, hogy hajunk szála is görbült volna.

Szabadulásunk ideje és mikéntje azonban Isten­nél van. Nem emberi erő és indulat határozza azt meg, hanem az Ő akarata. Gondoljunk a zsidó nép babiloni fogságára: nem Cirusz király önkényes elhatározásából történt, hogy hetven esztendő múl­tán szabadságot hirdetett nekik, hanem Isten terve volt ez, amelyet a próféták meg is jövendöltek. A Jelenések könyve 2:10-ben is meg van határozva a nyomorgattatás ideje: „Lesz tíz napig való nyomorúságtok." Tehát nem több, nem kevesebb.

Fogságunk, nyomorgattatásunk idején bízzuk magunkat Isten kezére. Ő tudja, mikor és hogyan szabadít meg minket. Megszabadít, sőt egyedül Ő szabadít meg bennünket.

Bízzuk egész szívünket Istenre! Teljesen csak Ő érti azt meg - ontsd ki hát előtte! Vannak talán együttérző barátaid, mégis Ő ismer igazán, Ő al­kotta a szívedet, O ismeri a bűneidet. Ő tudja a legjobban, mennyire fájdalmas terheket hordozol, mennyire elviselhetetlen a csapás, amely alatt ros­kadozol. Előtte ontsd hát ki a szívedet! Ne legyen semmi közted és Isten között, ami elválaszthatna. Nem könnyű olykor megtalálni a szavakat, mégis tárd ki előtte magad, hogy lássa, mi mindent hor­dasz magadban. Megértő barátként, hűséges és gondviselő szeretettel fogad majd.

Isten beszéde csak a megüresedett szívben talál visszhangra. Aki dacosan, makacsul elzárja szívét Isten előtt, aki nem tárja föl mindenét előtte, arra nem hat sem a vigasztalás, sem a fenyegetés. Annak a szíve csak egyre keményebb lesz. Aki azonban kiöntötte szívét Isten előtt, az képes befogadni az isteni vigasztalást, belőle erőt meríteni, és képes befogadni a fenyítést is, tőle megrendülni és porba borulni.

Egyszer szól az Isten, és Dávid kétszer hallja ugyanazt, hogy „a hatalom az Istené". Félelme­tes, amikor Isten hatalmas voltát megtapasztaljuk az életünkben, ám mennyire vigasztaló tudnunk, amikor romboló hatalmasságok erőszakoskodnak körülöttünk, hogy a hatalom az Istené. Lehet, hogy magunk is megrettenünk, mert már-már minket is elnyel az idegen hatalom, a kétség hullámai elbo­rítanak, lelkűnkig hatolnak, az elveszés fenyeget - mekkora boldogság ilyenkor visszacsendülni hal­lani a kijelentést, hogy a hatalom az Istené, és Ő képes ilyenkor is hatalmasan cselekedni.

Isten hatalmán túl még többet is tudhatunk: hogy „Tiéd Uram a kegyelem is". A hatalom félelmetes, a kegyelem drága, vigasztaló, szívet erősítő felis­merés. A történelmi koroknak és hatalmasságok­nak fölötte álló isteni erő, hatalom alatt mi ma­gunk is eltiportathatnánk, megsemmisülhetnénk, ám mekkora boldogság tudni, hogy aki szemöldöke egyetlen rándításával az egész világmindenséget a mélységbe taszíthatná, a mi Urunk, gyöngéd kézzel óvja életünket, mert Övé a kegyelem is. „A megre­pedt nádat nem töri el, a pislogó gyertyabelet nem oltja ki." - félelmetes erejében, megrendítő hatal­mában sem feledkezik el meghanyatlott falhoz és dűlő kerítéshez hasonló, nyomorult gyermekeiről. Aki nála keres oltalmat, az minden körülmények között megtartatik.

\*

**Szeptember 29**

**Hogy megdicsőítsük Krisztus Jézust**

**„ő engem fog dicsőíteni, mert az enyémből merít, és azt jelenti ki nektek" (Jn 16,14).**

Maga a Szent Szellem sem tudja mással megdicsőíteni az Úr Krisztust, mint azzal, hogy megmutatja nekünk, ki valójában Jézus Krisztus. Krisztus legjobb ajánlólevele ő saját maga. Nincs rajta semmi más dísz, mint tulajdon lényének dicsősége.

A Vigasztaló azt jelenti ki nekünk, amit az Úrtól kapott. Mi soha semmit nem láthatunk helyesen, csak ha azt Isten Szelleme már kijelentette nekünk. Ő képes szellemünket megnyitni és a Szentírást érthetővé tenni a számunkra. Ez az a két módszer, amellyel bemutatja nekünk Urunkat. Nagy művészet valamely dolgot hűen megmagyarázni, a Szent Szellem azonban a legmagasabb fokon ért ehhez a művészethez. Ő a dolgokat a maguk valóságában mutatja be nekünk. Hogy ez milyen nagy kiváltság, azt tudják mindazok, akiknek a megszentelt látás osztályrészük lehe­tett.

Törekedjünk azért a Szellemtől nyert megvilágosodásra. Ne kíváncsiságunk kielégítésére, ne is azért, hogy saját magunkat vigasztaljuk meg, hanem azért, hogy ezáltal lássuk a megdicsőült Krisztust. Ó, bárcsak lennének hozzá méltó elképzeléseink róla, és ne gyaláznánk méltatlan gon­dolatokkal Urunkat! Bárcsak olyan elevenen élne bennünk lénye, munkássága és dicsősége, hogy teljes szívvel és lélekkel tudnánk dicsérni Őt. Akinek a szíve a Szent Szel­lem vezetése által gazdagodott meg, az Megváltóját mérhe­tetlenül megdicsőíti. - Jöjj, Szent Szellem, mennyei fény, mutasd meg nekünk Krisztust, a mi Urunkat!

**\***

**„Ne aggódjatok tehát, és ne mondjátok: Mit együnk? — vagy: Mit igyunk? - vagy: Mit oltsunk magunkra? Mindezt a pagonyok kérdezge­tik; a ti mennyei Atyátok pedig tudja, hogy szükségetek van minderre. De keressétek először az ő országát és igazságát, és ezek is mind rá­adásul megadatnak nektek." Máté 6,31 -33**

Tele van a világ és a mi életünk aggódással. Nyomor uralkodik sokmillió család felett, pedig alapvető élelmiszerekből, ruhából juthatna mindenkinek elég. Lehet akármennyi eszköz, akármi­lyen bőség, a valódi jólétet nem lehet másként elérni, csak Krisz­tus tanítása, a szeretet szabályai szerint. Ahol ezt alkalmazzák, ott maga Isten gondoskodik még a naponkénti kenyérről is. Milliók tudnak arról beszámolni, hogy nyomorúság, háború, börtön, elha­gyatott szegénység kínjai között is, aki teljes hittel Istenre bízta magát, minden egyes nap megkapta mindazt, amire aznap feltét­lenül szüksége volt. Nem a felesleget, bár sokszor még azt is. Is­ten pontosan tudja, hogy mire van szükségünk, és alkalmas idő­ben éppen arról gondoskodik. De ehhez hitre van szükség. Arra a teljes bizalomra, amit a biztos hit tud megadni, hogy Istennek nemcsak másokra, hanem személy szerint rám is gondja van, és én nyugodtan bízhatom atyai gondoskodásában.

Mennyei Atyám, köszönöm, hogy alkalmat adtál arra, hogy én is megtapasztaljam emberi szemmel hihetetlenül pontos és biztos gondoskodásodat. Köszönöm, hogy átvezettél a nyomorúság isko­láján, melyben ezt megtapasztalhattam. És köszönöm, hogy alkal­mat adtál arra is, hogy gondoskodásod eszköze tudtam lenni má­sok számára. Köszönöm a hitet, mely képessé tesz arra, hogy rád bízzam magam, és hogy azokkal az eszközökkel, melyeket nekem adtál, szolgálni tudjam akár egyesek, akár közösségek jólétét. Kö­szönöm, hogy megtapasztalhattam a segítésnek, a szeretet szolgá­latának Tőled kapott boldogságát. Ámen.

**\***

**Az Úr irgalmas ezeríziglen az Őt szeretőkhöz**

**„Irgalmasságot cselekszem ezeríziglen azokkal, a kik engem szeretnek. " (2Móz 20,6/a)**

Az Úr ezeríziglen irgalmas azokhoz, akik Őt szeretik, míg az Őt nem szeretők vétkét csak harmad-negyedíziglen akarja megbüntetni. Mikor Mózes új kőtáblával jelenik meg a Sinai hegyén és az Úr elvonul előtte, azt kiáltja: „Az Úr, irgalmas és kegyelmes Isten, késedelmes a haragra, nagy irgalmasságú és igazságú. Aki irgalmas marad ezeríziglen; megbo­csát hamisságot, vétket és bűnt: de nem hagyja a bűnöst büntetlenül" (2Móz 34,6-7). Az Úr irgalmában bízva járulunk a kegyelem királyi asz­talához. A királyi menyegzőről szóló példázatában Jézus hívogat minket. A Király először a hivatalosakat hívja, de nem jönnek. Amikor más szol­gákkal ismételten hívja őket, azok nemcsak nem jönnek, de bántalmazzák is, sőt meg is ölik a szolgákat. Végül elküldi szolgáit a keresztutakra, hogy hívják, akiket csak találnak. A vendégeket megtekintő király lát egyet menyegzői ruha nélkül. Megkötözteti és a külső sötétségre vetteti (Mt 22, 1-14). A királyok Királya hív minket királyi menyegzőjébe, de külső sötétségre vettet mindenkit, aki nem illő lelkülettel mer ott megjelenni...

Uram, Királyom, bárhonnan hívsz királyi menyegződre, adja kegyelmed, hogy a bűnbánat menyegzői ruhájában merjek csak megje­lenni Előtted, hisz ha Egyszülötted érdeméért nem könyörülnél rajtam, hogyan állhatnék meg Előtted, ki örök tisztaságban és szentségben élsz és uralkodsz? Légy irgalmas hozzám Krisztusért! Ámen.

„A töredelmes szívet, Te, Uram, szereted, Az engedelmes lelket Soha meg nem veted. Ezzel a reménységgel Tehozzád óhajtunk, Légy, kérünk, segítséggel És könyörülj rajtunk." (Énekeskönyv 180. é.)

**\***

**Hordozó szeretet (I.)**

**Egymás terhét hordozzátok: és így töltsétek be a Krisztus törvényét.**

**Galata 6,2**

Hordozzuk a terhet és ne panaszkodjunk miatta, könnyítsük, és ne nehezítsük meg mások életét - ez a mi feladatunk. Jézus Krisztus törvénye a szeretet, és ez hordozóképessé és hordozásra késszé tesz. Az önzés lehetőleg kihúzza magát a teher alól és inkább másra hagyja azt. Van, aki összeroskad terhe alatt, mert senki nem segít neki. Ha valakit megterhelten látsz, közeledj hozzá részvéttel, érdek­lődj gondja iránt, kérdezd meg, mi nyomja. A megterhelt szív felüdül, ha megértő ember előtt kibeszélheti magát. Vedd szívedre az ő ügyét. Megosztott fájdalom csak fél fájdalom. Állj imádkozva a test­véred mellé! A másért mondott imádság csak akkor eredményes, ha az ő terhe téged is nyom. De talán könnyíthetsz a másik helyzetén. Hiába mondod neki: „Isten segítsen meg, adjon neked tanácsot!" - ha segíthetnél rajta, de nem teszed. Isten talán éppen általad akar segíteni. Sokszor a testvéri jó tanács is sokat segít.

A teher felvételéhez le kell hajolnunk. Elbizakodott, öntett embe­rek nem alkalmasak a teherhordozásra. A szeretet lehajol, és nem vet meg semmi szolgálatot, bármilyen megalázó is az. Kész a má­siknak a lábát is megmosni, betegeket ápolni: ez Krisztus törvényé­nek a betöltése. Ő hordozta betegségeinket. Gyógyításai nemcsak látványos csodák voltak, Ő belsőleg is magára vette a másik nyomorúságát. Ezért sóhajtott a süketnéma meggyógyításánál és sírt a Lázár sírjánál. Az emberi nyomorúság és a halál fájdalmasan nehe­zedett a lelkére.

„Jaj nektek, akik itt nevettek" - azaz akik könnyelműen éltek. Bol­dogok, akik szenvedést hordoznak, akik nemcsak a saját, hanem a mások fájdalmát is készek magukra venni és a szomorú lelkeket az­zal a vigasztalással vigasztalják, amellyel Isten vigasztalta őket. Ha viszont majd ők jutnak bajba, testvérekre találnak, akik őket imád­sággal és tettekkel segítik. Sokféle teher van, de a legnehezebb a bűn terhe. Igénk összefüggésben van az első verssel, ahol Pál olyan emberekről beszél, akiket utolért a bűn. - Ne nézzük öntetszelgéssel a mások hibáját, vagy azokat, akik a Sátán tőrébe estek (Lk 10,31). i/állaljuk a mások terhét, kiáltsunk kegyelemért, szabadulásért. Eh­hez nyitott szemre, könyörülő szívre és segítő kézre van szükség. Az irgalmas samaritánusban mindhárom megvolt.

**\***

**Nyereség és élet**

**Mert mit használ az embernek, ha az egész világot megnyeri, lelkében pedig kárt vall? (Mt 16,26)**

A lelkében kárt vall kifejezés így is fordítható: az életét elveszíti. Jézus arra figyelmeztet itt, hogy a legnagyobb nyereség is kevesebb, mint ma­ga az élet, mert ha az életet elveszíti valaki, a nyereséget sem tudja élvez­ni. Milyen egyszerű és világos igazság, és mennyire nem vesszük komo­lyan!

Amerikában kigyulladt egy kaszinó, és néhányan azért égtek benn, mert nyerésre állt a játszmájuk, és nem akarták abbahagyni. Sok ember nyerni akar, de közben elfelejt élni. - Valaki agyonhajszolta magát, gyűj­tött, hogy nyugdíjas korában sokat utazhasson. Mielőtt nyugdíjba ment, megállt a szíve. Nem mindenki jár így, de ezek intő példák. - Autópályán szokatlan sebességgel zúgott el mellettünk egy kocsi. Két óra múlva az árokban láttuk összetörve. Megtudtuk: két fiatal fogadott, hogy minden­kit leelőznek. Sikerült, de nem érkeztek meg a célba.

Mi fontos nekünk: mindent megnyerni, vagy élni? Érdemes a nyere­séget hajszolni, ha közben belepusztulunk? Jézus nem azt mondja itt, hogy nem kell dolgozni, tanulni, fejlődni, gyarapodni. Csak a mértéket és az arányokat hangsúlyozza. A lélek, az élet rovására nem érdemes törni magunkat. Semmi nem használ, ami lelki károsodással jár.

S ez a kóros egyoldalúság azzal jár: étkezni fontos, Bibliát olvasni nem fontos. A tévézésre szánunk időt, nyugodt imádkozásra nem. A barátok­kal fecsegni fontos, otthon egymással beszélgetni nem. A gyerekeinknek igyekszünk megadni mindent, csak a lelkűk nem kap semmit, mellettünk kárhoznak el. Minden fontosabb lett, mint a legfontosabb: az élet. Ez a földi is, és az örökké tartó része is.

Jézus arra bátorít: akarj élni! S mivel az élet teljessége ő maga: keresd őt, és ragaszkodj hozzá - akkor is, ha ezért valamiről le kell mondani! Több az élet, mint akármilyen „nyereség".

**\***

**C.H.Spurgeon, Ígéret szerint, Isten ígéretei minden keresztyén számára**

**6. Az elválás**

**'De mit mond az írás? „Űzd el a rabszolga­nőt és a fiát, mert nem örökölhet együtt a rabszolganő fia a szabad asszony fiával"'**

**(Gal 4,30)**

Izsák és Izmáél egy ideig együtt éltek. Az önma­ga üdvözítésében és az ígéretben hívő ember évekig ugyanannak a gyülekezetnek a tagjai le­hetnek, de nem értenek egyet, és nem lehetnek boldogok együtt, mert elveik homlokegyenest el­lentétesek. Ahogy az igazi hívő növekszik a ke­gyelemben, és belép a lelki felnőttkorba, egyre kellemetlenebbé válik a külsőségekben vallásos ember számára, és a végén kiderül, hogy sem­milyen közösségük nincs egymással. El kell vál­niuk egymástól, és ez az az Ige, amely beteljesül az izmaeliták számára: 'Kergesd el ezt a szolgá­lót a fiával együtt, mert nem örökölhet ennek a szolgálónak a fia az én fiammal, Izsákkal!' Akár­milyen fájdalmas is az elválás, Isten akarata szerint történik, és szükségszerű. Az olaj nem keveredik a vízzel, és a természet szerint szüle­tett ember vallásossága sem egyeztethető össze azzal, ami ígéret szerint születik, és ígéret által tartatik meg. Szétválásuk csupán külső meg­nyilvánulása egy olyan különbségnek, amely mindig is létezett.

Izmáélt elküldték, de ő nem bánta, mert na­gyobb szabadságot talált az ország vad törzsei­nél, akik között hamarosan nagy ember vált be­lőle. Jól ment a sora, és hercegek apja lett. Megtalálta a neki való helyet a tágas világban; ott tiszteletet vívott ki, és hírnevet szerzett an­nak nagyjai között. Gyakran előfordul, hogy a test szerint vallásos embernek kitűnő tulajdon­ságai vannak, és mivel arra vágyik, hogy tündö­köljön, igyekszik társaságban forogni, ahol megbecsülik és tekintélyt szerezhet. A világ bi­zonnyal szereti a maga embereit. A becsvágyó vallásos többnyire elhagyja a barátait, és nyíltan kijelenti: 'Felhagytam az ódivatú vallásossággal. A hívők jók voltak, amíg szegény voltam, de most jómódú lettem, és „menő" emberek között kell mozognom.' így is tesz, és elnyeri jutalmát. Izmáél kivette a részét az életből, és sohasem vágyott arra, hogy részesüljön a mennyei szövet­ségben és annak titokzatos áldásaiban. Ha az olvasó szabadabban és otthonosabban érzi ma­gát egy társaságban, mint Isten gyülekezetében, akkor tudnia kell, hogy a világhoz tartozik, és nem szabad becsapnia magát. Amilyen a szíve, olyan ő maga is. Semmilyen erőszak nem vál­toztathatja Izmáélt Izsákká, sem a világias em­bert a menny örökösévé. Külsőségekben és a je­lenvaló életben az ígéret örököse úgy tűnik, nem a jobb részt választotta. Ez nem is várható, hi­szen akik a jövőbeli örökséget választják, készek elfogadni a jelen megpróbáltatásait.

Izsáknak olyan szenvedéseket kellett megta­pasztalnia, amilyenekkel Izmáél sohasem talál­kozott: kigúnyolták, és végül az oltárra kötöz­ték, de Izmaellel semmi ilyesmi nem történt. Neked, aki Izsákhoz hasonlóan az ígéret gyer­meke vagy, nem szabad irigyelned azokat, akik a jelenvaló élet örökösei, bár sorsuk könnyebb­nek tűnik, mint a tiéd. Erre nagy a kísértés, amint azt a zsoltáros példája mutatja, aki szomorkodott a gonoszok jóléte miatt. Ezzel a bosszankodással bizonyos mértékig saját hitbe­li döntésünket vonjuk vissza: nem egyeztünk-e bele, hogy inkább a jövőben kapjuk meg ré­szünket, mint a jelenben? Vagy megbántuk az alkut? Sőt, abszurd dolog irigyelni azokat, akik maguk is sajnálatra méltóak! Az ígéret elveszté­se gyakorlatilag mindennek az elvesztése, és az önigaz emberek elveszítették az ígéretet. E vilá­gias vallásosaknak nincs mennyei világosságuk és életük, és nem is vágynak rá. Micsoda vesz­teség sötétben élni és nem tudni róla! Elég val­lásosak ahhoz, hogy tiszteljék őket az emberek, és nyugodt legyen a lelkiismeretük, de ez siral­mas nyereség, ha Isten szemében gyűlöletesek.

Nem éreznek semmilyen belső harcot és vívó­dást, az új ember nem küzd bennük a régivel; és így élik le az életüket gondtalanul, semmit sem tudva, amíg el nem érkezik a vég. Micsoda nyomorúság ennyire félrevezettetni! Ismét csak azt mondom, ne irigyeld őket. Sokkal jobb Izsák éle­te a maga áldozataival, mint Izmaelé a maga függetlenségével és vad szabadságával; mert a világias ember minden nagysága rövidesen vé­get ér, és semmit sem hagy maga után, csak olyasmit, ami még nyomorúságosabbá teszi az örök életet.

Ne gondold, hogy a hívők boldogtalanok. Ha csak ebben az életben reménykednénk, valóban nyomorultak lennénk, de az ígéret bevilágítja egész életpályánkat, és áldotta tesz bennünket. Isten mosolya, amit hit által megláthatunk, az öröm teljességét nyújtja nekünk. Hozzak, a hívőt a lehető leghátrányosabb helyzetbe, fessék le a legsötétebb színekkel, vegyék el tőle nemcsak kényelmét, de legalapvetőbb szükségleteit is - még így is jobb a keresztyén legrosszabb helyze­te, mint a világi ember legjobb helyzete. Hadd le­gyen Izmaelé az egész világ, adjanak neki annyi világot, amennyi csillag van az éjszakai égen, én akkor sem fogom irigyelni. A mi osztályrészünk az, hogy felvegyük a keresztünket, és Istennel együtt idegenek legyünk ebben az országban, ahogy minden ősünk is az volt; mert az ígéretet, bár távolinak tűnik mások számára, elfogadjuk és hit által magunkévá tesszük, és benne már idelent megtaláljuk a mennyet. Istennel és né­pével maradva sorsunkat sokkal jobbnak tart­juk, mint e világ legnagyobb és legtiszteletreméltóbb gyermekeinek sorsát. Urunk második eljövetelének és saját örök dicsőségünknek a re­ménysége elégséges ahhoz, hogy elégedetten él­jünk, amíg az Ő megjelenésére várunk.

Ez a különbség a földön szomorú szétválasz­táshoz vezet a halálban. A rabszolganő gyerme­ke elvettetik az örökkévalóságban és jelenleg is. Senki sem léphet be a mennybe, aki saját cselekedetei alapján tart rá igényt, vagy azzal dicsek­szik, hogy saját erejéből nyerte el. A dicsőség azoknak van fenntartva, akik kegyelem által üdvözülnek, és senki sem léphet be oda, aki ön­magában bízik. Milyen szörnyű lesz, amikor ki­űzetnek azok, akik azon fáradoztak, hogy meg­erősítsék saját igazságukat, és nem akarták magukat alávetni Krisztus igazságának! Hogy fogják majd ezek irigyelni azokat az alázatosa­kat, akik boldogan fogadták a Jézus vére általi bűnbocsánatot! Akkor majd rájönnek saját os­tobaságukra és gonoszságukra, amiért megve­tették Isten ajándékát, előnyben részesítve saját igazságukat Isten Fiának igazságával szemben! Amiként az Izmáél illetve Izsák által képviselt emberek útjai végül szétválnak, ugyanúgy nem szabad összekeverni azokat az alapelveket, amelyen nyugszanak, mert azok semmiképpen sem összeegyeztethetők. Nem üdvözülhetünk részben a magunk erejéből, részben Isten ígére­te által. Száműznünk kell fejünkből az üdvözü­lés kiérdemlésének gondolatát, és el kell vet­nünk annak minden formáját. Ha olyan oktalanok vagyunk, hogy részben a kegyelem­ben, részben pedig saját érdemeinkben bízunk, akkor egyik lábunkkal a sziklán, a másikkal pe­dig a tengeren állunk, és bizonyosan elesünk. A cselekedetek és az üdvözülés dicsősége nem keverhetők össze. Vagy tisztán kegyelem, vagy tisztán cselekedetek, vagy tisztán isteni, vagy tisztán emberi, de nem lehet félig ilyen, félig olyan. Hagyjunk fel azzal a hiábavaló próbálko­zással, hogy egyesítsünk két olyan elvet, ame­lyek olyan összeférhetetlenek, mint a tűz és a víz. Az ígéret, és egyedül az ígéret lehet remény­ségünk alapja, és fel kell hagynunk a törvényeskedéssel, mert az összeférhetetlen a kegyelem általi üdvözüléssel. Nem lehet a testben kezde­ni, és azt remélni, hogy lélekben-szellemben vá­lunk tökéletessé. Az Úr népének az ókorban tilos volt kevert magot vetnie, vagy részben len­ből, részben gyapjúból készült ruhát viselnie; számunkra pedig tilos keverni az irgalmat és az érdemet, a kegyelmet és tartozást. Valahányszor felmerül az érdemek, érzések vagy szertartások általi üdvözülés gondolata, késedelem nélkül el kell vetnünk, legyen mégoly kedves is számunk­ra, mint Izmáél volt Ábrahám számára. A hit nem látás, a szellem nem test, a kegyelem nem érdem, és sohase feledjük ezt a megkülönbözte­tést, nehogy súlyos tévedésbe essünk, és el­veszítsük az örökséget, amely csak az ígéret sze­rinti örökösöké.

Íme, a mi hitvallásunk:

'Tudjuk, hogy az ember nem a törvény csele­kedetei alapján igazul meg, hanem a Krisztus Jé­zusba vetett hit által. Ezért mi is Krisztus Jézus­ban hittünk, hogy megigazuljunk a Krisztusban való hit, és nem a törvény cselekvése által, mert a törvény cselekvése áltál nem igazul meg egy ember sem' (Gál 2,16).

És íme, a megkülönböztetés világos vonala, ami üdvözülésünk módszerét illeti, és mi azt kí­vánjuk, hogy világos és nyilvánvaló legyen:

'így tehát most is van maradék a kegyelmi ki­választás szerint; ha pedig kegyelemből van, ak­kor már nem cselekedetekért, mivel a kegyelem akkor már nem volna kegyelem' (Rom 11,5-6).

Kedves olvasó, érted ezt?

**7. Kiknek szólnak az ígéretek?**

Az Úr mindig jó teremtményeihez és igazságos velük: ez természetéből adódik. Viszont sem igazságosságából, sem jóságából nem követke­zik, hogy a kegyelem ígéretét megadja azoknak is, akik fellázadtak ellene. Az ember elveszítette minden jogát, hogy igényt állítson Teremtőjével szemben, mert megszegte a tiszta és szent tör­vényt, amit kötelessége lett volna betartani. Az embernek nem jár más, mint büntetés. Ha Isten a szigorú törvényesség alapján kezelné az embert, el kellene ítélnie és meg kellene büntetnie. Ha kegyelmébe fogad egy bűnös teremtményt, az irgalmából és szuverén jóságából ered, szá­munkra érthetetlen módon fakad a Mindenható jóakaratából és nagylelkűségéből. A kegyelem ígéretei Isten határtalan szeretetéből erednek, és egyedül onnan. Nem eredhettek volna más forrásból. Az emberiség egyetlen tagjának sincs semmilyen természetes joga az áldás ígéretére, és az egész emberiség sem érdemli meg. Isten önként és jóindulatból tett ígéreteket az embe­reknek, aminek egyetlen indítéka a benne lako­zó szeretet.

Isten azért döntött úgy, hogy ígéreteket tesz, mert ki akart választani olyan személyeket, akik a belé vetett hitből nyernek üdvösséget. Akiket Isten kiválasztott, azokat a Szent Szellem arra készteti, hogy Istent és a Jézus Krisztusban va­ló hit által éljenek. A választottakat elvezeti a Jézusban való hithez, és mindazok, akik hisz­nek benne, kétségkívül arra a következtetésre jutnak, hogy az ígéretek nekik szólnak. Azok számára, akik hitetlenségben élnek és halnak meg, Istennek nincsenek abszolút és személyes ígéretei: ők nem a kegyelem, hanem a törvény hatálya alá tartoznak, és nekik nem ígéretek, hanem ítéletek jutnak. Ezek az emberek egy másik módszert részesítenek előnyben az ígé­rettel szemben, és végül elpusztulnak ostoba döntésük következtében. Az Úr választottjai le­térnek az önmaguk erejéből és érdemeik által való üdvözülés útjáról, és rátérnek a hit útjára, nyugalmat lelve szívük számára. Hinni Isten Igéjében és bízni abban, akit Ó küldött, hogy Üdvözítőnk legyen - nem tűnik nagy dolognak, de valójában az: ez a kiválasztottság jele, a meg­újhodás bizonysága, az eljövendő dicsőség zálo­ga. Tehát, ha valaki hiszi, hogy Isten igazat mond, és örök érdekeit az ő ígéreteire alapozza, az olyan szívre vall, amely megbékélt Istennel, olyan szellemre, amelyben jelen van a tökéletes szentség csirája.

Ha hiszünk Istenben, ahogy magát Jézus Krisztusban kijelentette, akkor minden ígéreté­ben hiszünk. A belé vetett bizalom maga után vonja a bizalmat mindabban, amit mond: ennél­fogva elfogadjuk Isten minden ígéretét, mint bi­zonyos és kétségbevonhatatlan kijelentéseket. Ha bízunk az egyik ígéretben, akkor nem kétel­kedhetünk egy másikban, tehát mindegyikben bízunk mint igaz ígéretben, és hisszük, hogy igaz számunkra is, hogy tekintettel van állapo­tunkra és körülményeinkre. Az általános állítá­sokból konkrét alkalmazásokra következtethe­tünk. Ő, aki azt mondta, hogy üdvözíti azokat, akik hisznek benne, engem is üdvözít, hiszen hiszek benne, és minden áldásban, amelyben a hívőket részesíti, engem is részesít, mint hívőt. Ez logikus következtetés, és ezzel igazolhatjuk a hitet, amely szerint élünk, és amelyben megvi­gasztalódunk. Nem mintha megérdemelnék bár­mit, de ha Isten szabad akaratából megígért ne­kem valamit Jézus Krisztusban, akkor azt meg is adja nekem: ez reménységünk oka és alapja.

Első látásra az ember csodálkozik, hogy mi­ért nem hisz minden ember Istenben. A kivá­lasztottság jelét mindenkinek magán kellene vi­selnie, hiszen Isten nem hazudik, és nincs okunk azzal gyanúsítani, hogy megváltozott vol­na, vagy nem tartja be a szavát. Mégis, az em­ber szíve oly álnok, hogy kételkedik a Teremtő­jében. Gyűlöli Istenét, ezért nem hisz benne. Az ember Istennel szembeni ellenségességének leg­meggyőzőbb bizonyítéka, hogy hamisságot me­részel tulajdonítani annak, aki maga az igazság. 'Aki hisz Isten Fiában, abban megvan ez a bi­zonyságtétel. Aki nem hisz Istennek, az hazuggá teszi őt, mert nem hisz abban a bizonyságtétel­ben, amellyel Isten bizonyságot tesz Fiáról' (Jn 5,10).

Igazi, gyakorlati bizalom az élő Istenben - bármily egyszerűnek tűnik is - olyan erény, amit csak megújult szív gyakorolhat. Isten Fiá­nak dicsőséges engesztelése érdemes az egész emberiség bizalmára. Az ember azt gondolná, hogy minden bűnös igyekszik megmosakodni e megtisztító forrásban, és bizalmát habozás nél­kül az isteni Megváltóba helyezi, de ez távolról sincs így. Az emberek nem mennek Krisztushoz, hogy élhessenek. Hajlandók bármiben hinni, csak Jézus áldozatában nem. Amíg a Szent Szellem nem művel csodát valakiben, addig nem bízik a nagy áldozatban, amelyet Isten ho­zott és fogadott el, cserébe a bűn elfelejtéséért. Ezért van, hogy ez az egyszerű, mindennapi hit az Úr választottjainak megkülönböztető jegye. Ez a legcsalhatatlanabb jel: 'Aki hisz őbenne, annak örök élete van.' Az érzések és cselekede­tek is szolgálhatnak bizonyítékul, de az Isten ígérete iránti érdeklődés legfontosabb bizonyíté­ka a benne való hit. 'Hitt Ábrahám az Istennek, és Isten ezt számította be neki igazságul': az ős­atya jellemében sok más jó vonás is volt, de ez volt a döntő - hitt Istenben; valójában ez volt a gyökere minden másnak, ami dicséretes volt benne.

A világi gondolkodású emberek megvetik a hitet, és ellentétbe állítják az erényes cselekvés­sel, de ez nem tisztességes: ilyen alapon ellen­tétbe állíthatnánk a forrást a belőle eredő patak­kal, vagy a napot a saját melegével. Ha az igaz hit a szentség anyja, akkor az anyát dicsőíteni kell a sarjáért, és nem szabad szembe állítani vele. Az ilyen igazságtalan érvelés rosszindulat­ból származik: ha az emberek úgy szeretnék a jó cselekedeteket, mint ahogy színlelik, akkor sze­retnék a hitet is, amiből azok fakadnak.

Isten azért szereti a hitet, mert tiszteli Őt, és engedelmességhez vezet iránta, ami embertár­saink szeretetét is magában foglalja. A hitben több van, mint ami szemmel látható. Bizonyos szempontból a legnagyobb jócselekedet, ahogy az Úr Jézus tanítja nekünk. Honfitársai ezt mondták neki (Jn 6,28-29): "Mit tegyünk, hogy Istennek tetsző dolgokat cselekedjünk?' Örö­mest cselekedtek volna Istennek tetsző dolgokat. Jézus ezt válaszolta nekik: 'Az az Istennek tetsző dolog, hogy higgyetek abban, akit ő kül­dött.' Vagyis az Istennek leginkább tetsző csele­kedet hinni a Messiásban. Az Úr Jézusba vetett bizalom a legnagyobb erény. Büszke emberek gúnyolódhatnak, de ez az állítás akkor is igaz. 'Hit nélkül pedig senki sem lehet kedves Isten előtt' (Zsid 11,6); de 'aki hisz Őbenne, az nem jut ítéletre' (Jn 3,18). Az ígéret annak szól, aki hisz az ígéretben, és számára be is teljesül. Aki magához öleli ez ígéretet, azt magához öleli az ígéret. Aki elfogadja Krisztust, az elfogadtatik Krisztusban. Aki igazán hisz, az bizonyosan üdvözül.

Kedves Olvasó, te hiszel Istenedben?

\*

**Szeptember 30**

**Nyisd fel a szád!**

**„Nyisd ki a szádat, és én megtöltöm!" (Zsolt 81,11).**

Milyen nagy buzdítás ez imádságra. Mi magunktól csu­pán kicsiny dolgokat kérnénk, mert nem is érdemlünk nagyokat. Urunk azonban arra biztat, hogy kérjünk nagy áldásokat. Legyen az imádság életünknek olyan természe­tes cselekedete, mint az, hogy kinyitjuk a szánkat. Ugyan­olyan természetes és őszinte megnyilatkozás. Ha valakinek nagyon fontos mondanivalója van, jól kinyitja a száját, igehelyünk is arra biztat, hogy legyünk igazán buzgók a kérésben és könyörgésben.

Ez az Ige azt is jelenti, hogy bátran kérhetünk Istentől nagy áldásokat. Olvasd el az egész verset, és lásd meg, hogyan érvel: „Én, az Úr, vagyok a te Istened, aki kihozta­lak Egyiptom földjéről, nyisd ki a szádat, és én megtöl­tőm". Mivel az Úr már annyi mindent tett velünk, most arra bátorít minket, hogy kérjünk még többet, sőt számít­sunk még többre.

Nézzétek a madárfiókákat a fészekben: hogy kitátják a csőrüket, amikor anyjuk közeledik a táplálékkal. Csináljuk mi is ugyanezt. Fogadjuk be a kegyelmet minden lehetsé­ges alkalommal! Szívjuk be a kegyelmet, mint a szivacs a körülötte levő vizet. Isten kész arra, hogy megtöltsön ben­nünket Szellemével, csak mi is legyünk készek arra, hogy befogadjuk azt. Szükséget látunk? Indítson ez arra minket, hogy megnyissuk Isten felé a szánkat! Már-már összeroskadunk? Serkentsen ez arra, hogy elpanaszoljuk Istennek erőtlenségünket. Tele vagyunk félelemmel? Legyen belőle segélykiáltás az Úrhoz! Mint egy gyermek, kiáltsunk Atyánkhoz! Szánkat megtölti az Úr, higgyed ezt!

\*

**Őszi napsugarak**

**...elrendeltetett, hogy az emberek egyszer meghaljanak...** (Zsid 9,27)

Lassan közeledik az ősz, az érett gyümölcsök, a színesedő lombok az elmúlásra emlékeztetnek. Mit tanít a Biblia az elmúlásról és életünk őszéről?

Félix Salten Bambi című regényében két falevél beszélget erről. Úgy vélik, az emberek nem szeretnek erre gondolni, inkább a megszépített múltat emlegetik, halogatják a szembenézést azzal, hogy egyszer mind­nyájunk földi élete befejeződik. Sokan félnek ettől. Miért? Mit tudhatunk erről bizonyosan?

Tudhatjuk, hogy életünknek ez a szakasza egyszer véget ér. Vagy azért, mert meghalunk, vagy azért, mert Jézus Krisztus második eljöve­tele elérkezik.

Tudhatjuk, hogy életünknek csak ez a szakasza ér akkor véget, mert a létünk folytatódik. Aki itt Jézussal járt, vele tölti az örökkévalóságot, aki itt nélküle élt, nélküle kell eltöltenie azt is.

Mivel nem tudjuk, mikor ér véget a földi élet, most kell felkészülni az örökkévalóságra. Felelős ember ezt nem halogatja és nem mulasztja el. Felkészülni azt jelenti, hogy rendezzük a kapcsolatunkat Istennel. Ha nem jött még létre, akkor keressük őt és a vele való közösséget, ha már létrejött, naponta erősítjük azt.

És Isten igéjéből biztosan tudhatjuk azt is, hogy mi van a halál után. „...elrendeltetett, hogy az emberek egyszer meghaljanak, azután pedig ítélet következik..." Aki Jézusban hisz, az akkor már nem megy ítéletre, mert annak az ítélete végrehajtatott a Golgotán Jézus halálakor. Aki őben­ne nem hisz, az maga szenvedi el bűnei ítéletét, ami a kárhozat.

Ezért fontos, hogy idejében keressük a vele való kapcsolatot, s ránk is érvényes legyen: „ítéletre sem megy, hanem átment a halálból az életbe." (Jn 5,24) így nincs mitől félnünk.

**\***

**,, Hiszen nem kívánom én a bűnös ember halálai - így szól az én Uram, az Úr -, hanem azt, hogy megtérjen útjáról, és éljen." Ezékiel 18,23**

Tetszik - nem tetszik, tudomásul kell vennünk, hogy a bűn követ­kezménye halál. A földi életben a személyes boldogság megromlá­sa, kis és nagy közösségek felbomlása, az Istennel való közösség megszűnése, sorolhatnánk tovább, végül az örök élet elvesztése, az örök halál. Isten sokszor, nyomatékosan figyelmeztet: nem ez az Ő akarata. De ha valaki tudatosan elhanyagolja saját küldeté­sét, nem vállalja élete Isten adta célját, elutasítja az arra vezető se­gítséget, Isten erőszakkal nem tartja maga mellett sem itt, sem odatúl. Méltatja annyira gyermekei önállóságát, szabadságát, hogy aszerint bánik velük. Meg kell ismernünk Atyánkat, céljainak nagyszerűségét, szeretetét, ajándékainak értékét, és azt is, milyen rossz, milyen értéktelen mindaz, amiben nélküle élünk. Komoly elhatározás kell ahhoz, hogy elfogadjuk hívását, addigi életünk bű­neinek bocsánatát, az új élet ajándékát, melyet megad annak, aki komolyan kéri. Ez a megtérés. Isten nem akarja, hogy elveszítsük életünk földi értelmét és mennyei eredményét, az örök életet. Azt kívánja, hogy boldogok legyünk, szép, áldott, eredményes életben a földön, és utána a mennyben. Kár ezt a kegyelmet elszalasztani.

Jó Istenem, amikor rám tör a saját bűneim és a mások bűneinek következménye, a szenvedés, olyan nehezen látom be, hogy azt magamnak szereztem. Lázadozom, jajgatok, még ellened is táma­dok. Olyan nehéz megérteni, hogy nem kell mást tennem, mint örömmel elfogadni szeretetedet, mert anélkül nincs számomra más lehetősége az igazi életnek. Megint csak kérlek, ne bízd kizá­rólag rám a döntést! Ragadj meg a szakadék szélén, és hozz vissza magadhoz! Élni szeretnék, szépen, eredményesen itt, és dicsőség­ben élni majd a mennyben. Adj erőt a megtérésre, adj erőt a kitar­tásra Krisztus követésében! Ámen.

\*

Hordozó szeretet (II.)

Viseljétek el egymást! Kolossé 3,13

Mindnyájunknak hordoznunk kell egymást. Vannak emberek, akik csak terhet jelentenek a másiknak. Az ilyeneket is hordozzuk, ha Is­ten mellénk állította őket. Alkalmat adnak a türelemre, és így csiszo­lókövek ők, akiknek keménysége lényünkből sok szögletességet le­csiszol. Az Úr Jézus három éven át hordozta Júdást, akinek sötét, tisztátalan, titkolózó lénye súlyos teherként nehezedett a szívére. Teljesen csendben hordozta, nem könnyített ezen a terhén. Milyen érthető lett volna, ha valamelyik bizalmas tanítványának beszélt vol­na róla! Nem tette ezt meg az utolsó estéig. Ő volt a nagy teherhor­dozó. Az egész világ bűnét Ő viselte. Tanítványaiban is sokat kellett elhordoznia. Isten megváltott gyermekei sem üdítik fel Őt, hanem csak megterhelik újabb és újabb tévelygéseikkel, kishitűségükkel, evilági észjárásukkal és szeretetlenségükkel. Jézus magára vette bűneinket. Ézsaiás 53-ban ezt olvassuk: „Ő hordozza sokak bűneit".

Természetünk szerint összeférhetetlenek vagyunk, mert többnyire csak mások hibáit látjuk és nem a magunkéit. Milyen sokszor segít­hetnénk előbbre egy-egy megtévedt embert, ha valamit mi is vállal­nánk a teherből. De hordozás helyett tiltakozunk, hallgatás helyett szemrehányásokat teszünk. Ahelyett, hogy szelíd szóval szólnánk a másik lelkiismeretéhez, hogy meggyőzzük igazságtalanságáról, ha­ragunknak, nemtetszésünknek adunk kifejezést és ezzel dacba, megkeményedésbe sodorjuk őt. Ha azt akarjuk, hogy megszabadul­jon bűneitől, nem szabad visszahúzódnunk tőle, ha látjuk, hogy vet­kezett. Meg kell tanulnunk érte csendben várva imádkozni, fontos, hogy mindvégig maradjon meg a szeretet.

A Megváltó tűrte, hogy sokak bűne ránehezedjék. Nekünk is vál­lalnunk kell valamit, sőt sokat és végül is mindent! Ha lelkiismere­tünknél fogva Istenért elhordozzuk a gonoszt és elszenvedjük az igazságtalanságot, és ha talán éppen a jó miatt kell szenvednünk, mint Jézusnak, akkor lehetőség van arra, hogy a gonoszokat meg­nyerjük, és a bűnösök megtérjenek. A hordozó türelem és szeretet már sok makacs szívet legyőzött és erre a vallomásra bírt: Te jobb vagy nálam! Szeretnék olyan lenni, mint te!' Ilyen lelkületűvé formál minket a fáradhatatlan és teherhordozó Jézus Krisztus.

**\***

**Alázatosan járuljunk a kegyelem asztalához**

**„Miénk, oh Uram, orcánk pirulása, ...akik vétkeztünk ellened. "(Dán 9,8)**

Az örökkévaló Isten előtt csak az alázat, a bűnbánat ruhájában jelen­hetünk meg: a miénk mindannyiunké csak orcánk pirulása, mert vétkez­tünk Ellene. Felénk is hangzik az Ótestamentum prófétájának lelkén ke­resztül az örökkévaló Kegyelem szava: „ha bűneitek skarlátpirosak, hófe­hérek lesznek, és ha vérszinűek, mint a karmazsin, olyanok lesznek, mint a gyapjú" (Ézs 1,18). Ha megfogadjuk az apostol komoly intelmét: „féle­lemmel és rettegéssel vigyétek véghez a ti idvességteket" (Fii 2,12/b), akkor felénk is hangzik Krisztus ajkáról a drága ígéret: „azt, a ki hozzám jő, semmiképen ki nem vetem" (Jn 6,37/b). Az írás is azt mondja Róla: „Ő mindenképen idvezítheti is azokat, a kik ő általa járulnak Istenhez" (Zsid 7,25/a).

Uram, Te ismered emberek előtt meghajolni nem tudó kemény nyakam. Most, vétkeim súlya alatt a föld poráig hajlom Előtted. Te látod minden bűnöm: előled elrejtenem semmit sem lehet. Belátsz szívem mélyébe. Látod indulataim, amelyek gyakran elragadnak. Könyörülj rajtam! Kegyelmedből fedezd el bűneim sokaságát! Szent Fiadért hallgass meg! Ámen.

Ha a világ nem tudná is számos bűnömet, Te előled elrejtenem semmit sem lehet; Látja Lelked minden bűnöm, melynek átka sújt: Vedd le rólam, ó, Úr Isten, vedd le ezt a súlyt!

Jézusomra föltekintek a kereszt alatt Nincs szívemnek nyugodalma vétkeim miatt; Ó, ne büntesd Uram, azt, kit megtört a bánat, Szálljon reám irgalmadból béke, bocsánat!" (Énekeskönyv 345. é. 2. és 3. v.)